
LANGOLJERAI 


PIRMAS SKYRIUS 


Blogos naujienos kapitonui Englui. Maža 
akla mergaitė. Daltono gauja atvyksta į 
Tombstouną. 29-ojo reiso keistenybės 

Brajenas Englas prirideno ir sustabdė aviakompanijos “Amerikos 
pasididžiavimas" keleivinį lainerį “L-1011" prie 22-osios galerijos ir 
išjungė švytinčius lentelių “Prisisekite diržus" užrašus lygiai 22:14. 
Garsiai iškvėpęs atsisegė saugos diržą. 

Neprisiminė atvejo, kad skrydžio pabaiga būtų jį taip džiuginusi. 
Ir pavargo jis kaip niekad. Skėlė galvą; vakarą susiplanavo galutinai 
ir nė neabejodamas. Jokių išgertuvių pilotų poilsio kambaryje, jokios 
vakarienės, netgi jokios vonios atvykus į Vestvudą. Nusirengti - ir į 
lovą. Jis ketino išmiegoti keturiolika valandų. 

7-ąjį reisą, Tokijas - Los Andželas, pradžioje atidėjo dėl stipraus 
vėjo, o paskui dėl painiavos LAX'e*, Englo nuomone, pačiame blo- 
giausiame Amerikos oro uoste, jeigu, žinoma, neminėsime bostoniš- 
kio Logano. Negana to, įpusėjus skrydžiui išsihermetizavo salonas. Iš 
pradžių nežymiai, bet padėtis tolydžio tebeblogėjo ir pagaliau ėmė 
bauginti. Jie jau pradėjo baimintis sprogstamosios dekompresijos... 
bet šito pavyko išvengti: viskas kažkaip savaime stabilizavosi. Pana- 
šių dalykų nutikdavo neretai, pasitaikė ir šį kartą. Keleiviai jau lipo iš 
lėktuvo nė neįtardami, jog šis jų skrydis iš Tokijo galėjo būti paskuti- 
nis. Tačiau Brajenas tai žinojo... ir dėl to jam tiesiog skėlė galvą. 

- Šį mėšlą tiesiai iš čia nutemps buksyru į diagnostikos centrą, - 
pareiškė antrasis pilotas. 

- Ar ten žino, kas nutiko? 

Antrasis pilotas linktelėjo: 

- Jiems tai nepatinka, bet žino. 

- Man nusispjaut, ar jiems patinka, ar ne, Deni. Šiandien mes 
vos nepadžiovėme autų. 

Denis Kinas linktelėjo. Jis irgi žinojo, kad vos nepadžiovė. 

Brajenas atsiduso, pasitrynė sprandą. Galva jį kamavo labiau nei 
skaudantis dantis. 

- Galbūt tokiam darbui jau tampu per senas? 

Retsykiais, paprastai po ypač sunkaus skrydžio, tokią frazę iš- 


*LAX - vienas iš Los Andželo oro uostų. 

tardavo daugelis pilotų, bet Brajenas velniškai gerai žinojo, kad pats 
anaiptol nėra senas. Keturiasdešimt treji civilinės aviacijos pilotui - 
pats žydėjimo metas. Ir vis dėlto dabar jis bemaž patikėjo tuo, ką pa- 
sakė. Viešpatie, kaip jis pavargo! 

Pasibeldė. Stivas Sirlzas, šturmanas, pasisuko kėdėje ir nesikel- 
damas atidarė duris. Ant slenksčio stovėjo vyriškis žalia striuke - tai 
firminė “Amerikos pasididžiavimo“ spalva. Atrodė jis kaip galerijos 
budėtojas, tačiau Brajenas žinojo, jog tai kur kas svarbesnė persona. 
Džonas (o galbūt Džeimsas) Diganas, “Amerikos pasididžiavimo" 
LAX'e valdymo skyriaus viršininko pavaduotojas. 

- Kapitonas Englas? 

- Taip? - jis akimirksniu įsitempė. 

Visų pirmiausia pamanė (ši mintis gimė iš nuovargio ir galvos 
skausmo), kad jam pasiūlys prisiimti atsakomybę už prakiurusį lėktu- 
vą. Paranoja, žinoma, bet šiuo metu Brajenas Englas galėjo įsivaiz- 
duoti, ką tiktai nori. 

- Turiu jums blogų naujienų, kapitone. 

- Dėl išsihermetizavimo? - staigiai paklausė Brajenas, ir keletas 
keleivių, einančių pro pilotų kabinos duris, atsigręžė, bet žodis - ne 
žvirblis, išskrido - nesusigrąžinsi. 

Diganas papurtė galvą: 

- Dėl jūsų žmonos, kapitone Englai. 

Englas nepajėgė perprasti, ko gi iš jo reikia šiam žmogui, todėl 
tylėdamas spangino į Diganą. Pagaliau susivokė. Suprantama, buvo 
kalbama apie Enę. 

- Ji mano buvusi žmona. Mudu išsiskyrėme prieš aštuoniolika 
mėnesių. Kas jai? 

- Nelaimingas atsitikimas. Galbūt paėjėkime į kontorą? 

Brajenas susidomėjęs pažvelgė į jį. Po trijų nervingų skrydžio va- 
landų čionykščiai įvykiai jam atrodė tarsi kažkokie nerealūs. Jis vos 
užgniaužė norą pasiūlyti Diganaui keliauti po velnių. Bet, aišku, nepa- 
siūlė. Aviacinėse kompanijose nepriimta pokštauti su pilotais, juo la- 
biau su ką tiktai pralėkusiais pačiu bedugnės kraštu. 

- Ar Enei kas nors atsitiko? - jau kiek švelniau pakartojo Braje- 
nas pajutęs, kad antrasis pilotas žvelgia į jį su užuojauta. 

Diganas apžiūrinėjo savo švariai nušiūruotus batus, ir Brajenas 
suprato, kad naujienos išties prastos ir Enei anaiptol ne viskas gerai. 
Suprato, bet nenorėjo tuo patikėti. Trisdešimt ketverių Enė pasižymė- 
jo puikia sveikata ir įpročių santūrumu. Englas taip pat pamanė, jog 

sveikesnės nuovokos vairuotojos nėra visame Bostone... galbūt vi- 
soje Masačūsetso valstijoje. 

Jis išgirdo savo paties užduodamą dar vieną klausimą... Brajenui 
pasirodė, jog kažkoks nepažįstamasis prasiskverbė jam į smegenis ir 
naudojasi jo burna kaip garsiakalbiu. 

- Enė negyva? 

Džonas arba Džeimsas Diganas apsižvalgė sakytum ieškodamas 
paramos, bet prie liuko stovėjo tiktai vienintelė stiuardesė, linkėdama 
keleiviams Los Andžele praleisti malonų vakarą ir svaidanti pilotų 
pusėn neramius žvilgsnius. Veikiausiai ją jaudino tas pat, kas prieš 
minutę Brajeną: kad įgulos neapkaltintų dėl oro nutekėjimo, kuris 
paskutines skrydžio valandas pavertė tikru košmaru. Taigi Diganui 
beliko pasikliauti vien savimi. Jis vėl pažvelgė į Brajeną ir linktelėjo: 

- Taip... manau, kad negyva. Ar eisite su manimi, kapitone En- 
glai? 

Penkiolika minučių po pusiaunakčio Brajenas Englas jau buvo įsi- 
taisęs aviakompanijos “Amerikos pasididžiavimas" 29-ojo reiso (Los 
Andželas - Bostonas) 5a krėsle. Šį reisą nuolatiniai skrydžių per visą 
kontinentą keleiviai vadino “raudonąją akimi"*. Iki pakilimo buvo li- 
kęs ketvirtis valandos. Brajenas prisiminė, kad po Logano LAX'as 
laikomas pavojingiausiu oro uostu. Išeitų, per aštuonias valandas jis 
pabuvos abiejuose: LAX'e - kaip pilotas, Logane - kaip keleivis. 

Kai nutūpė, skausmas ne atlėgo, o tiktai sustiprėjo. Mano galva 
dega kaip ugnis. galvojo Brajenas. Tiesiog liepsnoja. Kas atsiti- 
ko gaisro detektoriams? Juk lėktuve įrengta geriausia automa- 
tika... 

Per paskutiniuosius keturis ar penkis mėnesius Englas Enės 
praktiškai nė karto neprisiminė. Pirmaisiais metais po skyrybų Enė 
tiesiog neišėjo jam iš galvos. Ką ji daro, kaip rengiasi ir, žinoma, su 
kuo susitikinėja? Enė nuolat stovėdavo Brajenui prieš akis. Jis pakan- 
kamai daug skaitė apie skyrybas, taigi žinojo, kaip išvengti tokios bū- 
senos: jokie vaistai čia negelbėjo, o štai kita moteris - galėjo. Žinia, 
nuo ko susirgai, tuo ir gydykis. 

Bet kitos moters Brajenas nesusirado, bent jau kol kas. Keli nie- 
ko nereiškiantys pasimatymai, vienas atsargus seksualinis kontaktas 
(jis buvo tvirtai įsitikinęs, kad AIDS epochoje visi nevedybiniai sek- 


*Taip vadinami naktiniai reisai, kurių bilietai pigesni. 

sualiniai kontaktai privalo būti atsargūs), bet ne kita moteris. Jis tie- 
siog... išgijo. 

Brajenas stebėjo į lėktuvą lipančius keleivius. Jauna šviesiaplau- 
kė moteris ėjo vedina maža mergaite. Mažylė buvo su tamsiais aki- 
niais ir laikėsi už moters alkūnės. Šviesiaplaukė kažką tyliai mergaitei 
pasakė. Vaikas tuoj pat pasisuko į balsą, ir iš šio judesio Brajenas 
suprato, jog mergaitė akla. Įdomu, pamanė jis, kaip daug gali pa- 
sakyti smulkmenos. 

Enė, priminė jam vidinis balsas. 4r ne laikas pagalvoti apie 
Enę? 

Bet pervargęs jo protas stengėsi nuo šios temos atsiriboti. Nesi- 
norėjo galvoti apie Enę, dabar jau velionę, savo buvusią žmoną, vie- 
nintelę moterį, kuriai jis iš pykčio sudavė. 

Galbūt jam laikas skaityti paskaitas? Išsiskyrusiems vyrams, gal 
net ir moterims - kodėl gi ne? Tema: skyrybos ir gebėjimas užsimiršti. 

“Optimaliausias laikas skyryboms - pati penktųjų vedybinių metų 
pradžia, - pasakytų jiems Brajenas. - Kad ir mano atvejis. Metus po 
skyrybų aš praleidau tarsi skaistykloje, kamuojamas klausimo, kiek 
yra mano kaltės, o kiek jos, spėliodamas, ar teisingai elgiausi, vis 
prašnekdamas ir prašnekdamas apie vaikus. Dėl to mes niekaip ne- 
įstengėme sutarti, nors skersai kelio nestojo jokie narkotikai ar vedy- 
binė neištikimybė. Vaikai prieš karjerą, nieko daugiau. O paskui ma- 
no galvoje tarytum išdygo greitaeigis liftas: Enė buvo kabinoje, ir 11f- 
tas nugarmėjo žemyn". 

Taip. Nugarmėjo. Pranyko drauge su Ene. Ir keletą paskutinių 
mėnesių apie Enę jis visiškai negalvojo... net kai priartėdavo eilinis 
alimentų mokėjimo terminas. Jie išsiskyrė draugiškai. Enė pati už- 
dirbdavo aštuoniasdešimt tūkstančių dolerių per metus atskaičius mo- 
kesčius. Pinigai buvo išmokami per jo advokatą, įprasti du tūkstančiai 
dolerių kasmėnesinėms išlaidoms, žinoma, daugiau nei sąskaita už 
elektrą, bet mažiau nei įnašas už butą. 

Brajenas stebėjo, kaip pro šalį praėjo jaunuolis su šlike, po pažas- 
timi pasikišęs smuiko futliarą. Neramus ir sujaudrintas, į ateitį nu- 
kreiptas žvilgsnis. Brajenas jam pavydėjo. 
nemažai pykčio ir kartėlio, kol pagaliau, prieš keturis mėnesius iki iš- 
siskiriant, atsitiko tai, kas tikriausiai buvo neišvengiama: Brajeno ran- 
ka sureagavo anksčiau, nei protas spėjo ją sulaikyti. Jis nemėgo to 

prisiminti. Enė viename vakarėlyje gerokai įkaušo, o sugrįžusi namo 
išdėjo jį į šuns dienas. 

“Palik mane ramybėje, Brajenai. Sakau tau, atstok. Kad daugiau 
nebegirdėčiau jokių kalbų apie vaikus. Nori pasitikrinti savo spermą 
- eik pas daktarą. Mano darbas - reklama, o ne vaikų gamyba. Įgriso 
man tavo vyriškas šovi..." 

Tuomet jis Enei ir trinktelėjo, stipriai, per lūpas. Smūgis išdaužė 
jai iš burnos paskutinį žodį. Jiedu stovėjo vienas priešais kitą bute, ku- 
riame jai vėliau teko mirti, išsigandę ir ištikti šoko (anuomet nedrįso 
to prisipažinti, bet dabar, sėdėdamas 5a krėsle ir stebėdamas į lėktu- 
vą lipančius 29-ojo reiso keleivius, galėjo tokią prabangą sau leisti). 
Enė palietė pirštais lūpas, kurios pradėjo kraujuoti. Ištiesė į jį ranką. 

Tu man trenkei. Balse girdėjosi ne pyktis, o nuostaba. Veikiau- 
siai tai buvo pirmasis atvejis, kai kažkas įtūžęs trenkė Enei Kuinlen 
Engl. 

“Taip, - tąsyk atsakė jis. - Gali neabejoti. Ir trenksiu vėl, jeigu 
neužsičiaupsi. Daugiau neplaksi manęs liežuviu. Geriau užsikabink 
ant jo spyną. Sakau tai tavo pačios labui. Daugiau šito nepakęsiu. 
Nori ką nors spardyti namuose - įsigyk šunį". 

Jie pragyveno kartu dar keturis mėnesius, bet šeimyninis gyveni- 
mas baigėsi anuokart, kai Brajeno delnas prisilietė prie Enės lūpų. Jį 
išprovokavo, Dievas matė, jog išprovokavo, bet Brajenas vis tiek ne- 
žinia ką atiduotų, kad to nebūtų įvykę. 

Į lėktuvą kilo paskutinieji keleiviai, ir Brajenas kažkodėl pagalvo- 
jo apie Enės kvepalus. Kvapą jis prisiminė, o štai pavadinimo - ne. 
Kaipgi jie vadinosi? “Lissome"? “Lithesome"? Gal “Lithium"? Šil- 
čiau, šilčiau. Tačiau pavadinimo prisiminti jam taip ir nepavyko. 

“Man jos trūksta, - rūškanai nusprendė Brajenas. - Dabar, kai ji 
išėjo visiems laikams, man jos trūksta. Nieko sau!“ 

“Lawnboy"'? Kas per kvailystės! 

“Gal jau užteks? - paklausė jis vidinio balso. - Baikim, gerai?“ 

Gerai, nesunkiai sutiko vidinis balsas. Be problemų. Galiu pa- 
baigti. Kai tiktai panorėsiu, tai ir pabaigsiu. Galbūt “Life- 
buoy"? Ne, tai muilas. Atleisk. “Lovebite"'? "Lovelorn "? 

Brajenas užsisegė saugos diržą, atšlijo į sėdynės atkaltę, užmer- 
kė akis ir įkvėpė kvepalų aromato, kurių pavadinimo niekaip nepajė- 
gė prisiminti. 

Tuomet stiuardesė į jį tr kreipėsi. O kaipgi kitaip! Brajenas En- 
glas tiksliai žinojo, jog būtent šito merginas mokė specialiajame kur- 
se, kai jos gaudavo mokymo įstaigos baigimo pažymėjimus: palūkėti, 

kol keleivis užmerks akis, ir tuoj pat jam pasiūlyti kokią nors nežymią 
paslaugą. Pavyzdžiui, keleiviui vos tik užsnūdus pasidomėti, gal jis 
pageidauja antklodės ir pagalvės. 

- Prašyčiau atleisti... - kreipėsi ji ir nutilo. Brajenas pastebėjo, 
kaip merginos žvilgsnis nuo jo antpečių nukrypo į uniforminę kepurę, 
gulinčią ant gretimos tuščios sėdynės. 

Tačiau stiuardesė greitai užgniaužė savo nuostabą ir pamėgino 
dar kartą. 

- Atleiskite man, kapitone, galbūt pageidaujate išgerti kavos ar- 
ba apelsinų sulčių? - Brajenas atkreipė dėmesį, kad jo žvilgsnis pri- 
vertė merginą šiek tiek parausti. Ji parodė į nedidelį staliuką po tele- 
vizoriumi. Ant šio stovėjo pora kibirėlių su ledu, iš kurių kyšojo du žali 
butelių kakliukai. - Suprantama, mes turime ir šampano. 

Englas pasvarstė, ar neišgėrus jam šampano, bet tuoj pat nuvijo 
šią mintį. 

- Nieko nereikia, dėkoju. Ir skrendant man nieko neprireiks. Ma- 
nau, miegosiu iki paties Bostono. Koks oras? 

- Debesys dvidešimties tūkstančių pėdų aukštyje virš Didžiųjų 
lygumų iki paties Bostono, tačiau tai ne problema. Mes skrisime tris- 
dešimt šešių tūkstančių aukštyje. Tiesa, mums pranešė apie šiaurės 
pašvaistę virš Mohavio dykumos. Ko gero, norėsite į ją pasižiūrėti. 

- Tikriausiai juokaujate! Šiaurės pašvaistė virš Kalifornijos? Šiuo 
metų laiku? - Brajeno antakiai šoktelėjo aukštyn. 

- Taip mums sakė. 

- Kažkas padaugino pigių narkotikų. - Stiuardesė nusijuokė. - Ne, 
Jau verčiau aš pamiegosiu. 

- Labai gerai, kapitone, - mergina sutrypčiojo. - Jūs esate tas 
pats kapitonas, ką tik praradęs žmoną, ar ne? 

Smilkiniuose tvinkčiojo skausmas, bet Englas prisivertė nusišyp- 
soti. Ši moteris, tiksliau mergina, aiškiai jį užjautė. 

- Buvusią žmoną. Taip, tai esu aš. 

- Priimkite mano užuojautą. 

- Dėkoju. 

- Ar aš su jumis esu skridusi? 

- Lyg ir ne, - kapitono veidą vėl nušvietė šypsena. - Pastaruosius 
ketverius metus skraidžiau tiktai į užsienį, - jis ištiesė ranką manyda- 
mas, kad jau būtų pats metas susipažinti. - Brajenas Englas. 

Stiuardesė pagarbiai ją paspaudė. 

- Melanė Trevor. 


Englas vėl jai nusišypsojo, atsilošė ir užsimerkė. Snūduriavo, bet 
neužmigo: pranešimai prieš skrydį tuoj pat būtų jį prižadinę. Nuspren- 
dė, kad laiko išsimiegoti pakaks. 

29-asis reisas, kaip ir visi “raudonakiai reisai"', startavo laiku: jie 
dar buvo patrauklūs ir tikslumu. “Boingo-767" salonuose mažiau 
kaip pusė vietų buvo laisvos. Pirmąja klase, be Brajeno, skrido šeši 
žmonės. Girtuoklių ir mėgėjų patriukšmauti Brajenas tarp jų nepaste- 
bėjo. Todėl viltis išsimiegoti tiktai sustiprėjo. 

Jis klausėsi, kaip Melanė Trevor rodo avarinius išėjimus, aiškina, 
kaip naudotis kauke slėgio kritimo atveju (šią procedūrą Brajenas vi- 
sai neseniai kartojo savo galvoje), kaip iš po sėdynės išsitraukti gel- 
bėjimo liemenę ir ją prisipūsti. Lėktuvas atsiplėšė nuo pakilimo juos- 
tos, ir Melanė, vėl prisiartinusi prie jo, pasidomėjo, ar kapitonas ne- 
norėtų ko nors atsigerti. Brajenas neigiamai pakratė galvą, padėkojo 
stiuardesei, o paskui nuspaudė krėslą atlošiantį mygtuką. Jau kelintą 
kartą užmerkė akis ir tuoj pat užsnūdo. 

Melanės Trevor jis daugiau nebepamatė. 

Praėjus trims valandoms po pakilimo, maža mergytė, Daina Bel- 
man, prabudo ir paklausė tetos Vikos, ar galėtų atsigerti vandens. 

Teta Vika neatsakė, ir Daina pakartojo klausimą. Atsakymo ne- 
išgirdo, tad mergaitė ištiesė ranką paliesti tetos petį, nors jau iš anks- 
to žinojo, jog apčiuops tiktai tuščio krėslo atkaltę. Taip ir atsitiko. 
Daktaras Feldmanas jai sakė, kad iš prigimties akliems vaikams daž- 
nai išsivysto ypatingas jausmas, leidžiantis nustatyti - nelyginant ra- 
daru, - ar netoliese yra, ar nėra žmonių. Dainai to nė nereikėjo saky- 
ti. Mergaitė ir pati žinojo, kad toks jausmas egzistuoja. Jis pasireikš- 
davo ne visuomet, bet daugeliu atvejų... ypač kai tie atvejai buvo 
susiję su jos vedle. 

Teta tikriausiai nuėjo į tualetą ir netrukus sugrįš, pamanė 
Daina, tačiau ją vis tiek apėmė nesąmoningas nerimas. Prabudo jinai 
ne staiga kaip nuo stumtelėjimo; atvirkščiai - budo pamažu, it koks 
plaukikas, tolydžio iš gelmės kylantis paviršiun. Jeigu teta Vika, kuri 
sėdėjo prie lango, per paskutiniąsias dvi ar tris minutes būtų sprau- 
dusis pro ją, Daina šitai būtų pajutusi. 

“Vadinasi, ji išėjo anksčiau, - pamanė Daina. - Ko gero, dides- 
niam reikalui... nieko čia ypatinga. Arba užgaišo su kuo nors besi- 
šnekučiuodama". 

Tačiau Daina negirdėjo, kad kas nors lėktuvo salone kalbėtų. 
Vien tolygiai gaudė varikliai. Nerimo jausmas augo. 

Ir mergaitės galvoje ūmai pasigirdo mis Li, jos psichoanalitikės 
(tiktai Daina visuomet laikydavo ją savo nerege mokytoja) balsas: 
“Tu neturi bijoti to, ko bijai, Daina. Visi vaikai retsykiais jaučia baimę, 
ypač neįprastomis jiems aplinkybėmis. Juo labiau neregiai vaikai. Pa- 
tikėk manimi, aš žinau, - ir Daina ja tikėjo, nes Li, kaip ir mergaitė, 
buvo iš prigimties akla. - Neslopink savo baimės... tačiau ir nepasi- 
duok jai. Pasėdėk ir pasistenk ramiai viską išsiaiškinti. Labai padeda, 
užtikrinu tave." 

Ypač neįprastomis vaikui aplinkybėmis. 

Ką gi, būtent tai jai ir atsitiko: Daina skrido pirmą kartą, be to, 
nuo vienos pakrantės į kitą, dideliu transkontinentiniu laineriu. 

Pasistenk ramiai viską išsiaiškinti. 

Taigi ji prabudo neįprastoje sau vietoje ir patyrė, kad dingo jos 
vedlė. Suprantama, tai baugina, net jeigu žinai, kad vedlės nėra tiktai 
laikinai. Galų gale juk tetai Vikai negalėjo kilti noras išlipti iš lėktuvo, 
skrendančio trisdešimt septynių tūkstančių pėdų aukštyje. O dėl 
keistos tylos salone... vis dėlto tai “raudonoji akis“. Keleiviai veikiau- 
siai miega. 

“Visi miega? - negalėjo nepaklausti savęs Daina. - Kad jie visi 
miegotų? Ar tai įmanoma?“ Ir čia atsakymas atėjo pats savaime: 
“Kinas. Tie, kurie nemiega, žiūri kiną. Suprantama". 

Daina nusiramino. Teta Vika sakė, jog rodys filmą “Kai Haris 
sutiko Selę" su Bilu Kristalu ir Mege Rajan pagrindiniuose vaidme- 
nyse. Ji pati ketino pasižiūrėti šį filmą... jeigu pavyktų neužmigti. 

Mergaitė perbraukė ranka per tetos krėslą ieškodama ausinių, ta- 
čiau jų nerado. Užtat apčiuopė knygelę popieriniais viršeliais. Be 
abejonės, vienas iš meilės romanų, kurie tetai Vikai patikdavo. Apie 
tuos laikus, kai vyrai buvo vyrais, o moterys - ne. 

Dainos piršteliai pajudėjo toliau ir susidūrė su glotnia oda. Paskui 
su užtrauktuku, su rankenėle. 

Tetos Vikos rankinukas. 

Nerimas grįžo. Ausinių nėra, o rankinukas yra. Kartu su visais 
kelionės čekiais. Daina žinojo apie čekius, kadangi jos mama ir teta 
Vika kalbėjo apie juos prieš išvažiuojant iš namų Pasadenoje. 

Ar galėjo teta Vika nueiti į tualetą ir palikti rankinuką ant sėdy- 


13 


nės? Ar ji taip pasielgtų žinodama, kad jos pakeleivė, dešimtmetė 
mergaitė, tuo metu miega? 

Daina tuo labai abejojo. 

Neslopink savo baimės... tačiau ir nepasiduok jai. Pasėdėk 
ir pasistenk viską ramiai išsiaiškinti. 

Bet Dainai nepatiko tuščias krėslas ir nepatiko tyla lėktuvo salo- 
ne. Be abejo, gali būti, jog daugelis keleivių miega, o likusieji žiūri kiną 
ir stengiasi nekelti triukšmo, idant nieko nepažadintų, bet mergaitei 
šitai vis tiek nepatiko. Joje prabudo ir ėmė urgzti žvėris su stebėtinai 
aštriais dantimis bei nagais. Daina žinojo, kad šitas žvėris - panika, ir 
suprato, jog privalo jį skubiai sutramdyti, antraip savo elgesiu ji gali 
pridaryti nemalonumų ir sau, ir tetai Vikai. 

Kai galėsiu matyti, pamanė Daina, kai gydytojai grąžins man 
regėjimą, tokios mintys daugiau manęs nebekamuos. 

Viskas teisingai, tačiau tai, kas galėjo būti ateityje, jokiu būdu ne- 
galėjo jai pagelbėti dabar. 

Daina netikėtai prisiminė, kaip teta Vika, vos jiedvi susėdo į savo 
vietas, paėmė jos ranką ir uždėjo ant mažo valdymo pultelio krėslo 
šone. Pultelį mergaitė perprato nesunkiai. Du maži ratukai, kurie bu- 
vo naudojami kartu su ausinėmis: vienas rasdavo reikalingą radijo 
stotį, antrasis reguliavo garso stiprumą. Stačiakampis jungiklis lem- 
putei virš sėdynės. “Tau jo neprireiks, - pasakė teta Vika su šypsena 
balse. - Bent jau kelyje į ten". Ir pagaliau kvadratinis mygtukas stiu- 
ardesei išsikviesti. 

Dainos pirštas palietė kvadratinį mygtuką, paglostė įgaubtą pa- 
viršių. “Ar tikrai nori nuspausti mygtuką? - paklausė ji savęs ir neuž- 
sikirsdama atsakė: - Taip, noriu". 

Daina nuspaudė mygtuką ir išgirdo melodingą skambutį. Palau- 
kė. 

Niekas nepriėjo. 

Tiktai tolygiai, vos girdimai gaudė lėktuvo varikliai. Niekas nekal- 
bėjo. Niekas nesijuokė (galbūt filmas ne toks juokingas, kaip to tikė- 
josi teta Vika). Niekas nekosėjo. Krėslas greta jos, tetos Vikos krės- 
las, kaip ir anksčiau, tebebuvo tuščias, ir ties Daina nepalinko stiuar- 
desė, apgaubdama ją kvepalų ir šampūno aromatu bei paklausdama, 
ar ji norėtų ko nors užkąsti arba atsigerti vandens. 

Tylą trikdė tiktai variklių ūžimas. 

Panika vis atkakliau veržėsi laukan. Idant su ja susidorotų, Daina 
susitelkė į sąmonėje įtaisytą radarą, neregimą spindulį, kuriuo ji apve- 
dė saloną. Šiaip jau pavykdavo neblogai. Jeigu jai pasisekdavo susi- 

koncentruoti, ji mažne sugebėdavo regėti kitų akimis. Bent jau taip 
atrodydavo jai pačiai. Kartą Daina apie tai papasakojo mis Li, ir ūmi 
pastarosios reakcija labai nustebino mergaitę. “Sudvejinta rega - daž- 
na aklųjų fantazija, - anuomet pasakė mis Li. - Ypač nereginčių vai- 
kų. Nepasikliauk šiuo jausmu, Daina, antraip gali nusiristi nuo laiptų 
arba išeiti gatvėn priešais atlekiantį automobilį". 

Todėl ji daugiau nebemėgino žvelgti į pasaulį kito žmogaus aki- 
mis, bet sykiais tai atsitikdavo nepriklausomai nuo jos pačios, ir tuo- 
met Daina viską matė mamos arba tetos Vikos akimis. 

O dabar mergaitė paprasčiausiai bijojo, ir todėl stengėsi rasti ap- 
linkui kitų žmonių, pajusti juos, bet nieko neužtiko. 

Ir tada Dainą apėmė siaubas, panika ją kone slėgė po savimi. 
Pajuto, kaip iš burnos veržiasi šauksmas, 1r tvirtai suspaudė dantis, 
idant jį suturėtų. Kadangi būtų išsiveržęs ne šauksmas, o klyksmas: 
mergaitė būtų sustaugusi nelyginant gaisrinės sirena. 

Aš negaliu šaukti, įsakė sau. Aš negaliu šaukti, nes tuomet te- 
ta Vika pasijustų labai nesmagiai. Aš negaliu šaukti ir žadinti 
dabar miegančių, ir gąsdinti būdraujančių. Atskubėję jie pasa- 
kys: "Tik pažvelkite į šią bailią mažą mergaitę, pažvelkite į šią 
bailią mažą mergaitę". 

Bet radaras, padedantis kompensuoti regėjimo trūkumą, o kartais 
suteikiantis svetimųjų “akis" (kad ir ką kalbėtų mis. Li), mergaitės 
baimes tiktai didino. 

Kadangi jai signalizavo, jog arti nieko nėra. 

Nė vieno žmogaus. 


4 

Brajenas Englas susapnavo labai blogą sapną. Jis vėl pilotavo 
lėktuvą, skrendantį 7-uoju reisu iš Tokijo į Los Andželą. Tiktai dabar 
nuotėkis buvo dar didesnis. Pilotų kabinoje viešpatavo neviltis. Stivas 
Sirlzas raudodamas kimšo paplotėlius. 

- Jeigu taip sielojiesi, kodėl valgai? - paklausė Brajenas. Netikė- 
tai pasigirdo veriantis švilpesys (taip švilpia virdulys, kai užverda van- 
duo), kuris, kaip pasirodė Brajenui, reiškė salono išsihermetinimą. 
Suprantama, kvaila. Juk jeigu atsiveria plyšys, tai oras pro jį eina be 
garso - iki to laiko, kol nugriaudėja sprogimas, bet sapne viskas įma- 
noma. 

- Kadangi man patinka paplotėliai ir daugiau jais neteks pasigar- 
džiuoti, - vis garsiau raudodamas atsakė Stivas. 

O paskui švilpimas liovėsi kaip kirviu nukirstas. Į pilotų kabiną 
įžengė besišypsanti stiuardesė, beje, Melanė Trevor, ir pasakė, kad 
nuotėkio vieta rasta ir užtaisyta. Brajenas atsistojo ir nusekė jai iš 
paskos į didįjį saloną, kur Enė Kuinlen Engl, jo buvusi žmona, stovėjo 
nedidelėje nišoje su išimtomis sėdynėmis. Virš artimiausio jai iliumi- 
natoriaus kažkas buvo užrašęs keistą frazę: “TIKTAI KRINTAN- 
ČIOMS ŽVAIGŽDĖMS". Raudona pavojaus spalva. 

Enė vilkėjo tamsiai žalia “Amerikos pasididžiavimo" stiuardesės 
uniforma, ir tai Brajeną nustebino. Juk jinai užėmė aukštas pareigas 
vienoje iš Bostono reklamos agentūrų ir visuomet įtariai nužiūrinėda- 
vo su jos vyru skrisdavusias stiuardeses. Enės ranka buvo uždėta 
ant plyšio fiuzeliaže. 

- Matai, brangusis? - išdidžiai šūktelėjo ji. - Aš viskuo pasirūpi- 
nau. Nesvarbu, kad man trenkei. Aš tau atleidau. 

- Nedaryk to, Ene! - sušuko Brajenas, bet pavėlavo. 

Jos plaštaką įtraukė į plyšį. Iš pradžių pradingo vidurinysis pirš- 
tas, paskui bevardis, įkandin jo smilius, o galiausiai mažylis. Kažkas 
pokštelėjo, tarsi iš šampano butelio būtų išlėkęs kamštis nemokšos 
padavėjo rankose, ir plyšyje pranyko visa plaštaka. 

Ir vis dėlto Enė tebesišypsojo. 

“Tai “L"Envoi", mielasis, - pasakė ji, kai įkandin plaštakos įsmu- 
ko ranka. Ištrūko segė, prilaikanti plaukus, ir šie pasklido ant pečių. 
- Aš visuomet jais kvėpinuosi, nejau neprisimeni?" 

Jis prisiminė... dabar prisiminė. Tačiau tai jau nebeturėjo jokios 
reikšmės. 

- Ene, sugrįžk! - sušuko Brajenas. 

Jinai vis tebesišypsojo, o ranką lėtai tebesiurbė lėktuvą supan- 
čion tuštumon. 

- Visiškai neskauda, Brajenai, patikėk manimi. 

- “L'Envoi", prisimeni? - tarė Enė, kai ją traukė pro plyšį. 

Dabar Brajenas vėl girdėjo tą garsą. Sykį poetas Džeimsas Dikis 
ji pavadino “žvėrišku erdvės švilpimu". Šis garsas augo ir augo, ver- 
žėsi iš sapno į realybę, kol oro šnypštimas pavirto žmogiškuoju riks- 
mu. 

Brajenas atsimerkė. Iš miego į būdravimą jis peršoko akimirks- 
niu: Brajenas buvo profesionalas, o jo itin atsakingas ir rizikingas dar- 
bas pirmiausia reikalavo staigios bei tikslios reakcijos ypatingomis ap- 
linkybėmis. Jis skrido 29-uoju, o ne 7-uoju reisu, ne iš Tokijo į Los 
Andželą, o iš Los Andželo į Bostoną. Enė jau mirė, ir mirties prie- 

žastis buvo ne plyšys oro lainerio korpuse, o gaisras jos namuose At- 
lantiko aveniu, visiškai netoli pakrantės. 
Tačiau garsas tebeaidėjo. Veriančiai klykė mažoji mergaitė. 


5 

- Prašau atsiliepti, - tyliai, bet aiškiai pratarė Daina Belman. - 
Labai apgailestauju, tačiau mano teta pasišalino, 0 aš esu neregė. 

Atsakymo neišgirdo. Priekyje, per keturiasdešimt eilių ir dvi per- 
tvaras nuo jos, Brajenas Englas sapnavo, kaip jo šturmanas verkia ir 
valgo paplotėlius. 

Tik tolygiai gaudė varikliai. 

Panika grasino užkariauti protą, ir Dainai beliko vienintelis būdas 
ją pažaboti: atsisegė saugos diržą, atsistojo ir išėjo į praėjimą. 

- Ei? - pašaukė ji garsiau. - Ei, ar yra kas nors?! 

Atsakymo neišgirdo. Daina pravirko. Ir vis dėlto stengėsi tvardy- 
tis. 

Skaičiuok eiles, desperatiškai sučirpė vidinis balsas. Skai- 
čiuok, kiek eilių nuslinkai, nes niekuomet nesurasi kelio atgal. 

Ji sustojo prie kairiosios krėslų eilės, pasilenkė, ištiesė ranką. Ži- 
nojo, kad ten sėdėjo vyriškis, nes teta Vika šnekučiavosi su juo minu- 
tę ar dvi prieš išskrendant. Kai jis kalbėjo, balsas sklido nuo krėslo 
tiesiai priešais Dainą. Ji iš tikro šitai gerai žinojo, nes balsai jai padė- 
jo išgyventi - visai kaip kvėpavimas. Miegantis vyriškis, pajutęs jį 
čiuopiančius kažkieno pirštus, būtų pašokęs iš siaubo. Bet Dainos ta- 
tai nebejaudino. 

Kas iš to - krėslas buvo tuščias. 

Visai tuštutėlis. 

Daina atsitiesė - drėgnais nuo ašarų skruostais, išsigandusi. Juk 
negalėjo visi drauge nueiti tualetan, ar ne? Aišku, kad ne. 

Galbūt tualetai keli? Tokiame didžiuliame lėktuve, be abejo, jų 
yra du. 

Tačiau tualetų kiekio klausimas jau seniai tapo nebeaktualus. 

Teta Vika be savo rankinuko niekur neitų. Daina tuo neabejojo. 

Mergaitė lėtai pajudėjo toliau, vis sustodama prie kiekvienos ei- 
lės, apčiupinėdama artimiausią krėslą - kairėje ir dešinėje. 

Ant vieno rado rankinę, ant kito - portfelį, ant trečio - plunksna- 
kotį ir bloknotą. Ant dviejų apčiuopė ausines. Kitoje eilėje prisilietė 
prie kažko lipnaus. Pasitrynė vieną į kitą pirštus, susiraukė, nusi- 
šluostė pirštus į galvai paremti skirtą servetėlę. Ausų siera. Tai jau 
tikrai. Ypatinga, su niekuo nesulyginama konsistencija. 

Daina Belman aklino vis toliau, jau nesibaimindama ką nors su- 
trikdyti. Ji nepataikė niekam į akį, nebrūkštelėjo per skruostą, neuž- 
čiuopė plaukų. 

Visi krėslai, kuriuos mergaitė lietė, buvo tušti. 

Vienu metu, kol ji miegojo, jos teta ir visi 29-ojo reiso keleiviai 
pranyko. 

“Ne, - jai paprieštaravo mis Li balsas, išlaikęs savybę mąstyti l0- 
giškai. - Ne, tai neįtikėtina, Daina! Jeigu visi apleido lėktuvą, tuomet 
kas gi sėdi prie šturvalo?" 

Mergaitė paspartino žingsnį, kabindamasi į krėslų ranktūrius, pla- 
čiai išplėtusi akis už tamsių akinių. Skaičių ji seniai pamiršo, tačiau ją 
jaudino kitkas: tyla. 

Ji vėl sustojo. Palinko virš krėslo dešinėje. Bet šįsyk mergaitės 
rankos apčiuopė plaukus... tačiau keistoje vietoje. Plaukai ant sėdy- 
nės - ar gali taip būti? 

Pirštai susigniaužė... ir ji tuos plaukus pakėlė. Dainai akimoju 
atsivėrė siaubinga tiesa. 

Plaukai yra, o žmogaus, kuriam jie priklausė, nėra. Tai skalpas. 
Ji rankoje laikė negyvo žmogaus skalpą. 

Tuomet Daina Belman ir prapliupo klyksmu, kuris išplėšė Braje- 
ną Englą iš miego. 


6 

Albertas Kausneris sėdėjo prie baro, gėrė viskį “Branding Iron". 
Broliai Erpai, Vajetas ir Virdžilas, buvo įsitaisę jam iš dešinės, dak- 
taras Holidėjus - iš kairės. Pastarasis kaip tik pakėlė stiklą, kad pa- 
skelbtų tostą, kai į salūną “Sergio Leone" įsiveržė vyriškis su medi- 
niu protezu vietoje kairės kojos. 

Vajetas pasisuko į jį. Ramus, įdegęs saulėje, simpatiškas. Tiesiog 
nulietas Hugas O'Brajenas*. 

- Tai Tombstounas, Mafinai. Čia blaškytis nepriimta. 

- Taigi jie atjoja čia! - šūktelėjo Mafinas. - Ir jie įniršę, Vajetai! 
Sakau tau, įniršę! 

Tarsi patvirtindami jo žodžius, iš gatvės pasigirdo šūviai: ketu- 
riasdešimt ketvirto kalibro armijos revolverių (veikiausiai pavogtų iš 
kareivių) sunkūs trenksmai, pavieniai šautuvų pyškėjimai. 

- Neprisidirbk į kelnes, Mafinai, - daktaras Holidėjus stumtelėjo 
kepurę ant pakaušio. Albertas visiškai nenustebo, kad daktaras atro- 


*Tokiu bendriniu vardu ir pavarde pavadinami amerikiečių kino aktoriai, dažnai be- 
sifilmuojantys vesternuose. 

dė kaip Robertas De Niro. Jis visuomet buvo įsitikinęs: jeigu kas ir 
gali suvaidinti kaubojų-dantistą, tai tiktai De Niro. 

- Apie ką jūs čia šnekučiuojatės, vaikinai? - apsižvalgė Virdžilas 
Erpas. 

Jis Albertui nieko nepriminė. 

- Eime, - Vajetas pakilo. - Mane šie prakeiti Klentonai jau galu- 
tinai užkniso. 

- Tai Doltonai, Vajetai, - lygiu balsu pataisė jį Albertas. 

- Tebūnie kad ir Džonas Dilindžeris arba Gražuolėlis Floidas. Tu 
su mumis, Tūzai, ar ne? 

- Su jumis. 

Albertas Kausneris kalbėjo švelniai ir meilikaujamai, apsigimusio 
žmogžudžio intonacijomis. Viena jo ranka nusileido ant ilgavamzdžio 
“Buntline Special", kita pakilo prie galvos įsitikinti, kad šlikė savo vie- 
toje. Įsitikino. 

- Puiku, vaikinai! - atsistojo ir daktaras. - Pasvilinsime Doltonams 
šikną. 

Jie išsinešdino iš salūno kaip tik tuo momentu, kai Tombstouno 
baptistų bažnyčios varpas ėmė mušti pusiaudienį. 

Doltonai šuoliais skuodė Pagrindine gatve, šaudydami į langus ir 
vitrinas. Cisterną su vandeniu priešais Diuko krautuvę jie pavertė 
fontanu. 

Aikas Doltonas dulkėtoje gatvėje pirmasis išvydo keturis vyriš- 
kius atsagstytomis striukėmis, kad šios netrukdytų mitriai išsiplėšti re- 
volverius. Aikas staigiai trūktelėjo už pavadžio, jo žirgas protestuoda- 
mas sužvengė ir atsistojo piestu. Nuo žąslų dribo putos. Aikas Dol- 
tonas vos pastebimai priminė Rutgerį Hauerį. 

Vajetas Erpas su broliuku Virdžilu? O gal sesute? 

Emetas Doltonas (Donaldas Saterlendas po mėnesio naktinių 
girtuoklysčių) sustabdė žirgą šalia Aiko. 

- Ir dar jų draugelis dantistas, - suurzgė jis. - Kas gi čia panorė- 
tų... - tuosyk jis dirstelėjo į Albertą ir pastebimai išbalo. 

Tėtušis Doltonas pasislinko arčiau sūnų. Senio išvaizdoje nesun- 
ku buvo įžvelgti Slimą Pikensą. 

- Viešpatie, - iškvėpė Tėtušis. - Bet juk tai Tūzas Kausneris! 

Frenkas Džeimsas prisiplakė arčiau Tėtušio. Jo veido spalva pri- 
minė purviną pergamentą. 

- Kad jus velniai nujotų, vaikinai! - riktelėjo Frenkas. - Aš niekad 

neprieštarauju iš nuobodulio apiplėšti kokį nors miesteliūkštį, bet man 
nesakė, kad čia bus Arizonos Žydas! 

Albertas Tūzas Kausneris, nuo Sedalijos iki Stimbouto žinomas 
kaip Arizonos Žydas, žingtelėjo priekin. Jo ranka nusviro ant “Bunt- 
laino" rankenos. Kausneris išspjovė kramtomąjį tabaką, įrėmęs šal- 
tas pilkas akis į raitelius, sustingusius už dvidešimties pėdų nuo jo. 

- Jūsų ėjimas, vaikinai, - prakošė Arizonos Žydas. - Mano pa- 
skaičiavimais, pragare dar pakankamai laisvų vietų. 

Doltonų gauja išsitraukė revolverius su paskutiniuoju baptistų 
bažnyčios varpo dūžiu. Tūzui tai pavyko kur kas sparčiau. Bet vos 
tiktai jis ėmė šventinti Doltonus švino lietumi, ant “Longhomno" vieš- 
bučio laiptų ėmė klykti mažytė mergaitė. 

“Kas nors privalo užčiaupti šią mažę, - pamanė Tūzas. - Ko ji ši- 
taip rėkia? Padėtis kontroliuojama. Juk ne veltui mane vadina pačiu 
mikliausiu šauliu žydu į vakarus nuo Misisipės". 

Tačiau klyksmas stiprėjo plėšydamas orą, sapną jungdamas su 
realybe. 

Akimirką Albertas atsidūrė visiškoje tamsoje, tarpe tarp miego ir 
būdravimo. Tiktai riksmas draskė ausų būgnelius, tarsi kažin kas nė 
už ką nenorėtų nuimti nuo viryklės seniai užvirusį virdulį. 

Pagaliau jaunuolis atsimerkė ir apsižvalgė. Jis sėdi savo krėsle, 
29-uoju reisu skrendančio lėktuvo pagrindinio salono pirmoje dalyje. 
Praėjimu tarp sėdynių slenka mažytė mergaitė, maždaug dešimties, 
rožine suknute ir juodais akiniais. 

Ar ji kino žvaigždė? - kažkodėl pamanė Albertas, jau ne juo- 
kais persigandęs. Iš mėgstamiausio sapno jį ištraukė kaip ropelę iš 
žemės. 

- Ei! - jis negarsiai pašaukė, kad nepažadintų kitų keleivių. - Ei, 
mergaite! Kas atsitiko? 

Mažoji į jo balsą akimoju grįžtelėjo galvą. Paskui pasisuko visu 
kūnu, bet užkliudė vieną iš centrinės eilės krėslų. Dainą atmetė į šalį, 
ir ji per ranktūrį įvirto į kairiosios eilės krėslą, jos kojelės vikstelėjo 
aukštyn. 

- Ar yra čia kas nors? - sušuko mergaitė. - Padėkite man! Pa- 
dėkite! 

- Ei, stiuardese! - neramiai pašaukė Albertas ir atsisegė saugos 
diržą. 

Atsistojo, išslinko į tarpueilį, patraukė prie mažylės... ir sustingo. 
Jaunuolis vėpsojo į lėktuvo uodegą, ir tai, ką ten matė, stingdė jam 
kraują. 

Regis, galėjau ir nesijaudinti, kad pažadinsiu likusius ke- 
leivius, beregint pamanė jis. 

Plačiai išplėstomis akimis Albertas žvelgė į - kaip jam atrodė - 
visiškai tuštutėlį pagrindinį “Boingo-767"" saloną. 

Brajenas Englas beveik susilygino su pertvara, skiriančia pirmo- 
sios ir biznio klasės salonus, kai jam netikėtai toptelėjo, jog pirmosios 
klasės salone nėra nė gyvos dvasios. Jis netgi stabtelėjo ir tiktai po 
sekundės kitos patraukė toliau nusprendęs, jog likusieji, ko gero, iš- 
girdo šauksmą anksčiau nei jis ir nuskubėjo pasižiūrėti, kas gi atsitiko. 

Nors tuo labai abejojo. Brajenas Englas pakankamai ilgai skrai- 
dino keleivius ir neblogai išmanė grupės psichologiją. Jeigu vienas 
pradėdavo pokštauti, likusieji paprastai būdavo linkę nekreipti į tai 
dėmesio. Daugelis oro keliauninkų atsisakydavo individualių veiksmų 
teisės, vos tiktai pakildavo į sidabriško paukščio denį ir prisisegdavo 
saugos diržus. Patys sau jie pasilikdavo spręsti tik pačias paprasčiau- 
sias problemas, o visa kita perkeldavo ant įgulos pečių. Aviatoriai 
tokius žmones laikė kvailiais, bet veikiau derėjo juos vadinti avinais. 
Todėl ir elgėsi su keleiviais kaip su kaimene. Tai leido laikyti pažabo- 
tus pačius nervingiausius. 

Brajenas dar galutinai neišsibudino, ir dalis jo sąmonės tvirtino, 
neva šaukia Enė, kad netrukus ras ją pagrindiniame salone su ranka 
plyšyje, virš kurio raudonavo užrašas: “ŠAUDYMAS DAR TIKTAI 
PRASIDĖJO". 

Biznio klasės salone Brajenas užtiko vos vieną keleivį, pagyve- 
nusį vyriškį trijų dalių eilute. Jo plikė blizgėjo skaitymo lempos švie- 
soje. Pirštai, artrito susukinėtais išsipūtusiais sąnariais, gulėjo ant 
saugos diržo sagties. Vyriškis kietai miegojo, drebindamas saloną 
garsiu knarkimu. Riksmai jam visiškai netrukdė. 

Brajenas nuskubėjo į pagrindinį saloną ir sustingo sukrėstas to, ką 
ten išvydo. Jis paprasčiausiai nepatikėjo savo akimis. Jaunuolis sto- 
vėjo šalia mažos mergaitės, kuri buvo įvirtusi į kairiosios eilės krėslą. 
Tačiau vaikinas žvelgė ne į ją, o salono gilumon, ir jo apatinis žandi- 
kaulis jau buvo įveikęs ilgą atstumą nuo viršutiniojo iki apvalios apy- 
kaklės marškinėlių su užrašu “HARD ROCK CAFE". 

Pirmoji Brajeno reakcija nieko nesiskyrė nuo Alberto Kausnerio 
reakcijos: “Dieve mano, lėktuvas tuščias!" 

Paskui jis išvydo, kaip dešinėje eilėje atsistojo moteris ir žengė į 
tarpueilį apsidairyti, kas gi atsitiko. Atsistojusioji svyrinėjo, veido ir 

akių išraiška bylojo neseniai ją kietai miegojus ir dar galutinai nepra- 
budus. Salono viduryje, centrinėje eilėje, vyriškis vilnoniu džersio 
megztiniu stiebėsi aukštyn, nerodydamas ypatingo dėmesio mažajai 
mergaitei. Dar vienas vyriškis, kokių šešiasdešimties, neryžtingai 
dairydamasis pakilo iš krėslo netoli nuo Brajeno. Šešiasdešimtmetis 
vilkėjo raudonais flaneliniais marškiniais, ir jis visiškai nesusigaudė, 
kur esantis ir kaip čia pateko. Vyriškio plaukai styrojo į visas puses. 

- Kas čia šaukia? - paklausė jis Brajeno. - Lėktuvas patyrė ava- 
riją? Kaip manote, mes krentame? 

Mažoji mergaitė liovėsi rėkti. Išsikeberiojo iš krėslo, į kurį buvo 
įpuolusi, ir vėl vos neparpuolė. Tačiau jaunuolis spėjo ją sugriebti, 
nors jo judesiams aiškiai stigo miklumo. 

Kurgi jie pradingo? - galvojo Brajenas. Viešpatie, kurgi jie 
visi pradingo? O kojos jau nešė prie jaunuolio ir mažosios mergai- 
tės. Jis prasilenkė su dar vienu keleiviu, apie septyniolikos metų 
mergina. Toji giliai miegojo. Burna žiojėjo pravira, ir su kiekvienu iš- 
kvėpimu alsavimas skleidė kiek nemalonius ausiai garsus. 

Brajenas prisiartino prie vaikino ir mažylės rožine suknele. 

- Kur visi žmonės? - paklausė Albertas Kausneris. Jo ranka gu- 
lėjo ant kūkčiojančios mergytės peties, bet į vaiką jis nežiūrėjo: vai- 
kino akys be paliovos šmirinėjo po tuščią saloną. - Kol miegojau, 
mes kažkur nutūpėme ir visi išėjo? 

- Mano teta išėjo! - pro ašaras iškvėpė mergaitė. - Mano teta 
Vika! Maniau, lėktuve nieko nebėra! Maniau, kad likau viena! Pasa- 
kykite, kur mano teta? Aš noriu pas savo tetą! 

Brajenas pritūpė prie mažylės, jo akys atsidūrė priešais jos tam- 
sius akinius. Prisiminė, kaip mergaitė ėjo greta šviesiaplaukės moters. 

- Tau nieko neatsitiko. Nesijaudink, tau nieko neatsitiko. Kuo tu 
vardu? 

- Daina, - vėl ašaros. - Aš negaliu rasti savo tetos. Esu akla ir 
negaliu jos pamatyti. Prabudau, o šalia nieko nė... 

- Kas čia darosi? - paklausė vyriškis džersio megztiniu; į Brajeną 
ir Dainą jis nekreipė dėmesio ir savo klausimą skyrė jaunuoliui su 
“HARD ROCK CAFF" marškinėliais bei vyrui flaneliniais marški- 
niais. - Kur likusieji? 

- Tau nieko neatsitiko, Daina, - pakartojo Brajenas. - Čia yra ir 
daugiau žmonių. Tu juos girdi, ar ne? 

- T-taip. Aš juos girdžiu. Bet kur teta Vika? Ir ką nužudė? 

- Nužudė? - staigiai paklausė moteris. 

Toji pati, kuri sėdėjo prie dešiniojo borto. Brajenas dėbtelėjo į ją, 
atkreipė dėmesį, kad yra jauna, graži, juodaplaukė. 

- Ką nors nužudė? Mus pagrobė? 

- Nieko nenužudė, - atsakė Brajenas. Tiktai panikos ir betrūko. 
Tačiau galva jam sukosi. - Nusiramink, brangioji. 

- Aš radau jo plaukus! - spyrėsi Daina. - Kažkas nurėžė jo 
PLAUKUS! 

Apie nurėžtus plaukus galvoti nesinorėjo. Juo labiau kad jis pri- 
siminė vieną Dainos frazę (“ Maniau, lėktuve nieko nebėra"), ir nu- 
gara perbėgo nemalonus šaltukas. O kas, velniai rautų, sėdi prie 
šturvalo? 

Brajenas pakilo, pasisuko į vyriškį raudonais marškiniais: 

- Aš privalau kai ką patikrinti. Pasilikite su mažyle. 

- Gerai, - linktelėjo vyriškis. - Bet kas gi čia dedasi? 

Prie jų prisijungė dar vienas vyras, apytikriai trisdešimt penkerių, 
išlygintais džinsais ir oksfordietiškais marškiniais. Priešingai nei kiti, 
jis atrodė visiškai ramus. Išsitraukė iš marškinių kišenės akinius ra- 
giniais rėmeliais ir pasibalnojo jais nosį. 

- Lėktuve šiek tiek sumažėjo keleivių, ar ne? - paklausė vyriškis 
britišku akcentu. - O kaip įgula? Ar kas nors nutuokia? 

- Kaip tik tai aš ir ketinau išsiaiškinti, - ir Brajenas patraukė pi- 
lotų kabinos link. 

Išeidamas iš pagrindinio salono, jis atsigręžė. Prie mažosios 
mergaitės tamsiais akiniais prisiartino dar dviese: mergina, kuri kietai 
miegojo pravira burna (ją dar mėtė į šalis, tarytum būtų gerokai įgė- 
rusi arba prisirūkiusi), ir pagyvenęs ponas gerokai nutrintu sportinio 
kirpimo švarku. Aštuoni žmonės. Plius jis ir vyriškis biznio klasės sa- 
lone, kuris pramiegojo viską, kas tiktai įmanoma. 

Dešimt. 

Bet kas gi, vardan Dievo, atsitiko kitiems? 

Tačiau laiko apie tai svarstyti nebuvo - dabar derėjo aiškintis ki- 
tus pačius rimčiausius klausimus. Brajenas nuskubėjo į priešakinę 
lėktuvo dalį pro vyriškį, kaip ir anksčiau, taikiai knarkiantį biznio kla- 
sės salone. 


8 
Tarnybinė zona, įsprausta tarp kino ekrano ir dviejų pirmosios 
klasės salonų, buvo tuščia. Štai ten Brajenas ir išvydo vežimėlį su 

gėrimais, nustumtą ties tualeto durimis prie dešiniojo borto. Ant apa- 
tinės vežimėlio lentynėlės stovėjo panaudotos stiklinės. 

Jie kaip tik ketino išvežioti gėrimus, pamanė Brajenas. Kai tai 
įvyko, jau nė nežinau, kas būtent, jie tiktai išrideno vežimėlį. 
Panaudotus stiklus surinko prieš išskrendant. Vadinasi, viskas 
įvyko vos atsiplėšus nuo žemės, per pirmąsias trisdešimt minučių 
ar panašiai. Sinoptikai lyg ir pranešė apie atmosferos trikdžius 
virš dykumos. Taip, taip, svaičiojo kažkokius niekus apie šiau- 
rės pašvaistę. 

Brajenas jau pamanė, kad susapnavo ir šitai, bet prisiminė tai iš- 
girdęs iš Melanės Trevor, 29-ojo reiso stiuardesės. 

O iš ko dabar būtų galima išgirsti, kas gi čia atsitiko? 

Regint pamestą gėrimų vežimėlį, Englą apėmė siaubas ir 
kažkokia antgamtiška baimė. Tikriausiai tokius pačius jausmus išgy- 
veno žmonės, pirmieji pakilę į “Marijos Celestės" denį ir išvydę, jog 
laive nėra nė gyvos dvasios, nors burės visiškai tvarkingos, kapitono 
kajutėje padengtas pietų stalas, o kubrike dar teberūksta vieno iš jū- 
reivių pypkė... 

Nesuvokiamomis valios pastangomis Brajenas nuginė šalin šias 
ryžtą paralyžiuojančias mintis ir žengė prie durų tarp tarnybinės z0- 
nos ir pilotų kabinos. Pasibeldė. Kaip ir būgštavo, niekas neatsiliepė. 
Brajenas pradėjo kumščiu pliekti į duris, nors ir žinojo, jog tai beviltiš- 
ka. 

Beprasmiška. 

Pabandė pasukti rankeną. Nieko neišėjo. Tvarkaraščiuose nenu- 
matytų reisų į Havaną, Libaną ir Teheraną epochoje įėjimas į įgulos 
kabiną buvo griežtai apribotas: duris pilotai atidarinėdavo tiktai iš vi- 
daus. Brajenas galėjo sėstis už šio lėktuvo šturvalo... bet iš pradžių 
reikėjo patekti į kabiną. 

- Ei! - šūktelėjo jis. - Ei, vaikinai! Atidarykite duris! 

Jis jau numanė, jog niekas neatsilieps. Stiuardesės pranyko po- 
draug su dauguma keleivių, taigi Brajenas Englas buvo pasirengęs 
kirsti lažybų iš paskutinio dolerio, kad pilotų kabina irgi tuščia. 

Ir į rytus skrendantis lėktuvas valdomas autopiloto. 

ANTRAS SKYRIUS 


Tamsa ir kalnai. Pasakiški turtai. Džersio nosis. 
Nelojantys šunys. Panika neleistina! 
Kurso pakeitimas 


| 

Brajenas paprašė vyriškį raudonais marškiniais prižiūrėti Dainą, 
bet mergaitė išgirdo moters balsą, jauną ir malonų, žengė prie jo šei- 
mininkės ir tvirtai sugriebė jai už rankos. Po tiekos metų, praleistų su 
mis Li, Daina iš balso išsyk atpažino moterį esant mokytoją. Tamsia- 
plaukė rankos neatitraukė. 

- Tai tavo vardas Daina, brangioji? 

- Taip, - linktelėjo mergaitė. - Aš - neregė, bet po operacijos 
Bostone vėl galėsiu matyti. Tikiuosi, kad galėsiu. Gydytojai mano, 
jog yra septyniasdešimt procentų tikimybės, kad regėjimas bent iš 
dalies atsistatys, ir keturiasdešimt procentų - kad visiškai. O koks jū- 
sų vardas? 

- Lorelė Stiveson, - atsakė juodaplaukė moteris. 

Ji vis apžiūrinėjo pagrindinį saloną didžiai nustebusi. 

- Lorelė - tai augalas*, ar ne? - paklausė Daina jausdama, kaip 
pokalbis padeda nuslopinti baimę. 

- Atleiskite man, - vyriškis raginiais akiniais ir britišku akcentu 
kiek linktelėjo. - Eisiu palaikyti kompaniją mūsų bičiuliui. 

- Aš irgi su jumis, - prie jo prisijungė vyriškis raudonais marški- 
niais. 

- O aš norėčiau žinoti, kas čia dedasi! - sušuko vyriškis džersio 
megztiniu, ir tuo pat metu jo veidas išbalo kaip kreida, o ant skruostų 
ryškiai išsiskyrė raudonos dėmės. - Aš noriu žinoti, kas čia dedasi, ir 
tuojau pat! 

- Manęs šitai nestebina, - atsakė anglas ir patraukė į priešakinę 
lėktuvo dalį. 

Raudonai vilkintis vyras prisiplakė įpėdžiui. Mergaitė irgi patrau- 
kė paskui, tačiau prie pertvaros tarp pagrindinio ir biznio klasės sa- 
lonų neryžtingai sustojo abejodama, ar eiti toliau, ar sugrįžti atgalios. 

Pagyvenęs vyriškis sportinio kirpimo švarku palinko prie kairiojo 
borto iliuminatoriaus. 


*Laurel - angliškai ir lauro augalas, ir moteriškas vardas. 

- Ir ką gi jūs matote? - pasidomėjo Lorelė Stivenson. 

- Tamsą ir kalnus, - atsakė vyriškis. 

- Uolinius?* - pasitikslino Albertas. 

Vyriškis sportinio stiliaus švarku linktelėjo: 

- Manau, taip, jaunuoli. 

Albertas nutarė, kad ir jam laikas persikelti į priešakinę lėktuvo 
dalį. Kaip septyniolikmetis, jis buvo ganėtinai nuovokus, todėl! ir jo 
neaplenkė Pagrindinis Klausimas: “O kas gi valdo lėktuvą?" 

Paskui, tiesa, jis pamanė, kad tai nelabai ir svarbu... bent jau kol 
kas. Jie skrenda tolygiai, vienodame aukštyje, vadinasi, kas nors val- 
do, o galbūt ir kažkas, pavyzdžiui, autopilotas, bet, kad ir kaip ten bū- 
tų, asmeniškai jis nieko negalėjo pakeisti. 

Ir apskritai kas jis toks? Jeigu Albertas Kausneris - tai talentin- 
gas smuikininkas (tačiau ne genijus), kuris skrenda mokytis į Berklio 
muzikos kolegiją. Jeigu Tūzas Kausneris (tai jau iš sapnų), tai pats 
mikliausias šaulys iš visų į vakarus nuo Misisipės gyvenančių žydų, 
nusikaltėlių medžiotojas, šeštadieniais besiilsintis, nesigulantis į lovą 
su batais, viena akimi stebintis auką, o kita ieškantis kavinės su ko- 
šeriniu maistu. Įsivaizduodamas save Tūzu, jis, žinoma, vadavosi nuo 
pemnelyg didelės tėvų meilės, katrie neleido jam žaisti Mažojoje beis- 
bolo lygoje vien tik iš baimės, kad sūnus susižeis pirštus, ir šventai ti- 
kėjo, jog bet kuris berniuko nusičiaudėjimas lirdija pirmąją plaučių už- 
degimo stadiją. 

Šaulys-smuikininkas, be jokios abejonės, įdomi kombinacija! Tei- 
sybės dėlei, jis nieko neišmanė apie lėktuvų valdymą. O dar mažytė 
mergaitė ištarė jį sudominusią frazę: “Aš radau jo plaukus. Kažkas 
nurėžė jo PLAUKUS!" 

Jis paliko Dainą su Lorele (vyriškis padėvėtu sportinio kirpimo 
švarku persikėlė prie dešiniojo borto, idant paspoksotų, kas dedasi 
anapus, 0 vyras savuoju džersio megztiniu, plėšriai prisimerkęs, jau 
dūlino į priešakinę lėktuvo dalį) ir patraukė uodegos linkui, pakarto- 
damas Dainos kelią, tik jau iš kito galo. 

Kažkas nurėžė jo PLAUKUS! 

Albertui neprireikė labai daug laiko suprasti, ką akloji mergaitė 
turėjo galvoje. 


* Uoliniai kalnai, didžiausia kalnų sistema Šiaurės Amerikos Kordiljeruosę, suda- 
ranti šiaurinę jų dalį. 

- Aš meldžiuosi, sere, kad piloto kepurė, kurią pastebėjau pirmo- 
sios klasės salone, priklausytų jums. 

Brajenas stovėjo priešais uždarytas pilotų kabinos duris nuleidęs 
galvą ir giliai susimąstęs, bandydamas rasti teisingą sprendimą. Kai 
anglas prabilo už jo nugaros, Brajenas iš netikėtumo krūptelėjo ir 
staigiai atsigręžė. 

- Nuolankiausiai prašyčiau atleisti, jeigu jus išgąsdinau, - toliau 
kalbėjo anglas. - Aš - Nikas Hopvelas, - jis ištiesė ranką. 

Brajenas ją paspaudė. Tuo metu jam vėl pasivaideno, kad visa tai 
vyksta sapne. Tame pačiame, kurio priežastis - sunkus skrydis iš To- 
kijo ir žinia apie Enės mirtį. 

Dalis jo sąmonės suvokė, kad šiaip jau dabar jis nebemiega, lygiai 
taip pat, kaip anksčiau toji pati sąmonės dalis buvo pažymėjusi, jog 
mažos mergaitės riksmas - disonansas žmonių ištuštėjusiame pirmo- 
sios klasės salone, nors Brajenas ir stengėsi save įtikinti: visi nuskuo- 
dė pagelbėti mergaitei. Jeigu tokios mintys buvo naudingos, kam jas 
vyti šalin? Be to, ir šiaip jau viskas apsivertė aukštyn kojom, ir netgi 
bandymas pagalvoti, išsiaiškinti, kas čia atsitiko, kėlė galvos skaus- 
mą. Laiko galvoti paprasčiausiai nebuvo, visiškai nebuvo, ir jį tai tik- 
tai džiugino. 

- Brajenas Englas, - prisistatė jis. - Malonu susipažinti su jumis, 
nors aplinkybės... - jis gūžtelėjo pečiais. 

O kokiomis aplinkybėmis jie pažindinosi? Parinkti apibūdinimą 
nesisekė. Jis nerado žodžių šioms aplinkybėms tiksliau nusakyti. 

- Neįprastos, ar ne? - atėjo pagalbon Hopvelas. - Manau, dabar 
geriau apie tai negalvoti. Įgula neatsiliepia? 

- Ne, - Brajenas vėl trinktelėjo kumščiu į duris. 

- Ramiau, ramiau, - sulaikė jį Hopvelas. - Papasakokite man 
apie kepurę, misteri Englai. Jūs netgi įsivaizduoti nepajėgiate, kokią 
laimę ir palengvėjimą pajusiu, jeigu man bus leista jus vadinti kapitonu 
Englu. 

Brajenas nesusilaikė nenusišypsojęs. 

- Aš ir esu kapitonas Englas, bet įvertindamas ypatingas aplinky- 
bes vadinkite mane tiesiog Brajenu. 

Nikas Hopvelas sugriebė kairiąją Brajeno ranką ir skambiai ją 
pabučiavo. 

- Būčiau linkęs jus vadinti Gelbėtoju. Tikiuosi, jūs neprieštarau- 
site? 

Brajenas nusikvatojo. Ir Nikas taip pat. Jiedu stovėjo prie užra- 
kintų durų ir kvatojo visa gerkle, kol prie jų prisiartino vyriškis raudo- 
nais marškiniais ir vyras džersio megztiniu. Sprendžiant iš pastarųjų 
veido išraiškos, jie nusprendė, jog Brajenas su Niku kuoktelėjo. 

Albertas Kausneris kelias akimirkas laikė rankoje peruką, įdė- 
miai jį apžiūrinėdamas. Plaukai juodi, žvilgantys po lempų šviesa, pa- 
čiupinėjus neatskirtum nuo tikrų. Nieko keista, kad mažoji mergaitė 
taip išsigando, palaikiusi peruką skalpu. Albertas irgi išsigąstų, sugrie- 
bęs šį peruką užrištomis akimis. 

Jis metė peruką atgalios ant krėslo, dirstelėjo į rankinuką šalia 
ant sėdynės, paskui įsižiūrėjo atidžiau. Šalia rankinuko gulėjo auksinis 
vestuvinis žiedas. Albertas jį apžiūrėjo ir padėjo į vietą. Lėtai nuslin- 
ko į lėktuvo galą. Nepraėjo nė minutė, kai vaikinas galutinai pamiršo 
jį kamuojantį klausimą: kas valdo lėktuvą ir kaip jie nutūps, jeigu tai 
autopilotas? 

29-ojo reiso keleiviai pradingo, bet liko pasakiški jų turtai. Kone 
ant kiekvienos sėdynės Albertas vis rasdavo brangenybių, daugiausia 
vestuvinių žiedų, bet pasitaikydavo ir kitokių, su briliantais, smarag- 
dais, rubinais. Pakako ir auskarų, tarp jų, Alberto nuomone, netgi pa- 
kankamai brangių. Jo motina turėjo neprastų papuošalų, bet palyginti 
su kai kuriais radiniais anie atrodė kaip pigi bižuterija. Ant sėdynių 
taip pat gulėjo kaklaryšių segtukai, sąsagos, apyrankės ir 1dentifika- 
cinės lentelės. Ir laikrodžiai, laikrodžiai, laikrodžiai. Nuo “Taimekso" 
iki “Rolekso", nemažiau kaip du šimtai laikrodžių ant sėdynių, ant 
grindų tarpueiliuose, praėjimuose. Su žibančiais ciferblatais. 

Be laikrodžių, salone mėtėsi gausybė akinių. Jų buvo ne mažiau 
kaip šešios dešimtys. Plonais metaliniais, raginiais, auksiniais rėme- 
liais. Tokių firmų, kaip “Ray-Bans", “Polaroid", “Foster Grant". 

Albertas regėjo diržų sagtis, kniedes, kitus niekniekius. Popierinių 
pinigų nebuvo, tačiau monetomis po dvidešimt penkis, dešimtį, penkis 
ir vieną centą susidarė mažne keturi šimtai dolerių. Albertas suskai- 
čiavo ir apie dešimtį piniginių - tiek iš geros odos, tiek plastikinių; ke- 
letą peiliukų pieštukams padrožti, apie šešis kalkuliatorius. 

Pasitaikė ir kur kas keistesnių daiktų. Nuo krėslo jaunuolis pakė- 
lė plastikinį rožinės spalvos cilindrą, žvelgė į jį geras trisdešimt sekun- 
džių, kol susivokė, jog tai dirbtinis falas, ir skubriai padėjo jį atgalios. 
Ant kito krėslo aptiko mažytį aukso šaukštelį su auksine grandinėle. 

Tai šen, tai ten žvilgėjo sidabro bei aukso gabalėliai. Keletą pakėlęs 
įsitikino, jog spėjo teisingai: dantų karūnėlės ir plombos. Vienoje iš 
tolimųjų eilių Albertas aptiko du metalo cilindrus. Ir pakankamai grei- 
tai suvokė, jog tai chirurginiai virbai, kurių vieta ne ant ištuštėjusio 
lėktuvo grindų, o kelio arba peties sąnaryje. 

Rado jis ir dar vieną keleivį, barzdotą jaunuolį, išsidrėbusį ant 
dviejų paskutinės eilės sėdynių. Keleivis garsiai knarkė ir dvokė ne- 
lyginant alaus statinė. 

Toje pat eilėje Albertas pastebėjo miniatiūrinį prietaisą, kaip jis 
spėjo, implantuojamą širdies stimuliatorių. 

Albertas nužvelgė didžiulį ir tuščią pagrindinį saloną. 

- Kas gi čia vyksta? - sušnabždėjo drebančiu balsu. 

- Norėčiau žinoti, kas gi čia vyksta? - pabrėždamas kiekvieną 
skiemenį, paklausė vyriškis džersio megztiniu. 

Jis plačiu žingsniu įžengė į tarnybinę zoną tarp pirmosios klasės 
salono ir pilotų kabinos. Tarsi naujasis kontrolinio akcijų paketo turė- 
tojas, užvaldęs kompaniją prieš jos vadovybės norą. 

- Šiuo momentu? - pasitikslino Nikas Hopvelas, apdovanodamas 
Džersį šypsena. - Mes kaip tik ketinome išlaužti šias duris. Atrodo, 
kad lėktuvo ekipažas prapuolė drauge su likusiaisiais keleiviais, bet 
mums dėl to nė kiek ne geriau. Visiškai netikėtai paaiškėjo, jog nau- 
jasis mano draugas - pilotas, kuris miegojo it baslys ir... 

- Kažkas iš tiesų daug ką pramiegojo, ir, patikėkite manimi, aš 
ketinu išsiaiškinti, kas būtent, - Džersis praslinko pro Niką ir įbedė 
grėsmingą žvilgsnį į Brajeną. - Jūs dirbate “Amerikos pasididžiavi- 
me“? 

- Taip, bet gal geriau tarpusavio santykių aiškinimą mums atidėti 
vėlesniam laikui? Dabar svarbiausia... 

- Aš jums pasakysiu, kas dabar svarbiausia! - sušuko Džersis, 
piloto veidą apipurkšdamas smulkiausiais seilių lašeliais. 

Brajenas vos užgniaužė kuo stipriausią norą sugriebti šį niekšą už 
sprando ir eksperimento dėlei pasukti jam galvą, kad viduje kas nors 
trakštelėtų. 

- Devintą ryto privalau dalyvauti pasitarime Finansų centre sų 
“Internacionalinio banko" atstovais. Lygiai devintą ryto! Nusipirkau 
bilietą į šį reisą visiškai įsitikinęs, jog atvyksime į Bostoną tiksliai pa- 
gal tvarkaraštį. Vėluoti neketinu! Todėl norėčiau išsiaiškinti tris da- 

lykus: kas sankcionavo neplanuotą nutūpimą, kol aš miegojau, kur 
mes buvome nutūpę ir kodėl? 

- Ar jūs kada nors žiūrėjote “Žvaigždžių kelią"? - netikėtai pa- 
klausė Nikas Hopvelas. 

Džersis pasuko į jį iš įsiūčio paraudusį veidą. Regis, anglą jis lai- 
kė bepročiu. 

- Apie ką čia kalbate? 

- Tai puikus amerikietiškas serialas, - paaiškino Nikas. - Moks- 
linė fantastika. Keistų naujų pasaulių, kurie dabar egzistuoja jūsų gal- 
voje, tyrinėjimas. Ir jeigu tuoj pat neužsičiaupsite, kiauliškas kretine, 
aš jums pademonstruosiu įžymųjį migdantį misterio Spoko gniaužtą. 

- Jūs neturite teisės su manimi kalbėti tokių tonu! - suurzgė 
Džersis. - Ar žinote, kas aš toks? 

- Suprantama, - linktelėjo Nikas. - Piktas niekingas žmogeliūkš- 
tis, leidimą nusileisti įvertinęs kaip Kūrėjo asmens liudijimą. Be to, 
esat labai išsigandęs. Čia nieko bloga, tačiau painiojatės po kojomis. 

Džersis taip nuraudo, jog Brajenas rimtai ėmė būgštauti, ar vyrui 
nesprogs galva. Tokį dalyką jis jau buvo matęs kine. Ir netroško, kad 
šitai pasikartotų realiame gyvenime. 

- Nedrįskite su manimi taip kalbėti! Jūs netgi nesate Amerikos 
pilietis! 

Nikas Hopvelas sureagavo taip staigiai, kad Brajenas vos paste- 
bėjo jo rankos mostą. Dar prieš akimirksnį vyriškis džersio megztiniu 
šaukė ant Niko, šis stovėjo greta Brajeno įsisprendęs rankomis į iš- 
lygintais džinsais aptemptus klubus. O po akimirkos suspausti smilius 
ir didysis dešinės Niko rankos pirštai žnybo Džersio nosį. 

Šis pamėgino išsisukti. Niko pirštai sustiprino gniaužtą... o pas- 
kui jo riešas kiek pasisuko, tarsi verždamas varžtą arba prisukinėda- 
mas žadintuvą. Džersis suklykė iš skausmo. 

- Galiu jums sulaužyti nosį, - suburkavo Nikas. - Niekų darbas, 
užtikrinu jus. 

Džersis atšlijo ir abiem rankom pabandė atplėšti Niko pirštus. 
Riešas vėl pasisuko, Džersis dar sykį suklykė. 

- Rodos, kad manęs negirdite. Galiu jums sulaužyti nosį. Ar su- 
pratote? Parodykite, kad supratote. 

Ir trečią kartą suktelėjo Džersio nosį. Tuomet vyriokas iš skaus- 
mo tiesiog subliuvo. 

- Klasiškai, - pakomentavo prie jų prisiartinusi apsirūkiusi mergi- 
na. - Nosinė ataka. 

- Aš neturiu laiko aptarinėti jūsų dalykinius susitikimus, - toliau 

kalbėjo Nikas. - Neturiu laiko tiems, kurie savo isteriją maskuoja ag- 
resyvumu. Mes patekome į kebeknę, rimtą kebeknę. Jūs, sere, nie- 
kaip negalite padėti ištaisyti susidariusią padėtį, 0 aš savo ruožtu ne- 
galiu leisti jums kelti papildomų problemų. Todėl ketinu jus pasiųsti į 
pagrindinį saloną. Šis džentelmenas raudonais marškiniais... 

- Donas Gafnis, - prisistatė džentelmenas, su nuostaba spitryda- 
mas į Niką. 

- Dėkoju jums, - linktelėjo Nikas. 

Jis, kaip ir anksčiau, laikė Džersį už nosies, ir Brajenas pastebėjo 
iš vienos šnervės nuvinguriuojančią srovelę kraujo. O Nikas prisit- 
raukė Džersį dar arčiau ir prakalbo švelniu, meilikaujamu balsu: 

- Misteris Gafnis jus palydės. Pagrindiniame salone, mano rėks- 
mingasis drauge, jūs atsisėsite į krėslą ir prisisegsite saugos diržu. Po 
to, kai kapitonas mus patikins, kad neįsirėšime į kalną, pastatą arba 
kitą lėktuvą, galėsime kiek ilgiau padiskutuoti apie dabartinę padėtį. 
Ar suprantate, ką sakau? 

Nuo Džersio lūpų atitrūko kažin kas tūžminga ir nerišlu. 

- Jeigu suprantate, prašyčiau pakelti ranką nykščiu į viršų. 

Džersis pakėlė dešiniąją ranką su atkragintu nykščiu. Brajenas 
atkreipė dėmesį, kad vyriškis naudojasi manikiūrininkės paslaugomis. 

- Puiku. Ir štai dar kas. Kai paleisiu jūsų nosį, jūs, ko gero, užsi- 
geisite atkeršyti. Geismas - šventas dalykas. O štai bandymas jį 
praktiškai realizuoti bus siaubinga klaida. Norėčiau, kad įsidėmėtu- 
mėte: kaip pasielgiau su jūsiške nosimi, lygiai taip pat lengvai galiu 
pasielgti su jūsų kiaušiais. Tiktai kai juos paleisiu, jūs lakstysite po 
saloną nelyginant vaikiškas aeroplanas. Viliuosi, ramiai išeisite su 
misteriu... 

Jis klausiamai pažvelgė į vyriškį raudonais marškiniais. 

- Gafnis, - pakartojo vyras. 

- Gafnis, teisingai. Viliuosi, išeisite su misteriu Gafniu. Nereikš- 
damas savo nepasitenkinimo. Neprotestuodamas. Turėkite omeny, 
kad jeigu pratarsite bent žodelį, sužinosite, kas yra tikrasis skausmas. 
Pakelkite ranką nykščiu į viršų, jeigu gerai mane supratote. 

Džersis desperatiškai sumojavo ranka su atkištu nykščiu, tarsi 
stabdydamas pakeleivingą mašiną. 

- Štai ir puiku! - ir Nikas paleido Džersio nosį. 

Šis žengė žingsnį atatupstas, dėbsodamas į Niką piktai ir su 
nuostaba. Džersis labai priminė katiną, kurį netikėtai perliejo šaltu 
vandeniu. Brajenas jo pykčiui liko abejingas. Bet Džersio nuostaba 
kėlė gailestį. Vis dėlto šis žmogus ir pats nesuprato, kas vyksta. 

Džersis palietė ranka nosį - norėdamas įsitikinti, ar ši tebėra sa- 
vo vietoje. Kraujo srovelė, labai siaurutė, dabar tekėjo iš kiekvienos 
šnervės ir nudažė pirštų pagalvėles. Džersis spoksojo į jas netikėda- 
mas savo akimis. Jau buvo bepraveriąs burną. 

- Nepatariu, - įsiterpė Donas Gafnis. - Šis vaikinas žodžių tuščiai 
nesvaido. Jau geriau eime su manimi. 

Ir paėmė Džersį už rankos, bet tasai eiti nenorėjo ir vėl pravėrė 
burną. 

- Be reikalo, - pakratė galvą, kaip pasirodė Brajenui, prisirūkiusi 
mergina. 

Džersis užsičiaupė ir leidosi Gafnio nuvedamas į pirmosios klasės 
saloną. Dar kartelį atsigręžė - jo akyse taip ir liko sustingusi nuosta- 
ba. 

Nikas jau žvelgė pro iliuminatorių. 

- Lyg ir skriejame virš Uolinių kalnų saugiu aukščiu. 

Žvilgtelėjo ir Brajenas. Taip, tikrai. Skrydžio aukštis apytikriai 
trisdešimt penki tūkstančiai pėdų. Kaip ir sakė Melanė Trevor. Va- 
dinasi, viskas kaip reikiant... bent jau kol kas. 

- Eikšekit, - pasikvietė jis Niką. - Padėkite išlaužti duris. 

- Gal leistumėte operacijai vadovauti man, Brajenai? Šioje srity- 
je esu šiek tiek patyręs. 

- Būkite toks malonus, - Brajenas nevalingai uždavė sau klausi- 
mą: kur Nikas Hopvelas išmoko sukti nosis bei laužti duris? Ir nu- 
sprendė, jog veikiausiai tai ilga istorija. 

- Būtų įdomu sužinoti, ar labai stipri spyna. Jeigu pernelyg smar- 
kiai spustelėsime, galime įskristi į kabiną. O aš nenorėčiau sudaužyti, 
ko nederėtų. 

- Nežinau, - susimąstęs atsakė Brajenas. - Bet nemanau, jog tai 
seifo spyna. 

- Na, ir gerai! Dabar pasisukite į mane veidu, dešiniu petimi į du- 
ris. Aš atitinkamai pasisuksiu kairiuoju. 

Brajenas pasisuko. 

- Skaičiuosiu aš. Kai ištarsiu “trys", trenkiam pečiais į duris. Ko- 
jas sulenkite. Labiau tikėtina išmušti spyną, jeigu jėgą sukoncentruo- 
sime žemiau. Mušam ne visa jėga. Jeigu jos neužteks, daugiau pa- 
naudosime antrą sykį. Aišku? 

- Tikrai taip. 

Mergina, jau kur kas sąmoningiau suvokianti aplinką, netikėtai 

paklausė: 

- Atsarginį raktą tikriausiai palieka po kilimėliu, ar ne? 

Nikas nustebęs dėbtelėjo į ją, paskui pasisuko į Brajeną: 

- Gal tikrai esama atsarginio rakto? 

Brajenas pakratė galvą: 

- Labai abejoju. Kam teroristams suteikti papildomą šansą? 

- Žinoma, - linktelėjo Nikas. - Savaime aišku, - ir pamerkė mer- 
ginai: - Šaunuolė, galva tam ir reikalinga, kad ja galvotumei. 

Mergina išspaudė šypseną. 

Nikas vėl pažvelgė į Brajeną: 

- Pasirengęs? 

- Taip. 

- Tada pirmyn. Viens... du... trys! 

Jiedu sutartinai trenkė į duris, ir šios atsilapojo nuostabiai leng- 
vai. Tarp tarnybinės zonos ir kabinos buvo mažas laiptelis, kokių trijų 
colių, nė laipteliu jo nepavadinsi. Brajeno koja slystelėjo, ir jis būtų lė- 
kęs galva į priekį, jeigu jam už peties nebūtų sugriebęs Nikas. Anglo 
reakcija buvo stebėtinai gera. 

- Su durimis susidorojome, - pasakė veikiau sau nei Brajenui. - 
Dabar pasižiūrėsim, kas čia gero, ar ne? 

Brajenas pamatė, kad pilotų kabina tuščia, ir jo rankomis bei 
kaklu perbėgo skruzdės. Vienas dalykas žinoti, jog 767-asis gali nu- 
skristi tūkstančius mylių autopilotu, vadovaudamasis borto navigaci- 
jos sistemoje esančia informacija (Viešpatie, jis ir pats begalę kartų 
perdavinėjo valdymą autopilotui), ir visiškai kas kita - pirmojoje kabi- 
nos eilėje savo akimis išvysti du tuščius krėslus. Brajeną tarsi perkū- 
nas trenkė. Tokio dalyko jis nebuvo regėjęs per visą savo pilotavimo 
laiką. 

Bet dabar teko. Valdymo rankenėlė sukinėjosi pati savaime, iš- 
laikydama lėktuvą nustatytu kursu. Prietaisų skydelis žibėjo žaliomis 
švieselėmis. Du maži sparneliai aukščio indikatoriuje svyravo aukš- 
čiau jūros lygį žyminčios ribos. O danguje švietė milijonai žvaigždžių. 

- Ir vis dėlto... - iškvėpė mergina. 

- Viešpatie! - tuo pat metu išsiveržė Nikui. - Žvilgtelėkite čia, 
draugužiai. 

Nikas rodė į pusiau ištuštintą puodelį kavos ant staliuko-konsolės 
kairėje piloto krėslo pusėje. Šalia puodelio gulėjo porą kartų atkąsta 
bandelė. Brajenas bematant prisiminė sapną, ir jį kone nupurtė. 

- Kad ir kas tai būtų, viskas įvyko netikėtai ir labai staiga, - pa- 
stebėjo jis. - Dirstelėkite čia. Ir čia. 

Jis rodė į piloto krėslą ir į grindis prie antrojo piloto krėslo. Ten, 
prietaisų skydelio šviesoje, žibėjo laikrodžiai: vandens nepraleidžiantis 
“Roleksas" ir “Pulsaras". 

- Jeigu jums reikia laikrodžių, tai turite iš ko pasirinkti, - pasigir- 
do balsas jiems už nugaros. - Salone jų - kiek širdis geidžia. 

Atsigręžęs Brajenas išvydo Albertą Kausnerį, tvarkingą ir labai 
jauną, su šlike ir “HARD ROCK CAFE" marškinėliais. Šalia jo sto- 
vėjo pagyvenęs vyriškis sportinio stiliaus švarku. 

- Tikrai? - paklausė Nikas. 

Regis, jis pirmą sykį prarado sau būdingą pasitikėjimą. 

- Laikrodžių, brangenybių ir akinių, - patikslino Albertas. - Taip 
pat rankinukų bei piniginių. Bet keisčiausia... esu įsitikinęs, jog ten 
esama daiktų, kurie anksčiau buvo žmonių viduje. Kaip antai chirur- 
ginių kaiščių ir širdies stimuliatorių. 

Nikas pažvelgė į Brajeną. Anglas pastebimai išblyško. 

- Atvirai šnekant, linkau prie mūsų šiurkštaus ir žodingo draugo 
nuomonės. Maniau, jog man bemiegant lėktuvas kur nors buvo nutū- 
pęs. O paskui įgula ir didesnė keleivių dalis nepastebimai išlipo. 

- Lėktuvui pradėjus leistis, būčiau prabudęs. Tai įprotis, - Braje- 
nas pačiam sau netikėtai pajuto, kad niekaip neįstengia atitraukti 
žvilgsnio nuo tuščių krėslų, nebaigto gerti puodelio kavos, nesuvalgy- 
tos bandelės. 

- Savo ruožtu galėčiau pasakyti tą patį, - sutiko Nikas, - todėl 
nusprendžiau, jog man šliūkštelėjo migdomųjų. 

Nežinau, kaip šis vyrukas užsidirba pragyvenimui, pamanė 
Brajenas, bet jis tikrai neprekiauja senais automobiliais. 

- Man migdomųjų pakišti negalėjo, kadangi nieko negėriau, - at- 
sakė Brajenas. 

- Aš irgi, - pritarė Albertas. 

- Bet kuriuo atveju, kol mes miegojome, lėktuvas netūpė ir nepa- 
kilo, - patikino juos Brajenas. - Lėktuvas gali skristi autopilotu, 
“Konkordas" gali tūpti autopilotu, tačiau be žmogaus lėktuvas į orą 
nepakils. 

- Vadinasi, mes netūpėme, - linktelėjo Nikas. 

- Ne. 

- Tuomet kurgi jie pasidėjo, Brajenai? 

- Nežinau, - Brajenas žingtelėjo prie piloto krėslo, atsisėdo. 

“Boingas-767" skrido 36 tūkstančių pėdų aukštyje, kaip ir sakė 
Melanė Trevor, 090-uoju kursu. Po valandos ar dviejų jie turėjo pa- 
keisti kursą ir pasukti į šiaurę. Brajenas paėmė šturmano knygą, už- 
metė akį į greičio daviklį, atliko kelis skubius skaičiavimus. Paskui 
užsidėjo ausines. 

- Denverio centre, kalba “Amerikos pasididžiavimas", dvidešimt 
devintasis reisas, jungiuosi. 

Jis persijungė į priėmimo režimą ir... nieko neišgirdo. Visiškai 
nieko, netgi statinių trukdžių. Patikrino radijo dažnį. 7700, kaip ir pri- 
klauso. Grįžo prie perdavimo režimo. 

- Denverio centre, prašyčiau atsakyti, kalba “Amerikos pasidi- 
džiavimas", dvidešimt devintasis reisas, kartoju, “Amerikos pasidi- 
džiavimas". Mums iškilo problemų, Denveri, problemų. 

Priėmimo režimas. Ir nieko. 

Nuo kito Brajeno judesio Alberto “Tūzo" Kausnerio širdis supla- 
kė tankiau. Kiekvienas išsigąs matydamas, kaip pilotas delno kraštu 
kerta per kontrolinį skydelį. “Boingas-767"* - kone moderniausias, 
elektronikos prigrūstas keleivinis laineris. O jautrioji elektronika ne- 
mėgsta, kai su ja taip elgiamasi. Panašūs metodai taikytini nebent 
senam radijo imtuvui, kurį nusiperki už dolerį kokiame nors išparda- 
vime. 

Brajenas vėl iškvietė Denverio centrą. Ir vėl nesulaukė atsaky- 
mo. Jokio atsakymo. 

Iš pradžių Brajenas neįstengė nieko suprasti. O paskui išsigan- 
do, labai rimtai išsigando. Ligi šio momento nebuvo kada bijoti. Beje, 
jis dar neišnaudojo visų galimybių. Brajenas persijungė į avarinį radi- 
jo dažnį. Vėl nesulaukė jokio atsakymo. Lygiai tas pat, jei Manhete- 
ne surinktum numerį 911, o autoatsakiklis tau praneštų, esą visi išvy- 
kę smagiai praleisti savaitgalio. Jeigu kreipiesi pagalbos avariniu ra- 
dijo dažniu, atsakymo sulauki visuomet. 

Bent jau iki šios nakties, mintyse pasitikslino Brajenas. 

Jis perėjo prie UNICOM, dažnių diapazono, kuriuo privačių lėk- 
tuvų pilotai gaudavo instrukcijas apie nusileidimus mažuose oro uos- 
tuose. Ir nieko neišgirdo. Englas netikėjo savo ausimis. Paprastai 
privačių lėktuvų pilotai tarškėjo be paliovos. Mergužėlė iš “Paiperio" 
domėjosi oru. Vaikinas iš “Sesnos" nėrėsi iš kailio, reikalaudamas 

paskambinti jo žmonai ir pasakyti, kad pietums atvyks trejetas sve- 
čių. “Lyro" pilotas prašė Arvados oro uosto budėtojos pranešti už- 
sakiusiems jo lėktuvą keleiviams, kad jis užtruks penkiolika minučių, 
tačiau į beisbolo rungtynes Čikagoje jie suspėsią. 

Dabar eteryje tvyrojo mirtina tyla. Pokalbiai buvo tarytum atkirs- 
t. 

Brajenas grįžo prie avarinio FAV* radijo dažnio. 

- Denveri, atsakykite! Nedelsdami atsakykite! Kalba “AP", dvi- 
dešimt devintasis reisas, atsakykite man, velniai jus nujotų! 

Nikas spustelėjo jam ant peties ranką: 

- Ramiau, drauguži. 

- Sarginis šuo neloja! - Brajeno balse pasigirdo isteriškos natos. 
- Tai neįmanoma, bet visgi taip atsitiko! Viešpatie, kas ten, apačioje? 
Atominis karas? 

- Ramiau, - pakartojo Nikas. - Tvardykitės, Brajenai, ir pasaky- 
kite man, kuo čia dėtas šuo, kuris nebeloja. 

- Kalbu apie Denverio skrydžių valdymo centrą! Tai sarginis 
šuo! Kalbu apie avarinį FAV radijo dažnį! Tai irgi sarginis šuo! Ir 
UNICOM taip pat sarginis šuo! Aš niekuomet... 

Brajenas spragtelėjo kitą jungiklį. 

- Matote, trumpabangis diapazonas. Stotys turėtų pertraukinėti 
viena kitą kaip varlės kūdroje, o tvyro absoliuti tyla. 

Brajenas metė baugštų žvilgsnį į virš jo palinkusius Niką ir Al- 
bertą Kausnerį. 

- Iš Denverio nėra nukreipiamojo spindulio. 

- O tiksliau? 

- O tiksliau, nei galiu susisiekti su Denveriu radijo ryšiu, nei su- 
gauti radiolokacinės stoties nukreipiamojo spindulio. Borto prietaisai 
byloja, kad Denverio skrydžių valdymo centras nefunkcionuoja. Bet 
Juk tai visiška nesąmonė! Taip tiesiog negali būti. 

Ūmai Brajeną persmelkė siaubinga mintis. Jis išbalo kaip drobė. 
Pažvelgė į Albertą. 

- Žinai, vaikine, dirstelėk pro langą. Už kairiojo borto. 

Albertas Kausneris pažvelgė. Ir į Brajeną su Niku ilgai neatsisu- 
ko. 

- Nieko, - pagaliau ištarė jis. - Visiškai nieko. Paskutinės Uolinių 
kalnų atšakos ir pradžia lygumos. 

- Žiburių nėra? 

- Ne. 


*Federalinis aviacijos valdymas. 

Brajenas pakilo. Kojos pasidarė tarsi vatinės. Ilgai žvelgė že- 
myn. 

- Denveris pradingo, ar ne? - Nutraukė užsitęsusią tylą Nikas. 

Šturmano žemėlapiai, borto navigacinės sistemos rodė, kad lėk- 
tuvas skrenda per penkiasdešimtį mylių piečiau Denverio... bet apa- 
čioje Brajenas regėjo tiktai tamsą: Uoliniai kalnai tolygiai perėjo į Di- 
džiąsias lygumas. 

- Taip, - iškvėpė jis. - Denveris pradingo. 

Kurį laiką pilotų kabinoje tvyrojo kapų tyla, o paskui Nikas pasi- 
suko į auditoriją, kurią tuo metu sudarė Albertas, vyriškis padėvėtu 
sportinio kirpimo švarku ir mergina. Nikas pliaukštelėjo delnais kaip 
vaikų darželio auklėtoja. Ir prabilo būtent jos intonacija: 

- Vadinasi, taip! Grįžkite į savo vietas. Manau, mums pravers ty- 
la ir ramybė. 

- Mes ir netriukšmaujame, - pagrįstai paprieštaravo mergina. 

- Man regis, šis džentelmenas turi omeny ne tylą, o galimybę pa- 
sikalbėti su pilotu akis į akį, - iš vyriškio padėvėtu švarku balso galė- 
jai justi, jog tai inteligentiškas, daug žinantis ir suprantantis žmogus. 
Į Brajeną nukreiptame jo žvilgsnyje atsispindėjo nerimas. 

- Kaip tik tai aš ir turiu omeny, - sutiko Nikas. - Prašyčiau. 

- Ar jam nieko neatsitiks? - pažeminęs balsą paklausė vyras 
sportiniu švarku. - Misteris Brajenas labai susijaudinęs. 

- Taip. Bet jis atsipeikės. Aš tuo pasirūpinsiu, - atsakė Nikas to- 
kiu pat pasitikėjimą keliančiu tonu. 

- Eime, vaikeliai, - sukomandavo švarkuotasis vyriškis, vieną 
ranką užkeldamas ant Alberto peties, antrąją - ant merginos. - Grįši- 
me į saloną, susėsime į savo vietas. Mūsų pilotas turi daug rūpesčių. 

Jeigu jie pritildė balsą, kad netrikdytų Brajeno Englo, tai be reika- 
lo stengėsi. Dabar jis jautėsi panašiai kaip žuvis, plaukianti upe, virš 
kurios sklendė būrelis paukščių. Šie klegėjo, tasai garsas žuvį pasie- 
kė, bet šioji nekreipė į jį nė menkiausio dėmesio. Štai ir Brajenas 
karštligiškai šokinėjo nuo vieno radijo bangų diapazono prie kito, bor- 
to radaru bandydamas užčiuopti bent vienos ant žemės dirbančios 
radiolokacinės stoties signalą. 

Jautė, kaip skruostais nelyginant ašaros srūva prakaitas, jautė 
prie nugaros prilipusius marškinius. 

Tikriausiai dvokiu kaip kiaulė, galvojo Brajenas, arba... 

Čia jį tarytumei žaibas perskrodė. Pilotas persijungė į armijos ra- 

dijo dažnį, nors instrukcijos tai kuo griežčiausiai draudė. Strateginė 
aviacijos vadovybė praktiškai buvo okupavusi Omahą. Jie tai jau tik- 
rai turėtų būti likę eteryje. Jie, žinoma, įsakys nešdintis iš savojo daž- 
nio, galbūt netgi pagrasins pasiskųsti FAV, tačiau Brajeno tai negąs- 
dino. Rasi jis bus pirmasis, pranešęs kariškiams, kad Denverio mies- 
tas “išėjo atostogų". 

- Karine aviacijos kontrole, karine aviacijos kontrole, kalba 
“Amerikos pasididžiavimas“, dvidešimt devintasis reisas. Turiu pro- 
blemų, rimtų problemų, ar mane girdite? Priimu. 

Ir šitas šuva nesulojo. 

Štai tuomet Brajenas pajuto, kaip iš vidaus, ko gero, iš pasąmo- 
nės, lenda kažin kas didelis ir baisus. Lenda, kad jo protą įsitrauktų 
tamsion gelmėn. 

Nikas Hopvelas uždėjo ranką Englui ant peties, prie pat kaklo. 
Brajenas pašoko krėsle ir vos neriktelėjo iš netikėtumo. Atsigręžė, 
išvydo Niko veidą per tris colius nuo savojo. 

Dabar jis sugriebs man už nosies ir pasuks, pamanė Braje- 
nas. 

Bet Nikas nesugriebė jam už nosies. Jis prabilo tvirtai ir ryžtin- 
gai, neatitraukdamas žvilgsnio nuo Brajeno akių: 

- Aš matau, kas jumyse verda, mano drauge... bet man nereikia 
žiūrėti jums į akis, idant tai žinočiau. Girdžiu tai iš jūsų balso; norint 
šį tą suprasti, taip pat užtenka pamatyti, kaip jūs sėdite krėsle. O da- 
bar labai įdėmiai manęs pasiklausykit: PANIKA NELEISTINA! 

Brajenas spoksojo į jį it pakerėtas. 

- Ar jūs mane suprantate? 

- Į mano pareigas nepriima tų, kurie gali supanikuoti, Nikai, - žo- 
džius Brajenas tarė sunkiai. 

- Žinau, bet situacija unikali. Vis dėlto privalote suprasti, jog Iėk- 
tuve yra dešimt ar daugiau žmonių, ir jūsų darbas išlieka toks pat, 
kaip ir anksčiau - sugrąžinti juos žemėn sveikus ir gyvus. 

- Jums nebūtina aiškinti apie mano darbą! - atkirto Brajenas. 

- Manau, kad tokia būtinybė atsirado, - pakratė galvą Nikas. - 
Bet dabar jūs atrodote kur kas geriau, ir aš tuo džiaugiuosi. 

Brajenas ne šiaip atrodė geriau - jis kone galutinai atsigavo. Ni- 
kas palietė pačią jautriausią stygelę - priminė jam atsakomybę už 
keleivius. O juk ten jis ir taikė, pamanė pilotas. 

- Iš ko jūs užsidirbate pragyvenimui, Nikai? - paklausė Brajenas. 
Jis atgavo mažne visą savitvardą. 

Nikas užvertė galvą ir nusijuokė: 

- Didžiosios Britanijos pasiuntinybėje užimu jaunimo reikalų ata- 
šė postą, seni. 

- Ar tikrai? 

Nikas gūžtelėjo pečiais: 

- Na... bent jau taip parašyta mano popieriuose, ir šitai visus ten- 
kina. Jeigu kas nors užsigeis paprieštarauti, teks persikvalifikuoti į 
Jos Didenybės mechanikus. Aš galiu suremontuoti viską, kam tiktai 
reikalingas remontas. Štai dabar reikia suremontuoti jus. 

- Dėkoju, - sausai atsakė Brajenas, - bet aš jau suremontuotas. 

- Puiku. Tuomet... ką ketinate daryti? Ar galite orientuotis erd- 
vėje be visų tų antžeminių daikčiukų? Sugebėsite išvengti susidūrimo 
su kitais lėktuvais? 

- Kursui žymėti visiškai pakanka borto navigacinės įrangos. O 
dėl kitų lėktuvų... - Brajenas parodė į radaro ekraną. - Šis ponas 
tvirtina, kad kitų lėktuvų nėra. 

- Gali ir būti, - pakratė galvą Nikas. - Tikriausiai pasikeitė esmi- 
nės sąlygos, bent jau kuriam laikui. Jūs, Brajenai, užsiminėte apie 
atominį karą. Manau, jei būtų apsikeista atominiais smūgiais, mes tai 
žinotume. Bet incidento tikimybė išlieka. Ar jums žinomas elektro- 
magnetinio impulso fenomenas? 

Brajenas prisiminė Melanę Trevor. “Mums pranešė apie šiaurės 
pašvaistę virš Mohavio dykumos. Gal panorėsite pasižiūrėti?" 

O jeigu čia ir slypi visa esmė? Ir visa tai, kas aplinkui vyksta - 
nepaaiškinamo gamtos reiškinio pasekmė? 

Žinoma, įmanomas ir toks dalykas. Bet kodėl tuomet jis negirdė- 
jo statinių trukdžių? Kodėl radaro ekrane nėra interferencinių ban- 
gų? Kodėl jis visiškai tuščias? Ir vargu ar galima kaltinti šiaurės pa- 
švaistę dėl bemaž dviejų šimtų keleivių dingimo. 

- Tai kaip? - paklausė Nikas. 

- Jūs, Nikai, žinoma, esate puikus mechanikas, - po ilgos pauzės 
atsakė Brajenas, - bet aš manau, jog elektromagnetiniai impulsai čia 
niekuo dėti. Visa borto įranga, įskaitant ir kompasą, veikia normaliai, 
- Englas nurodė į skrydžio kryptį žyminčius skaičius. - Jeigu būtume 
veikiami elektromagnetinio impulso, prietaisų skydelyje užvirtų praga- 
ras. O juk pats matote, kad jame žiba tiktai žalios lemputės. 

- Aišku. Tai jūs nusprendėte skristi į Bostoną? 

Tai jūs nusprendėte... šie žodžiai iš Brajeno sąmonės išginė 
paskutinius panikos likučius. 

Viskas teisingai, pamanė jis. Kas gi dar turėtų atsakyti į šį 
klausimą, jeigu ne aš. Dabar aš - šio lainerio vadas... ir tai, be- 
je, yra svarbiausia. Derėjo man tai priminti iš pat pradžių, ma- 
no drauge, ir tuomet mums nebūtų tekę išgyventi tiek nemalo- 
nių minučių. 

- Tūpti Logane auštant, netgi neįsivaizduojant, kas dedasi oro 
uosto apylinkėse, kaip, beje, ir visame pasaulyje? Jokiu būdu. 

- Tai kur mums skristi? Ar jums reikia laiko apie tai pamąstyti? 

Laiko Brajenui nereikėjo: gavęs išeities tašką, jis greitai sudarė 
tolesnių veiksmų planą. 

- Žinau, kur mums skristi. Ir manau, jog laikas pasišnekėti su 
keleiviais. Na, tais, likusiais lėktuve. 

Jis paėmė mikrofoną, ir tuomet į pilotų kabiną įkišo galvą plikas 
vyriškis, kuris miegojo biznio klasės salone. 

- Ar nesiteiks kuris nors iš džentelmenų man paaiškinti, kas atsi- 
tiko aptarnaujančiam šio lėktuvo personalui? - irzliu tonu pasiteiravo 
jis. - Aš kuo puikiausiai išsimiegojau... bet dabar noriu valgyti. 

Daina Belman jautėsi kur kas tvirčiau. Kaip gerai, kad šalia žmo- 
nės, kaip malonu jausti jų buvimą. Mergaitę apsupo Albertas Kaus- 
neris, Lorelė Stivenson ir padėvėtu sportinio kirpimo švarku vilkįs vy- 
ras, prisistatęs Robertu Dženkinsu. Jis pasisakė parašęs daugiau kaip 
keturiasdešimt detektyvų ir skrendąs į šio žanro gerbėjų suorganizuo- 
tą kongresą Bostone. 

Visas ketvertas įsitaisė pagrindinio salono priekinės dalies cen- 
trinėje eilėje. Vyriškis su džersio megztiniu užėmė krėslą dešinėje ei- 
lėje, kiek arčiau uodegos. Sėdėjo jis priglaudęs nosinę prie nosies, 
nors toji daugiau nebekraujavo, ir lėtai kaupėsi tūžmasties. Donas 
Gafnis įsitaisė netoliese, nervingai dirsčiodamas į Džersį. Prabilo 
Gafnis tiktai sykį, paklausdamas Džersio, kuo šis vardu. Džersis ne- 
atsakė. Tiktai nuvėrė Gafnį piktu žvilgsniu, tad pastarasis nuo toles- 
nių klausimų susilaikė. 

- Ar kas nors įsivaizduoja, kas čia vyksta? - Lorelės balsas 
skambėjo maldaujančiai. - Pirmą kartą per dešimtį metų išsiruošiau 
į tikras atostogas, ir štai koks siurprizas. 

Taip jau išėjo, kad mis Stivenson tariant pastaruosius žodžius į ją 
žvelgė Albertas. Ir atkreipė dėmesį, jog paminėdama pirmąsias tikras 
atostogas per dešimtį metų ji tris ar keturis kartus staigiai sumirksėjo, 

tarytum į akį būtų patekusi dulkelė. Ir jaunuolis kažkodėl pagalvojo: 
O juk damutė meluoja. Dėl jai vienai žinomos priežasties, bet 
meluoja. Albertas įsižiūrėjo į mis Stivenson įdėmiau: ant veido vys- 
tančio grožio pėdsakai, dar šiek tiek, ir Lorelė pereis į vidutinio am- 
žiaus moterų kategoriją, taps bespalve pelyte (jaunuoliui atrodė, jog 
vidutinis amžius prasideda nuo trisdešimties metų). Užtat dabar jos 
skruostai tiesiog plieskė raudoniu. Albertas nežinojo, ką slepia šis 
melas, tačiau matė, kaip moteris ūmai sužydėjo, virsdama kone gra- 
žuole. 

Šiai damai reikėtų dažniau meluoti, nusprendė Albertas. 

Bet prieš tai, nei kas nors spėjo atsakyti į mis Stivenson klausimą, 
iš garsiakalbių atsklido Brajeno balsas: 

- Ponios ir ponai, su jumis kalba laivo vadas. 

- Irgi mat vadas, - prunkštelėjo Džersis. 

- Užsičiaupk! - riktelėjo Gafnis. 

Džersis dėbtelėjo į jį, bet daugiau nieko nepasakė. 

- Kaip jūs visi, be abejonės, žinote, mes atsidūrėme visiškai ne- 
įprastoje situacijoje, - tęsė Brajenas. - Man nėra reikalo pasakoti, kas 
nutiko. Jums pakanka apsidairyti, kad viską suprastumėte. 

- Aš nieko nesuprantu, - sumurmėjo Albertas. 

- Tiesa, aš dar šį bei tą žinau. Manau, negaliu jums nieko gera 
atviresnis. Nėra ryšio su žeme. Maždaug prieš penkias minutes turė- 
jome pamatyti Denverio šviesas. Bet nepamatėme. Kol kas galiu 
nurodyti tiktai vieną priežastį: kažkas pamiršo susimokėti sąskaitą už 
elektrą. Ir kol neturėsime papildomos informacijos, manysime, kad 
kitos priežasties nė negali būti. 

Įsivyravo pauzė. Lorelė laikė Dainą už rankos. Albertas švilpte- 
lėjo. Robertas Dženkinsas, detektyvinių romanų autorius, susidėjęs 
rankas ant kelių žvelgė į niekur. 

- Visa tai - blogos naujienos, - vėl prabilo Brajenas. - Tačiau yra 
ir gerų. Visos lėktuvo sistemos veikia normaliai, degalų yra, esu pa- 
kankamai kvalifikuotas šią mašiną valdyti. Ir nutupdyti ją ant žemės. 
Manau, visi sutiksite, jog saugiai nusileisti - pagrindinis mūsų tikslas. 
Ir kol jo nepasiekėme, daugiau nieko negalime padaryti. Norėčiau 
jus patikinti, jog dėl nusileidimo problemų neiškils. Ir paskutinis daly- 
kas, apie ką šiuosyk norėčiau jums pranešti: dabar mes skrendame į 
Bangorą, Meino valstiją. 

Džersis kone pašoko ir suriaumojo: 

- Ka-a-a-ip? 

- Mūsų borto navigacinei įrangai nieko neprikiši, bet to negalė- 
čiau pasakyti apie antžemines radiolokacines stotis, kurių informacija 
visuomet pasinaudojama atliekant sudėtingus manevrus; prie šių pri- 
skiriamas ir nusileidimas. Dėl susiklosčiusių aplinkybių manau, jog 
neįmanoma skrieti į Logano oro uosto erdvę. Negaliu su niekuo su- 
sisiekti radijo ryšiu nei ore, nei ant žemės. Borto įranga funkcionuoja 
normaliai, tačiau man atrodo, kad, esant tokioms aplinkybėms, šito 
nepakanka. Bangoro tarptautinis oro uostas turi tam tikrų privalumų: 
priskriejimo sritis driekiasi virš žemės, o ne virš vandens, lėktuvų mū- 
sų atvykimo metu, pusę devynių ryto, turėtų būti nedaug, jeigu jų ap- 
skritai bus. Ir pagaliau Bangoro tarptautinis oro uostas, prieš tai bu- 
vusi karinių oro pajėgų bazė, turi ilgiausią nusileidimo taką iš visų 
JAV rytų pakrantės civilinių oro uostų. Mūsų draugai iš Prancūzijos 
ir Anglijos ten tupdo “Konkordus"", jeigu negali nusileisti Niujorke. 

- Šį rytą, devintą valandą, turiu svarbų susitikimą Finansų centre, 
- sušuko Džersis, - IR AŠ DRAUDŽIU JUMS SKRISTI Į SU- 
KNISTĄ MEINO ORO UOSTĄ! 

Daina pašoko, išsigandusi Džersio riksmo, skruostu prisiglaudė 
prie Lorelės krūtinės. Mergaitė dar neverkė, bet Lorelė pajuto, jog 
mažylė netrukus ims raudoti. 

- AR GIRDITE? - siautėjo Džersis. - MANĘS LAUKIA BOS- 
TONE APSVARSTYTI SVARBIĄ PROBLEMĄ, SUSIJUSIĄ 
SU STAMBIU VALSTYBINIŲ OBLIGACIJŲ SANDĖRIU, IR 
AŠ KETINU NUVYKTI TEN LAIKU! 

Vyriškis atsisegė saugos diržą, kiek pakilo. Jo skruostai degė 
raudoniu, kakta, atvirkščiai, išbalo. Ypač Lorelę išgąsdino tuštuma 
Džersio akyse. 

- AR SUPRAN... 

- Prašyčiau, - nuoširdžiai kreipėsi Lorelė. - Prašyčiau nusiramin- 
ti, misteri, jūs gąsdinate mažą mergaitę. 

Džersis atsigręžė, ir tuščių akių žvilgsnis sustojo ties ja. Lorelė 
neįstengė išspausti nė žodžio. 

- GĄSDINU MAŽĄ MERGAITĘ? MES SKRENDAME VEL- 
NIAI ŽINO KUR, Į KAŽKOKĮ SUMAUTĄ ORO UOSTĄ, O 
JUS JAUDINA, KAD TIK NElŠ... 

- Sėskis ir užsičiaupk, antraip aš tau užvažiuosiu, - atsistojo Gaf- 
nis, kokiais dvidešimčia metų vyresnis už Džersį, bet stambesnis ir 
kur kas platesnių pečių. 

Raudonų flanelinių marškinių rankoves jis pasiraitojo iki alkūnių, 
o kai jo pirštai susigniaužė į kumščius, visi išvydo, kokiais gumburais 

išpampo bicepsai. Vyras panėšėjo į neseniai pensijon išėjusį ir dar 
nepraradusį buvusios jėgos medkirtį. 

Viršutinė Džersio lūpa žvėriškai prasišiepdama pasislinko aukš- 
tyn. Lorelė persigando dar labiau pajutusi, kad jis jau nebesivaldo. Jai 
pirmai toptelėjo mintis, jog Džersis pamišo. 

- Nemanau, kad tau pavyks susidoroti su manimi vienas prieš 
vieną, - prakošė Džersis. 

- O aš jam padėsiu, - įsiterpė plikasis vyriškis iš biznio klasės sa- 
lono. - Su malonumu tau trinktelėsiu, jeigu neužsikimši. 

Tuomet drąsą sukaupė ir Albertas Kausneris. 

- Ir aš taip pat, bjaurus pakvaišėli, - pridūrė jis, jausdamasis kaip 
vienas iš Alamo herojų, peržengiančių ribą, smėlyje nubrėžtą pulki- 
ninko Treiviso. 

Džersis apsižvalgė. Viršutinė lūpa nusileido ir vėl tokiu pat žvė- 
rišku vypsniu pakilo aukštyn. 

- Aš matau. Matau. Jūs visi prieš mane. Gerai, - jis atsisėdo, 
permetė visus tūžmingu žvilgsniu. - Jeigu ką nors žinotumėte apie 
Pietų Amerikos valstybinių obligacijų rinką... - ir užsikirto. 

Šalia jo, ant kaimyninio krėslo ranktūrio, gulėjo popierinė serve- 
tėlė. Džersis paėmė ją, atidžiai apžiūrėjo ir ėmė gniaužyti. 

- Pykti ant mūsų nereikia, - prabilo Gafnis. - Nemanykit, misteri, 
kad aš koks nors brūklys. - Jis stengiasi sušvelninti įtampą, pama- 
nė Lorelė, be: galima justi, kad ant Džersio yra gerokai įtūžęs. - 
Nusiraminkite, atsipalaiduokite. Pasistenkite visame šiame reikale 
pamatyti šviesiąją pusę. Aviakompanija veikiausiai atlygins jums bi- 
lieto kainą į abi puses. 

Džersis akimirksnį dvilktelėjo į Doną Gafnį ir vėl pasižiūrėjo į 
servetėlę. Dabar jos iau nebeglamžė, o plėšė ilgomis juostomis. 

- Ar kas nors moka naudotis krosnele kambuze? - paklausė Pli- 
kis, tarsi nieko nebūtų įvykę. - Valgyti norisi. 

Jam niekas neatsakė. 

- Tikriausiai niekas nemoka, - liūdnai atsiduso Plikis. - Speciali- 
zacijos era. Kokiais siaubingais laikais gyvename, - su šiuo filosofi- 
niu tvirtinimu jis ir patraukė į biznio klasės saloną. 

Lorelė pažvelgė į mergaitę ir pastebėjo, kad iš po juodų akinių 
skruostais teka ašaros. Ji beregint pamiršo savąsias baimes ir tvirtai 
prisispaudė Dainą prie savęs. 

- Neverk, mieloji... šis vyriškis paprasčiausiai susijaudino. Dabar 
jam geriau. 

Kad ir kaip ten būtų, bent jau ramiai sėdi ir kaip pakerėtas 
plėšo servetėlę, pamanė Lorelė. 

- Man baisu, - sukuždėjo mergaitė. - Mes visi šiam vyrui atrodo- 
me kaip pabaisos. 

- Ne, aš taip nemanau, - Lorelės balse suskambo nustebimo gai- 
delės. - Kodėl tau taip atrodo? 

- Nežinau. 

Dainai ši moteris patiko, patiko išsyk, vos tiktai išgirdo jos balsą, 
tačiau mergaitė nesirengė sakyti Lorelei, jog vieną akimirksnį regėjo 
juos visus, taip pat ir save, skardžiabalsio vyriškio akimis. Ji pabuvojo 
skardžiabalsio vyriškio, lyg ir misterio Tumso, lyg ir misterio Tunio, o 
galbūt jo pavardė buvo visai kitokia, sąmonėje, tačiau jam visi kelei- 
viai atrodė kaip piktų, egoistiškų trolių gauja. 

Jeigu Daina tokį dalyką pasakytų mis Li, šioji pamanytų, jog auk- 
lėtinė išsikraustė iš proto. Kodėl gi ši moteris, kurią mergaitė ką tik 
sutiko, turėtų tai suprasti kitaip? 

Todėl Daina ir nutylėjo. 

Lorelė pabučiavo mergaitę į ugnimi degantį skruostą. 

- Nebijok, mieloji. Mes turime laivo kapitoną, jis žino, ką reikia 
daryti - juk tu tai jauti, ar ne? - ir po keleto valandų vėl sugrįšime ant 
žemės. 

- Tai gerai. Tiktai norėčiau, kad su manimi būtų ir teta Vika. Kur 
jinai, kaip jūs manote? 

- Nežinau, mieloji, - atsakė Lorelė. - Bet norėčiau žinoti. 

Daina vėl pagalvojo apie veidus, kuriuos regėjo rėkusiojo vyriš- 
kio akimis: piktus veidus, žiaurius. Pagalvojo apie savo veidą, putlų 
vaikišką veidelį su akimis, paslėptomis po didžiuliais tamsiais akiniais. 
Štai tuomet drąsa ją apleido, ir mažylė įsiraudojo, spausdamasi prie 
Lorelės krūtinės. Moteris glaudė ją prie savęs nežinodama, ką dary- 
ti, ir netrukus pati pradėjo verkti. Taip jos paverkė kokias penkias mi- 
nutes, o paskui Daina pradėjo rimti. Lorelė dirstelėjo į liesą jaunuolį 
- jį vadino lyg Albertu, lyg Lavinu - ir išvydo, jog ir šio akys sudrėku- 
sios. Vaikinas pastebėjo Lorelės žvilgsnį ir skubiai įsispitrijo į savo 
rankas. 

Daina paskutinį sykį sukūkčiojo ir nurimo. 

- Atrodo, ašaros negelbsti, ar ne? - paklausė mergaitė po kurio 
laiko. 

- Atrodo, ne, - sutiko Lorelė. - Kodėl gi tau nenusnūdus, Daina? 

Mergaitė atsiduso, jos gerklėje kažkas suklaksėjo. 

- Nemanau, kad sugebėsiu. Aš miegojau. 

Aš irgi miegojau, pamanė Lorelė. 

767-asis toliau skriejo rytų kryptimi 36 tūkstančių pėdų aukštyje, 
kas valandą paskui save palikdamas penkis šimtus mylių į tamsą nu- 
grimzdusios centrinės Amerikos dalies. 


TREČIAS SKYRIUS 


Dedukcinis metodas. Atsitiktinumai ir statistika. 
Spėlionės. Slėgis įdubimuose. 
Betanės problema. Nusileidimo pradžia. 


1 

- Prieš valandą mažoji mergaitė išsakė labai įdomią mintį, - neti- 
kėtai tylą nutraukė Robertas Dženkinsas. 

Mažoji mergaitė jau seniai kietai miegojo, nepaisant savo pačios 
abejonių, ar galės užsnūsti. Albertas Kausneris irgi knapsėjo nosimi, 
svajodamas vėl sugrįžti į slaptingas Tombstouno gatves. Iš bagažinės 
skyrelio virš krėslo jis išsitraukė smuiką, ir dabar šis gulėjo jam ant 
kelių. 

- Kaip? - jis atsitiesė. 

- Atleisk. Tu miegojai. 

- Ne, - atsakė Albertas. - Ne miegas dabar man galvoje, - ir pa- 
sisuko į Dženkinsą, tikriausiai norėdamas tai įrodyti. 

Po paraudusiomis akimis tamsėjo šešėliai. Dženkinsas pamanė, 
jog šis jaunuolis šiek tiek primena meškėną, kurį kažkas išgąsdino 
šniukštinėjantį po šiukšlių konteinerius. 

- Tai kokią mintį ji išsakė? 

- Mažylė pasakė mis Stivenson, kad nesugebės užmigti, nes jau 
miegojo. Anksčiau. 

Albertas pažvairakiavo į Dainą. 

- Bet jinai miega. 

- Matau, kad miega, brangusis berniuk. Bet ne tai svarbiausia, 
visiškai ne tai. 

Albertas jau norėjo pasakyti, jog Tūzui Kausneriui, pačiam mik- 
liausiam šauliui žydui į vakarus nuo Misisipės ir vieninteliam teksa- 
siečiui, išgyvenusiam mūšyje prie Alamo, nepatinka, kai jį vadina 
brangiuoju berniuku, tačiau nusprendė neteikti tam ypatingesnės 
reikšmės... kol kas. 

- Tuomet kas? 

- Aš irgi miegojau. Atsijungiau dar prieš tai, kai kapitonas, mūsų 
pirmasis kapitonas, užgesino lentelę su užrašu “"NERŪKYTI". Taip 
man visuomet nutinka. Traukiniai, autobusai, lėktuvai - aš užmiegu 
nelyginant kūdikis, vos tiktai jie užveda variklį. O kaip tu, brangusis 
berniuk? 

- O ką aš? 

- Tu miegojai? Miegojai, ar ne? 

- E... taip. 

- Mes visi miegojome. O štai būdraujantys žmonės pradingo. 

Albertas susimąstė. 

- Galbūt... 

- Jokių galbūt, - numojo Dženkinsas. - Aš rašau detektyvinius 
romanus, tuo užsidirbu pragyvenimui. Dedukcija, galima sakyti, ma- 
no duona kasdieninė. Jeigu kas nors būtų nemiegojęs tuo momentu, 
kai pradingo visi šie žmonės, nejaugi manai, kad jis būtų nesurikęs ir 
mūsų nepažadinęs? 

- Būtų, - sutiko Albertas. - Tiktai to vaikino, tysančio pačiame 
gale, jis nebūtų prižadinęs. Manau, jo neprižadintų nė sirena. 

- Prieštaravimas priimamas. Bet niekas nerėkė, ar ne? Ir niekas 
nepasisiūlė mums papasakoti, kas gi atsitiko. Todėl ir manau, kad 
lėktuvą apleido tiktai nemiegoję keleiviai. Suprantama, podraug su 
būdraujančia įgula. 

- Taip. Ko gero, taip. 

- Tavo akyse nerimas, brangusis berniuk. Iš veido išraiškos aiš- 
kiai matyti, kad mano idėja tau nepatinka, nepaisant viso jos pa- 
trauklumo. Leisk paklausti kodėl? Ar aš ko nors neįvertinau? - iš 
Dženkinso tono buvo aišku, kad jis tuo netiki, bet buvo justi motinos 
jam įdiegtos geros manieros. 

- Nežinau, - sąžiningai prisipažino Albertas. - Kiek mūsų? Vie- 
nuolika? 

- Taip, įskaitant tą vaikiną, kuris knarkia gale, mūsų vienuolika. 

- Jeigu jūs teisus, mūsų neturėtų būti daugiau? 

- Kodėl? 

Bet Albertas neatsakė, kadangi ūmai mintyse jam iškilo vienas 
vaikystės paveikslas. Teologiškai jis buvo auklėjimas tarsi kokioje 
prieblandos zonoje, kadangi jo tėvai jau nebuvo ortodoksai, bet dar 
netapo agnostikais. Jis su savo broliais laikėsi dietologinių tradicijų (ar 
įstatymų, kad ir kaip tai pavadintum), visi šventė barmicvą, visi žinojo, 
kas jie tokie, iš kur atėję ir ką savimi išreiškia. O tai, ką dabar prisi- 

minė, jam papasakojo sinagogoje. Istoriją apie paskutiniąją Egipto 
bausmę, apie tai, ką naktį Viešpaties valia įvykdė mirties angelas. 

Bet dabar Albertas regėjo angelą keliaujantį ne per Egiptą, o per 
767-ojo salonus, skrendantį 29-uoju reisu, glaudžiantį keleivius prie 
savo siaubingos krūtinės... ne todėl, kad jie pamiršo patepti durų 
staktas (arba sėdynių atkaltes) angelo krauju, o todėl... 

Kodėl? Kodėl? 

Atsakymo Albertas nerado, ir per jo kūną perbėgo drebulys. Jau 
geriau būtų neprisiminęs šios istorijos. 

- Albertai? - Dženkinso balsas atsklido iš kažkur toli. - Albertai, 
ar tau nieko neatsitiko? 

- Ne. Tiesiog užsigalvojau, - jaunuolis kostelėjo. - Jeigu visi mie- 
gantys keleiviai būtų likę krėsluose, mūsų būtų apie šešiasdešimt. 
Gal net daugiau. Noriu pasakyti, jog tai “raudonoji akis“. 

- Brangusis berniuk, o tu... 

- Ar negalėtumėte manęs vadinti Albertu, misteri Dženkinsai? 
Toks mano vardas. 

Dženkinsas paplekšnojo Albertui per petį. 

- Prašau atleisti. Nuoširdžiai. Tik nepamanyk, jog žiūriu į tave iš 
aukšto. Aš nervinuosi, o kai nervinuosi, turiu įprotį nulįsti... žinai, 
kaip vėžlys slepiasi po šarvais. Tiktai aš slepiuosi susigalvotame pa- 
saulyje. Įsivaizduoju, kad žaidžiu Filą Vensą. Tai detektyvas, didis 
detektyvas, kurį sukūrė S.S.Van Dainas. Numanau, kad jo knygų ne- 
skaitei. Vargu ar kas mūsų dienomis skaito jo knygas, ir dėl to belie- 
ka tiktai apgailestauti. Bet vis tiek man atleisk. 

- Nieko baisaus. 

- Nuo šiol tu, Albertai, ir būsi Albertas per amžių amžius, - paža- 
dėjo Robertas Dženkinsas. - Bet norėjau paklausti, ar kada nors 
anksčiau skraidei “raudonąja akimi"? 

- Ne. Aš apskritai pirmą kartą skrendu per visą šalį. 

- O aš skraidžiau. Daug kartų. Keletą sykių netgi pasipriešinau 
savo įpročiams ir kurį laiką neužmigau. Kai buvau jaunesnis ir varik- 
liai kėlė kur kas didesnį triukšmą. Veikiausiai tau pasirodysiu nelygi- 
nant visiškas senis, jeigu prisipažinsiu, kad pirmąjį kartą nuo vienos 
pakrantės iki kitos skridau lėktuvu su turbosraigtiniais varikliais ir 
dviem tarpiniais sustojimais, kadangi visam skrydžiui neužteko dega- 
lų. 

Tai štai aš pastebėjau, jog per pirmąją skrydžio valandą užmiega 
labai mažai žmonių... užtat po to - bemaž visi. Šią pirmąją valandą 

žmonės prisitaiko prie naujų sąlygų, susipažįsta su bendrakeleiviais, 
perleidžia per gerklę taurelę ar porą... 

- Norite pasakyti - įsikuria, - pritarė Albertas. 

Jis visiškai neabejojo Dženkinso žodžiais, nors pats įsikūrė ste- 
bėtinai greitai. Tikriausiai todėl, kad praktiškai dvi paskutines naktis 
nemicegojo, vis galvodamas apie kelionę ir naująjį gyvenimą, kuris jo 
laukė Bostone. Dėl to nugrimzdo į miegą, vos tik 767-asis atsiplėšė 
nuo pakilimo tako. 

- Suka sau mažus lizdelius, - sutiko Dženkinsas. - Ar tu kartais 
nepastebėjai vežimėlio su gėrimais prie pilotų kabinos... Albertai? 

- Taip, mačiau. 

- Žinoma! - Dženkinso akys žybtelėjo. - Ar įdėmiai jį apžiūrė- 
jai? 

- Tikriausiai ne, jeigu jūs pamatėte tai, ko nepastebėjau aš. 

- Pastebi ne akys, o smegenys, Albertai. Dedukcinių pratimų 
treniruotos smegenys. Aš ne Šerlokas Holmsas, bet pastebėjau, kad 
vežimėlį išrideno iš mažos kamarėlės, kur jis paprastai laikomas, o 
ant apatinės lentynėlės dar tebestovėjo praėjusiame skrydyje panau- 
doti stiklai. Todėl, vadovaudamasis dedukciniu metodu, padariau iš- 
vadą: lėktuvas pakilo kaip įprasta; tolygiai pasiekė reikiamą aukštį, 
kapitonas jau rengėsi perleisti valdymą autopilotui ir užgesino lentelę 
“PRISISEKITE DIRŽUS". Tam prireikė apytikriai trisdešimties mi- 
nučių, tai yra, jeigu mano prielaidos atitinka tikrovę, visa tai vyko 
maždaug pirmą valandą nakties, suprantama, Los Andželo laiku. 
Stiuardesės pakilo iš savo vietų ir ėmėsi pirmojo darbo: pagirdyti šim- 
tą penkiasdešimt (arba apie tiek) keleivių. Kapitonas per tą laiką už- 
programavo autopilotą palaikyti lėktuvą 36 tūkstančių pėdų aukštyje 
ir skristi į rytus. Keletas keleivių, tiksliau, vienuolika, jau miegojo. 
Kažkas snūduriavo, bet dar neužmigo, todėl irgi neišsigelbėjo; liku- 
sieji būdravo. 

- Suko sau lizdelius, - įsiterpė Albertas. 

- Visiškai teisingai! Suko sau lizdelius! - Dženkinsas išlaikė teat- 
rališką pauzę. - O paskui tai ir įvyko! 

- Kas tai, misteri Dženkinsai? - paklausė Albertas. - Ar turite 
kokių nors idėjų? 

Dženkinsas ilgai neatsakė, o kai pagaliau prakalbo, ankstesnio 
linksmumo balse jau nebuvo justi. Ir Albertas pirmą kartą suprato, 
kad Dženkinso demonstruojamas pasitikėjimas savimi suvaidintas, o 
iš tikrųjų rašytojas išsigandęs nemažiau už jį, Albertą. Jaunuolį visa 
tai tik nudžiugino: pagyvenęs detektyvininkas daug ką mačiusiu švar- 
ku jam tapo artimesnis ir suprantamesnis. 

- Nusikaltimo tyrimas uždarame kambaryje - štai kur išsamiau- 
siai pasireiškia dedukcinis metodas. Šia tema parašiau kelis detekty- 
vus, netgi daugiau nei kelis, bet nė įsivaizduot neįsivaizdavau, kad 
tapsiu vieno iš jų dalyviu. 

Albertas nežinojo, ką atsakyti. Jis prisiminė vieną iš pasakojimų 
apie Šerloką Holmsą, kuris vadinosi “Margoji juosta". Jame nuodinga 
gyvatė patekdavo į žymųjį uždarą kambarį per ventiliacijos angą. Ne- 
mirtingajam Holmsui netgi neteko per daug įsitempti sprendžiant šį 
galvosūkį. Bet jeigu bagažo narveliai virš sėdynių buvo kimšte pri- 
kimšti nuodingų gyvačių, tai kur pradingo kūnai? Kur kūnai? 

Į Alberto sielą vėl ėmė sėlinti baimė. Vaikinas pamanė, jog da- 
bar jis visai nepanašus į Tūzą Kausnerį, įžymųjį šaulį. 

- Jeigu būtų kalbama vien apie lėktuvą, - lėtai prabilo Dženkin- 
sas, - aš, ko gero, galėčiau pateikti pakankamai įtikinamą versiją. Ga- 
lų gale būtent taip paskutiniuosius dvidešimt penkerius metus užsidir- 
bu duonai. Ar nori ją išklausyti? 

- Žinoma. 

- Labai gerai, Albertai. Įsivaizduokime, kad kokia nors valstybi- 
nė agentūra, nelinkusi į viešumą, pavadinkim ją Kontora, nusprendė 
atlikti eksperimentą, o mes tapome bandomaisiais triušiais. Tokio 
eksperimento tikslas - nustatyti grupės vidutinių amerikiečių emoci- 
nio streso efektą. Jie, eksperimentą atliekantys mokslininkai, į oro pa- 
davimo sistemą įpurškė bekvapį migdomąjį preparatą... 

- O ar tokie preparatai egzistuoja? - pasidomėjo Albertas. 

- Be abejo. Pavyzdžiui, diazalinas. Arba metoprominolis. Pame- 
nu, kaip skaitytojai, laikantys save “rimtais žmonėmis", juokėsi iš 
Sakso Romero romanų apie Fu Manči, vadindami juos bevertėmis 
melodramomis, - Dženkinsas palingavo galvą. - Dabar, išvysčius bio- 
loginius tyrimus ir įsikūrus daugybei agentūrų, kaip antai CŽV, mes 
gyvename pasaulyje, kokio Saksas Romeras negalėjo susapnuoti net 
baisiausiame sapne. 

Diazalinas, iš esmės nervinės dujos, tiktų geriausiai. Veikia jis la- 
bai greitai. Paleidus jas į kondicionavimo sistemą, užmigtų visi, išsky- 
rus pilotą, kuris kvėpuotų švariu oru pro deguonies kaukę. 

- Bet... - prasižiojo Albertas. 

Dženkinsas nusišypsojo ir pakėlė ranką. 

- Tavo prieštaravimai man aiškūs, Albertai, ir aš galėsiu viską 
paaiškinti. Leisi? 

Albertas linktelėjo. 

- Pilotas nutupdo lėktuvą slaptame oro uoste, tarkim, Nevadoje. 

Keleivius, kurie dujų paleidimo metu nemiegojo, ir, suprantama, stiu- 
ardeses išneša kokie nors žmonės baltais apsauginiais kostiumais 
kaip filme apie Andromedos štamą, prisimeni? Keleiviai, kurie užmi- 
go prieš paleidžiant dujas, tarp jų tu ir aš, miega toliau, galbūt kiek gi- 
liau nei prieš tai. Paskui pilotas sugrąžina 767-ąjį į apskaičiuotą 
aukštį ir kursą. [jungia autopilotą. Kai lėktuvas pasiekia Uolinius kal- 
nus, dujų poveikio efektas baigiasi. Diazalinas priklauso vadinamie- 
siems “švariems narkotikams“, tai yra liekamieji požymiai, kaip antai: 
galvos skausmas, akių raižymas ar pagirios, nepasireiškia. Per vidinio 
ryšio sistemą išgirdęs mažos aklos mergaitės šauksmus, pilotas žino, 
kad ji pažadins likusiuosius. Eksperimentas pereina į lemiamą fazę. 
Todėl kapitonas atsistoja, išeina iš pilotų kabinos, uždaro paskui save 
duris. 

- Kaip jis tai padaro? Išorėje nėra rankenos. 

Dženkinsas numojo ranka. 

- Vieni niekai, Albertai. Jis paprasčiausiai užšauna duris. 

Alberto lūpos ėmė plėstis į šypseną ir sustingo. 

- Tokiu atveju pilotas - vienas iš mūsų? 

- Ir taip, ir ne. Mano versija tokia, Albertai: pilotas ir yra pilotas. 
Atsitiktinai lėktuve atsidūręs pilotas, neva skrendantis į Bostoną. Jis 
privalo sėdėti pirmosios klasės salone, per trisdešimtį pėdų nuo pilotų 
kabinos. 

- Kapitonas Englas, - iškvėpė Albertas. 

Dženkinsas savimi patenkintas nusišypsojo kaip mokslininkas, ką 
tik įrodęs sudėtingą teoremą. 

- Kapitonas Englas, - sutiko jis. 

Jie nepastebėjo, kad Džersis jau seniai nenuleidžia nuo jų akių. 
Bet dabar Džersis iš kišenės ant krėslo atkaltės išsitraukė aviakom- 
panijos platinamą žurnalą, atsivertė jį ir pradėjo plėšyti viršelį į ilgas 
juosteles. Juostelės krito ant žemės, ant jau suplėšytos servetėlės, 
ant rudų jo batų. 

Džersio lūpos be garso krutėjo. 


Ž 

Jeigu Albertas būtų studijavęs Naująjį Testamentą, jis būtų su- 
pratęs, ką pajuto Saulius, šis pats pikčiausias pirmųjų krikščionių 
persekiotojas, kai praregėjo pakeliui į Damaską. Albertas įsispoksojo 
į Robertą Dženkinsą spindinčiom akim, paskutiniuosius miego liku- 
čius tarsi vėjas nupūtė. 

Suprantama, kai apie tai pagalvoji... Kai kas nors, toks, kaip 
misteris Dženkinsas, išsaugojęs gebėjimą aiškiai mąstyti, padėvėtu 

švarku ar be jo, paaiškina tau, kas atsitiko, atsiveria akivaizdi tiesa: 
kitaip ir būti negali. Bemaž visi keleiviai ir aviakompanijos “Amerikos 
pasididžiavimas" lėktuvo “Boingas-767"*, skridusio 29-uoju reisu, įgu- 
la pranyko tarp Mohavio dykumos ir Didžiosios takoskyros*... tačiau 
tarp išlikusiųjų lėktuve (o stebukle! stebukle!) pasirodė esąs dar vie- 
nas “Amerikos pasididžiavimo" pilotas, apmokytas valdyti būtent šio 
modelio lėktuvą. 

Dženkinsas atidžiai pažvelgė į Albertą, paskui nusišypsojo. Beje, 
rašytojo akys atrodė liūdnos. 

- Įdomi versija, ar ne? 

- Mes privalome areštuoti jį, vos tiktai nusileisime! - su įkarščiu 
šūktelėjo Albertas. - Jūs, aš, misteris Gafnis ir tasai anglas. Jis, ma- 
tyti, vaikinas tvirtas. Tiktai... jeigu ir anglas su jais išvien? Gal jis ka- 
pitono Englo asmens sargybinis. Netikėtam atvejui, jeigu kas nors, 
kaip mes, atskleistų jų užmačias. 

Dženkinsas jau norėjo atsakyti, bet Albertas kalbėjo toliau, ne- 
leisdamas rašytojui pratarti nė žodžio: 

- Mums teks imti juos abu. Tik nežinau kaip, - vaikinukas sausai 
nusišypsojo misteriui Dženkinsui: Tūzo Kausnerio šypsenėle, šalta ir 
negailestinga, šypsena žmogaus, kuris išsitraukia revolverį greičiau 
už žaibą ir tai žino. - Galbūt aš ir ne pats protingiausias žmogus, mis- 
teri Dženkinsai, bet nenoriu būti kažkieno laboratorine žiurke. 

- Bet, žinai, atrodo, kad ši versija neatlaiko gyvenimo patikrinimo, 
- įsiterpė Dženkinsas. 

Albertas sumirksėjo. 

- Nesupratau. 

- Versija, kurią dabar tau išdėsčiau. Ji nereali. 

- Bet... jūs pasakėte... 

- Aš pasakiau, “jeigu būtų kalbama vien apie lėktuvą, galėčiau 
pateikti įtikinamą versiją". Ir pateikiau. Ir labai neblogą. Išdėsčius ją 
knygoje, mano literatūrinis agentas veikiausiai šią parduotų. Visa bė- 
da, jog lėktuvu reikalas neapsiriboja. Pavyzdžiui, Denveris galėjo būti 
po mumis, bet nedegė nė viena švieselė, ir jo, regis, nėra. Pagalvojau, 
pro kokius miestus privalėjome praskristi, ir galiu tau pasakyti, kad 
Denveriu reikalas taip pat neapsiriboja. Nėra nei Omahos, nei Di 
Moino. Apačioje tamsu, mano drauge. Negaliu įžiūrėti nė vieno žibu- 
rėlio. Nei fermų, nei elevatorių, nei greitkelių išsišakojimų. Paprastai 
jie gerai matomi net iš šešių mylių aukščio. Žemė likusi be elektros 


*Dar vienas pavadinimas Uolėtųjų kalnų, kurie skiria upes, besidriekiančias į Ra- 
mųjį ir Atlanto vandenynus. 

srovės. Įmanoma patikėti, jog yra kokia nors valstybinė agentūra, ga- 
linti pripumpuoti mus narkotikų, o paskui patyrinėti mūsų reakciją. 
Bet nė įsivaizduoti nepajėgiu, kad kokia nors Kontora įtikintų visus ir 
kiekvieną, esančius po mumis, užgesinti šviesą, idant būtų sustiprinta 
mūsų vienišumo iliuzija. 

- O gal... tai gudrus triukas? - spėjo Albertas. - Galbūt mes ant 
žemės ir viskas, ką stebime pro iliuminatorius - kino projekcija. Ma- 
čiau tokį filmą. 

Dženkinsas liūdnai pakratė galvą: 

- Esu tikras, kad filmas buvo labai įdomus, bet realiame gyveni- 
me nieko panašaus neišeis. Jeigu tiktai mūsų hipotetinė slaptoji 
agentūra neišmoko kurti gigantiškų trimačių projekcijų, kuo aš smar- 
kiai abejoju. Tai, kas atsitiko, lėktuvo vidaus erdve neapsiriboja, Al- 
bertai, todėl dedukcinis metodas šiai mįslei įminti netinka. 

- Bet pilotas! - sušuko Albertas. - Juk jis atsidūrė reikiamoje vie- 
toje ir reikalingu laiku! 

- Ar tu beisbolo sirgalius, Albertai? 

- Kaip? Ne. Aš, aišku, kartais per televizorių žiūriu, kaip žaidžia 
“Dodžeriai", bet nedaugiau. 

- Tuomet leisk tave supažindinti su pačiais nuostabiausiais statis- 
tiniais duomenimis, užfiksuotais statistiką mėgstančių šio žaidimo ži- 
novų. 1957 metais Tedas Viljamsas nubėgo iki bazės per šešiolika 
padavimų iš eilės. Per šešis žaidimus. 1941 metais Džo Dimadžio 
sėkmingai padavinėjo penkiasdešimt šešiuose žaidimuose iš eilės, bet 
tikimybė, kad jis padaugins savo pasiekimus, nublanksta, kai ją paly- 
gini su Viljamso sėkme. Tikimybė viena iš dviejų milijardų. Beisbolo 
fanai sako, jog pakartoti Viljamso žygdarbį neįmanoma. Aš su tuo 
nesutinku. Bet esu pasirengęs pastatyti paskutinį centą už tai, kad 
per artimiausią tūkstantmetį, jeigu Žemėje, kaip ir anksčiau, bus žai- 
džiamas beisbolas, Viljamso rekordas išsilaikys. 

- Ir ką visa tai reiškia? 

- Tai reiškia, jog kapitono Englo buvimas lėktuve - lygiai toks pat 
atsitiktinumas, kaip ir unikali Viljamso padavimų serija. Turint omeny 
aplinkybes, mums laimingas atsitiktinumas. Jeigu gyvenime kaip de- 
tektyviniame romane nebūtų atsitiktinumų ir neįvyktų neįtikėtinų at- 
sitikimų, ko gero, Žemėje būtų ramiau ir nuobodžiau. Tačiau aš įsiti- 
kinau, kad realybėje sutapimai - veikiau taisyklė nei išimtis. 

- Kas gi tuomet įvyko? - sukuždėjo Albertas. 

Dženkinsas sunkiai atsiduso: 

- Deja, šito klausti reikia ne manęs. Gaila, kad tarp mūsų nėra 
Lario Naiveno arba Džono Varli. 

- O kas jie tokie? 

- Rašytojai fantastai, - atsakė Dženkinsas. 


3 

- Tikiuosi, jūs skaitote mokslinę fantastiką? - netikėtai paklausė 
Nikas Hopvelas. 

Brajenas pasisuko į jį. Po to, kai Englas ėmė valdyti lėktuvą, Ni- 
kas mažne dvi valandas prasėdėjo šturmano krėsle, stebėdamas ne- 
sėkmingus Brajeno bandymus susisiekti su žeme. 

- Vaikystėje tiktai ją ir teskaičiau. O jūs? 

Nikas nusišypsojo: 

- Iki aštuoniolikos metų rimtai tikėjau, kad Šventąją trejybę suda- 
ro Robertas Hainlainas, Džonas Kristoferis ir Džonas Vindemas. 
Štai sėdžiu ir perkratinėju galvoje jų romanus, drauguži. Ir galvoju 
apie tokią fantastiką, kaip laiko deformacija, erdvės deformacija, at- 
eivių iš kitų planetų įsiveržimas. 

Brajenas linktelėjo. Sieloje jam palengvėjo. Malonu suvokti, jog 
ne tave vieną lanko beprotiškos mintys. 

- Mes niekaip negalime sužinoti, kas gi darosi apačioje, ar ne? 

- Taigi, - patvirtino Brajenas. 

Virš Ilinojaus debesys tankia skraiste buvo uždengę tamsią že- 
mę. Brajenas neabejojo, kad vis dar skrenda virš sausumos: Uoliniai 
kalnai jam tai garantavo, bet daugiau ką nors garantuoti jis negalėjo. 
O ir ką galėjo pilotas žinoti, jei skrydžių saugumo tarnyba pasitraukė 
iš žaidimo. Debesys galėjo driektis iki paties Bangoro. Brajenas ap- 
svarstė keletą variantų, tarp jų ir patį nemaloniausią: išneria jie iš de- 
besų, 0 visi žmonių civilizacijos pėdsakai pradingę, taip pat ir oro 
uostas, ant kurio nusileidimo juostos jis rengėsi nutūpti. Ir ką tuomet 
jam daryti su šiuo sidabrišku paukšteliu? 

- Man visuomet atrodė, jog laukimas - pati sunkiausia lemtis. 

Kokia lemtis? Brajenas buvo suglumęs, tačiau balsu nepaklau- 
sė. 

- O jeigu nusileistume iki penkių tūkstančių pėdų? - netikėtai pa- 
plačių greitkelių vaizdas mus nuramintų. 

Brajenas apie tai jau galvojo. Apmąstė šią idėją visapusiškai. 

- Norėtųsi, žinoma, bet negaliu. 

- Kodėl? 

- Kaip ir anksčiau, visų pirma atsakau už keleivius, Nikai. Jie, ko 
gero, supanikuos, net jei iš anksto viską paaiškinsiu. O ypač mane 
trikdo tasai gerklingas tipas, kuriam jūs nusukote nosį ir kurio niekaip 
nesulaukia Finansų centre. 

- Su juo aš išsiaiškinsiu. Ir su kitais, kurie pradės spurdėti. 

- Esu tikras, jog išsiaiškinsite, bet vis dėlto manau, kad neverta jų 
be reikalo gąsdinti. O kas darosi apačioje, mes būtinai sužinosime. 
Juk negalime amžinai pasilikti šiame aukštyje. 

- Tai jau tikrai, drauguži, - sausai sutiko Nikas. 

- Nusileisčiau žemiau, jeigu tik žinočiau, kad keturių ar penkių 
tūkstančių pėdų aukštyje mes išnirsime iš debesų, tačiau be skrydžių 
valdymo tarnybos 1r radijo ryšio su kitais lėktuvais nesu įsitikinęs, 
jog mums tai pasiseks. Aš netgi nežinau, koks apačioje oras, ir tie- 
siog neįsivaizduoju, kas gali ten mūsų laukti. Juokitės iš manęs, jeigu 
norite, tačiau... 

- Aš nesijuokiu, drauguži. Dar daugiau - man visiškai nejuokinga. 
Užtikrinu jus. 

- Tarkim, mes pralindome kiaurai laiko skylę kaip fantastiniame 
romane. O jeigu staiga išnersime iš debesų ir pamatysime kaimenę 
brontozaurų, rupšnojančių žolytę fermerio Džono ganykloje, o kitą 
akimirksnį mus sudraskys ciklonas arba pakepins žaibai? 

- Negi išties manote, jog visa tai įmanoma? - paklausė Nikas. 

Norėdamas įsitikinti, ar anglas iš jo nesišaipo, Brajenas netgi pa- 
skersakiavo į jį. Lyg ir ne, bet ką gali žinoti. Juk anglai garsėja ypa- 
tingu humoro jausmu, ar ne? 

Brajenas jau ketino pasakyti, jog kažką panašaus matė filme 
“Prieblandos zona“, bet nusprendė, kad su reikalo esme tai nesusiję. 

- Veikiausiai ne, bet turite mane suprasti: visiškai nieko nenutuo- 
kiame, su kuo susidūrėme. Mes galime įsirėžti į naujutėlaitį kalną, 
kuris išaugo Niujorko valstijoje. Arba į kitą lėktuvą. Velniai rautų, 
netgi į kosminę šaudyklę! Galų gale, jeigu tai skylė laike, ji gali nu- 
blokšti ne tiktai į praeitį, bet ir į ateitį. 

Nikas pažvelgė į langą. 

- Jaučiuosi taip, tarytum, išskyrus mus, danguje daugiau nieko 
nebūtų. 

- Šiame aukštyje - taip. O štai apačioje... kas žino? Oro lainerio 
pilotui situacija labai nemaloni. Ketinu praskrieti pro Bangorą, jeigu 
šie debesys, kaip ir anksčiau, dengs žemę. Apsisuksiu virš Atlanto 
vandenyno ir ten pramušiu debesis. Turėsime daugiau šansų sėkmin- 

gai nutūpti, jei besileisdami didesnę kelio dalį pralėksime virš van- 
dens. 

- O kol kas skrendame pirmyn? 

- Tikrai taip. 

- Ir laukiam. 

- Tikrai taip. 

Nikas atsiduso: 

- Ką gi, laivo vadas - jūs. 

Brajenas nusišypsojo: 

- Vėlgi negaliu jums nepritarti. 

Giliose įdubose, raižančiose Ramiojo bei Indijos vandenynų dug- 
ną, esama žuvų, kurios gyvena ir nudvesia nematydamos ir nejaus- 
damos saulės. Šie neįprasti gyviai kiurkso gelmėse tarsi vaiduokliški, 
iš vidaus švytintys burbulai. Nors jos atrodo labai gležnos, iš tikrųjų 
šios žuvys - biologijos stebuklas, kadangi atlaiko slėgimą, kuris aki- 
mirksniu suplotų žmogų labiau nei asfalto volas. Galingas jų privalu- 
mas - tuo pat metu ir didelis trūkumas. Savo kūnų belaisvės, jos pa- 
smerktos plaukioti tamsiose gelmėse. Jeigu jas sugauna ir ištraukia 
okeano paviršiun, arčiau saulės, tai jos paprasčiausiai susprogsta. 
Sunaikina jas ne išorinis slėgimas, o kaip tik pastarojo nebuvimas. 

Kreigas Tumis buvo auklėjamas štai tokioje įduboje, gyveno tokio 
pat aukšto slėgio atmosferoje. Jo tėvas užėmė pakankamai aukštą 
postą “Amerikos banke", dažnokai nebūdavo namuose ir reikalavo 
tobulumo ne tik iš savęs, bet ir iš kitų. Savo vieninteliam sūnui jis juo 
labiau nenuolaidžiavo. Istorijos, kurias jis prieš naktį pasakojo maža- 
jam Kreigui, berniukui kėlė siaubą. Ir nieko nuostabaus, kadangi bū- 
tent šito ir siekė Rodžeris Tumis. Šios istorijos dažniausiai buvo apie 
baisius padarus, vadinamus langoljerais. 

Jų darbas, jų gyvenimo uždavinys (Rodžerio Tumio pasaulyje 
kiekvienas turėjo savo darbą, kurį atlikti visi stengėsi labai rimtai) 
buvo medžioti tingius, tuščiai laiką eikvojančius vaikus. Septynerių 
metų Kreigas jau visa kuo mėgdžiojo tėvą. Ir jis tvirtai nusprendė: 
langoljerai jo nepasieks. 

Pažangumo pažymėjimą, kurio skalėje aukščiausias pažymys bu- 
vo “A", Rodžeris Tumis vertino kaip asmeninį įžeidimą. Jeigu jis 
matydavo tiktai “A", apsiribodavo paskaita, ką reiškia visą gyvenimą 
kasti griovius ir tuštinti šiukšlių bakelius. Už vienintelę “B" buvo ski- 
riama bausmė: savaitės įkalinimas kambaryje. Per šią savaitę Krei- 

gui buvo leidžiama išeiti iš kambario tiktai į mokyklą ir prie stalo. Už 
gerą elgesį jokių pamaloninimų nepriklausė. Svarios pergalės - pa- 
vyzdžiui, kažin kaip sykį Kreigas laimėjo trijų mokyklų dešimtkovės 
pirmenybes - pagyrimo irgi negarantavo. Kai Kreigas parodė tėvui 
už pergalę jam įteiktą medalį, tasai iš padilbų jį nužvelgė, kažką ne- 
rišlaus burbtelėjo ir vėl įsikniaubė į laikraštį. 

Kreigui buvo devyneri, kai tėvas mirė nuo širdies smūgio. Ber- 
niukui jo mirtis sukėlė palengvėjimą. 

Kreigo motina buvo alkoholikė, kurią prilaikydavo tiktai baimė 
vyrui. Vos Rodžerį Tumį nuleido į kapą ir atėmė iš jo galimybę 
šniukštinėti jos paslėptų butelių, šiuos daužyti, skaldyti žmonai antau- 
sius ir kartoti, kad ji privalo valdytis, Keterina Tumi visiškai atsidavė 
mėgstamam užsiėmimui. Savo sūnų ji kartais švelniai mylėjo, kartais 
neapkentė - priklausė nuo nuotaikos, tai yra nuo jos kraujotakoje cir- 
kuliuojančio džino kiekio. 

Kartais motinos elgesys, švelniai kalbant, kėlė nuostabą. Kai 
Kreigui sukako dešimt metų, jinai įstatė liepsnojantį degtuką tarp 
dviejų sūnaus dešiniosios kojos pirštų ir užgiedojo “Happy Birthday to 
You“, bet iš pradžių Kreigą perspėjo, kad jeigu šis sukrutės, atiduos 
ji į našlaičių prieglaudą. “Teks tave atiduoti, tikrai teks. Tu toks pats, 
kaip ir tavo tėvas. Jis nežinojo, kaip žmonės linksminasi, ir tu nežinai. 
Tu /epšis, Kreigai. Degtuką Keterina užpūtė, kai antrojo ir trečiojo 
piršto, tarp kurių jis kyšojo, odą jau gerokai svilino, bet Kreigas vi- 
sam gyvenimui įsiminė prie jo pirštų slenkančią mažą geltoną liepsne- 
lę, ir motušę, besipinančiu liežuviu linkinčią jam laimingos gimimo 
dienos. 

Slėgis. 

Slėgis įdubose. 

Kreigas Tumis toliau mokėsi vien tiktai “A" pažymiais ir toliau 
daug laiko praleisdavo savo kambaryje. Iš kameros šis pavirto ber- 
niuko slėptuve. Dažniausiai jis ten graužė mokslo granitą, bet sykiais, 
jeigu kas nors nesisekdavo, jeigu pasijusdavo “priremtas prie sienos“, 
Kreigas plėšydavo iš bloknoto lapą po lapo ir draskė juos į siauras 
juostas. Šios juostelės krisdavo prie jo kojų, o akys nieko nereginčiu 
žvilgsniu spitrijo į niekur. Bet tokie nevilties periodai pasitaikydavo 
nedažnai. Bent jau anuomet. 

Išleistuvių vakare jam buvo suteikta garbė pasisakyti visos kla- 
sės vardu. Jo motina neatėjo. Gulėjo namuose girta kaip pantis. Los 
Andželo menedžmento mokyklą Kreigas baigė devintuoju. Jo motina 

nepasirodė ir įteikiant diplomus. Ji mirė. Širdies gilumoje Kreigas Tu- 
mis žinojo: langoljerai vis dėlto prisikasė iki jos. 

Į Kalifornijos bankų korporaciją “Dykumos saulė" Kreigas pate- 
ko praktikos metu. Ten pat jį pakvietė dirbti baigus universitetą. Jam 
iškart pradėjo neblogai sektis, kas, beje, nė trupučio nestebino: Krei- 
gą Tumį iš jaunų dienų auklėjo taip, kad jis bet ką atliktų pažymiui 
“A", jo negąsdino didelių gylių slėgimas. Bet kartais, grįžęs po darbo 
į savo butą Vestvude, vos už pusės mylios nuo daugiabučio namo, 
kuriame po skyrybų įsikūrė Brajenas Englas, Kreigas valandų valan- 
das plėšydavo popieriaus lapus į ilgas juostas. Jis tai darė vis dažniau 
ir dažniau. 

Pirmuosius penkerius darbo korporacijoje metus Kreigas priminė 
kurtą, skuodžiantį įkandin mechaninio triušio. Jau sklido kalbos, kad 
jis taps jauniausiu “Dykumos saulės" viceprezidentu per visą šlovingą 
keturiasdešimties metų korporacijos istoriją. Tačiau kiekviena žuvis 
gali pakilti tiktai į atitinkamą aukštį. Metras pervirš, ir ji sprogsta, 
peržengusi gamtos nustatytą ribą. 

Prieš aštuonis mėnesius Kreigą Tumį paskyrė vadovauti pirmam 
dideliam projektui, kuris korporacijos matais maždaug atitiko darbą 
daktaro disertacijai apginti. Projektą sukūrė valstybinių obligacijų 
skyrius. Užsienio valstybių ir aukšto rizikos laipsnio obligacijos (daž- 
niausiai teko kalbėti apie tas pačias obligacijas) buvo Kreigo “arkliu- 
kas". Šis projektas numatė Pietų Amerikos valstybių atitinkamo kie- 
kio obligacijų pirkimą (kartais jas vadino beviltiškomis skolomis) pa- 
gal kruopščiai apskaičiuotą grafiką. Buvo atlikti pakankamai rimti te- 
oriniai skaičiavimai: toks pirkinys galėjo duoti ne tiktai spekuliatyvų 
pelną, bet ir parūpinti žymias mokesčių lengvatas, o tai galų gale leis- 
tų dar labiau padidinti pelną (Dėdė Semas nėrėsi iš kailio, kad sudė- 
tingas Pietų Amerikos įsiskolinimų statinys nesugriūtų kaip kortų na- 
melis). Vis dėlto šiai idėjai realizuoti reikėjo juvelyrinio meistriškumo. 

Kreigo Tumio pristatytas planas sukėlė nemenką nusistebėjimą. 
Jis buvo pagrįstas stambiu Argentinos obligacijų, ko gero, rizikingiau- 
sių iš visų, užpirkimu. Kreigas desperatiškai gynė savo planą, pateik- 
damas faktus, grafikus, skaičiavimus ir įrodinėdamas, jog Argentinos 
obligacijų patikimumas kur kas didesnis, nei atrodo daugeliui lošėjų. 
Vienu mostu, tvirtino jis, “Dykumos saulė" taps pačiu rimčiausių ir 
pačiu turtingiausiu užsienio obligacijų pirkėju Vakaruose. Negana, 
kad korporacija iš viso to uždirbs pinigų, bet dargi įgis pasitikėjimo 
kreditą. 

Po begalės diskusijų, tarp jų ir labai karštų, Kreigo projektui įžie- 
bė žalią šviesą. Tomas Hoblis, vyresnysis viceprezidentas, po lemia- 
mo posėdžio pasivedėjo Kreigą į šalį pasveikinti ir... perspėti: 

- Jeigu finansinių metų pabaigoje viskas bus taip, kaip tu sakai, 
tuomet tapsi visų numylėtiniu. Jeigu ne, bijau, pavirsi visuotiniu taiki- 
niu. Manau, tau jau iš anksto reikėtų pasirūpinti slėptuve. 

- Man nereikia slėptuvės, misteri Holbi, - tvirtai atsakė Kreigas. 
- Kadangi po slėptuvės ateis eilė pasirūpinti kartuvėmis. Tai bus pats 
sėkmingiausias amžiaus sandėris... panašiai kaip nusipirktame san- 
dėlyje rastum briliantų. Pamatysite. 

Tą dieną į namus jis išėjo anksčiau, ir kai spynoje pasuko raktą 
tris kartus, pasitikėjimo savimi kaukė nuslydo nuo jo veido. Kreigo 
akys buvo tuščios. Pakeliui jis nusipirko šūsnį žurnalų. Nusinešė juos 
į virtuvę, tvarkinga krūvele sudėjo ant stalo ir pradėjo plėšyti ilgomis 
siauromis juostelėmis. Plėšė šešias valandas. Kol “Newsweek", “Ti- 
me" ir “U.S. News £ World Report" pavirto kupeta popieriaus prie 
jo kojų, po kuria pradingo “Gucci" firmos batai. Atrodė jis, kaip vie- 
nintelis likęs gyvas po sprogimo bilietų fabrike. 

Kreigo pasiūlytajame Argentinos obligacijų sandėryje slypėjo kur 
kas didesnė rizika, nei buvo nurodoma jo pristatytoje medžiagoje. Jis 
išsikovojo pritarimą savajam projektui išryškindamas vienus faktus, 
pridengdamas kitus... išgalvodamas trečius. Be to, išgalvojo Tumis 
ne taip jau mažai. Bet sugrįžęs į namus ir suplėšęs keletą žurnalų su- 
simąstė, kodėl taip pasielgė. Kreigas nieko nežinojo apie žuvis, tū- 
nančias vandenyno duburiuose, kurios gyvena ir nudvesia, nė sykio 
neišvydusios saulės. Jis nežinojo, kad egzistuoja žuvys ir žmonės, ku- 
rių nelaimė slypi ne išoriniame slėgyje, o jo nebuvime. Kreigas tiktai 
žinojo, kad jam labai jau norėjosi nusipirkti šias obligacijas, ir dabar, 
gavęs reikalingas lėšas, jis pavojingai iškišo galvą. 

Į Bostoną skrido susitikti su penkių stambių bankinių korporacijų, 
užsiiminėjančių valstybinių obligacijų operacijomis, atstovais. Susirin- 
kę į Finansų centrą, jie rengėsi apsvarstyti susiklosčiusias aplinky- 
bes, pasišnekėti apie valstybinių obligacijų rinkos ateitį, išsamiai pa- 
diskutuoti apie stambiausius šių obligacijų pirkimus per paskutiniuo- 
sius šešiolika mėnesių ir šių pirkimų rezultatus. Ir dar prieš pasibai- 
giant pirmajai iš trijų konferencijos dienų jie sužinotų tai, ką Kreigas 
Tumis žinojo paskutines devyniasdešimt dienų: jų nupirktos obligacijos 
parduodant galėjo grąžinti tik šešis centus nuo kiekvieno išleisto do- 
lerio. 

O netrukus “Dykumos saulės" vadovybė būtų sužinojusi ir visa 
kita: Kreigas daugiau kaip tris kartus viršijo pirkimui skirtą lėšų limi- 

tą. Taip pat į Argentinos obligacijas jis sukišo visus savo pinigus... 
Bet vargu ar vadovybė tai įvertintų kaip nuopelną. 

Užuot sudegęs iš gėdos, Kreigas Tumis sėdo į aviakompanijos 
“Amerikos pasididžiavimas" lėktuvą, išskrendantį 29-uoju reisu į 
Bostoną, jausdamas beribį palengvėjimą ir su niekuo nepalyginamą 
laimę. Vyrukas jautė, kad netrukus susprogs, tačiau jo tai visiškai ne- 
liūdino. Atvirkščiai, jis tiesiog troško šio sprogimo. Jautė, kaip tolydžio 
kylant į paviršių jo odą apleidžia slėgimas. Ir pirmą kartą per pasku- 
tiniąsias savaites nekilo nė menkiausias troškimas plėšyti popierių. 
Kreigas užmigo dar prieš 767-ajam išriedant į pakilimo juostą, o pa- 
žadino jį šios mažos nenaudėlės šauksmai. 

Ir tuomet jam pareiškė, kad viskas pasikeitė, bet to leisti tiesiog 
nevalia. Nevalia, ir baigta! Kreigas Tumis pateko į tinklus, jis jautė, 
kaip tempiasi jo oda, stengdamasi kompensuoti slėgio svyravimą. Jie 
neturi teisės persigalvoti ir vėl jį mesti į vandenyno gelmes. 

Bangoras? 

Bangoras, Meino valstija? 

Ne. Niekuomet! 

Kreigas Tumis lyg ir suvokė, kad didžioji 29-ojo reiso keleivių da- 
lis pradingo, bet šiam faktui neteikė jokios reikšmės. Kas jie jam? 
Lėktuvo keleiviai nebuvo dalis to, ką jo tėvas vadino BENDRUOJU 
PLANU. Štai pasitarimas Finansų centre įėjo į BENDRĄJĮ PLA- 
NĄ. 

Ši beprotiška idėja skristi į Bangorą, Meino valstiją... Kam ji ga- 
lėjo šauti į galvą? 

Suprantama, pilotui. Žinoma, tai Englo idėja. Vadinamojo kapito- 
no. 

Englui, vadinasi... Englas laisviausiai galėjo tapti BENDROJO 
PLANO dalimi. Taip pat PRIEŠIŠKU AGENTU. Kreigas tai įtarė 
nuo tos pačios akimirkos, kai Englo balsas nuskambėjo per ryšio gar- 
siakalbius, bet šiuo atveju jis galėjo ir nesiremti vien tik nuojauta, ar 
ne? Jis pasiklausė pokalbio tarp liesojo vaikino ir vyriškio, vilkinčio 
per kažkokį išpardavimą pirktu švarku. Vyriškis neturėjo jokio sko- 
nio, bet kalbėjo jis protingus dalykus... bent jau taip atrodė Kreigui 
Tumiui. 

“Tokiu atveju pilotas - vienas iš mūsų", - pratarė jaunuolis. 

“Ir taip, ir ne, - atsakė jam vyriškis padėvėtu sportinio kirpimo 
švarku. - Mano versija tokia: pilotas ir yra pilotas. Atsitiktinai lėktu- 
ve atsidūręs pilotas, neva skrendantis į Bostoną. Jis privalo sėdėti 
pirmosios klasės salone, per trisdešimtį pėdų nuo pilotų kabinos". 

Kitaip tariant - Englas. 

Ir dar kitas vyrukas, tasai, kuris vos nesulaužė jam, Kreigui, no- 
sies. Tikriausiai išvien su Englu, saugo pseudokapitoną nuo tų, kurie 
gali jį perprasti. 

Tolesnio pokalbio tarp jaunuolio ir vyriškio padėvėtu sportiniu 
švarku Kreigas nesiklausė, kadangi vyriškis ėmė taukšti kažkokias 
nesąmones apie Denverio, Di Moino, Omahos dingimą. Kur galėjo 
prapulti trys dideli Amerikos miestai? Bet šitos nesąmonės dar ne- 
reiškė, jog seniokas klysta ir dėl kitko. 

Be jokios abejonės, tai eksperimentas. Dalykiška, teisinga mintis. 
O štai kita idėja, kad eksperimentuojama su visais, kas pasiliko lėk- 
tuve, jau abejotina. 

Eksperimentuojama su manimi, pamanė Kreigas. Tiktai su 
manimi. Bandomasis objektas - aš, ir niekas daugiau. 

Visą gyvenimą Kreigas laikė save bandomuoju objektu štai to- 
kiame eksperimente. “Klausimas, ponai, kokį spaudimo ir sėkmės 
santykį pasirinkti. Optimalus santykis leidžia tikėtis geriausio rezulta- 
to. Kaip jį nustatyti? Ogi pasitelkus mūsų bandomąjį triušį misterį 
Kreigą Tumį!" 

Ir štai tuomet Kreigas Tumis padarė tai, ko jie nesitikėjo, ko pa- 
daryti nesiryžo jų pelės, žiurkės ir jūros kiaulytės: pasakė jiems, kad 
pasitraukia iš žaidimo. 

“Bet tu negal: taip pasielgti, - suklego eksperimentuotojai. - Tu 
susprogsi!" 

“Susprogsiu? Puiku!“ Taigi viskas aišku, aiškiau nė negali būti. 

“Likusieji keleiviai - pašaliniai arba specialiai pasamdyti žmonės. 
Viskas daroma turint vienintelį tikslą: neįleisti manęs į Bostoną, ne- 
leisti man pamojuoti ranka eksperimentuotojams. Bet aš jiems dar 
parodysiu". 

Kreigas atvertė dar vieną žurnalo puslapį, pažvelgė į jį. Išvydo 
laimingą vyriškį, kuris nė girdėt nebuvo girdėjęs apie langoljerus, Ži- 
not nežinojo, kad jie šmirinėja visur, slepiasi už kiekvieno medžio ar 
krūmo, kiekviename tamsiame kampe. Laimingasis vyriškis važiavo 
kaimo keliuku automobiliu, kurį buvo išsinuomojęs kompanijoje 
“Avis". Reklaminis skelbimas bylojo, jog kortelės “Nuolatinis “Ame- 
rikos pasididžiavimo" klientas“ turėtojams užtenka ją parodyti kom- 
panijos “Avis" automobilių nuomos punkte, idant gautų štai tokį au- 
tomobilį, o galbūt ir simpatišką vairuotoją merginą, kuri nuveš reikia- 
mu adresu. Kreigas ėmė plėšyti puslapį ilgomis juostomis. Plyštančio 
popieriaus garsas ramino. 

Aš jiems parodysiu, galvojo Kreigas. Jeigu pasakiau, kad 
daugiau nepageidauju dalyvauti jų eksperimente, vadinasi, 
taip ir bus. 

Vyriškis paleido juostelę ant grindų, pradėjo plėšti kitą. “Svar- 
biausia popierių plėšti lėtai. Svarbiausia atplėšti siaurą juostelę. Ta- 
čiau nepernelyg siaurą, nes juostelė nutrūks nepasiekusi apatinio 
krašto". Nustatyti reikalingam juostos pločiui reikėjo aštrios akies ir 
tvirtos rankos. 

Aš sučiupsiu juos už gerklės, galvojo Kreigas. Galite manimi 
patikėti. Patariu manimi patikėti. 

Dryyykst. 

“Turbūt teks užmušti pilotą". 

Jo rankos apmirė, nebaigusios plėšti juostos. Kreigas pažvelgė 
pro iliuminatorių, išvydo savo ištįsusio blyškaus veido atspindį. “Tur- 
būt teks nudėti ir anglą". 

Kreigas Tumis ligi šiol dar nieko nebuvo nužudęs. Ar galės nužu- 
dyti? Pamąstęs nusprendė, kad galės. Suprantama, ne ore. Anglas 
pernelyg mitrus, pernelyg stiprus, o ginklo čia nesurasi. Bet štai nu- 
sileidus? 

Taip, teks užmušti abudu, nusprendė Kreigas. 

Galų gale konferencija Finansų centre tęsis tris dienas. Į pradžią 
jis jau pavėlavo, tačiau blogiausiu atveju galės pasiteisinti: slaptoji 
valstybinė agentūra pripumpavo jį narkotikų ir pagrobė įkaitu. Jis jau 
matė apstulbusius veidus bankininkų, susirinkusių 1š visos šalies ap- 
svarstyti valstybinių obligacijų ir skolinių įsipareigojimų rinką. Vietoje 
šito jie išgirs tiesą apie tai, kokių nešvarių metodų imasi valstybė. 
“Bičiuliai mano, mane pagrobė..." 

Dryyykst. 

“...Ir aš sugebėjau pasprukti tiktai..." 

Dryyykst. 

“Jeigu reikės užmušti, nudėsiu juos abu, - dar tvirčiau pasiryžo 
savo priimtam sprendimui Kreigas. - Jeigu prireiks, galių nugalabyti 
juos visus". 

Kreigo Tumio rankos vėl ėmė judėti. Baigė plėšti juostą, metė ją 
ant žemės, ėmėsi kitos. Žurnale puslapių užteko, iš kiekvieno išėjo 
daug juostelių, o tai reiškė, kad ligi lėktuvui nusileidžiant jo laukė di- 
džiulis darbas. 

Bet Kreigas Tumis darbo niekuomet nevengė. 

Lorelė Stivenson ne užmigo, o tik nugrimzdo į lengvą snūdą. Ir 
jos mintys, o galbūt svajos, sugrįžo prie kelionės į Bostoną tikrosios 
priežasties. 

Apie pirmąsias tikras atostogas per dešimtį metų ji sumelavo. Ži- 
noma, dalelė tiesos jos žodžiuose buvo, nors Lorelė abejojo, kad kal- 
bėjo pakankamai įtikinamai. Meluoti mergina neįprato, taip buvo auk- 
lėjama, todėl vargu ar jai kas nors pavyko. Antra vertus, vargu ar 
kuriam nors iš likusių 29-ojo reiso keleivių buvo įdomu, melavo ji ar 
ne. Šiuo metu ne tai atrodė svarbiausia. Ir Lorelės ketinimas skristi 
į Bostoną susitikti ir bemaž neabejotinai permiegoti su žmogumi, ku- 
r10 ji niekada gyvenime nematė, atrodė niekniekis palyginti su įvyku- 
sia tragedija: įgulos ir kone visų keleivių dingimu iš skrendančio į ry- 
tus lėktuvo. 


"Brangi Lorele! 

Aš taip nekantriai Laukiu susitikimo su tavimi! “Tau nereikės 
žiūrėti į mano nuotrauką pvieš išlipant iš lėktuoo. Mano pilve tiek 
plaštakių, kad tau užteks paieškoti palubėje sklandančio vyro... 


Vadino jį Darenu Krosbiu. 

Jai tikrai netektų žiūrėti į fotografiją. Įsiminė jo veidą kaip ir dau- 
gelį iš jo gautų laiškų. Bet išliko klausimas: kodėl? Atsakymo nebu- 
vo. Tikriausiai jos poelgis buvo dar vienas Dž.R.R. Tolkieno paste- 
bėjimo įrodymas: kiekvieną kartą, išėjus pro duris, reikia būti labai at- 
sargiam, kadangi ties priebučiu prasidedantis takelis iš tiesų yra ke- 
lias, o kelias yra begalinis. Ir jeigu pamirši atsargumą, gali atsidurti... 
be galo toli ir apsižiūrėti, jog esi svetimas svetimoje šalyje, o kaip ten 
patekai, nežinai nė pats. 

Lorelė papasakojo visiems, kur skrenda, tačiau nutylėjo kelionės 
priežastį ir tikslą. Ji baigė Kalifornijos universitetą, gavo bibliotekinin- 
kės diplomą. Žinoma, į modelius Lorelė nepretendavo, bet veidas ir 
figūra - netgi labai nieko. Turėjo keletą gerų bičiulių, kurie negalėjo 
nė įsivaizduoti, kad žavingoje Lorelės galvelėje subręstų panašus pla- 
nas: nuvykti į Bostoną ir praleisti keletą dienų bei naktų su vyriškiu, 
su kuriuo susipažino per individualių skelbimų skiltį žurnale “Bičiuliai 
ir meilužiai" ir kurį jinai pažinojo tiktai iš laiškų. 

Lorelė ir pati neįtarė, kad galėtų žengti tokį žingsnį. 

O pastūmėjo į tai mėlynakis Darenas Krosbis, metro aštuonias- 

dešimt penkių ūgio, sveriantis aštuoniasdešimt du kilogramus. Jis mė- 
go škotiškąjį viskį (bet žinojo saiką), turėjo katiną, pravarde Stenlis, 
buvo prisiekęs heteroseksualių santykių šalininkas, save vadino tikru 
džentelmenu (bent jau taip užsirekomendavo viename iš pirmųjų laiš- 
kų) ir “Lorelę" laikė pačiu nuostabiausiu iš moteriškų vardų. Iš Da- 
reno gautos nuotraukos žvelgė malonaus, inteligentiško, atviro veido 
vyriškis. Lorelė numanė, kad šis vyras imtų atrodyti klaikokai, jeigu 
nesiskustų du sykius per dieną. Duomenys apie Dareną Krosbį tuo ir 
baigėsi. 

Per paskutiniuosius šešerius metus Lorelė susirašinėjo su pen- 
kiais ar šešiais vyriškiais (žinote, toksai hobis), tačiau apie kitą žings- 
nį, štai tokį žingsnį, nė nemanė. Galbūt ją paviliojo ypatingas sausokas 
Dareno humoras. Bet Lorelei užteko proto suvokti, kad tikrųjų apsi- 
sprendimo priežasčių reikia ieškoti ne jame, o savyje. Galbūt ji norėjo 
išsiveržti iš tų rėmų, kuriais save ribojo? Gal tikėjosi stebuklo, stačia 
galva puldama į sūkurį? 

“Ką tu darai?" - vis klausinėjo savęs Lorelė. 

Lėktuvą kiek krestelėjo, bet jis beregint išsitiesino. Lorelė pakėlė 
galvą, apsidairė. Paauglė sėdėjo priešingoje praėjimo pusėje. Žvelgė 
pro iliuminatorių. 

- Matyti kas nors? - paklausė Lorelė. 

- Saulė patekėjo. Bet nieko daugiau. 

- O kaip žemė? - Lorelė nenorėjo persėdinėti į kitą vietą, kad pa- 
sižiūrėtų pati. O ir miegančios Dainos galvutė kaip anksčiau ilsėjosi 
jai ant peties. 

- Nematau. Vieni debesys, - mergina atsisuko, ir Lorelė atkreipė 
dėmesį, kad jos žvilgsnyje “migla" pragiedrėjo, ant skruostų įsiplies- 
kė raudonis. - Aš Betanė Sims. O jūs? 

- Lorelė Stivenson. 

- Kaip galvojate, viskas bus gerai? 

- Manau, taip, - atsakė Lorelė ir nenoriai pridūrė: - Tikiuosi šito. 

- O aš bijau to, kas gali būti po šiais debesimis, - prisipažino Be- 
tanė, - bet aš ir šiaip bijojau. Bostono. Mano mama netikėtai nu- 
sprendė, jog man būtų neblogai kelias savaites praleisti su teta Šana, 
nors pamokos mokykloje prasideda po dešimties dienų. Manau, su- 
manymas buvo toks, kad aš išlipčiau iš lėktuvo kaip vargšė avelė, o 
jau po to teta Šana skubiai mane prigriebtų. 

- Prigriebtų? 

- Ten neisi, dviejų šimtų dolerių negausi, o tiesiu taikymu keliauk 
į reabilitacijos centrą, kad tave ten kaip reikiant pagydytų, - Betanė 

persibraukė ranka per trumpus tamsius plaukus. - Aš ir lipdama į 
lėktuvą negalėjau atskirti realybės nuo iliuzijos, taigi man, ko gero, 
niekas nepasikeitė, - ji įdėmiai pažvelgė į Lorelę. - Viskas vyksta iš 
tikrųjų, ar ne? Jau apsižnaibiau. Kelis sykius. Niekas nepasikeitė. 

- Iš tikrųjų. 

- O man atrodo, kad visa tai nerealu. Tarsi būčiau patekusi į 
vieną iš tų kvailų filmų apie katastrofas. “Oro uostas-1990" ar kažką 
panašaus. Vis žvalgausi ieškodama senųjų aktorių, Vilfordo Brimlio, 
pavyzdžiui, arba Olivijos de Hevilend. Jie lyg ir turėtų susitikti šiame 
pragare ir įsimylėti vienas kitą. 

- Nemanau, kad jie yra mūsų lėktuve, - labai rimtai atsakė Lore- 
lė. 

Jiedvi susidūrė žvilgsniais ir vos nenusijuokė. Paprastai bendras 
juokas žmones suartina... bet čia, dabar, tai neįvyko. Kad ir kaip bū- 
tų, jeigu ir suartino merginas, tai ne itin. 

- O kaip jums, Lorele? Ar nesijaučiate tarytum filme? 

- Manau, kad ne, - atsakė Lorelė... ir netikėtai pačiai sau vis 
dėlto nusijuokė, kadangi jos smegenyse tarsi plykstelėjo ryškus užra- 
šas: “Na, tu ir melagė!“ 

Betanė prisidengė burną ranka ir taip pat sukikeno. 

- Viešpatie, - prabilo ji po minutėlės. - Juk tai visiškas iškritimas, 
ar ne? 

- Sutinku su tavimi, - Lorelė linktelėjo ir patylėjusi pridūrė: - Ar 
tau tikrai reikalingas reabilitacijos centras, Betane? 

- Nežinau, - mergina vėl nusigręžė į iliuminatorių. Šypsena pra- 
nyko, žvilgsnis užgeso. - Galbūt ir reikalingas. Maniau, jog visa tai tik 
pramoga, bet dabar nesu įsitikinusi. Bijau, padėties imu nebekontro- 
liuoti. Bet kai tave ten varo... Jaučiuosi kaip kiaulė skerdykloje. 

- Man labai gaila, - pratarė Lorelė, bet gailėjosi ji 1r savęs. 

Akloji mergaitė jau suteikė jai savo motinos statusą. Antros 
įdukterės jai nereikėjo. Dabar, galutinai išsibudinusi, Lorelė nejautė 
nieko, išskyrus baimę, kone gyvulišką baimę. Ji nenorėjo, kad dar ir 
Betanė užkrautų jai savąsias problemas. Lorelė prieš savo valią nu- 
sišypsojo prisiminusi, kaip paauglė apibūdino tai, kas čia vyksta. Iš 
tiesų visiškas iškritimas. 

- Ir man gaila, - linktelėjo Betanė, - bet, manau, dabar jaudintis 
reikia ne dėl to, ar ne? 

- Taip, tu teisi. 

- Tuose filmuose apie oro uostus pilotas niekuomet nedingdavo , 
tiesa? 

- Neprisimenu. 

- Beveik šešta valanda. Dar dvi su puse valandos skrydžio. 

- Taip. 

- Jeigu tiktai pasaulis tebeegzistuoja. Kaip norėtųsi, kad jis niekur 
nebūtų dingęs! - Betanė vėl pasilenkė prie Lorelės. - Kaip suprantu, 
“žolytės" jūs neturite? 

- Deja, ne. 

Betanė gūžtelėjo pečiais ir atsiduso: 

- Tikriausiai kitaip ir negalėjo būti. 

Brajenas Englas patikrino kursą, greitį, lėktuvo koordinates, dirs- 
telėjo į žemėlapį. Pagaliau pažvelgė į laikrodį. Dvi minutės po aštuo- 
nių. 

- Ką gi, - nepasisukdamas metė jis Nikui, - manau, laikas. Kas 
bus, tas bus. 

Jis palinko į priekį ir spragtelėjo jungiklį, užžiebiantį lenteles 
“PRISISEKITE DIRŽUS". Melodingai skimbtelėjo skambutis. Po 
to Brajenas įjungė garsinio ryšio sistemą ir paėmė mikrofoną. 

- Sveikinu jus, ponios ir ponai. Vėl kalba kapitonas Englas. Šiuo 
metu esame virš Atlanto vandenyno, maždaug už trisdešimties mylių 
nuo Meino pakrantės, ir netrukus pradėsime leistis į Bangorą. [Įpras- 
tomis aplinkybėmis taip anksti neprašyčiau jūsų prisisegti diržus, bet 
aplinkybės toli gražu ne įprastos, 0 mano motina visuomet sakydavo, 
jog atsargumas - viena iš pagrindinių dorybių. Todėl ir noriu, kad dir- 
žai tvirtai laikytų jus krėsluose. Atmosferiniai reiškiniai, regis, kol kas 
mums negraso, bet kadangi radijo ryšio nėra, oras gali pateikti mums 
bet kokį siurprizą. Ir toliau viliuosi, jog debesys išsisklaidys, netgi ma- 
čiau kelias prošvaistes virš Vermonto, bet, gaila, jos vėl užsitraukė. 
Iš savo patirties galiu jums pasakyti, kad debesų pobūdis nežada 
smarkių liūčių ir perkūnijos. Manau, Bangore apsiniaukę, gal netgi 
nesmarkiai lynoja. Pradedu leistis. Prašau laikytis ramybės. Mano 
prietaisų skydelyje dega tiktai žalios lemputės, tai reiškia, jog visos 
sistemos dirba normaliai. 

Nusileidimui Brajenas autopiloto neperprogramavo: ėmėsi valdy- 
ti savarankiškai. Lėktuvas nubrėžė platų puslankį ir pradėjo artintis 
prie debesų. 

- Skambėjo raminančiai, - linktelėjo Nikas. - Jums, drauguži, lai- 
kas pasukti į politiką. 

- Abejoju, ar keleiviai visiškai nusiramino, - paprieštaravo Braje- 
nas. - Štai man iki ramybės oi kaip toli. 

Tiesą sakant, dar niekados sėdėdamas už lėktuvo šturvalo jis ne- 
jautė tokios baimės. Oro nutekėjimas 7-ajame reise iš Tokijo, paly- 
ginti su dabartine situacija, atrodė vieni niekai. Piloto širdis plakė re- 
tai ir gaudžiai tarytum laidotuvių būgnas. Brajenas garsiai įkvėpė, pa- 
juto, kaip spragtelėjo ausyse. 767-asis perkirto trisdešimties tūkstan- 
čių pėdų ribą. Balti debesys pastebimai priartėjo. Jie driekėsi nuo ho- 
nzonto iki horizonto. 

- Aš mirtinai persigandęs, drauguži, - Niko Hopvelo balsas nu- 
puolė. - Mačiau, kaip žuvo žmonės Folklendo salose, patsai gavau 
kulką į koją, dabar mano kelio sąnarys tefloninis. Tik per stebuklą |i- 
kau gyvas aštuoniasdešimt antraisiais metais Beirute, kai driokstelėjo 
sprogmenų prigrūstas sunkvežimis, bet dar niekad nejutau tokios bai- 
mės kaip dabar. Taip ir norisi sugriebti jus ir priversti grąžinti šį 
paukštelį į ankstesnį aukštį. O galbūt pakilti dar aukščiau. 

- Nieko gero iš to neišeitų, - Brajenas girdėjo, kaip dreba jo bal- 
sas, jautė, kaip sustiprėjo širdies plakimas. - Prisiminkite mano žo- 
džius: negalime amžinai čia pasilikti. 

- Žinau. Bet mane gąsdina tai, kas yra po debesimis. Arba pa- 
čiuose debesyse. 

- Netrukus viską ir išsiaiškinsim. 

- Nėra iš ko rinktis, ar ne, drauguži? 

- Nėra. 

767-ąjį nuo žemės jau teskyrė dvidešimt penki tūkstančiai pėdų. 
Jie leidosi toliau. 

Visi keleiviai susirinko į pagrindinį saloną. Netgi plikasis vyriškis, 
atkakliai kabinęsis į savo vietą biznio klasės salone, prisijungė prie li- 
kusiųjų. Niekas nemiegojo, išskyrus barzdylą pačiame lėktuvo gale, 
iš kur sklido jo knarkčiojimas. Albertas Kausneris barzdočiui netgi 
pavydėjo. Irgi mat, prabus ant žemės, kai visos baimės jau bus pra- 
eityje, ir paklaus: “O kurgi mes, velniai rautų?" 

Juos pasiekė ir dar vienas garsas: dryykst... dryykst... dryykst. 
Kreigas Tumis toliau draskė tarp keleivių platinamą žurnalą. Jo batų 
Jau nebesimatė iš po popieriaus juostelių krūvos. 

- Gal liausiesi? - paklausė susinervinęs Donas Gafnis. - Tavo už- 
siėmimas varo iš proto, bičiuli. 

Kreigas pažvelgė į Doną Gafnį tuščiomis akimis. Vėl nuleido gal- 
vą. Ir ėmė plėšyti kitą puslapį, kuriame “Amerikos pasididžiavimas" 
vaizdavo savo skrydžių schemą. 

Dryyvkst. 

Gafnis norėjo kažką pasakyti, jau buvo bepraveriąs burną, bet 
paskui vėl užsičiaupė. 

Lorelė dešiniąja ranka apglėbė Dainos pečius. O jos kairiąją 
mergaitė laikė savo delniukuose. 

Albertas sėdėjo su Robertu Dženkinsu, priekyje - Gafnis. O prie- 
šais jį įsitaisė paauglė trumpais tamsiais plaukais. Ji žvelgė pro iliu- 
minatorių. Merginai iš priešakio atsisėdo Plikis iš biznio klasės salo- 
no, 

- Apačioje bent jau galėsime rasti ką nors valgoma, - ištarė jis. 

Niekas neatsiliepė. Pagrindinis salonas nuo įtampos sustingo. Al- 
bertas Kausneris jautė, kaip kiekvienas plaukelis ant jo kūno įsitempė 
nelyginant styga. Pabandė pagalbon pasitelkti Tūzą Kausnerį, dyku- 
mos kunigaikštį, “bantlaino" baroną, tačiau nepavyko. Tūzas išėjo 
atostogų. 

Užslinko debesys. Daugiau jie nebeatrodė kaip lygus baltas pa- 
viršius. Juose atsirado apvalaini kalnai ir šešėlių pripildyti slėniai. Pa- 
žvelgusi į juos, Lorelė pagalvojo, ar tebelaukia jos Darenas Krosbis, 
nekantriai dirsčiodamas į galeriją, kuria į Logano oro uosto pastatą 
atvyksta “Amerikos pasididžiavimo" keleiviai. Moteris nė kiek nenu- 
stebo suvokusi, kad iš principo jai vis tiek, tebelaukia jos, ar ne. Lo- 
relės žvilgsnis vėl nusileido į debesis, ir ji visiškai užmiršo Dareną 
Krosbį, kuris mėgo škotiškąjį (bet žinojo saiką) ir save vadino tikru 
džentelmenu. 

Lorelė įsivaizdavo ranką, milžinišką žalią ranką, netikėtai išny- 
rančią iš baltų debesų ir čiumpančią 767-ąjį už uodegos, kaip supy- 
kęs vaikas čiumpa žaislą. Ji įsivaizdavo, kaip pirštai susigniaužia ir 
lėktuvą apglėbia oranžiniai liepsnos liežuviai. Iš baimės moteris net 
užsimerkė. 

“Nereikia leistis! - iš krūtinės veržėsi riksmas. - Labai prašau, 
nereikia leistis!" 

Bet ką jie galėjo pasirinkti? Ką? 

- Man labai baisu, - Betanės Sims dantys kaukšėjo; ji persikėlė į 
centrinę eilę, prisisegė saugos diržą, apsiglėbė rankomis. - Netrukus 
aš atsijungsiu. 

Kreigas Tumis dėbtelėjo į ją ir ėmė plėšti kitą juostelę. Po minu- 
tėlės Albertas atsisegė saugos diržą ir nuėjo pas Betanę, atsisėdo 
greta jos, prisisegė. Vos tiktai vaikinas įsitaisė, mergina sugriebė jo 
ranką. Savo šaltu kaip marmuras delnu. 

- Viskas bus gerai, - tarė Albertas. 

Jaunuolis pasistengė išvengti virpulio balse ir kalbėti tonu, pritin- 
kančiu pačiam mikliausiam šauliui žydui į vakarus nuo Misisipės. Ir 
vis dėlto jo balsas priklausė Albertui Kausneriui, septyniolikmečiui 
studentui smuikininkui, kuris bet kuriuo momentu galėjo iš baimės pri- 
leisti į kelnes. 

- Aš tikiuosi... - prakalbo Betanė, ir tuomet lėktuvą smarkokai 
krestelėjo. 

Mergina suklykė. 

- Kas atsitiko? - susirūpinusi paklausė Daina ir pasuko galvelę į 
Lorelę. - Kas nors lėktuvui? Mes sudušime? 

- Tai įprasta turbulencija, - iš garsiakalbių pasigirdo Brajeno bal- 
sas. - Prašau nesijaudinti. Įskrendant į debesų sluoksnį neįmanoma 
išvengti oro duobių. Daugelis iš jūsų skrenda ne pirmą kartą ir gerai 
tai žino. Viskas normalu. 

Dryyykst. 

Donas Gafnis pažvelgė į vyrą džersio megztiniu. Gafniui labai 
knietėjo ištraukti jam iš rankų žumnalą ir aptalžyti juo Džersio fiziono- 
miją. 

Debesys plytėjo visiškai greta. Robertas Dženkinsas matė juodą 
767-ojo šešėlį, slenkantį per gruoblėtą baltumą. Netrukus lėktuvas 
susidurs su savo paties šešėliu ir pranyks. Niekuomet anksčiau de- 
tektyvų autorius neišgyveno tokios blogos nuojautos, o štai dabar pa- 
juto, ir labai aštriai. “Išnirę iš debesų mes pamatysime tai, kas dar 
nebuvo atsivėrę žmogaus akiai, - galvojo jis. - Patikėti tuo bus ne- 
įmanoma... tačiau teks patikėti. Nieko kita mums nelieka". 

- Ar viskas bus gerai? - baugščiai paklausė Daina, ir jos delniu- 
kai suspaudė Lorelės ranką: mažyčiai, o gniaužė stipriai, iki skaus- 
mo. - Tikrai bus viskas gerai? 

Lorelė žvilgtelėjo pro iliuminatorių. 767-asis jau pjovė debesų vir- 
šūnės, anapus iliuminatoriaus skriejo balti dribsniai. Lėktuvą vėl su- 
drebino, ir pro Lorelės lūpas vos neprasiveržė dejonė. Pirmą kartą 
gyvenime siaubas jai sukėlė fizinį skausmą. 

- Tikiuosi, taip, mieloji, - atsakė ji. - Labai tikiuosi, bet nežinau. 

- Ką rodo radaras, Brajenai? - paklausė Nikas. - Ar matote ką 
nors neįprasta? Ar apskritai ką nors matote? 

- Ne. Radaras rodo, kad po mumis žemė, tačiau nieko daugiau. 
Mes... 

- Palūkėkite, - išsiveržė Nikui. - Kilkime atgal. Dar kartą viską 
apmąstysime. Palauksime, kol išsisklaidys debesys. 

- Nėra laiko ir nėra degalų, - Brajenas neatplėšė akių nuo prie- 
taisų; lėktuvą supurtė, Brajenas atliko reikalingas korekcijas. - Taigi 
leisimės. 

Ir pastūmėjo į priekį valdymo svirtį. Aukščio matuoklio rodyklė 
sujudo sparčiau. 767-asis nėrė į debesis. Kurį laiką iš jų kyšojo lėk- 
tuvo uodega, primenanti ryklio peleką, netrukus pranyko ir jis. Dan- 
gus ištuštėjo... tarytum lėktuvo nė nebūtų buvę. 


KETVIRTAS SKYRIUS 


Debesyse. Sveiki atvykę į Bangorą. Aplodismentai. 
Lovys ir konvejerio juosta. Neskambantys telefonai. 
Kreigas Tumis autonominiame plaukiojime. 
Mažosios neregės perspėjimas 

Į iliuminatorius mušančius saulės spindulius pakeitė pilkas rūkas, 
pagrindinį saloną užpildė prieblanda, lėktuvą kratė vis labiau. Po vie- 
no itin stipraus krestelėjimo Albertas ant dešiniojo peties pajuto svorį 
ir išvydo nusvirusią Betanės galvą, sunkią kaip prinokęs spalio moliū- 
gas. Mergina prarado sąmonę. 

Lėktuvą bloškė žemyn, ir tuoj pat pirmosios klasės salone kažkas 
parvirto. Šį kartą klyktelėjo Daina, o Gafniui išsiveržė: 

- Kas tai? Vardan dievo, kas tai? 

- Gėrimų vežimėlis, - sausai atsiliepė Bobas Dženkinsas ir pra- 
kalbo garsiau, kad jį išgirstų visi. - Gėrimų vežimėlis, kuris liko tarny- 
binėje zonoje, prisimenate? Manau, jis ėmė ristis ir... 

Lėktuvą vėl bloškė žemyn, į šalį, ir vežimėlis griausmingai tren- 
kėsi į žemę. Suskambo dūžtantys stiklai. Daina vėl šūktelėjo. 

- Viskas gerai, - pabandė ją nuraminti Lorelė. - Daina, nespausk 
man taip rankos. Nieko baisaus... 

- Labai prašau, aš nenoriu mirti! Aš nenoriu mirti! 

- Įprastos oro duobės, bičiuliai, - iš garsiakalbių sklindantis Bra- 
jeno balsas skambėjo ramiai ir užtikrintai... bet Bobui Dženkinsui pa- 
sirodė, kad ir kapitonas vos sulaiko baimę. - Taigi... 

Dar vienas krestelėjimas. Likusios stiklinės ir buteliai pažiro iš 
rogsančio ant šono vežimėlio. 

- „„„nesijaudinkite. 

Dryyykst. 

Donas Gafhnis grįžtelėjo į Džersį: 

- Liaukis, ožy, nes žurnalo liekanas sugrūsiu tau į nasrus. 

Kreigas pažvelgė į jį tuščiomis akimis: 

- Tik pabandyk, sena subine. 

Lėktuvą mėtė aukštyn, žemyn, blaškė į šalis. Albertas pasilenkė 
virš Betanės pažvelgti pro iliuminatorių. Vaikinas atsitiktinai prisilietė 
prie jos minkštos krūtinės, tačiau pirmą kartą per paskutiniuosius 
penkerius metus šis jausmas neprivertė jaunuolio užmiršti viską pa- 
saulyje. Jis gręžė žvilgsniu iliuminatorių, vildamasis debesyse paste- 
bėti properšą, tarytum norėdamas valios pastangomis padaryti tokią 
prošvaistę. Tačiau viską dengė pilka skraistė. 

- Kokiame aukštyje pramušime debesis, drauguži? - paklausė 
Nikas. 

Kai tiktai lėktuvas įskrido į debesis, jis pastebimai nusiramino. 

- Tiksliai nežinau, - atsakė Brajenas. - Tačiau žemiau, nei tikė- 
jausi. 

- O kas atsitiks, jei debesys labai žemai? 

- Jeigu prietaisai neklaidina, iki soties prisigersime vandenyno 
vandens. Jeigu nusileisime iki penkių šimtų pėdų ir neišvysime že- 
mės, pakilsiu aukštyn ir skrisiu į Portlendą. 

- Gal išsyk derėjo ten skristi? 

Brajenas pakratė galvą: 

- Orai ten visuomet prastesni. 

- O kaip Presk Ailas? Argi ne ten išsidėsčiusi strateginės aviaci- 
jos bazė? 

Brajenas pamanė, kad šis vaikinas žino kur kas daugiau, nei jam 
priderėtų. 

- Jos mes nepasieksime. Nukrisime į miškus. 

- Vadinasi, nenuskrisime ir ligi Bostono. 

- Būtent. 

- Kyla įspūdis, kad sprendimas buvo nesėkmingas, drauguži. 

767-asis vėl pateko į oro duobių juostą ir ėmė drebėti kaip šuva 
dideliame šaltyje. Iš pagrindinio salono atsklido prislopinti riksmai. 
Brajenas neėmė raminti, jog “Boingui-767" vieni niekai ir kur kas di- 
desnis blaškymas. Pilotą labiau jaudino kita problema: kokiame 
aukštyje jie išners iš debesų. 

- Žemės dar nesimato. 

- Mes... - iš džiaugsmo Brajenui užėmė kvapą. - Prasiveržėme! 

Priešais 767-ojo nosį debesys staigiai retėjo. Jau buvo matyti švi- 
ninis Atlanto vandenyno paviršius. 

Brajenas prabilo į mikrofoną: 

- Ponios ir ponai, debesys liko virš mūsų. Aš tikėjausi, kad teks 
susidurti su atmosferos turbulencija. Po keleto minučių iš apačios at- 
sklis duslus spragtelėjimas. Aš išleisiu šasi. Mes leidžiamės į Bango- 
ro oro uostą. 

Jis išjungė mikrofoną ir pažvelgė į šturmano kėdėje sėdintį vyriš- 
kį. 

- Palinkėkite man sėkmės, Nikai. 

- Linkiu, drauguži, linkiu! 

Lorelė pažvelgė pro iliuminatorių, ir jai nusmelkė širdį. Debesys 
praktiškai išsisklaidė. Ji matė vandenyną: bangas, putotas jų keteras, 
tarsi milžino dantis kyšančią uolą. Moters žvilgsnis užgriebė kažkokį 
oranžinį tašką, tikriausiai plūdurą. 

Jie praskriejo virš medžiais apaugusios salelės. Ištempusi kaklą, 
Lorelė įstengė pamatyti tolumoje besidriekiantį krantą. Paskui debe- 
sys keturiasdešimt penkioms sekundėms uždengė iliuminatorių. Kai 
jie vėl išsisklaidė, Lorelė pamatė, kad lėktuvas jau skrieja virš sausu- 
mos. Jie pralėkė virš lauko, miško, vandens saugyklos. 

“Bet kurgi namai? - juo stebėjosi Lorelė. - Kur keliai ir mašinos? 
Kur miestai ir aukštos įtampos laidai?“ 

Ir tuomet pro jos lūpas prasiveržė riksmas. 

- Kas atsitiko? - išsigando Daina. - Kas atsitiko, Lorele? 

- Nieko! - džiugiai iškvėpė ši, apačioje išvydusi siaurą kelią, ve- 
dantį į nedidelį pakrantės miestuką. Žaisliniai namukai išsirikiavo iš- 
ilgai Pagrindinės gatvės, kurioje stovėjo žaislinės mašinos. Lorelė pa- 
matė ir bažnyčios smailę, ir prekybos centrą, ir beisbolo aikštę. - 
Viskas gerai! Viskas savo vietose! Viskas, kaip ir anksčiau, savo 
vietose! 

Jai už nugaros pasigirdo Roberto Dženkinso balsas. Lygus, ra- 
mus, bet labai jau liūdnas: 
- Madam, manau, jūs klystate. 

Ilgas baltas keleivinis oro laineris slydo virš žemės už trisdešimt 
penkių mylių į rytus nuo Bangoro tarptautinio oro uosto. Ant uode- 
gos puikavosi skaičiai “767". Fiuzeliažą puošė užrašas “AMERIKOS 
PASIDIDŽIAVIMAS" su kiek atgal užverstomis raidėmis, vaizduo- 
jančiomis greitį. Priekinę dalį iš abiejų pusių buvo apglėbęs firminis 
kompanijos ženklas: didelis raudonas erelis su mėlynomis žvaigždė- 
mis ant sparnų. Kaip ir lėktuvas, erelis tarytum rengėsi tūpti. 

Šešėlio lėktuvas ant žemės nemetė: nelijo, bet rytas pasitaikė 
pilkas ir rūškanas. Atsidarė liukai, išlindo šasi. 

Aviakompanijos “Amerikos pasididžiavimas" lėktuvas, skren- 
dantis 29-uoju reisu, suko kairėn, Bangoro link. Kapitonas Englas da- 
bar galėjo koreguoti kursą vizualiai. Tiesą sakant, jis tai ir darė. 

- Aš jį matau! - sušuko Nikas. - Aš matau oro uostą! Viešpatie, 
koks nuostabus reginys! 

- Jeigu matote, vadinasi, atsistojote iš krėslo, - neatsigręždamas 
tarstelėjo Brajenas. Gręžiotis nebuvo laiko. - Atsisėskite, prisisekite 
ir patylėkite. 

Tačiau ilga nusileidimo juosta džiugino ir Englą. 

Brajenas nutaikė į ją lėktuvo nosį ir iš tūkstančio pėdų nusileido 
iki aštuonių šimtų. Po 767-0jo sparnais driekėsi bekraštis miškas. Pa- 
galiau miškas užleido vietą plačiai išsibarsčiusiems namams. Brajeno 
smegenys automatiškai fiksavo motelius, degalinės, greitojo aptarna- 
vimo užkandines. Jie praskriejo virš Penobskoto upės ir įlėkė į oro 
uosto zoną. 

- Valdymo centre, kalba 29-asis reisas. Ypatingos aplinkybės. 
Prašau atlaisvinti kilimo ir tūpimo juostą. Aš leidžiuosi. 

Brajenas dirstelėjo į greičio daviklį ir su pasitenkinimu pastebėjo, 
jog rodyklė peršoko skaičių 140 - leistiną susilietimo su žeme greitį. 
Paskutiniai medžiai liko už nugaros, dabar lėktuvas skrido virš golfo 
lauko. Akies kampučiu Brajenas užgriebė žalią “Holiday Inn“ iška- 
bą, nusileidimo žiburėlius, žyminčius kilimo ir tūpimo juostos kraštus. 
Ant betono baltavo du trejetai, o štai žiburėliai nešvytėjo nei žaliai, nei 
raudonai: paprasčiausiai nedegė, ir viskas. 

Tačiau Brajenas nesuko sau dėl to galvos. Kaip ir dėl to, jog 

priešpriešiais galėjo kilti “Lirdžetas" arba nedidelė “Doika" su stū- 
mokliniu varikliu. Visą dėmesį jis sutelkė į pagrindinį dalyką - 767-ojo 
nutupdymą. 

Žvirgždo, pro kurį spraudėsi piktžolės, atkarpa, ir štai jau per tris- 
dešimtį pėdų po šasi nusidriekė betoninis nusileidimo juostos liežuvis. 
Jie praskriejo virš baltų skersinių juostų, paskui virš padangų gumos 
paliktų juodų žymių - gali būti, kad šioje vietoje betoną paliesdavo 
reaktyviniai Nacionalinės gvardijos lėktuvai. 

Brajenas 767-ąjį spaudė prie betono juostos. Po jais šmėstelėjo 
antroji skersinių juostų eilė ir praktiškai iš karto lengvu stuktelėjimu 
šasi prisilietė prie žemės. Dabar lėktuvas kiek užversta nosimi riedė- 
jo 33-iąja nusileidimo juosta šimto dvidešimties mylių per valandą 
greičiu. Brajenas iki galo pasuko vožtuvų sklendes ir įjungė priešprie- 
šinę variklių eigą. Dar vienas stuktelėjimas, silpnesnis už pirmąjį, ir 
prie betono prisilietė priekinis šasi. 

Lėktuvo greitis lėtėjo: nuo šimto dvidešimties mylių iki šimto, aš- 
tuoniasdešimties, keturiasdešimties, pagaliau iki bėgančio žmogaus 
greičio. 

Brajenas savo darbą atliko. Jie nutūpė. 

- Įprastas nusileidimas, - pakomentavo Brajenas. - Nieko ypatin- 
g0. 

Jis garsiai iškvėpė ir sustabdė lėktuvą už keturių šimtų jardų nuo 
artimiausios stovėjimo vietos. Ūmai Brajeną apėmė drebulys. Jis pa- 
kėlė ranką, nusibraukė nuo kaktos prakaitą. Pažvelgė į šlapią delną, 
nervingai nusijuokė. 

Jam ant peties nusileido Niko ranka. 

- Ar viskas gerai, Brajenai? 

- Taip, - ir kapitonas paėmė mikrofoną. - Ponios ir ponai, sveiki 
atvykę į Bangorą. 

Iš pagrindinio salono iki jo atsklido džiaugsmingi šūksniai ir aplo- 
dismentai. Kapitonas vėl nusijuokė. 

O štai Nikas Hopvelas nesijuokė. Jis atidžiai spitrijo pro kabinos 
langą. Jokio judėjimo lėktuvų riedėjimo takuose. Jokio judėjimo mar- 
kiruotose lėktuvų stovėjimo vietose. Po betoninį kilimo ir tūpimo lau- 
ką nezujo nei sunkvežimiukai, nei saugos tarnybos automobiliai. Jis 
regėjo keletą autobusų, matė transportinį armijos lėktuvą, nutemptą 
į vieną iš tolimųjų aikštelių, taip pat aviakompanijos “Delta" “Boingą- 
727", stovintį prie kilnojamosios įlaipinimo rankovės. Visi jie buvo su- 
stingę tarsi paminklai. 

- Ačiū, kad pasveikinote mus, atvykusius į Bangorą, drauguži, - 
Nikas sutrikdė užsitęsusią tylą. - Kyla įspūdis, jog, išskyrus jus, svei- 
kinti mūsų čia daugiau nebėra kam. Oro uostas tuščias. 

Nepaisant radijo ryšio tylos, Brajenas su Niko išvada nelabai no- 
rėjo sutikti. Bet kai nuvairavo lėktuvą tarp dviejų takų prie oro uosto 
pastato, tai negalėjo nepripažinti, jog Nikas teisus. Čia ne tiktai nebu- 
vo žmonių, ne tiktai prie atvykėlių neatriedėjo saugos automobilis, 
idant išsiaiškintų, iš kur radosi šis niekieno nelauktas 767-asis. Ban- 
goro tarptautinis oro uostas buvo tarsi seniai praradęs bet kokią gy- 
vybę, o paskutinis žmogus, jeigu čia ir pabuvojo, tai veikiausiai prieš 
tūkstantį metų. 

Po “Deltos" aviakompanijos lėktuvu stovėjo džipas su prie jo 
prikabintais keliais bagažo vežimėliais. Ant šių gulėjo lagaminai, prie 
kurių vis sugrįždavo Brajeno žvilgsnis, kai jis rideno 767-ąjį prie oro 
uosto pastato. Lagaminai atrodė labai senoviški tarsi rasti kasinėjant 
kokį nors garsų senovės miestą. /domu, pamanė Brajenas, nejaugi 
žmogus, atradęs Tutanchamono kapavietę, patyrė tokius pat 
jausmus, kaip ir aš? 

Pilotas užgesino variklius, įsiklausydamas pasėdėjo. Uodegoje 
buvo girdėti dirbančio pagalbinės galios įrenginio, vieno iš keturių, 
skleidžiamas triukšmas. Brajenas siektelėjo jungiklio su užrašu 
“ENERGETINĖ BORTO SISTEMA", netgi jį palietė, tačiau paskui 
ranką atitraukė. Jam nesinorėjo palikti laivą be elektros srovės. Prie- 
žasčių tam lyg ir nebuvo, bet intuicija, vidinis balsas, reikalavo, kad 
kapitonas paliktų jungiklį ramybėje. 

Be to, nusprendė Brajenas, vargu ar kas ims priekabiauti dėl 
veltui išeikvoto kuro... vis tiek jo beveik nebeliko. 

Jis atsisegė saugos diržą, atsistojo. 

- Kas dabar, Brajenai? - pakilo ir Nikas. 

Brajenas pirmą kartą pastebėjo, jog anglas už jį aukštesnis gerais 
keturiais coliais. “Iki šiol paradui vadovavau aš, - pamanė jis. - Nuo 
pat pradžių, kai visa tai atsitiko... tiksliau, nuo pat pradžių, kai mes 
sužinojome apie įvykį, paradui vadovavau aš. Tačiau netrukus viskas 
turi pasikeisti". 

Ir suprato, kad jis dėl to neprieštarautų. Skrydis debesyse išseki- 
no jo narsumo atsargas, pagyrimo Brajenas nesitikėjo: jis dirbo savo 
darbą, o mokėjo jam dar ir už narsumą. Prisiminė vieno piloto žodžius: 
“Mums moka po šimtą tūkstančių dolerių per metus, Brajenai, o kar- 

tais ir daugiau, tik dėl vienos priežasties. Jie žino, kad per visą piloto 
karjerą pasitaiko trisdešimt arba keturiasdešimt sekundžių, kai jis tik- 
rai gali ką nors pakeisti. Mums moka už tai, kad atėjus šioms sckun- 
dėms mes nesustingsime kaip stulpai". 

Žinoma, protas gali tau sakyti, jog privalai leistis, yra debesys, ar 
jų nėra, jog paprasčiausiai neturi iš ko pasirinkti. Tačiau kaip neleng- 
va sugniaužti į kumštį nervus, klykiančius iš siaubo priešais nežino- 
mybę. Netgi Nikas vienu metu pareikalavo, kad jie liautųsi leistis. 
Lėktuvui nutupdyti jam buvo reikalingas Brajenas. Ir jam, 1r liku- 
siems. Bet štai jie nutūpė, ir po debesimis jų nelaukė jokios pabaisos. 

Tiktai nepaaiškinama tyla ir palikti bagažo vežimėliai po “Deltos" 
aviakompanijai priklausančio “Boingo-727" papilve. 

Taigi, jeigu pageidauji tapti kapitonu, mano drauge, štai 
tau mano palaiminimas, Brajenas mintyse kreipėsi į Niką. Jeigu 
nori, netgi galiu tau atiduoti kepurę. Tačiau tik už lėktuvo ribų. 
O kol keleiviai tebėra lėktuve, už juos atsakau aš. 

Bet Nikas jam uždavė klausimą ir nusipelnė atsakymo. 

- Dabar išlipsime iš lėktuvo ir viską išsiaiškinsime, - ir Brajenas 
prasispraudė pro anglą. 

Nikas prilaikė jį už peties. 

- Tu manai... 

Ūmai Brajenas pyktelėjo ir nusimetė jo ranką. 

- Aš manau, mes paliksime lėktuvą. Niekas nepriridens trapo ir 
neištemps įlaipinimo rankovės, taigi teks pasinaudoti gelbėjimosi lo- 
viu. O paskui galvosi tu, drauguži. 

Englas patraukė į pirmosios klasės saloną... ir vos nepargriuvo 
ant grindų, kluptelėjęs už skersai kelio parvirtusio vežimėlio. Grindis 
dengė stiklo šukės, išsiliejęs alkoholis dvelktelėjo į akis. Nikas pasi- 
vijo pilotą prie biznio klasės salono. 

- Brajenai, jeigu kuo nors įžeidžiau, atleisk. Tu padarei stebuklą. 

- Tu manęs neįžeidei. Paprasčiausiai per paskutines dešimt va- 
landų man teko patirti kone visišką išsihermetizavimą virš Ramiojo 
vandenyno, sužinojau apie savo buvusios žmonos mirtį, o paskui dar 
ir pamačiau, kad visi Jungtinių Valstijų gyventojai persikraustė gal į 
kitą kontinentą, o gal į kitą planetą. Štai ir pratrūkau. 

Jis įžengė į pagrindinį saloną. Brajeną pasitiko tyla: saujelė kelei- 
vių spoksojo į jį išpūtusi akis. 

Pirmasis pradėjo ploti Albertas Kausneris. 

Po akimirkos prie jo prisijungė Bobas Dženkinsas... Donas 

Gafnis... Lorelė Stivenson. Plikasis vyriškis apsižvalgė ir taip pat 
ėmė ploti. 

- Kas yra? - paklausė Daina. - Kas atsitiko? 

- Atėjo kapitonas, - Lorelės veidu pasruvo ašaros. - Kapitonas, 
kuris sėkmingai nutupdė lėktuvą. 

Suplojo katučių ir Daina. 

Brajenas žvelgė į juos nežinodamas, ką bepasakyti. Už nugaros 
stovintis Nikas irgi prisijungė prie plojančiųjų. Jie atsisegė diržus, at- 
sistojo ir plojo jam stovėdami. Tiktai trejetas liko savo vietose: dar 
neatsigavusi Betanė; kaip ir anksčiau, užpakalinėje eilėje knarkiantis 
barzdočius; ir Kreigas Tumis, kuris metė į juos tuščią žvilgsnį ir 
ėmėsi eilinio puslapio. 


6 

Brajenas pajuto, kad raudonuoja: prie tokio pagerbimo jis nebuvo 
pratęs. Pakėlė rankas, bet kurį laiką visi ir toliau pliaukšėjo delnais. 

- Ponios ir ponai, prašau... prašau... Užtikrinu jus, tai buvo visiš- 
kai eilinis nusileidimas... 

- Niekai, ponia... ką čia ir kalbėti, - Bobas Dženkinsas labai vy- 
kusiai pamėgdžiojo teksasietišką Gario Kuperio akcentą. 

Albertas nusijuokė. Tuomet ir Betanė atmerkė akis: apsižvalgė 
nesuprasdama, kur atsidūrė ir kas čia vyksta. 

- Mes nusileidome gyvi, ar ne? - paklausė mergina. - Dieve ma- 
no! Kaip gerai! Jau maniau, susiplosime į blyną! 

- Prašau jūsų, - Brajenas pakėlė rankas aukščiau, jausdamasis 
kaip Ričardas Niksonas, sutinkantis su partijos nutarimu iškelti jį kan- 
didatu į prezidento postą antrai kadencijai. 

Kapitonui teko užslopinti jį sprogdinantį juoką: keleiviai būtų ne- 
supratę. Jiems trūko herojaus, štai ir buvo pasirinktas jis. Brajenas 
galėjo su keleiviais sutikti... ir tuo pasinaudoti. Vis dėlto dar reikėjo 
išlaipinti juos iš lėktuvo. 

- Prašyčiau skirti man minutėlę dėmesio! 

Aplodismentai nutilo, visi laukdami žvelgė į Englą, visi, išskyrus 
Kreigą, kuris netikėtai numetė į šalį žurnalą. Atsisegė saugos diržą, 
atsistojo, žarstydamas popieriaus juosteles išėjo į tarpueilį ir ėmė su- 
sikaupęs raustis bagažo skyrelyje virš sėdynės. 

- Jūs žvalgėtės pro iliuminatorius, todėl žinote tai, ką Žinau aš. 
Daugelis keleivių ir visas šio lėktuvo ekipažas pradingo, kol mes mie- 
gojome. Tai, žinoma, beprotybė, tačiau dabar susidūrėme su dar be- 
protiškesne situacija. Kyla įspūdis, jog prapuolė dauguma žmonių... 

tačiau logika teigia: vis dėlto kažkur turėtų būti išlikusių Žmonių. Jeigu 
jau išgyvenome mes, vadinasi, esama ir kitų išgyvenusių. 

Bobas Dženkinsas, detektyvinių romanų autorius, kažką sau po 
nosimi sušnabždėjo. Albertas jį išgirdo, bet žodžių nesuprato. Jis pa- 
sisuko į Dženkinsą kaip tik tą akimirką, kai rašytojas vėl sumurmėjo 
tuos pačius du žodžius. Štai tuomet Albertas ir suvokė: klaidinga 
logika. 

- Manau, kad susiklosčiusiomis aplinkybėmis užduotis reikia 
spręsti tokiu nuoseklumu, kokiu jos iškyla. Pirmasis uždavinys - išlipti 
iš lėktuvo. 

- Aš nusipirkau bilietą į Bostoną, - netikėtai pareiškė Kreigas Tu- 
mis lygiu, ramiu balsu. - Ir aš noriu skristi į Bostoną. 

Nikas išniro virš kapitono peties. Kreigas pažvelgė į anglą, jo 
akys susiaurėjo. Vėl jis atrodė kaip bjauraus charakterio naminis ka- 
tinas. Nikas pakėlė ranką su dviem sulenktais ir kiek praskėstais 
pirštais. Tais pačiais, kuriais suko Džersiui nosį. Ir Kreigas Tumis, 
kuriam jau teko laukti, kol skambant motušės, sveikinančios jį su gi- 
mimo diena, girtiems sapaliojimams baigs degti tarp jo kojų pirštų su- 
spaustas degtukas, išsyk suprato, ką norėjo pasakyti anglas. Kreigas 
apskritai viską suprasdavo iš pusės žodžio. Be to, jis galėjo palaukti. 

- Mums teks pasinaudoti gelbėjimosi loviu, - tęsė Brajenas, - to- 
dėl norėčiau jums priminti, kaip tai daroma. Įdėmiai klausykitės, o 
paskui rikiuokitės į eilę po vieną ir eikite paskui mane į priekinę lėk- 
tuvo dalį. 

Po keturių minučių aviakompanijos “Amerikos pasididžiavimas" 
“Boingo-767"", skidusio 29-uoju reisu, pilotų kabinos liukas atsivertė. 
Vidun siūbtelėjo šalto oro gūsis. Visos kalbos nutilo. Tuoj pat kažkas 
sušnypštė, ir prie slenksčio išsiskleidė neįprasta oranžinė gėlė. Pra- 
dėjo tįsti ir, krisdama žemyn, įgavo lovio formą. Apatinė jo dalis pri- 
gludo prie betono didžiuliu oranžiniu čiužiniu. 

Brajenas su Niku stovėjo mažos kolonos priešaky. 

- Oras kažkoks nenormalus, - pastebėjo Nikas. 

- Kaip suprasti? - paklausė Brajenas ir pritildė balsą: - Manai, 
užnuodytas? 

- Ne... vargu. Tačiau jis neturi nei skonio, nei kvapo. 

- Tu kuoktelėjai, - Brajeno balsui stigo pasitikėjimo. 

- Anaiptol. Tai 070 uostas, drauguži, o ne pavasarinė pieva. Bet 
ar užuodi tepalo, degalų kvapą? Aš - ne. 

Brajenas pauostė. Iš tiesų, jokio kvapo. Jeigu oras užnuodytas 
(jis, žinoma, tuo netikėjo, bet jeigu), vadinasi, jį prisotino kokio nors 
lėtai veikiančio toksino. Kad ir kaip ten būtų, plaučiai šį orą priėmė. 
Bet Nikas teisus. Kvapo nebuvo. Kaip ir tos sudėtinės dalies, kurį 
anglas pavadino skoniu. Oras už lėktuvo ribų tvyrojo bekvapis ir vi- 
siškai beskonis. 

- Ar kas nors negerai? - susirūpinusi paklausė Betanė Sims. - 
Nesu tikra, ar norėčiau tai žinoti, bet... 

- Viskas normalu, - atsakė Brajenas, suskaičiavo žmones - de- 
šimtį, vėl pasisuko į Niką: - Tasai vaikinas lėktuvo gale vis dar mie- 
ga. Ar verta jį žadinti? 

Nikas trumpam susimąstė, paskui pakratė galvą: 

- Tegul miega. Mums ir taip užtenka rūpesčių. Kas čia norėtų jį 
gydyti nuo sunkių pagirių? 

Brajenas nusišypsojo. Nikas įgarsino jo mintis. 

- Iš tikrųjų niekas. Tiek to. Tu šliuoži pirmas, Nikai. Prilaikyk lo- 
vį apačioje. Aš padėsiu likusiems. 

- Gal tu leiskis pirmas? Tam atvejui, jeigu mano gerklingasis bi- 
čiulis vėl imtų prieštarauti dėl neplanuoto sustojimo? 

Brajenas pažvairakiavo į vyriškį džersio megztiniu. Tasai stovėjo 
paskutinis, su portfeliu rankoje, žvilgsnį įrėmęs į lubas, primenantis 
manekeną parduotuvės vitrinoje. 

- Vargu ar man iškils dėl jo problemų, nes galiu nusispjaut į jo iš- 
sišokimus: ar panorės likti, ar eis su mumis - man tas pats. 

Nikas nusišypsojo. 

- Tu teisus. Pradedam didįjį kraustymąsi. Batus nusiaunam? 

Brajenas linktelėjo. 

Po kelių sekundžių Nikas jau laikė rankoje porą juodų batų. 

- Puiku, laimingo kelio, - Brajenas pasisuko į Betanę: - Žiūrėkite 
atidžiai, mis... jūs - sekanti. 

- Viešpatie... kaip man nesinori. 

Ir vis dėlto Betanė pasislinko prie pat Brajeno ir nuogąstaudama 
stebėjo, kaip Nikas Hopvelas naudojasi loviu. Jis šoko ant lovio išsyk 
aukštai pakeldamas kojas. Nusileido ant užpakalio ir nušliuožė že- 
myn. Atsimušė į betoną padais, tuoj pat pašoko ant kojų ir išraiškin- 
gai nusilenkė. 

- Matote, kaip viskas paprasta! - išrėkė anglas. - Sekantis! 

- Jūsų eilė, mis, - Brajenas žvelgė į merginą. - Betanė, ar ne? 

- Taip, - nervingai atsiliepė šioji. - Bijau, kad nesugebėsiu. Aš 

tris semestrus praleidinėjau fizinę kultūrą, taigi galų gale man leido 
už ją atsiskaityti namų ruoša. 

- Jums tikrai pavyks, - patikino Brajenas. 

Iš patirties žinojo, kad žmones kur kas paprasčiau įkalbėti pasi- 
naudoti gelbėjimo loviu, kai jie ko nors bijo. Pavyzdžiui, fiuzeliažę 
mato skylę arba degantį variklį. 

- Batus nusiavėte? 

Rožinius sportbačius Betanė nusiavė, bet vis tiek traukėsi ata- 
tupsta nuo oranžinio lovio. 

- Galbūt jei ko nors išgerčiau drąsai... 

- Misteris Hopvelas prilaiko lovį apačioje, taigi jaudintis nėra dėl 
ko, - mygo Brajenas pajutęs, jog Betanę reikės jėga sodinti į lovį. 

Jam nesinorėjo to daryti, bet jeigu mergina ir toliau spyriosis... 
Nevalia leisti keleiviams trauktis nuo lovio ir laukti, kol jie įsidrąsins. 
Taip kiekvienas ims užleidinėti savo vietą stovinčiam už nugaros. 

- Nagi, Betane, - netikėtai kapitoną palaikė Albertas. - Aš mirti- 
nai bijau, bet jeigu nusileisi tu, man neliks nieko kito, kaip tiktai leistis 
tau iš paskos. 

Betanė nustebusi įsispoksojo į jaunuolį. 

- Kodėl? 

Albertas tirštai nuraudo ir dar stipriau prisispaudė prie krūtinės 
savąjį smuiką. 

- Kadangi tu - mergina, - sąžiningai atsakė jis. - Gali mane kal- 
tinti vyrišku šovinizmu, tačiau priežastis būtent tokia. 

Vieną akimirksnį Betanė stebeilijo į vaikinuką, paskui nusijuokė 
ir pasisuko į lovį. Brajenas nusprendė ją stumtelėti, jeigu mergina vėl 
žengs atatupsta, tačiau ji šūktelėjo: 

- Viešpatie, kaip man trūksta “žolytės"! - ir šoko. 

Betanė regėjo, kaip tai padarė Nikas, ir norėjo pakartoti jo ma- 
nevrą, bet paskutinę akimirką drąsa merginą apleido, ir ji pamėgino 
pariesti kojas po savimi. Dėl to nukrito ne ant lovio vidurio, o prie jo 
krašto. Brajenas pamanė, jog dabar ji išsivers iš lovio, tačiau Betanė 
pajuto pavojų ir sugebėjo persiristi. Žemyn ji nušliuožė ant dešinio šo- 
no, Su viena už galvos atmesta ranka. Palaidinukė užsismaukė iki pat 
kaklo. Nikas ją sugavo ir pastatė ant kojų. 

- Ir vis dėlto, - iškvėpė ji. - Visiškai kaip vaikystėj. 

- Ar viskas gerai? - paklausė Nikas. 

- Taip. Manau, šiek tiek nulašinau į kelnaites, o šiaip jau viskas 
gerai. 

Nikas merginai nusišypsojo ir vėl pasisuko į lovį. 

Albertas kaltai šypsodamasis ištiesė Brajenui futliarą su smuiku. 

- Ar jūsų labai neapsunkins? Bijau, kad gali sudužti, jeigu išvirs- 
čiau iš lovio. Tėvai mane užmuštų. Tai Grečas*. 

Brajenas paėmė smuiką. Kapitono veidas liko rimtas, bet širdyje 
jis šypsojosi. 

- Galima dirstelėti? Prieš tūkstantį metų aš tokiu grojau. 

- Prašom, - linktelėjo Albertas. 

Brajeno susidomėjimas smuiku jaunuolį nuramino, o kapitonas to 
ir siekė. Jis atsegė tris spragtukus, atvertė dangtį. Iš tiesų Grečas, 
nors ir ne iš pirmųjų. Brajenas žinojo, kad toks instrumentas kainuoja 
tikrai nemažiau nei lengvasis automobilis. 

- Puikumėlis, - jis keliskart palietė pirštais stygas, per orą nuvil- 
nijo melodingas garsas; Brajenas padėjo smuiką atgal, uždarė dangtį 
spragtukais. - Išsaugosiu nepažeistą. Pažadu. 

- Dėkoju, - Albertas žengė prie angos, giliai įkvėpė, iškvėpė. 

- Džeronimo! - prasiveržė jam, ir, paslėpęs plaštakas po pažas- 
timis, jis šoko į lovį: ne veltui tėvai jį mokė, kad bet kuriomis aplinky- 
bėmis Albertas pirmiausia privalo saugoti rankas; tėškėsi ant užpaka- 
lio ir nušliuožė žemyn. 

- Puiku! - jo sėkmę pakomentavo Nikas. 

- Niekai, - atsakė Tūzas Kausneris, atsistojo ir vos neparvirto su- 
sipainiojęs savo paties kojose. 

- Albertai! - sušuko jam Brajenas. - Gaudyk! 

Jis padėjo futliarą per vidurį lovio, ir Albertas nesunkiai sugavo 
instrumentą per penkias pėdas nuo lovio galo. 

Dženkinsas prieš šokdamas užsimerkė ir nuslydo žemyn ant vie- 
no sėdynės šono. Nikas užėjo iš kairės lovio pusės ir sugriebė rašy- 
toją, kuris iš inercijos vos neišlėkė ant betono. 

- Dėkoju jums, jaunuoli. 

- Menkniekis, drauguži. 

Gafnis pasekė įkandin rašytojo, paskui plikasis vyriškis. Pagaliau 
angoje pasirodė Lorelė su Daina Belman. 

- Aš bijau, - sukuždėjo Daina. 

- Viskas bus gerai, brangioji, - nuramino ją Brajenas. - Tau netgi 
neteks šokti, - jis uždėjo rankas Dainai ant pečių ir pasuko ją taip, kad 
neregė atsistotų veidu į jį ir nugara į lovį. - Duok man savo rankas, 
ir aš paguldysiu tave ant lovio. 

Bet Daina paslėpė rankas už nugaros: 


*Žymus smuikų meistras. 

- Ne jūs. Noriu, kad tai padarytų Lorelė. 

Brajenas pasisuko į tamsiaplaukę moterį: 

- Galėsite? 

- Taip. Jeigu pasakysite, ką reikia daryti. 

- Daina jau viską žino. Nuleiskite ją ant lovio už rankų. Kai ji at- 
siguls ant pilvo kojomis į priekį, paleiskite. Mergaitė ramiausiai nu- 
šliuoš iki pat apačios. 

Dainos rankos buvo šaltos kaip ledas. 

- Aš bijau, - vėl sušnibždėjo ji. 

- Tai tarsi kalniukas vaikų žaidimo aikštelėje, - pabandė ją pa- 
drąsinti Brajenas. - Anglišku akcentu kalbantis vyras jau laukia apa- 
čioje, kad tave sugautų. Jis jau pasirengęs. 

Daina pasisuko į Englą, tarsi kapitonas būtų leptelėjęs kokią 
kvailystę. 

- Aš ne apie nusileidimą. Aš bijau šios vietos. Jos kvapas kaž- 
koks keistas. 

Lorelė, į kurios nosį smelkėsi tiktai jos pačios prakaito kvapas, 
bejėgiškai pažvelgė į Brajeną. 

- Brangioji! - Brajenas pritūpė ant kelio šalia mergaitės. - Mes 
privalome išlipti iš lėktuvo. Tu tai žinai, ar ne? 

Tamsūs akiniai žvelgė tiesiai į jį. 

- Kodėl? Kodėl mes turime išlipti iš lėktuvo? Čia juk nieko nėra. 

Brajenas su Lorele susižvalgė. 

- Na, šito mes nesužinosime, kol nepatikrinsime, argi ne? 

- Aš jau žinau. Čia nėra nei kvapų, nei garsų. Bet... bet... 

- Kas “bet", Daina? - paklausė Lorelė. 

Daina sutriko. Mergaitė norėjo, kad suaugusieji suprastų: ją ne- 
ramina ne nusileidimas loviu. Ji jau važinėjosi kalneliais, ir ji pasitikė- 
jo Lorele. Lorelė nepaleis jos rankos, jeigu Dainai grės koks nors pa- 
vojus. Kažin kas buvo atsitikę juos supančiam pasauliui, mergaitė bū- 
tent jo ir bijojo. Ir ne vien tik tylos ar tuštumos. Vien šiais dalykais 
viskas neapsiribojo. 

Nederėjo žengti į šį pasaulį, ak nederėjo. 

Tačiau suaugusieji netikėjo vaikais, ypač nereginčiais vaikais, juo 
labiau aklomis mergaitėmis. Ji norėjo jiems pasakyti, kad pasilikti čia 
nevalia, kad jie privalo nedelsiant sugrįžti į lėktuvą ir išskristi. 

Bet ką jie atsakys? Taip, žinoma, kaip pasakysi, Daina, juk 
visi sugrįžta? Kad ir kaip ten būtų. Jie pamatys, galvojo maža ak- 
la mergaitė. Jie pamatys, kad čia nieko nėra, ir sugrįš į lėktuvą 

skristi kiton vieton. Ten, kur nesmelkia nelaimės nuojauta. Lai- 
ko dar yra. 

Bent jai taip atrodė. 

- Nesvarbu, - Dainos balse skambėjo susitaikymas. - Paguldykite 
mane į lovį. 

Lorelė atsargiai nuleido mažylę ant oranžinės gumos. Po akimir- 
kos Daina pažvelgė į ją (o Lorelė pamanė, kad pažvelgti mergaitė 
niekaip negali, paprasčiausiai pasuko į ją veidą). 

- Ar viskas gerai, Daina? - paklausė Lorelė. 

- Ne. Nieko čia gero, - ir anksčiau, nei Lorelė paleido mergaitę, 
ji pati atgniaužė pirštukus ir nušliuožė žemyn, kur jai padėjo Nikas. 

Įšokusi į lovį, Lorelė nučiuožė įkandin Dainos. Jai netgi pavyko 
pasitaisyti sijoną, kai iki galo buvo likę visai nedaug. Lėktuve beliko 
Brajenas, knarkiantis girtuoklis ir gerklingasis žurnalų plėšymo spe- 
cialistas, misteris Džersis. 

Brajenas pasakė, kad problemų su Džersiu nebus, kadangi jam 
vis vien, ar tasai nusileis žemyn, ar pasiliks lėktuve. Dabar kapitonas 
suprato, jog klydo. Šis vyrukas laikė užantyje akmenį. Brajenas įtarė, 
kad šitai žinojo netgi akloji mergaitė. O jeigu ūmai Džersis užsius pa- 
liktas lėktuve? Jeigu įsiutęs nuspręs sumaitoti pilotų kabiną? 

Na, ir kas? paklausė Brajeno vidinis balsas. Vis tiek tu niekur 
neskrisi. Benzino bakai bemaž tušti. 

Tačiau ši mintis kapitonui nepatiko, ir ne vien todėl, kad 767-asis 
kainavo milijonus dolerių. Veikiau jam persidavė Dainos pojūtis, kai 
toji stovėjo priešais lovį. Čia kažkas negerai, o paskui gali būti dar 
blogiau, nors blogiau, atrodo, nebūna. Ir vis dėlto lėktuvas buvo visiš- 
kai tvarkingas. Netgi su tuščiais kuro bakais jis išliko dalele to pasau- 
lio, kurį Brajenas Englas pažinojo ir suprato. 

- Jūsų eilė, drauguži, - kreipėsi Brajenas į vyrą džersio megzti- 
niu. 

- Jūs žinote, kad aš pateiksiu ieškinį, ar ne? - įteikliai paklausė 
Kreigas Tumis. - Ar žinote, jog ketinu kreiptis į teismą ir pareikalauti 
trisdešimties milijonų kompensacijos? O atsakomybe jūsų kompanija 
pasidalys su jumis. 

- Tai jūsų teisė, misteri... 

- Tumis. Kreigas Tumis. 

- Misteri Tumi, - Brajenas užsikirto. - Misteri Tumi, jūs suvokia- 
te, kas mums nutiko? 

Kreigas iškišo galvą pro pravertą liuką, nužvelgė tuščią kilimo ir 

tūpimo aikštę, kiek patamsintus oro uosto pastato antrojo aukšto lan- 
gus, kur paprastai bičiuliai ir giminaičiai pasitikdavo atvykstančius ke- 
leivius, o išvykstantieji laukdavo savojo reiso. 

Suprantama, jis žinojo: langoljerai. Langoljerai atėjo pas kvailius 
ir tinginius, kaip ir žadėjo jo tėvas. 

Bet prakalbo Kreigas tuo pačiu įteikliu balsu apie kitką: 

- Bankų korporacijos “Dykumos saulė" valstybinių obligacijų 
skyriuje mane vadino darbo jaučiu. Ar jūs tai žinote? - jis patylėjo, ko 
gero, laukdamas Brajeno atsakymo, bet kadangi Brajenas nepratarė 
nė žodžio, Kreigas pratęsė: - Suprantama, ne. Nežinote ir to, kokia 
svarbi ši konferencija Finansų centre. Ir žinoti nenorite. Tačiau štai 
ką jums pasakysiu, kapitone: nuo šios konferencijos, į kurios atidary- 
mą jūsų ir jūsų kompanijos dėka aš jau nepatekau, priklauso daugelio 
valstybių ekonomikos likimas. 

- Misteri Tumi, visa tai labai įdomu, tačiau daugiau nebeturiu lai- 
ko... 

- Laiko! - nelauktai šūktelėjo Tumis. - Bet ką gi jūs, velniai rau- 
tų, išmanote apie laiką? Paklauskite manęs! Paklauskite! Aš apie lai- 
ką šį tą žinau. Žinau apie laiką viską! Laikas baigiasi, sere! Jo li- 
ko velniškai mažai! 

Regis, man teks išgrūsti iš lėktuvo šį kalės vaiką, pamanė 
Brajenas, bet anksčiau, nei jis nuo žodžių perėjo prie veiksmų, Krei- 
gas pasisuko ir šoko į lovį. Nučiuožė juo, spausdamas prie krūtinės 
portfelį, primindamas Brajenui “Herco" automobilių nuomos agentū- 
ros reklaminį filmuką, kuriame O. Dž. Simpsonas skraidė iš vieno oro 
uosto į kitą apsivilkęs kostiumą ir pasirišęs kaklaraištį. 

- Laiko velniškai mažai! - išrėkė Kreigas, slysdamas žemyn ir 
spausdamas prie krūtinės portfelį; jo kelnių klešnės pasislinko aukš- 
tyn, atidengdamos ilgas, mažne iki kelių, juodas nailonines kojines. 

- Viešpatie, na ir psichas! - sumurmėjo Brajenas, dar kartelį nu- 
žvelgė jaukų lėktuvo saloną, žingtelėjo lovio link... ir šoko. 

Dešimt žmonių, pasidaliję į dvi grupes, stovėjo po gigantišku 
767-o0j0o sparnu, o ant lėktuvo priekinės dalies buvo prigludęs raudo- 
nai ir mėlynai nuspalvintas erelis. Brajenas, Nikas, plikasis vyriškis, 
Betanė Sims, Albertas Kausneris, Robertas Dženkinsas, Daina, Lo- 
relė ir Donas Gafhis stovėjo kone prisiglaudę vienas prie kito. Ir tik- 
tai Kreigas Tumis, taip pat žinomas kaip darbo jautis ir Džersis, sto- 
vėjo vienišas. 

Kreigas pasilenkė ir kaire ranka pasitaisė kelnių kantą. Dešinėje 
jis laikė portfelį. Kreigas Tumis atsitiesė ir abejingu žvilgsniu nužvel- 
gė oro uosto aikštelę. 

- Kas dabar, kapitone? - paklausė Nikas. 

- Štai tu man ir pasakysi. Tiksliau, mums. 

Nikas trumpai dvilktelėjo į jį, jo antakiai kiek pakilo, tarytum būtų 
Brajeno klausęs, ar tai ne pokštas. Brajenas vos pastebimai linktelė- 
jo. Kito patvirtinimo Nikui nė nereikėjo. 

- Pirmiausia mums reikia patekti į pastatą. Koks kelias pats grei- 
čiausias? Yra pasiūlymų? 

- Manau, jeigu jau negalime pasinaudoti įlaipinimo rankove, užvis 
lengviausia patekti į pastatą bagažo konvejeriu, - ir Brajenas parodė 
į bagažo vežimėlius, stovinčius po pastoge prie pat sienos. 

- Puiku, - sutiko Nikas. - Ponios ir ponai, prašyčiau sekti paskui 
mane. 

Iki konvejerio jie nusigavo greitai, bet Lorelei, kuri ėjo tvirtai lai- 
kydama Dainą už rankos, pasirodė, jog tai pats keisčiausias pasi- 
vaikščiojimas jos gyvenime. Ji tarsi regėjo visus iš didelio aukščio: 
dešimt taškelių, judančių oro uosto pastato linkui. Nei vėjelio dvelk- 
telėjimo. Nei paukščių čiulbesio. Nei variklių gausmo. Nei žmogiškų 
balsų. Niekas netrikdė šios nenatūralios tylos. Netgi savi žingsniai 
skambėjo kažkaip keistai. Aukšti jos kulniukai nekaukšėjo į betoną, 
atrodė, su kiekvienu žingsniu ji girdėjo duslų bilsnojimą. 

Atrodė, mąstė Lorelė. Štai jis, žodis-raktas. Ji pateko į keistą 
padėtį, todėl viskas aplinkui ir atrodo keistai. Galų gale juk tai 
betonas. Į betoną aukšti kulniukai kaukši ne taip kaip į marmurą. 

Bet Lorelei ir anksčiau teko vaikščioti betonu su aukštais kulniu- 
kais. O štai tokio garso, koks lydėjo jos žingsnius dabar, neprisiminė. 
Jis pasidarė... duslesnis. Slopesnis. 

Atvykėliai prisiartino prie bagažo vežimėlių. Nikas pranėrė pro 
juos rodydamas kelią ir sustojo prie sustingusio konvejerio, kuris ky- 
šojo iš skylės, pridengtos gumos juostomis. Konvejeris driekėsi plačiu 
puslankiu, ant kurio nešikai statydavo bagažą, ir smego į antrą angą, 
taip pat pridengtą guma. 

- Kam reikalingi šie gumos gabalai? - nervingai pasiteiravo Be- 
tanė. 

- Tikriausiai tam, kad žiemą į pastatą nesiskverbtų šaltus, - atsakė 
Nikas. - Leiskit man pasižiūrėti, kas ten viduje. Nesijaudinkite, už- 
truksiu tiktai sekundę, - ir dar niekam nespėjus nė burnos praverti, jis 

užšoko ant konvejerio, pritūpė prie vienos iš angų. Paskui atsiklaupė 
ant kelių ir nėrė po guma. 

Dabar mes išgirsime švilpimą, paskui smūgį, pamanė Alber- 
tas, ir ištrauksime jį be galvos. 

Bet nei švilpesio, nei smūgio jie neišgirdo. O kai Nikas išlmdo iš 
po gumos juostų, galva tvirtai laikėsi jam ant pečių. Tiesa, veide at- 
sispindėjo susimąstymas. 

- Horizontas švarus! - paskelbė jis, tačiau jo linksmumas Alber- 
tui pasirodė suvaidintas. - Pirmyn, draugai! Kai kūnas susitinka su 
kūnu, ir taip toliau. 

Betanė atšlijo. 

- Kokie kūnai? Misteri, ten negyvėliai? 

- Aš jų nemačiau, mis, - žaismingumo balse neliko nė pėdsako. - 
Perfrazavau seną Bobio Burnso dainą, nieko daugiau. Ko gero, ban- 
dymas jus pralinksminti nepasisekė. Nieko ten nepastebėjau. Tačiau 
šito mes ir tikėjomės, ar ne? 

Tikėjomės... vildamiesi suklysti. Iš Niko tono buvo justi, kad ir jis 
širdies gilumoje netikėjo, jog oro uostas pasirodys visiškai tuščias. 

Vienas po kito jie sulipo ant konvejerio ir nušliaužė po gumos 
juostomis. 

Prieš pat angą Daina abejodama pasimuistė, pasisuko į Lorelę. 
Tamsūs neregės akiniai atspindėjo šviesos blyksnius. 

- Negera čia vieta, - tarstelėjo mergaitė ir nušliaužė toliau. 

29-ojo reiso keleiviai pakilo į Bangoro tarptautinio oro uosto ba- 
gažo išdavimo salę. Tai buvo pats originaliausias bagažas, kuris kada 
nors kėlėsi šiuo keliu. Albertas padėjo Dainai nulipti nuo konvejerio. 
Jie visi vėl stovėjo viena greta ir tylėdami žvalgėsi. 

Iš pradžių šie žmonės atsibudo lėktuve, iš kurio paslaptingu būdu 
pranyko kone visi keleiviai. Dabar pateko į visiškai tuščią oro uostą. 
Buvo tušti automobilių nuomos punktai. Nešvietė monitoriai, kuriuose 
paprastai įsižiebdavo informacija apie atvykstančius ir išvykstančius 
lėktuvus. Niekas nestovėjo prie “Delta", “United", “Northwest Air- 
-Link", “Mid-Coast Airways“ stendų. Gigantiškas vandens pripildy- 
tas akvariumas su užrašu “PIRKITE MEINO VĖŽIUS“, kaip ir 
anksčiau, stovėjo salės centre, bet nė vieno vėžio akvariume nesima- 
tė. Fluorescencinės lempos palubėje nedegė, šviesa pateko tiktai pro 
tolimąjį bagažo išdavimo salės galą. Dešimt keleivių glaudėsi vienas 
prie kito, baugščiai dairydamiesi į šešėlius. 

- Pamėginsime paskambinti, - nusprendė Nikas. 

Jis nužingsniavo prie telefonų, o Albertas prisiartino prie vieno iš 
automobilių nuomos punktų. Skyreliuose užpakalinėje sienoje išvydo 
vokus su išspausdintomis ant jų pavardėmis BRIGSAS, HEND- 
LFORDAS, MARČANTAS, FENVIKAS, PESTLMANAS. Kiek- 
viename, be abejonės, gulėjo automobilio nuomos sutartis podraug su 
centrinės Meino dalies žemėlapiu, o žemėlapyje buvo strėlytė su už- 
rašu “JŪS ČIA", smaigaliu įbesta į Bangoro miestą. 

“Bet kurgi mes iš tiesų? - pagalvojo Albertas. - Ir kur tieji Brig- 
sas, Hendlfordas, Marčantas, Fenvikas ir Pestlmanas? Gal persikėlė 
į kitus matmenis? Gal viskas dėl “Grateful Dead"? Galbūt “Grateful 
Dead" koncertuoja Bangore, štai visi ir siūbtelėjo į koncertą?" 

Už jo nugaros kažkas čirkštelėjo. Albertas vos neiššoko iš kelnių, 
žaibiškai atsigręždamas ir tarsi skydu prisidengdamas smuiko futliaru. 
Už dviejų žingsnių nuo jo Betanė kėlė prie cigaretės degtuką. 

- Išgąsdinau? 

- Šiek tiek, - Albertas nuleido futliarą ir pabandė nusišypsoti. 

- Atleisk, - ji užgesino degtuką, numetė jį ant žemės, giliai užsi- 
traukė. - O! Taip kur kas geriau. Lėktuve rūkyti nesiryžau. Bijojau, 
kad kas nors nesprogtų. 

Prie jų priėjo Bobas Dženkinsas. 

- Žinote, aš mečiau rūkyti prieš dešimtį metų. 

- Tik prašyčiau apsieiti be paskaitų apie rūkymo žalą, - maldau- 
jamai tarė Betanė. - Ir be to nujaučiu, jeigu, žinoma, iš čia apskritai 
išsikapanosime, jog manęs laukia ištisas mėnuo paskaitų, nuo ryto iki 
vakaro. 

Dženkinsas nepasmalsavo, ką ji turėjo omenyje. 

- Aš, beje, norėjau paprašyti iš jūsų cigaretės. Man atrodo, da- 
bar pats laikas prisiminti senuosius įpročius. 

Betanė nusišypsojo ir ištiesė jam "Marlboro" pakelį. Dženkinsas 
išsiėmė cigaretę, prisidegė ją nuo Betanės cigaretės. Įtraukė ir tuoj 
pat užsikosėjo. 

- Jūs išties senokai rūkėte, - pastebėjo Betanė. 

- Užtat greitai vėl įprasiu. Kitaip nebūna. Ar atkreipėte dėmesį į 
laiką? 

- Ne, - atsakė Albertas. 

Dženkinsas parodė į apvalų laikrodį virš vyrų ir moterų tualetų. 
Šis rodė 4:07. 

- Viskas sutampa. Mes žinome, kad jau kurį laiką skridome, kai 

įvyko... tai, kas atsitiko, pavadinkime Įvykiu, kol nėra kito pavadini- 
mo. Ketvirta valanda ir septynios minutės ryto Rytų pakrantėje ati- 
tinka pirmą valandą ir septynias minutes Los Andžele. Taigi dabar 
žinome tikslų Įvykio laiką. 

- Kaip nuostabu! - šūktelėjo Betanė. 

- Taip, žinoma, - Dženkinsas nusprendė nekreipti dėmesio į sar- 
kazmą jos balse. - Tačiau su laiku kažkas negerai. Gaila, kad nema- 
tome saulės. 

- O kam jinai jums? - paklausė Albertas. 

- Iš laikrodžių, bent jau elektroninių, mums jokios naudos. Ka- 
dangi nėra srovės. O štai jeigu pasirodytų saulė, mes galėtume iš še- 
šėlių ilgumo bei krypties bent jau apytikriai nustatyti, kuri valanda. 
Mano laikrodis rodo penkiolika minučių po aštuonių, bet aš juo neti- 
kiu. Ko gero, jis smarkiai vėluoja. Įrodymų neturiu, paaiškinti to ne- 
galiu, bet jaučiu, jog vėluoja. 

Albertas apmąstė jo žodžius. Apsidairė. Pažvelgė į Dženkinsą. 

- Žinote, jūs teisus. Ir man atrodo, kad jau priešpiečių metas. Ar 
tai kvailystė? 

- Ne kvailystė, - atsiliepė Betanė, - o paprasčiausias organizmo 
paros ritmo sutrikimas, susijęs su perskridimu per kelias laiko juostas. 

- Aš nesutinku, - papurtė galvą Dženkinsas. - Mes skridome iš 
vakarų į rytus, jaunoji ponia. Todėl mums turėtų susidaryti įspūdis, jog 
dabar anksčiau, nei yra iš tikrųjų. 

- Norėčiau jūsų paklausti apie vieną frazę, kurią ištarėte lėktuve, 
- pakeitė temą Albertas. - Kai kapitonas mums pasakė, kad čia turė- 
tų būti kitų žmonių, jūs sumurmėjote “klaidinga logika“. Be to, netgi 
du sykius. Tačiau man atrodo, kad jis teisus. Mes miegojome, ir da- 
bar esame čia. Visa tai atsitiko, - Albertas dirstelėjo į laikrodį, - sep- 
tynios minutės po ketvirtos Bangoro laiku, kai praktiškai visi turėjo 
miegoti. 

- Taip, - linktelėjo Dženkinsas. - Ir kurgi jie? 

Klausimas įvarė Albertą į aklavietę. 

- Na... 

Dusliai trinktelėjęs Nikas pakabino paskutiniojo telefono ragelį 
ant svirties. Automatai rikiavosi ilga eile; jis išbandė visus. 

- Tyla ir ramybė. Nė vienas neveikia. Nei mokami, nei nemoka- 
mi, tiesioginio iškvietimo. Gali, Brajenai, neskambančius telefonus 
pridėti prie nelojančių šunų. 

- Tai ką gi mums dabar daryti? - paklausė Lorelė. 

Jos balso garsas tarytum išblėso vatoje, ir dėl to moteris pasijuto 
maža bei silpna. Daina šalia jos lėtai sukosi aplink save. Nelyginant 
radijo lokatoriaus antena. 

- Eime viršun, - pasiūlė Plikis. - Ten turėtų būti restoranas. 

Visi sužiuro į jį. Gafnis prunkštelėjo: 

- Jums tiktai viena galvoje, misteri. 

Plikis susiraukė. 

- Visų pirma esu ne misteris, o Rudis Varvikas. O antra, paval- 
gius lengviau mąstyti, - jis gūžtelėjo pečiais. - Gamtos dėsnis. 

- Manau, misteris Varvikas teisus, - palaikė jį Dženkinsas. - 
Mums visiems reikia pavalgyti... Be to, viršuje galbūt pasiseks gauti 
naujos informacijos, kuri padės suprasti, kas gi atsitiko. Esu tikras, 
kad pasiseks. 

Nikas atsiduso. Jį tarsi užgriuvo bekraštis nuovargis. 

- Kodėl gi ne? Aš jau virstu misteriu Robinzonu Kruzų. 

Jie patraukė prie eskalatoriaus, suprantama, apmirusio. Alber- 
tas, Betanė ir Bobas Dženkinsas laikėsi eisenos gale. 

- Jūs kažką žinote, ar ne? - netikėtai paklausė Albertas. - Ką 
būtent? 

- Galbūt kai ką žinau, - pataisė jį Dženkinsas. - O galbūt ir ne. 
Todėl kol kas savo prielaidomis nesidalinsiu... bet norėčiau duoti vie- 
ną patarimą. 

- Kokį? 

- Ne tau, o jaunajai panelei, - jis pasisuko į Betanę. - Patausokite 
degtukus. Štai mano patarimas. 

- Kaip? - išpūtė akis Betanė. 

- Jūs mane girdėjote. 

- Taip, girdėjau, bet nesuprantu, ką tai reiškia. Viršuje tikriausiai 
yra laikraščių kioskas, misteri Dženkinsai. Ir degtukų jame - kiek tik- 
tai nori. Lygiai kaip cigarečių ir vienkartinių žiebtuvėlių. 

- Sutinku. Ir vis dėlto patariu jums patausoti degtukus. 

Vėl jis vaizduoja Filą Kristį ar kaip jisai jį pavadino, pama- 
nė Albertas ir jau ketino atkreipti Dženkinso dėmesį, jog jie nėra jo 
eilinio romano herojai, kai Brajenas ūmai sustojo prie pat eskalato- 
riaus. Taip staigiai, jog Lorelei teko truktelėti Dainą už rankos, ant- 
raip neregė mergaitė būtų atsimušusi į kapitoną. 

- Atsargiau! - ištrūko moteriai. - Tam atvejui, jeigu kartais nepa- 
stebėjote, jog mergaitė nemato. 

Brajenas apsimetė neišgirdęs. Jis žvelgė į mažytę grupelę. 

- Kur misteris Tumis? 

- Kas? - perklausė plikasis vyriškis, Varvikas. 

- Tasai vaikinas, kuris veržėsi į Bostoną. 

- Koks skirtumas? - paklausė Gafnis. - Boba iš ratų - ratams 
lengviau. 

Tačiau Brajenas laikėsi kitokios nuomonės. Jį neramino Tumio 
dingimas. Negalėjo paaiškinti kodėl, bet jam tai labai nepatiko. Kapi- 
tonas užmetė akį į Niką. Tasai patraukė pečiais. 

- Nemačiau, kaip jis pasišalino, drauguži. Buvau prie telefonų. 
Atleisk. 

- Tumi! - sušuko Brajenas. - Kreigai Tumi! Kur jūs? 

Jokio atsako. Juos gaubė keista, slegianti tyla. Ir Lorelė atkreipė 
dėmesį į kažin ką tokio, nuo ko jos vidų persmelkė šaltis. Prieš sušuk- 
damas, Brajenas ruporu priglaudė prie burnos rankas. Salėje su 
aukštomis lubomis toks šauksmas privalėjo sukelti aidą. 

Nesukėlė. 

Kol likusieji trypinėjo apačioje, du paaugliai ir seniokas stovėjo 
prie automobilių nuomos punkto, kiti stebėjo, kaip anglų galvažudys 
krapštinėjasi prie telefonų, Kreigas Tumis tylutėliai it pelytė užlipo es- 
kalatoriumi. Jis žinojo, ko jam reikia ir kur derėtų to ieškoti. 

Skubriu žingsniu, laikydamas rankoje prie dešiniojo kelio tabaluo- 
jantį portfelį, perėjo laukimo salę, nekreipdamas dėmesio į tuščius 
krėslus ir tuštutėlį barą “Raudonasis baronas". Tolimajame gale, virš 
plataus tamsaus koridoriaus, kabojo lenta-rodyklė: 


GALERIJA 5: TARPTAUTINIAI REISAI 
PREKIŲ BE MUITO MOKESČIO PARDUOTUVĖS 
JAV MUITINĖS TARNYBA 
ORO UOSTO SAUGUMO TARNYBA 


Jau prie pat koridoriaus jis pažvelgė pro platų, išeinantį į kilimo ir 
tūpimo aikštę, langą... ir sulėtino žingsnį. Pamažėle patraukė prie 
lango. 

Tumis neišvydo nieko, išskyrus tolyn po nejudančiais debesimis 
aptrauktu dangumi besidriekiantį betoninį taką. Vis dėlto jo akys pla- 
čiai išsprogo, o širdyje ėmė kauptis baimė. 

Jie eina, galvoje pasigirdo negyvas balsas. Tėvo balsas, o kalbė- 
jo jis iš mažyčio mauzoliejaus, nustumto į tolimą Kreigo Tumio šir- 
dies kertelę. 

- Ne, - sukuždėjo jis, ir nuo šio žodžio ant stiklo išsiplėtė miglos 
dėmelė. - Niekas neina. 

Tu elgeisi blogai. Dar blogiau - tu tingėjai. 

- Ne! 

Taip. Tau paskyrė susitikimą, o tu jį ignoravai. Pabėgai. Ir 
kur? Į Bangorą, Meino valstiją. Kaip galėjo toks dalykas tau 
šauti į galvą? 

- Aš nekaltas, - sušnabždėjo Kreigas Tumis, spausdamas portfe- 
lio rankeną taip, kad net pabalo pirštų kauliukai. - Mane nugabeno 
prieš mano valią. Aš... mane privertė. 

Atsakymo neišgirdo. Bet jis jautė tėvo nepritarimą. Ir vėl Kreigas 
pajuto, kaip jį kankina pamėklės. Vidinis balsas galėjo nesakyti, kad 
pasiteisinimai nepriimami. Kreigas ir taip šitai žinojo. Žinojo nuo pat 
vaikystės. 

JIE čia buvo... ir jie sugrįš. Tu žinai, ar ne? 

Jis žinojo. Langoljerai sugrįš. Sugrįš pas jį. Jis jautė tolimą jų bu- 
vimą. Jis niekuomet jų neregėjo, bet žinojo, kokie jie baisūs. Tiktai 
jis? Ko gero, ne. 

Kreigas pagalvojo, kad ir akloji mergaitė kažką žino apie langol- 
jerus. 

Bet tai neturėjo nė mažiausios reikšmės. Jo uždavinys - sugrįžti 
į Bostoną prieš tai, kol langoljerai vėl atvyks į Bostoną, turėdami vie- 
nintelį tikslą: suėsti jį gyvą. Jis privalo suspėti į konferenciją Finansų 
centre, privalo jiems parodyti, ko pasiekė, o paskui bus... 

Laisvas. 

Jis bus laisvas. 

Kreigas atsiplėšė nuo lango, nuo tuštumos ir sąstingio, ir nėrė į 
tamsų koridorių. Praėjo pro ištuštėjusias nuo žmonių parduotuves, 
netgi nepagerbdamas jų žvilgsniu. Tolėliau aptiko duris, kurių ieško- 
jo. Su maža lentele virš akutės: “ORO UOSTO SAUGUMO TAR- 
NYBA". 

Jis privalo ten patekti. Vienaip ar kitaip, bet privalo. 

“Visa tai, - galvojo jis, - ši beprotybė... ji neturi tūnoti manyje. 
Kiek galima tai laikyti savyje? Užteks!“ 

Kreigas prisilietė prie durų rankenos. Tuštumą jo akyse pakeitė 
ryžtas ir atkaklumas. 

“Pernelyg ilgai mane slėgė, - galvojo jis. - Pernelyg ilgai. Nuo 
septynerių metų? Ne... viskas prasidėjo dar anksčiau. Mane smau- 
gė nuo to laiko, kiek tiktai save prisimenu. Ir ši istorija - vis tasai pats 
spaudimas, tiktai nauja forma. Ko gero, vyriškis padėvėtu sportiniu 
švarku nesuklydo pasakęs, jog tai eksperimentas, kad kažkokios 
slaptos federalinės įstaigos arba užsienio žvalgybos agentai atlieka 
bandymą. Bet aš daugiau nebenoriu dalyvauti kieno nors eksperi- 
mentuose. Man nesvarbu, kas viskam vadovauja - mano tėvas ar 
motina, menedžmento mokyklos dekanas ar “Dykumos saulės" ban- 
kų korporacijos direktorių taryba. Aš apsisprendžiau nedalyvauti 
eksperimente. Aš apsisprendžiau pasitraukti iš žaidimo. Aš apsi- 
sprendžiau nusigauti iki Bostono ir užbaigti tai, ką pradėjau, pasiūly- 
damas nupirkti Argentinos valstybines obligacijas. Jeigu aš..." 

Bet jis ir šiaip žinojo, kas atsitiks, jeigu to nepadarys. 

Jis paprasčiausiai išsikraustys iš proto. 

Kreigas sugniaužė rankeną. Ši nepasisuko. Tačiau užteko ją 
spustelėti, ir durys atsivėrė. Gal jų neužšovė sklende, gal išsijungus 
elektrai spyna automatiškai atsirakino. Kreigo šitai nejaudino. Svar- 
biausia, kad galėjo įeiti pro duris, o ne ropštis pro ventiliacijos šachtą. 
Jis ketino dar iki vakaro patekti į konferenciją ir nenorėjo ten pasiro- 
dyti nešvariais drabužiais. Viena iš jo įsisavintų gyvenimo aksiomų 
skelbė: į žmones padėvėtais drabužiais žiūrima nepatikliai. 

Kreigas ryžtingai peržengė slenkstį. 

Brajenas su Niku užlipo eskalatoriumi pirmi, netrukus juos pasi- 
vijo ir likusieji. Jie pateko į Bangoro tarptautinio oro uosto pagrindinę 
laukimo salę, didelę kvadratinę patalpą su krėslais ir ant alkūnrams- 
čių sustatytais televizoriais. Viena salės siena buvo iš tamsintų stiklų, 
pro kuriuos atsivėrė vaizdas į lėktuvų kilimo ir tūpimo aikštę. Kairėje 
stovėjo laikraščių kioskas ir pirmosios galerijos kontrolinis praleidimo 
punktas. Dešiniau ir kitoje laukimo salės pusėje - baras “Raudonasis 
baronas" ir restoranas “Devintasis debesis". Už restorano prasidėjo 
koridorius, kuris vedė į oro uosto saugumo tarnybos štabą bei galeri- 
ją, aptarnaujančią atvykstančius tarptautiniais reisais. 

- Eime... - pakvietė Nikas, bet Daina jį sustabdė: 

- Palūkėkite. 

Ryžtingas mergaitės tonas visus privertė pasisukti į ją. 

Daina paleido Lorelę, iškėlė rankas, priglaudė jas prie ausų tarsi 
lokatorius ir apmirė, įsiklausydama į tiktai jai girdimus garsus. 

- Kas... - prasižiojo Brajenas, tačiau Daina tuoj pat kapitoną su- 
stabdė: 

- Sššš... 

Mergaitė truputį pasisuko kairėn, pastovėjo, pasisuko į kitą pusę, 
sustingo veidu į langus. Pro juos krintančioje šviesoje ir šiaip jau iš- 
blyškęs mergaitės veidas pabalo dar labiau. Ji nusiėmė juodus aki- 
nius. Ir visi išvydo plačiai atmerktas rudas mažylės akis, anaiptol ne 
tuščias. 

- Štai, - svajingai pratarė Daina, ir Lorelė pajuto, kaip siaubas 
lediniais pirštais sugniaužia širdį. 

Ne ji vienintelė. Betanė prisispaudė prie moters iš vienos pusės, 
Donas Gafnis - iš kitos. 

- Štai... aš jaučiu šią šviesą. Todėl gydytojai ir nusprendė, kad 
man įmanoma grąžinti regėjimą. Aš jaučiu šviesą. Ji - nelyginant ši- 
luma galvoje. 

- Daina, ką... - vėl pratarė Brajenas. 

Nikas alkūne stuktelėjo jam į pašonę. Anglas neatitraukdamas 
akių spitrijo į Dainą. Jo tarpuakyje susiglaudė antakiai. 

- Tyliau, drauguži. 

- Šviesa... ten. 

Mergaitė lėtai nužingsniavo prie langų, rankas tebelaikė sudėtas 
už ausų, alkūnes kiek atkišo į priekį, idant į ką nors neatsimuštų. Ma- 
žiau nei per dvi pėdas nuo lango sustojo. Lėtai siektelėjo rankomis 
prieš save, kol pirštai palietė stiklą. Balto dangaus fone mergaitė at- 
rodė it juoda jūrų žvaigždė. 

- Ir stiklas ne toks, koks turėtų būti, - vis tas pats svajingas to- 
nas. 

- Daina... - neišlaikė Lorelė. 

- Sššš... - nepasisukdama sušnabždėjo Daina; stovėjo prie lango 
kaip mažas vaikas, laukiantis, kada gi pagaliau iš darbo sugrįš tėtis. 
- Aš kai ką girdžiu. 

Šie kuždesiu pratarti žodžiai Alberto Kausnerio sieloje sukėlė 
nesąmoningą siaubą. Jam suskaudo pečius. Vaikinas nuleido galvą ir 
pamatė, jog stovi tvirtai apsiglėbęs rankomis. 

Brajenas įsiklausė. Išgirdo savo paties, likusiųjų alsavimą.... bet 
nieko daugiau. 

“Tai jos įsivaizdavimas, - pamanė jis. - Tiktai įsivaizdavimas". 

- Ką? - paklausė Lorelė. - Ką tu girdi? 

- Nežinau, - Daina vis dar stovėjo užsisukusi. - Garsas labai sil- 
pnas. Girdėjau jį, kai išlipome iš lėktuvo, bet nusprendžiau, jog man 

tiktai pasigirdo. Dabar jį girdžiu geriau, netgi pro stiklą. Šis garsas... 
maždaug toks sklinda, kai į pieną pili ryžių dribsnius. 

Brajenas pasisuko į Niką ir sukuždeno: 

- Ar tu ką nors girdi? 

- Nė velnio, - irgi kuždesiu atsakė Nikas. - Bet ji akla. Jos klausa 
gerokai aštresnė nei mūsiškė. 

- Tikriausiai jai isterija, - beveik tiesiai Niko ausin šnipštelėjo 
Brajenas. 

Daina pasisuko į juos. 

- “Ar tu ką nors girdi? Nė velnio. Bet ji akla. Jos klausa kiek ašt- 
resnė nei mūsiškė". - Pauzė. - “Tikriausiai jai isterija". 

- Daina, ką tu čia kalbi? - išsigandusi paklausė Lorelė, negirdė- 
jusi, kaip kuždėjosi Brajenas su Niku, nors stovėjo prie jų kur kas ar- 
čiau. 

- Paklauskite jų, - Dainos balsas drebėjo. - Aš ne pamišėlė! Ak- 
la, bet ne pamišusi! 

- Be abejo, - linktelėjo Brajenas. - Be abejo, nepamišusi, Daina, 
- jis kreipėsi į Lorelę: - Aš kalbėjausi su Niku. Mergaitė mus išgirdo. 
Išgirdo stovėdama prie lango. 

- Turi puikią klausą, vaikeli, - įsiterpė Betanė. 

- Aš girdžiu tai, ką girdžiu. Ir girdžiu kažkokius garsus. Iš ten, - 
ji parodė į rytus ir permetė visus nereginčiomis akimis. - Tai blogas 
garsas. Siaubingas garsas, klaikus. 

- Jeigu jūs žinote, kas tai per garsas, mažoji mis, galbūt mums tai 
kuo nors pagelbės. 

- Nežinau. Tačiau šis garsas artėja, - ji drebančia ranka užsidėjo 
akinius. - Mes privalome iš čia išskristi. Ir kuo greičiau. Kadangi ar- 
tėja blogis. Blogis, skleidžiantis traškančius garsus. 

- Daina, lėktuve, kuriuo atskridome, beveik nebeliko kuro, - pri- 
minė Brajenas. 

- Vadinasi, privalote pripilti į jį kuro! - veriančiai riktelėjo Daina. 
- Artinasi nelaimė, ar jūs tai suprantate? Artinasi, ir jeigu neišskrisi- 
me iki to laiko, kai ji mus pasieks, visi žūsime! Mes visi žūsime! 

Mergaitės balsas užlūžo, ji pradėjo verkti. Ne sibilė, ne pranašė, 
o mažytė mergaitė, priversta laukti visiškoje tamsoje. Daina atidūlino 
prie jų. Pasitikėjimo savimi kaip nebūta. Lorelė ją nutvėrė anksčiau, 
nei akloji spėjo atsimušti į vieną iš virvių, ribojančių kontrolinio pralei- 
dimo punkto zoną, ir prispaudė prie savęs. Lorelė pabandė mergaitę 
nuraminti, bet ausyse, kaip ir anksčiau, skambėjo šios žodžiai: “Jeigu 
neišskrisime iki to laiko, kai ji mus pasieks, visi žūsime!" 

Mes visi žūsime! 


93 


12 

Kreigas Tumis išgirdo, kaip sučirpė toji mergiotė, tačiau jos 
klyksmų nesiklausė. Jis rado tai, ko ieškojo, trečioje iš pravertų spin- 
telių. Ant durelių buvo užrašyta: Merkis. Viršutinėje lentynoje gulėjo 
muštinis. Apatinėje stovėjo misterio Merkio batai. Tarp jų ant kabliu- 
ko kabojo balti marškiniai ir diržas su ginklo dėklu. Iš dėklo kyšojo 
misterio Merkio tarnybinio revolverio rankena. 

Vyrukas atsegė dėklą, išsitraukė revolverį. Apie ginklus Kreigas 
nieko neišmanė ir negalėjo pasakyti, koks šio revolverio kalibras - 
trisdešimt antras, trisdešimt aštuntas ar keturiasdešimt penktas, - bet 
perprasti revolverio konstrukciją proto jam užteko, taigi po keleto se- 
kundžių sugebėjo atversti būgną. Įsitikino, kad į visus šešis lizdus 
įstatyti šoviniai, išgirdo spragtelėjimą, patvirtinantį, jog būgnas grįžo 
į reikiamą vietą, paskui patyrinėjo gaiduką ir abi rankenos puses. Jis 
ieškojo apsaugos svirtelės, bet atrodo, jos nebuvo. Kreigas uždėjo 
pirštą ant gaiduko, atsargiai spaudė tol, kol pamatė, kaip sujudėjo 
muštuvas bei būgnas, ir, su pasitenkinimu linktelėjęs, pirštą nukėlė. 

Pasisuko į duris ir ūmai suvokė, koks jis savo gyvenime vienišas. 
Revolverio svoris tarytum padidėjo, tempdamas ranką žemyn. Dabar 
Kreigas stovėjo susikūprinęs, dešinėje rankoje laikydamas portfelį, o 
dingusio apsaugos darbuotojo tarnybinį revolverį kairiojoje. Jo veide 
sustingo bekraštis ilgesys. Prisiminė vaikystės sceną, apie kurią ir 
galvoti buvo seniai pamiršęs: dvylikametis Kreigas Tumis guli ant lo- 
vos savo kambaryje pasruvęs ašaromis. Kitame kambaryje garsiai 
groja stereogrotuvas ir jo motina girtu balsu dainuoja kartu su Merile 
Raš: “Pavadink mane... ryto angelu, mažu-ule... paliesk mano 
skruostą... prieš palikdama mane, mažu-ule..." 

Jis gulėjo ant lovos. Virpėjo. Verkė. Be garso. Ir galvojo: “Ko- 
dėl negali mylėti manęs ir palikti ramybėje, mama? Kodėl negali my- 
lėti manęs ir palikti ramybėje?" 

- Aš nieko nenoriu nuskriausti, - pro ašaras sumurmėjo Kreigas 
Tumis. - Nenoriu, bet tai... nepakeliama. 

Prie kitos sienos rikiavosi televizijos monitoriai, visi užgesę. 
Kreigas įsispoksojo į juos, ir šią akimirką jam vos neatsivėrė tiesa, li- 
ko visiškai nedaug, kad pagaliau suprastų, kas įvyko, kas tebevyksta. 
Pro sudėtingą psichologinių blokų sistemą tiesa bemaž prasiskverbė 
į požeminę slėptuvę, kurioje jis pragyveno visą gyvenimą. 

Visas pasaulis pasitraukė, Kreigi-veigi, tvirtino jam motina. 

Visas pasaulis pasitraukė, išskyrus tave ir šiame lėktuve liku- 
sius Žmones. 

- Ne, - suvaitojo Kreigas ir sudribo ant vienos iš kėdžių, sustaty- 
tų prie stalo kambario centre. - Ne, viskas ne taip. Taip negali būti! 
Šią idėją aš atmetu. Visiškai atmetu. 

Čia buvo apsilankę langoljerai, ir jie sugrįš. Kaip visuomet 
tėvo balsas nustelbė motinos balsą. Jau geriau tau iš čia dingti, iki 
jie pasirodys... tu juk žinai, kas atsitiks po to. 

- Bet aš niekam nenoriu pakenkti, - neutraliai pakartojo jis. 

Ant stalo gulėjo budėjimo grafiko blankas. Kreigas pastatė port- 
felį ant grindų, ant stalo padėjo revolverį. Pakėlė blanką, minutėlę ne- 
reginčiu žvilgsniu jį tyrinėjo ir... nuo kairės pusės pradėjo plėšti juos- 
tą. 

Dryyykst. 

Neilgai trukus jį užhipnotizavo ant stalo augančios siaurų popie- 
riaus juostelių krūvos. Bet ir tuomet Kreigo galvoje nesiliovė skam- 
bėjęs tėvo balsas: Tu juk žinai, kas atsitiks po to. 


PENKTAS SKYRIUS 


Popierinių degtukų dėžutė. 
Sumuštinio su saliamiu nuotykiai. 
Dar vienas dedukcinio metodo panaudojimo pavyzdys. 
Arizonos žydas griežia smuiku. 
Vienintelis garsas mieste 


1 

Mirtiną tylą, pakibusią laukimo salėje po Dainos perspėjimo, su- 
trikdė Robertas Dženkinsas. 

- Mes, žinoma, turime problemų, - prabilo patyrusio lektoriaus 
balsu. - Jeigu Daina ką nors girdi, o turėdamas omeny jos pade- 
monstruotus nepaprastus sugebėjimus esu linkęs manyti, jog taip ir 
yra, neblogai būtų sužinoti, kokia prie mūsų artinasi neganda. Mes 
nežinome. Tai viena problema. Kuro trūkumas lėktuve - kita. 

- Čia stovi 727-asis, - priminė Nikas. - Privarytas prie įlaipinimo 
tunelio. Ar sugebėtum juo skristi, Brajenai? 

- Taip. 

Nikas pažvelgė į Bobą tarsi sakydamas: štai matote, vieną maz- 
gą jau atmazgėme. 

- Tarkim, kad mes galėsime pakilti. Ir kurgi pasuksime? - toliau 
kalbėjo Bobas Dženkinsas. - Trečioji problema. 

- Kuo toliau nuo čia, - neužsikirsdama atsakė Daina. - Kuo toliau 
nuo šio garso. Mes privalome laikytis kuo toliau nuo šio garso, nuo jo 
šaltinio. 

- Ir kiek tam turime laiko? - švelniai paklausė Bobas. - Kada ta- 
sai nematomas atsidangins čia, Daina? Ar gali bent jau apytiksliai 
pasakyti? 

- Ne, - atsakė ši, priglusdama prie Lorelės. - Manau, tai dar toli. 
Manau, dar turime laiko. Bet... 

- Tai kodėl mums nepriėmus misterio Varviko pasiūlymo? - pa- 
klausė Bobas. - Eikime į restoraną, užkaskime ir apsvarstykime, kaip 
elgtis toliau. Valgis daro teigiamą įtaką žmogaus organizmo daliai, 
kurią mesjė Puaro vadino mažytėmis pilkomis ląstelėmis. 

- Mes neturėtume pasilikti čia, - laikėsi savo Daina. 

- Penkiolika minučių. Nedaugiau, - nepasidavė Bobas. - Netgi 
tokia mažylė, kaip tu, Daina, privalėtų žinoti, jog, prieš imantis kokių 
nors veiksmų, labai nebloga būtų pagalvoti. 

Ir tuomet Albertas suprato, kad rašytojas nori patekti į restoraną 
dėl kažkokių konkrečių priežasčių. Mažytės pilkos misterio Dženkin- 
so ląstelės puikiausiai dirbo ir esant tuščiam pilvui. Turint galvoje tą 
neįprastą juos ištikusių įvykių paaisškinimą, išdėstytą lėktuve, rašyto- 
jas, ko gero, ir dabar galėjo kažką pasakyti. 

“Jis nori mums kažką pademonstruoti, - nusprendė Albertas. - 
Įrodyti kažkokią savo mintį". 

- Veikiausiai mes dar turime penkiolika minučių, ar ne? - įsiterpė 
jis. 

- Na... manau, taip, - nenoriai sutiko Daina. 

- Puiku, - tarstelėjo Bobas. - Eime, - ir nužingsniavo restorano 
linkui neabejodamas, kad likusieji paseks jam pridurmais. 

Brajenas ir Nikas susižvalgė. 

- Eime, - tarė jiems Albertas. - Jis žino, ką daro. 

- Ką? 

- Negaliu tiksliai pasakyti, bet jis ten eina ne šiaip užkąsti. 

Albertas nusekė įkandin Bobo, Betanė - paskui Albertą, likusieji 
irgi patraukė pavymui. Lorelė vedėsi Dainą už rankos. Mažoji nere- 
gė buvo išblyškusi kaip drobė. 


2 
Restoranas “Devintasis debesis" greičiau priminė kuklią užkan- 
dinę su didžiuliu šaldytuvu, kuriame stovėjo gėrimai ir gulėjo sumuš- 

tiniai, ilgu nerūdijančio plieno prekystaliu, dviem mikrobangų krosne- 
lėmis. Viskas švytėjo švara. Niekur nelbuvo nė trupinėlio, nė lašelio 
riebalų. Indai lygiomis gretomis stovėjo ant lentynų. 

Robertas Dženkinsas sustojo prie kasos aparato ir paklausė Be- 
tanės: 

- Galbūt pavaišintumėte cigarete, Betane? 

- Ojūs, pasirodo, aistringas rūkorius, - geraširdiškai atsakė mer- 
gina, išsiėmė pakelį “Marlboro" ir ištiesė. 

Rašytojas išsitraukė cigaretę, tačiau nustūmė merginos ranką su 
degtukų dėžute. 

- Galiu pasinaudoti šiais, ar ne? 

Prie kasos aparato stovėjo keraminis dubenėlis, pripildytas po- 
pierinių degtukų aplankalėlių su Lasalio verslo mokyklos reklama. 
Lipdukas ant dubenėlio išorinio paviršiaus skelbė: *MŪSŲ BEDEK- 
TUKIAMS BIČIULIAMS". Bobas paėmė dėžutę-aplankalėlį, at- 
vertė, nuplėšė degtuką. 

- Be abejo, - linktelėjo Betanė. - Bet kodėl? 

- Į šį klausimą dabar mes ir pamėginsime atsakyti, - jis permetė 
žvilgsniu likusiuosius. 

Visi sustojo puslankiu, išskyrus Rudį Varviką, kuris jau nupėdino 
iki šaldytuvo ir įdėmiai tyrinėjo jo lentynų turinį. 

Bobas čirkštelėjo degtuku. Šis paliko baltą pėdsaką ant rudos 
sieros juostelės, bet neužsiliepsnojo. Dženkinsas pakartojo mėginimą 
- rezultatas toks pat. Trečią kartą degtukas nulūžo. Didesnė dalis 
užsiliepsnojančios galvutės nusitrynė. 

- Aiman, - rašytojo balse nebuvo justi nuostabos. - Tikriausiai jie 
drėgni. Paimsim kitą dėžutę, iš dugno. Tie tai tikrai bus sausi. 

Jis panardino ranką į dubenėlį, keli viršutiniai pakeliai nuslydo ant 
prekystalio. Albertui jie pasirodė visiškai sausi. Už jo nugaros Nikas 
su Brajenu vėl susižvalgė. Bobas išžvejojo iš dugno naują paketėlį, 
pradarė, nuplėšė degtuką, čirkštelėjo. Degtukas neužsidegė. 

- Velniai rautų! Berods, susidūrėme su dar viena problema. Ar 
galiu pasinaudoti jūsų degtukais, Betane? 

Šioji tylėdama ištiesė jam dėžutę. 

- Vieną minutėlę, - įsiterpė Nikas. - Ką jūs apie tai žinote, drau- 
guži? 

- Žinau tik tiek, jog čia nesama ne vien tik žmonių, garsų ir kva- 
pų, - Dženkinso žvilgsnis išliko ramus, bet veidas pastebimai sukrito. 
- Ir, kaip įtariu, mes visi padarėme vieną didelę klaidą. Turint omeny 
aplinkybes, visiškai paaiškinamą... tačiau kol iš naujo neįvertinsime 

susiklosčiusių aplinkybių, vargu ar galėsime kažko griebtis. Todėl ir 
aiškinkimės, kas čia dedasi. 

Varvikas jau prisijungė prie likusiųjų. Jis išsitraukė iš šaldytuvo 
sumuštinį su saliamio dešra ir butelį alaus. Visa tai pastebimai pakė- 
lė jam nuotaiką. 

- Ir kas gi čia dedasi? - pasmalsavo. 

- Tebūnie aš prakeiktas, jeigu žinau, - atsakė Brajenas. - Bet tai, 
ką matau, man visiškai nepatinka. 

Bobas išsiėmė degtuką iš Betanės dėžutės, čirkštelėjo. Šis bema- 
tant užsiliepsnojo. 

- Aha, - rašytojas pakėlė degtuką prie cigaretės galiuko. 

Dūmų kvapas tvokstelėjo Brajenui į nosį, neįprastai skvarbus, 
neįprastai saldus, ir po kelių sekundžių jis suprato priežastį: be Niko 
skutimosi odekolono ir Lorelės kvepalų, jis užuodė tiktai šį kvapą. 
Nors ne, atskyrė jis ir savo bendrakeleivių prakaito kvapą. 

Bobas vis dar tebelaikė degtuką rankoje. Jis atlenkė dėžutės-ap- 
lankalėlio viršelį, prikišo liepsnelę prie popierinių degtukų galvučių 
ir... nieko. Rašytojas vedžiojo liepsnelę išilgai galvučių, tačiau šios 
neužsidegė. Likusieji kaip pakerėti stebėjo jo manipuliacijas. 

Pagaliau pasigirdo pšššš, ir keli degtukai plykstelėjo, bet kaip rei- 
kiant neįsiliepsnoję užgeso. Pakilo dūmų čiuptuvai... dūmai buvo be- 
kvapiai. 

Bobas nužvelgė stovinčiuosius aplinkui, nelinksmai nusišypsojo: 

- Tai daugiau, nei tikėjausi. 

- Gerai, - linktelėjo Brajenas. - O dabar papasakokite mums apie 
tai. Aš suprantu... 

Tačiau jį pertraukė Rudžio Varviko šūktelėjimas. Daina riktelėjo 
ir prisiglaudė prie Lorelės. Albertui pasirodė, kad jam sustojo širdis. 

Rudis suspėjo išsivynioti sumuštinį su saliamio dešra bei sūriu ir 
jo atsikąsti. O dabar viską išspjovė lauk. 

- Jis pašvinko! - suklykė Rudis. - Velniai nujotų! Kokia bjaury- 
bė! 

- Pašvinko? - įteikliai paklausė Bobas Dženkinsas, ir jo akys su- 
žibo. - Aš tuo abejoju. Į rūkytą dešrą deda tiek konservantų, kad ji 
gali aštuonias valandas gulėti atviroje saulėje. O mes žinome, jog 
elektra atsijungė mažiau nei prieš penkias valandas. 

- Galbūt ir anksčiau, - patikslino Albertas. - Jūs pats sakėte, kad 
mūsų rankiniai laikrodžiai gali vėluoti. 

- Taip, bet nemanau... Juk šaldytuvas dar neatšilo, misteri Var- 
vikai? Kai jį atsidarėte, iš ten padvelkė šaltis? 

- Šalčio nėra, nors viduje aiškiai vėsiau negu išorėje, - atsakė 
Rudis. - Bet sumuštinis - tiesiog mėšlas. Prašau damų atleisti. Štai, 
- jis ištiesė sumuštinį Dženkinsui. - Jeigu netikite, pamėginkite pars. 

Bobas įtariai nužvelgė sumuštinį, kaip pasirodė Albertui - kaup- 
damas drąsą, ir atsikando mažą kąsnelį. Iš rašytojo veido Albertas 
suprato, jog sumuštinis tikrai nekoks, tačiau Dženkinsas jo išsyk ne- 
išspjovė. Krimstelėjo kartą... kitą... paskui viską tvarkingai išspjovė 
ant delno. Metė nebaigtą kramtyti sumuštinio gabalėlį į šiukšlių krep- 
ŠĮ, pavymui pasiuntė ir patį sumuštinį. 

- Jis nepašvinko. Paprasčiausiai visiškai prarado skonį. Netgi 
ryžiai ar bulvės, išvirtos be druskos, turi nors kokį skonį. O čia jo nė- 
ra absoliučiai. Tas pats kaip kramtyti popierių, todėl ir nusprendėte, 
neva sumuštinis pašvinko. 

- Jis pašvinko, - spyriojosi plikasis vyriškis. 

- Paragaukite alaus, - pasiūlė Bobas. - Jis tai jau tikrai pašvinkti 
negali. Kamštelis nepradarytas, o užkimštame butelyje alus negenda 
ir be šaldytuvo. 

Rudis mąsliai pasižiūrėjo į “Budvaizerio" butelį, kurį tebelaikė 
rankoje, ištiesė jį Bobui. 

- Dingo noras. 

Jis metė piktą žvilgsnį į šaldytuvą, lyg įtardamas, kad Dženkinsas 
kažkaip jį apmulkino. 

- Aš paragausiu alaus, jeigu neliks kitos išeities, bet jau ką tik 
pasiaukojau mokslo vardan. Galbūt kas nors norėtų pamėginti šio 
alaus? Manau, reikėtų tai padaryti. 

- Duokite butelį man, - pasisiūlė Nikas. 

- Ne, - pratarė Donas Gafnis. - Duokite jį čia. Alus - mano 
mėgstamiausias gėrimas. Galiu jį gerti ir šiltą. 

Jis paėmė butelį, atsikimšo, godžiai gurkštelėjo. Kitą akimirksnį 
alus iš jo burnos fontanu plūstelėjo ant grindų. 

- Viešpatie! Išsikvėpęs! Gryniausias vanduo! 

- Nejaugi? - pagyvėjo Bobas. - Gerai! Nuostabu! Tuo reikia įsi- 
tikinti visiems! - jis užėjo už baro ir paėmė nuo lentynos stiklinę. 

Gafnis pastatė butelį šalia kasos aparato, ir Brajenas atidžiai jį 
apžiūrinėjo, kol Bobas Dženkinsas butelį paėmė. Iš tiesų, putų kak- 
liuke nebuvo. “Tikra tiesa - gryniausias vanduo", - pamanė Brajenas. 

Beje, tai, ką Bobas įpylė į stiklinę, atrodė kaip alus, o ne vanduo. 
Visiškai išsivadėjęs alus. Neputojantis alus. Keletas burbuliukų prilipo 
prie stiklinės kraštų, tačiau nė vienas nepakilo į paviršių. 

- Aišku, - linktelėjo Nikas. - Nėra angliarūgštės. Kartais taip pa- 
sitaiko. Gamykloje užkimšo brokuotu kamšteliu, todėl angliarūgštė ir 
išgaravo. Kartkartėmis kiekvienam pasitaiko išsivadėjusio alaus. 

- Bet kai tokį alų tenka užkąsti beskoniu sumuštiniu, tai jau daug 
ką pasako, ar ne? 

- Norėtųsi žinoti - ką? - pratrūko Brajenas. 

- Netrukus sužinosime. Bet pirmiausia gal pažiūrėkime, ar iš 
vienintelio butelio išsivadėjo angliarūgštė, - rašytojas pasisuko, su- 
griebė nuo lentynos keletą stiklinių (dvi ar trys nukrito ant grindų), 
barmeno mitrumu ėmė jas dėlioti ant prekystalio. - Atneškite dar 
alaus. O podraug ką nors iš gaivinančiųjų gėrimų. 

Albertas su Betane atitempė iš šaldytuvo po keturis ar penkis 
butelius ir skardines. 

- Jis kuoktelėjo? - tyliai paklausė Betanė. 

- Nemanau, - Albertas jau suprato rašytojo užuominą... ir jam 
visą tai labai nepatiko. - Prisimeni, jis tau patarė tausoti degtukus? 
Taigi nuspėjo, kaip viskas bus. Todėl ir tempėsi mus į restoraną. No- 
rėjo parodyti, kad jo spėjimas teisingas. 

Blankas sukrito trim dešimtimis siaurų juostelių, o langoljerai ar- 
tėjo. 

Kreigas jautė jų artėjimą - iš sunkumo pakaušyje. 

Sunkumo, kuris stiprėjo. 

Metas, metas eiti. 

Jis čiupo portfelį, revolverį ir išėjo iš saugumo tamybos kambano. 
Žingsniavo lėtai, ruošdamasis monologui, kurį privalėjo pasakyti: “Aš 
nenoriu į jus šauti, bet iššausiu, jeigu nepaliksite man kitos išeities. 
Pristatykite mane į Bostoną. Aš nenoriu šauti į jus, bet iššausiu, jei- 
gu nepaliksite man kitos išeities. Pristatykite mane į Bostoną". 

- Iššausiu, jeigu reikės, - bambėjo Kreigas, grįždamas į laukimo 
salę. - Iššausiu, jeigu reikės, - jo pirštas apčiuopė ir atlaužė muštuvą. 

Jo dėmesį vėl atkreipė pro langus krintanti blausi šviesa. Kreigas 
pasisuko į lėktuvų kilimo ir nusileidimo aikštę ir pajuto: jie kažkur ten. 
Langoljerai. Jie suėdė visus netikėlius, tingius žmones ir dabar sugrįž- 
tajo. Jis privalo patekti į Bostoną. Tiktai taip gali išgelbėti save ir li- 
kusiuosius... kadangi jų mirtis bus siaubinga. Siaubinga! 

Kreigas nusliūkino prie langų ir pro vieną įsispoksojo, nekreipda- 
mas dėmesio - bent jau kol kas - į prislopintus keleivių balsus sau už 
nugaros. 

Bobas Dženkinsas pripylė po truputį iš kiekvieno butelio ir skar- 
dinės į atskiras stiklines. Nei burbuliukų, nei putos - kaip ir per pir- 
mąjį eksperimentą sų alumi. Išsikvėpęs, greičiausiai beskonis skys- 
tis. 

- Ar jus įtikinau? - paklausė Niko. 

- Taip, - linktelėjo tasai. - Jeigu žinote, kas čia vyksta, tuomet 
klokite. Prašau mūsų nekamuoti. 

- Turiu idėją, - linktelėjo galva Bobas. - Žinote, tokią ne itin ma- 
lonią, bet aš priklausau tai žmonių kategorijai, kuri įsitikinusi, jog žinios 
visuomet geriau nei nemokšiškumas, ypač žvelgiant į ilgalaikę per- 
spektyvą. Netgi jei nesinori tikėti tuo, ką žinai. Tikiuosi, jūs supranta- 
te, apie ką aš čia porinu? 

- Ne, - tuojau pat atsiliepė Gafnis. 

Bobas gūžtelėjo pečiais, sausai nusišypsojo ir kalbėjo toliau: 

- Kad ir kaip būtų, tebesilaikau savo nuomonės. Bet prieš man 
pradedant, prašau jus apsidairyti ir pasakyti, ką matote. 

Visi apsidairė, kažkodėl sutelkdami žvilgsnius į stalus ir kėdes, to- 
dėl niekas nepastebėjo Kreigo Tumio, kuris priešingame laukimo sa- 
lės gale sustingo prie lango, įsispoksojęs į lėktuvų kilimo ir tūpimo 
aikštę. 

- Nieko, - pagaliau atsakė Lorelė. - Atleiskite, bet aš nieko ne- 
matau. Tikriausiai jūsų žvilgsnis, misteri Dženkinsai, kur kas aštres- 
nis. 

- Anaiptol. Aš regiu tai, ką ir jūs: nie-ko. Tačiau oro uostai dirba 
dvidešimt keturias valandas per parą. Kai šis... Įvykis nutiko, čia, be 
abejo, buvo pats ramiausias metas. Bet aš netikiu, kad bent jau kele- 
tas žmonių negėrė kavos arba nepusryčiavo netgi tokią ankstyvą va- 
landą: oro uosto, pagalbinių tarnybų darbuotojai. Galbūt netgi kelei- 
viai, kurie atsidūrė Bangore tranzitu ir turėjo čia praleisti penkias ar 
šešias valandas. Kai nulipau nuo konvejerio ir apsidairiau, man tapo 
nejauku. Kodėl? Kadangi oro uostai niekuomet nebūna tušti, lygiai 
taip pat, kaip niekuomet neištuštėja policijos nuovados ir priešgaisri- 
nės apsaugos skyriai. Štai dabar ir pagalvokime: kur lėkštės su ne- 
baigtu valgyti maistu, kur pusiau nugertos stiklinės? Prisimenate ne- 
baigtą valgyti bandelę ir neišgertą kavą pilotų kabinoje? Čia nėra 
nieko panašaus. Kurgi bent vienas įrodymas, kad ištinkant Įvy- 
kiui čia būta žmonių? 

Albertas lėtai apsidairė. 


101 


- Nėra rūkstančios pypkės, ar ne? 

Bobas įsmeigė į jį akis. 

- Ką? Ką tu pasakei, Albertai7 

- Kai skridome lėktuvu, prisiminiau vieną burlaivį. Kažkur apie jį 
skaičiau. Jis vadinosi “Marija Celestė". Kažkas jį pastebėjo, kai šis 
be tikslo dreifavo atviroje jūroje. Ne... ne dreifavo, knygoje buvo 
sakoma, kad jis plaukė su visomis iškeltomis burėmis. Tačiau žmo- 
nės, pakilę į “Marijos Celestės" denį, nieko ten nerado. Nei jūreivių, 
nei kapitono. Jų daiktai pasiliko, ant krosnelės tebevirė maistas. Kaž- 
kas netgi rado kubrike pypkę. Ji vis dar teberūko. 

- Šaunuolis! - šūktelėjo Bobas. 

Dabar visi spitrijo vien tik į jį ir niekas nepastebėjo lėtai besiarti- 
nančio Kreigo Tumio. Jo revolverio vamzdis jau nebebuvo nukreiptas 
į grindis. 

- Šaunuolis, Albertai! - pakartojo Bobas Dženkinsas. - Pataikei 
į patį dešimtuką! Būta dar vieno garsaus dingimo - atkilėlių iš Roa- 
nok Ailendo kolonijos... regis, prie Šiaurės Karolinos krantų. Visi 
pradingo, palikdami namus, židinius, daiktus, šiukšles. O dabar, Al- 
bertai, ženkime kitą žingsnį. Kuo dar šis oro uostas skiriasi nuo mūsų 
lėktuvo? 

Akimirką Alberto veidas pavirto sustingusia kauke, o paskui nu- 
sigiedrijo. 

- Žiedai! - sušuko jis. - Rankinukai! Piniginės! Chirurginiai kaiš- 
čiai! Čia nieko tokio nėra! 

- Teisingai, - linktelėjo Bobas. - Visu šimtu procentų. Kaip tu ir 
sakai, čia nieko tokio nėra. Bet visa tai radome lėktuve, kai pabudo- 
me pramiegoję Įvykį, ar ne? Podraug su nebaigta valgyti bandele ir 
neišgerta kava pilotų kabinoje. Kubrike rūkstančios pypkės ekviva- 
lentu. 

- Jūsų nuomone, mes persikėlėme į kitą matmenį, ar ne? - Alber- 
to balse girdėjosi pagarbus jaudulys. - Kaip fantastiniame romane? 

Daina palenkė į šoną galvą. Šiuo metu ji nuostabiai priminė Ni- 
perį, šunį, kuris ilgus metus puikavosi ant firminio RCA* ženklo. 

- Ne, - atsakė Bobas. - Nemanau... 

- Atsargiai! - šūktelėjo Daina. - Aš girdžiu... 

Bet jinai pavėlavo. Išniręs iš transo, Kreigas Tumis veikė žaibiš- 
kai. Anksčiau, nei Nikas ar Brajenas atsisuko, jis griebė Betanę už 
kaklo ir truktelėjo merginą atatupstą. Tuo pat metu įbedė pistoleto 
vamzdį jai į smilkinį. Betanė iš siaubo suklykė. 


*RCA - garsi elektrinės ir elektroninės buitinės technikos gamybos firma. 

- Aš nenoriu į ją šauti, bet iššausiu, jeigu man neliks kitos išeities, 
- išpyškino Kreigas. - Nuskraidinkite mane į Bostoną. - Tuštuma 
pranyko iš jo akių, užleisdama vietą beprotiškam pasiryžimui. - Ar 
girdite? Nuskraidinkite mane į Bostoną! 

Brajenas žengė jo link, bet Nikas sulaikė, nė sekundei nenuleis- 
damas nuo Kreigo akių. 

- Ramiau, drauguži, - sušnabždėjo jis. - Nereikia skubėti. Mūsų 
bičiuliui pavažiavo stogas. 

Betanė stengėsi ištrūkti iš Kreigo gniaužtų. 

- Jūs mane pasmaugsite! Prašau manęs nesmaugti! 

- Kas čia vyksta? - paklausė Daina. - Kas vyksta? 

- Liaukis! - Kreigas riktelėjo Betanei. - Liaukis blaškytis! Ant- 
raip priversi mane padaryti tai, ko daryti visiškai nenoriu! - Ir jis 
spustelėjo vamzdį merginai į smilkinį. Betanė ir toliau bandė ištrūkti, 
ir tuomet Albertas suprato, jog ji nieko neišmano apie revolverį. 

- Nusiramink, mergaite! - griežtai metė Nikas. - Liaukis priešin- 
tis! 

Pirmą kartą gyvenime Albertas ne šiaip įsivaizdavo save Arizo- 
nos žydu, bet ir pasielgė kaip šis išsigalvotas personažas. Nenuleis- 
damas akių nuo psicho džersio megztiniu, jis ėmė lėtai kelti futliarą su 
smuiku. Abiem rankom. Tumis į vaikinuką nežiūrėjo, jo žvilgsnis 
skubriai lakstė nuo Niko prie Brajeno ir atgalios. Kreigas, kaip ir 
anksčiau, viena ranka laikė Betanę už kaklo, antrąja gniaužė jai į 
galvą nutaikyto revolverio rankeną. 

- Aš nenoriu šauti į ją... - ir tuomet Kreigo ranka trūktelėjo 
aukštyn, nes merginai pavyko koja smogti užpuolikui į tarpukojį ir tuo 
pat metu įsikabinti dantimis į ranką. 

Kreigas sušuko iš skausmo ir, akies krašteliu sugavęs Alberto 
judesį, tuoj pat nukreipė revolverį į jaunuolį. Akimirką Albertas dėb- 
sojo tiesiai į vamzdį, visai kaip savo fantazijose ir sapnuose. Spoksoti 
į revolverio vamzdį - ne pats maloniausias dalykas. Tas pats kaip 
žvelgti į ką tiktai atkastą kapą. 

“Tikriausiai aš padariau klaidą“, - spėjo pamanyti Albertas, ir 
Kreigas Tumis tuoj pat nuspaudė gaiduką. 


5 

Vietoje griausmingo šūvio pasigirdo tylus pokštelėjimas, tarytum 
Kreigas būtų nuspaudęs orinio ginklo gaiduką. Albertas pajuto, kaip 
kažkas susmego į marškinėlius, tiesiai į užrašą "HARD ROCK CA- 
FE", ir suprato, kad į jį iššovė, o jau po to jis tvojo smuiko futliaru 

Kreigui per galvą. Rankose pajuto stipraus smūgio atatranką ir tuoj 
pat išgirdo nepatenkintą tėvo balsą: “Gal praradai protą, Albertai? 
Argi galima taip elgtis su brangiu muzikos instrumentu?" 

Futliare skimbtelėjo: smuikas pašoko, atsimušė į dangtį. Vienas iš 
žalvarinių užšovų pataikė Tumiui į kaktą, plūstelėjo kraujas, užpuoli- 
kas pargriuvo ant grindų, akys užvirto aukštyn. Dar po akimirkos 
Kreigas Tumis praradęs sąmonę tysojo prie Alberto kojų. 

Jaunuolio galvoje žybtelėjo beprotiška mintis: “Viešpatie, aš nie- 
kuomet gyvenime taip gerai negrojau!" Ir tuoj pat suprato, jog laikosi 
iš paskutinių jėgų. Jis pasisuko į likusiuosius, jo lūpos ištįso į šypseną. 

- Atrodo, į mane pataikė, - iškvėpė Tūzas Kausneris. 

Po to pasaulis apsitraukė kažkuo pilku, pakirto kojas, ir jis su- 
smuko, užgriuvęs ant futliaro su smuiku. 


6 

Jis atsijungė daugiausia trisdešimčiai sekundžių. O kai atsigavo, 
Brajenas nerimastingai, tyliai plekšnojo jam per skruostus. Greta ant 
kelių klūpojo Betanė, jos akys spinduliavo pasididžiavimu. Už jos, pri- 
siglaudusi prie Lorelės, verkė Daina Belman. Albertas pažvelgė į 
Betanę, ir jo širdis išsiplėtė užpildydama visą krūtinę. 

- Arizonos žydas vėl atsisės į balną, - sumurmėjo jis. 

- Ką tu pasakei, Albertai? - paklausė Betanė, paglostydama jam 
skruostą; nuostabiai švelnia, žavinčiai vėsia ranka. Albertas nuspren- 
dė, jog įsimylėjo. 

- Ar tau viskas gerai, vaikine? - paklausė Brajenas. - Viskas ge- 
rai? 

- Manau, taip. Jau užteks man tų antausių. O šiaip aš Albertas. 
Draugams - Tūzas. Ar žaizda labai rimta? Aš nieko nejaučiu. Jums 
pavyko sustabdyti kraujavimą? 

Nikas Hopvelas pritūpė šalia Betanės. Jis žaismingai šypsojosi. 

- Manau, tu gyvensi, drauguži. Niekad neregėjau nieko pana- 
šaus... o matęs esu tikrai nemažai. Jūsų, amerikiečių, negali nemy- 
lėti - kartais jūs tokie juokingi. Ištiesk ranką - gausi iš manęs suveny- 
rą. 

Albertas ištiesė virpančią ranką, ir Nikas kažką padėjo ant delno. 
Pažvelgęs iš arčiau, jaunuolis išvydo kulką. 

- Pakėliau ją nuo grindų, - paaiškino Nikas. - Net nepakeitė for- 
mos. Veikiausiai ji pataikė tau į krūtinę - ant marškinėlių liko parako 
dėmelė - ir atšoko. Revolveris užsikirto. Ko gero, Dievas tave labai 
myli, drauguži. 

- Aš prisiminiau degtukus, - sušnabždėjo Albertas. - Ir maniau, 
kad šūvio apskritai nebus. 

- Mano bemiuk, tai labai drąsus ir labai kvailas poelgis, - Bobas 
Dženkinsas pabalo it kreida: atrodė, jis pats tuoj tuoj apalps. - Nie- 
kuomet netikėk rašytoju. Klausykis jo, tai įprastas dalykas, bet nie- 
kuomet netikėk. Viešpatie, o jeigu aš būčiau suklydęs? 

- Jūs beveik suklydote, - Brajenas padėjo Albertui atsistoti. - Pa- 
rakui nutiko tas pats, kas ir degtukams keraminiame dubenėlyje. Du- 
jų energijos pakako tiktai išstumti iš vamzdžio kulką. O jei šios ener- 
gijos būtų buvę kiek daugiau, kulka dabar glūdėtų vaikino plaučiuose. 

Albertui vėl ėmė svaigti galva. Jis susverdėjo, ir Betanė aki- 
mirksniu apglėbė jaunuolį per juosmenį. 

- Tai didvyriškas poelgis, - ji į savo gelbėtoją tebežiūrėjo susiža- 
vėjusi. - Koks vis dėlto tu šaunuolis! 

- Ačiū, - Tūzas puse lūpų šyptelėjo. - Čia menkniekis. 

Pats mikliausias šaulys žydas į vakarus nuo Misisipės jautė, kaip 
mergina glaudžiasi prie jo visu kūnu ir kaip be galo gardžiai ji kvepia. 
Vaikino nuotaika staigiai pakilo. Niekuomet gyvenime taip gerai ne- 
sijautė. Čia jis prisiminė smuiką, pasilenkė, pakėlė futliarą: gilus įlen- 
kimas, viena užšova atsiknojo, ant jos liko kraujo ir plaukų. Albertas 
pajuto, kaip jo skrandžio turinys kyla prie gerklės. Atsidarė futliarą ir 
dirstelėjo. Instrumentas lyg ir sveikas. Albertas su palengvėjimu at- 
siduso. 

Paskui prisiminė Tumį, ir džiaugsmą pakeitė nerimas. 

- Paklausykite, ar aš neužmušiau to psicho? Trinktelėjau jam 
smarkokai. 

Jaunuolis pažvelgė į Kreigą. Ties šiuo buvo palinkęs Donas Gaf- 
nis. Kreigo veidas ir kakta plūdo krauju. Albertui vėl pasidarė bloga. 

- Jis gyvas, - atsakė Donas, - tačiau be sąmonės. 

Albertas, kuris savo sapnuose susidorodavo ir ne su tokiais gal- 
važudžiais, pajuto, kaip nerimas atslūgsta. 

- Viešpatie, kiek daug kraujo! 

- Tai dar nieko nerciškia. Žaizdos galvoje paprastai smarkiai 
kraujuoja, - paaiškino Nikas, paėmė Kreigui už riešo ir užčiuopė pul- 
są. - Tu privalai prisiminti, kad šis tipas buvo prikišęs revolverį mer- 
ginai prie galvos. Ir galėjo ją nušauti. Prisimeni aktorių, kuris prieš 
kelerius metus žuvo filmavimo aikštelėje, kur buvo šaudoma netikrais 
šoviniais? Misteris Tumis gavo, ko nusipelnė. Nesigraužk. 

Nikas paleido Tumio ranką, atsistojo. 

- Be to, - nuo artimiausio stalo anglas paėmė krūvelę popierinių 
servetėlių, - jo pulsas stiprus ir reguliarus. Manau, po keleto minučių 
atsigaus. Tiesa, galvą kiek paskaudės. Man atrodo, privalėtume pa- 
sirengti šiam džiugiam įvykiui. Misteri Gafni, kad ir kaip keista, bet 
stalai šioje įstaigoje uždengti staltiesėmis. Gal malonėtumėt porelę 
man atnešti? Mano galva, mums derėtų šiam į Bostoną skubančiam 
ponui surišti rankas. 

- Nejau tikrai manote, jog tai būtina? - paklausė Lorelė. - Galų 
gale jis be sąmonės, o iš žaizdos teka kraujas. 

Nikas uždėjo popierinę servetėlę ant Tumio kaktos ir pažvelgė į 
moterį. 

- Jūsų vardas Lorelė, ar ne? 

- Taip. 

- Tai štai, Lorele, nederėtų jo elgesio įsivaizduoti šviesiomis spal- 
vomis. Šis žmogus - pamišėlis. Negaliu pasakyti, ar jis kuoktelėjo dėl 
to, kas mums atsitiko, ar jis visada buvo toks, tačiau žinau, kad jis 
pavojingas. Galėjo sučiupti ne Betanę, o Dainą, jeigu ši būtų stovėjusi 
arčiau. Jei nesurišime šiam psichui rankų, kitą kartą jis taip ir pada- 
rys. 

Kreigas suvaitojo, jo rankos trūktelėjo. Bobas Dženkinsas atšlijo, 
nors Brajenas jau seniai buvo užsikišęs revolverį už savo kelnių dir- 
žo. Lorelė pasekė rašytojo pavyzdžiu, nusitempdama paskui save 
Dainą. 

- Kas nors mirė? - nervingai paklausė Daina. - Tikiuosi, niekas? 

- Ne, mieloji. 

- Man derėjo jį išgirsti anksčiau, bet tuo metu klausiaus: vyro, 
kuris kalba kaip mokytojas. 

- Viskas gerai, - nuramino ją Lorelė. - Viskas baigėsi gerai, Dai- 
na, - ji nužvelgė ištuštėjusią laukimo salę ir pamanė: Kur jau ten ge- 
rai? Viskas tiesiog siaubinga! 

Donas sugrįžo abiejose rankose laikydamas po raudonai ir baltai 
languotą staltiesę. 

- Puiku, - Nikas paėmė vieną staltiesę, mitriai susuko ją į virvę. 
Vidurį suspaudė dantimis, kad staltiesė neišsivytų, ir pervertė Kreigą 
ant pilvo. 

Kreigas riktelėjo, jo vokai suvirpėjo. 

- Kam gi taip šiurkščiai? - griežtai metė Lorelė. 

Nikas tik dvilktelėjo į ją, ir Lorelė nusuko žvilgsnį. Ji negalėjo ne- 
palyginti Niko Hopvelo akių su akimis iš Dareno Krosbio atsiųstų 
nuotraukų. Plačiai įsodintos giedros akys įdomiame, bet ne itin įsime- 
nančiame veide. O ir akys niekuo neįsiminė, ar ne? Bet ar nebuvo 

Dareno Krosbio akyse kažin ko tokio, kas ir privertė ją leistis į šią 
kelionę? Ar po ilgų apmąstymų ji nenusprendė, jog tai mokančio pa- 
doriai elgtis vyro akys? Vyro, kuris įjungia atbulinę pavarą, kai jam 
sakoma, jog metas sukti ienas atgalios? 

Lipdama į 29-uoju reisu išskrendantį lėktuvą, Lorelė bandė save 
įtikinti, kad tai pats didžiausias nuotykis jos gyvenime - šuolis per visą 
kontinentą į aukšto tamsiaplaukio nepažįstamojo glėbį. Bet sykiais ji 
pakliūdavo į tokias situacijas, kai nebelikdavo nieko kita, tiktai pripa- 
žinti tiesą, o tiesa buvo tokia: Lorelė išsirinko Dareną Krosbį tiktai 
todėl, kad jis, sprendžiant iš laiškų ir nuotraukų, ne itin skyrėsi nuo tų 
ramių, santūrių jaunuolių ir vyrų, kurie nuo penkiolikos metų jai skir- 
davo pasimatymus. Šie jaunuoliai ir vyrai, žengdami į namus po lie- 
taus, visada valydavosi kojas į kilimėlį, be jokio prašymo padėdavo 
suplauti indus, patraukdavo šalin rankas, ištarus vienintelį žodį. 

Ar ji būtų skridusi 29-uoju reisu, jeigu iš nuotraukos į ją būtų 
žvelgusios rudos Niko Hopvelo akys, o ne tamsiai mėlynos Dareno? 
Vargu. Jau veikiau būtų parašiusi jam mandagų laišką: “Leiskite pa- 
dėkoti jums už atsakymą ir už nuotrauką, misteri Hopvelai, bet man 
atrodo, jog esame pernelyg skirtingi", - ir tęstų paieškas tokio kaip 
Darenas. Suprantama, ji smarkiai abejojo, kad į misterį Hopvelą pa- 
našūs vyrai kada nors atsiverčia žurnalus, skirtus vienišoms širdims, 
juoba dirsteli į pažinčių skiltis. Tačiau Lorelė dabar yra šalia jo ir dar 
susiklosčius tokioms neapibrėžtoms aplinkybėms. 

Ką gi... ji norėjo nuotykių, bent jau vieno nuotykio, prieš sklan- 
džiai peržengdama vidutinio amžiaus slenkstį. Argi ne? Taip. Štai jį ir 
gavo, kas visiškai atitinka Tolkieno tvirtinimą: praėjusį vakarą išėjo 
pro savo duris, lygiai kaip visada, o kur galų gale atsidūrė - keistoje 
ir siaubingoje Fantazijos šalyje. Na, o nuotykių stoka moteris tikrai 
negalėjo skųstis. Avariniai nusileidimai... tušti oro uostai... beprotis 
su revolveriu. Aišku, tai nuotykis! Ūmai Lorelė prisiminė labai seniai 
perskaitytą frazę: “Būk atsargi, kai ko nors maldauji, kadangi gali su- 
silaukti būtent to, ko prašai". 

Gryna tiesa. 

Bet kartais nuveda į aklavictę. 

Užtat Niko Hopvelo žvilgsnis nekėlė abejonių, kad jam viskas 
aišku ir suprantama. Tik vieno jo žvilgsnyje nebuvo - gailesčio. Lore- 
lės kūnu perbėgo virpulys, sukeltas anaiptol ne romantinių svajonių. 

Nikas užlaužė rankas Kreigui už nugaros, ties strėnomis sukry- 
žiavo plaštakas. Kreigas sudejavo, šįsyk garsiau, ir pamėgino ištrūk- 
t. 

- Nesijaudink, seni, - Niko balsas skambėjo raminančiai. 

Jis dusyk virve apsuko Kreigo rankas žemiau alkūnių, užveržė 
mazgą. Kreigo alkūnės atsimušė viena į kitą, jis šūktelėjo iš skausmo. 

- Štai ir puiku! Supakuotas kaip tėvo Džono kalėdinis kalakutas, 
- Nikas atsistojo ir įsitaisė ant vieno iš stalų kraštelio. - Tai apie ką 
kalbėjote, kai mus taip šiurkščiai pertraukė? - kreipėsi jis į rašytoją. 

Bobas dėbsojo į Niką, regis, nesuprasdamas, ką šis turi omeny. 

- Kaip? 

- Tęskite, - Nikas labiau priminė susidomėjusį klausytoją paskai- 
tų salėje, o ne atsisėdusį ant stalo kietą vaikiną, prie kurio kojų tyso- 
jo vyriškis surištomis rankomis, įbedęs fizionomiją į savo paties krau- 
jo klaną. - Jūs kaip tik kalbėjote apie tai, jog 29-asis reisas kažkuo 
panašus į “Marijos Celestės" plaukiojimą. Žinote, įdomus sugretini- 
mas. 

- Ir jūs pageidaujate, kad aš... paprasčiausiai tęsčiau? - nustebo 
Bobas. - Tarsi nieko nebūtų įvykę? 

- Atriškite mane! - išrėkė Kreigas. 

Jo žodžius slopino grindų kilimas. Taip, atgijo vyrukas nuostabiai 
greitai, turint omeny, kad prieš penkias minutes jo galvos vos nesu- 
skaldė smuiko futliaras. 

- Atriškite mane /uoj pat! Aš reikalauju... 

Niko reakcija šokiravo visą kompaniją, įskaitant ir tuos, kurie 
matė, kaip anglas suko Kreigui nosį. Hopvelas spyrė užpuolikui į 
šonkaulius. Paskutiniu momentu sulaikė smūgį... bet Kreigui vis dėl- 
to kliuvo. Jis šūktelėjo iš skausmo ir nutilo. 

- Jeigu pradėsi vėl, drauguži, kaltink save, - prakošė Nikas. - 
Mano kantrybė tuoj baigsis. 

- Paklausykite! - riktelėjo Gafnis. - Argi galima taip... 

- Tai jūs manęs paklausykite! - staigiai grįžtelėjo į jį Nikas. Jis 
buvo įtūžęs, tiesiog virė iš pykčio. 

- Jums metas atsibusti, mano brangieji, ir šį kartą man teks apsi- 
eiti be sentimentų. Ši maža mergaitė, Daina, sako, jog mes pateko- 
me į rimtą kebeknę. Ir aš ja tikiu. Ji teigia, kad girdi kažką, kas gali 
mus užklupti. Ir aš ja tikiu. Aš nieko negirdžiu, tačiau mano nervai 
įtempti iki paskutinės ribos, ir negaliu į visa tai nekreipti dėmesio. 
Manau, mus iš tiesų gali kas nors aplankyti, ir visiškai ne tam, kad 
parduotų naujausią dulkių siurblį arba draudimo polisą. Tad gal nu- 
spręskime: kudakuosime prie šito psicho ar pasistengsime išsiaiškin- 
ti, kas gi aplinkui dedasi? Žinojimas galbūt ir neišgelbės mums gyvy- 

bės, bet aš vis labiau linkęs manyti, jog nežinojimas gerokai ją su- 
trumpins. 

Nikas įdėmiai pažvelgė į Dainą. 

- Pasakyk man, dėl ko esu neteisus, Daina? Išklausysiu tavęs su 
malonumu. 

- Aš nenoriu, kad jūs skaudintumėt misterį Tumį, bet manau, jog 
dėl visko esate teisus, - rydama ašaras, atsakė mergaitė. 

- Gerai. Tai teisinga, - linktelėjo Nikas. - Pasistengsiu daugiau 
jam nesukelti skausmo... bet pažadėti negaliu. Pradėkime nuo pa- 
prasčiausio dalyko. Šis tipas... 

- Tumis, - įsiterpė Brajenas. - Jis vardu Kreigas Tumis. 

- Tebūnie taip. Misteris Tumis išsikraustė iš proto. Gali būti, jei- 
gu mums pavyks sugrįžti į mūsų pasaulį arba tą vietą, kur nukeliavo 
visi žmonės, mes sugebėsime rasti specialistų, kurie jam pagelbės. 
Tačiau dabar galime jam pagelbėti tiktai atėmę veikimo laisvę. Ką 
Alberto padedamas aš ir padariau... O dabar grįžkime prie einamųjų 
reikalų. Ar kas nors pageidauja išsakyti ypatingą nuomonę? 

Jam atsakė tyla. 29-ojo reiso keleiviai smaksojo į Niką. 

- Puiku. Misteri Dženkinsai, prašau tęsti. 

- Aš... Aš nepratęs, - Bobas desperatiškai pabandė susitvardyti. 
- Savo romanuose nugalabijau tiek žmonių, kad jiems neužtektų vie- 
tos mūsų lėktuve. O štai gyvenime su prievarta susidūriau pirmą kar- 
tą. Atleiskite, jeigu... elgiausi ne taip, kaip priderėtų. 

- Manau, jums nėra dėl ko gėdintis, misteri Dženkinsai, - prakal- 
bo Daina. - Ir man patinka jūsų klausytis. Nuo to netgi nuotaika pa- 
gerėja. 

Bobas su dėkingumu pasižiūrėjo į ją, nusišypsojo. 

- Ačiū tau, Daina, - jis susikišo rankas į kišenes, metė neramų 
žvilgsnį į Kreigą Tumį, paskui pasižiūrėjo į langus. - Manau, aš jau 
užsiminiau apie pagrindinę klaidą mūsų svarstymuose. Ji paprasta: 
kai tiktai sužinojome apie tai, kas atsitiko, mes visi padarėme prielai- 
dą, neva Įvykis apėmė visą pasaulį. Suprantama, iš kur radosi toks 
vertinimas: mums viskas gerai, o visi likusieji, įskaitant kitus mūsų rei- 
so keleivius, kurie drauge su mumis Los Andželo tarptautiniame oro 
uoste pakilo į lėktuvą, tarytumei pranyko. Tačiau mūsų turimi įkalčiai 
byloja, jog tokia prielaida neteisinga. Tai, kas atsitiko, apsiriboja mu- 
mis, vien tiktai mumis. Esu įsitikinęs, jog pasaulis, kokį mes jį pažįs- 
tame, visiškai nepasikeitė ir gyvena pagal tuos pačius dėsnius. Ir tik- 
tai mes, pradingę keleiviai bei vienuolika išgyvenusiųjų, pasiklydome. 

- Galbūt esu kvailas kaip bato aulas, bet nesuprantu, ką norite 
pasakyti, - stojusią tylą nutraukė Rudis Varvikas. 

- Aš irgi, - prie jo prisijungė Lorelė. 

- Mes paminėjome du garsius dingimus, - toliau kalbėjo Bobas. 

Dabar jo tarytum klausėsi ir Kreigas Tumis, bent jau liovėsi ban- 
dęs išlaisvinti savo rankas. 

- Vienas, “Marijos Celestės“ atveju, įvyko atviroje jūroje. Ant- 
rasis - turiu galvoje Roanok Ailendą - prie jūros. Tačiau šiais dviem 
garsiais nutikimais sąrašas neapsiriboja. Galiu prisiminti dar du, susi- 
jusius su lėktuvais. Pirma, lakūnės Amelijos Erhart dingimas virš Ra- 
miojo vandenyno, antra, kelių karinių lėktuvų dingimas virš Atlanto 
vandenyno rajono, žinomo Bermudų trikampio pavadinimu. Tai atsi- 
tiko, kiek pamenu, 1945 arba 1946 metais. Vadas lyg ir perdavė kaž- 
ką radijo ryšiu, iš karinės oro bazės Floridoje išskrido gelbėtojai, ta- 
čiau neaptiko jokių pradingusių lėktuvų pėdsakų. 

- Girdėjau apie šį atvejį, - linktelėjo Nikas. - Nuo jo ir prasidėjo 
nelemta Trikampio šlovė. 

- Ne, ten prapuolė daugybė lėktuvų ir laivų, - nesutiko su juo Al- 
bertas. - Apie tai Čarlzas Berlicas parašė knygą. Aš ją skaičiau. La- 
bai įdomi knyga, - jis apsižvalgė. - Bet niekuomet nemaniau, kad ga- 
liu atsidurti /a7p dingusiųjų. 

- Nežinau, ar dingdavo lėktuvai virš kontinentinės Jungtinių Vals- 
tijų teritorijos, tačiau... 

- Mažiems lėktuvams tai nutikdavo labai dažnai, - pertraukė jį 
Brajenas. - O kartą, maždaug prieš trisdešimt penkerius metus, pra- 
dingo oro laineris. Su šimtu keleivių. 1955 arba 1956 metais. Laineris 
priklausė lyg ir TWA, lyg ir “Monarcho" aviakompanijai. Skrido iš 
Denverio į San Franciską. Pilotas susisiekė su Reno skrydžių valdy- 
mo centru, pareigingai laikydamasis instrukcijos, o paskui apie šį oro 
lainerį daugiau niekas nebegirdėjo. Suprantama, jo ieškojo, tačiau... 
nesėkmingai. 

Brajenas pastebėjo, kad visi spokso į jį kaip pakerėti, ir nelinks- 
mai nusijuokė. 

- Pilotų istorijos apie vaiduoklius, - pridūrė jis lyg ir atsiprašyda- 
mas. 

- Galiu lažintis, jie irgi peršoko, - sumurmėjo rašytojas ir pasika- 
sė skruostą. Jo veide ūmai šmėstelėjo siaubas. - Jeigu nerado kū- 
nų... 

- Prašau papasakoti, ką žinote arba manote, jog žinote, - ėmė 
maldauti Lorelė. - Žmogus nepajėgus viso šito pakelti. Jeigu tuoj pat 
nesulauksiu atsakymų į kamuojančius klausimus, jums teks mane su- 
rišti ir paguldyti šalia misterio Tumio. 

- Nemeilikaukite sau pačiai, - aiškiai, bet piktai pratarė Kreigas. 

- Čia sterili švara, lėktuve - stiklo duženos ir išlaistyti gėrimai. Čia 
nėra elektros, lėktuve - yra. Bet reikėtų turėti omenyje, jog lėktuve 
autonominė energijos įranga, gi oro uostas gauna elektrą iš kokios 
nors šiluminės, atominės ar hidroelektrinės. Tačiau prisiminkime deg- 
tukus. Betanė buvo lėktuve, ir jos degtukai užsižiebia. O štai čia bu- 
vę degtukai - ne. Revolveris, kurį misteris Tumis pasiėmė, kiek aš 
suprantu, saugumo tarnybos patalpose, neiššovė. Manau, jeigu pa- 
mėginčiau pasišviesti baterijų maitinamu rankiniu žibintuvėliu, man 
nieko neišeitų. O jeigu jis ir suveiktų, tai baterijos nusilptų labai grei- 
tai. 

- Jūs teisus, - palaikė jį Nikas. - Ir mums nereikia ieškoti žibintu- 
vėlio, kuris patvirtintų šią versiją, - anglas parodė į avarinio apšvieti- 
mo sistemos prožektorių: tasai nešvietė, kaip ir lempos palubėje. - 
Avarinė sistema energiją gauna iš akumuliatorių. Šviesai jautrus da- 
viklis reaguoja į apšvietimą. Čia pakankamai tamsu ir jis turėtų su- 
veikti, tačiau prožektorius nešviečia. Arba sugedo daviklis, arba nu- 
silpo akumuliatoriai. 

- Manau, ir daviklis sugedo, ir akumuliatoriai nusilpo, - atsiliepė 
Bobas Dženkinsas. Jis lėtai prisiartino prie restorano durų, atidarė 
jas. - Mes atsidūrėme pasaulyje, kuriame dar palaikoma sąlyginė 
tvarka, tačiau kuris yra arti mirties. Visi gazuoti gėrimai prarado sko- 
nį, išsivadėjo. Mes dar kažkuo kvepiame, aš galiu užuosti Lorelės 
kvepalus arba kapitono skutimosi odekoloną, bet čionykščių kvapų 
jau nebėra. 

Albertas pakėlė stiklą su alumi, pauostė. Kvapas yra, nusprendė 
jis, bet labai labai silpnas. Tiktai prisiminimas apie kvapą. Tikriausiai 
taip kvepia lapelis, daug metų praglūdėjęs tarp knygos puslapių. 

- Tas pats ir su garsais, - pridūrė Bobas. - Jie duslūs, vienmačiai, 
bc aido. 

Lorelė prisiminė, kaip stukseno jos kulniukai per betoną, kaip 
klimpo ore kapitono Englo riksmas, kai tasai, sudėjęs rankas ruporu, 
šaukė misterį Tumį. 

- Albertai, ar tau nebūtų sunku ką nors sugroti smuikų? - papra- 
šė Bobas. 

Albertas dirstelėjo į Betanę. Mergina nusišypsojo ir linktelėjo. 


111 


- Ne. Suprantama, ne. Man netgi įdomu, kaip jis skambės po 
to... - vaikinas pažvelgė į Kreigą Tumį. - Jūs suprantate. 

Vaikinas atsidarė futliarą susiraukdamas, kai pirštai palietė užšo- 
vą, neseniai įsirėžusią į Kreigo Tumio kaktą, išsiėmė smuiką. Švelniai 
ji paglostė ir paguldė po smakru. Užsigalvojęs sustingo. Kokia muzi- 
ka tinka šiam naujajam pasauliui, kuriame neskambėjo telefonai ir 
nelojo šunys? Ralfas Vogenas Viljamsas? Stravinskis? Mocartas? 
Galbūt Dvoržakas? Ne, ne tai. Tuomet jam nušvito protas, ir Alber- 
tas pradėjo groti “Kažkas virtuvėje su Daina". 

Bet, išgavęs keletą natų, nuleido smičių. 

- Tikriausiai vis dėlto sugadinai smuiką, kai juo trenkei šiam vai- 
kinui per galvą, - išsakė savo nuomonę Donas Gafnis. - Atrodo, ta- 
rytum instrumentas būtų prikimštas vatos. 

- Ne, - lėtai atsiliepė Albertas. - Mano smuikas tikrai tvarkingas. 
Tuo visiškai neabejoju. Tai kas kita. Prieikite čia, misteri Gafni. - 
Gafnis prisiartino, atsistojo greta Alberto. - O dabar pasilenkite prie 
smuiko kiek įmanoma arčiau. Ne, ne taip arti, aš pataikysiu jums į 
akį smičiumi. Taip. Taip gerai. O dabar klausykite. 

Albertas vėl ėmė groti. 

- Jaučiate skirtumą? - paklausė nuleisdamas smičių. 

- Iš arti skamba kur kas geriau, jeigu tai turi omenyje, - atsakė 
Gafnis ir su pagarba pažvelgė į Albertą. - Tu nuostabiai groji, vaiki- 
ne. 

Albertas nusišypsojo Donui Gafniui, bet prabilo kreipdamasis į 
Betanę Sims. 

- Retsykiais, kai esu tikras, jog netoliese nėra mano muzikos mo- 
kytojo, griežiu senas “Led Zeppelin" dainas. Smuikas tarytum joms 
1r sukurtas. Jus nustebintų jų skambesys, - vaikinukas pasisuko į Bo- 
bą: - Jūsų versija vėl pasitvirtino. Kuo arčiau stovi, tuo geriau skam- 
ba smuikas. Kaltas yra oras, o ne instrumentas. Oras nepraleidžia 
garsų, kaip priderėtų, vadinasi, garsas patiria tą patį, kaip ir alus. 

- Išsikvepia, - patikslino Brajenas. 

Albertas linktelėjo. 

- Ačiū, Albertai, - padėkojo jaunuoliui Bobas. 

- Nėra už ką. Galiu padėti smuiką? 

- Be abejo, - linktelėjo Bobas ir kalbėjo toliau, kol Albertas dėjo 
smuiką į futliarą, šluostė spyneles ir pirštus servetėle: - Skonis, kva- 
pas ir garsas ne vieninteliai - pagrindiniai - ypatumai aplinkybių, ku- 
riose mes atsidūrėme. Pavyzdžiui, pažiūrėkime į debesis. 

- O kas gi jiems? - paklausė Rudis Varvikas. 

- Jie nepajudėjo nuo mūsų atvykimo momento, ir manau, kad nė 
neketina judėti. Spėju, kad ir oras tarsi sustingo, - Bobas nutilo. Jo 

veide atsispindėjo bejėgiškumas ir išgąstis. - Kaip pasakytų Nikas 
Hopvelas, apsieikime be sentimentų. Čia viskas ne taip, tai žuvusi 
vieta. Visi Dainos pojūčiai, įskaitant ir tą, kurį priimta vadinti šeštuoju, 
yra stipresni nei mūsiškiai, todėl mergaitė į viską regauoja jautriau, 
bet, manau, mes visi geriau ar silpniau suvokiame: čia viskas ne 
taip. 

O dabar pagrindinis dalykas. 

Prieš penkiolika minučių pasakiau, kad lyg ir atėjo priešpiečių 
metas. Dabar, kaip man atrodo, kur kas vėliau. Ketvirta arba penkta 
valanda dienos. Mano pilvas reikalauja ne priešpiečių, o arbatos. 
Kažkodėl nujaučiu, jog temti už langų pradės dar prieš tai, kai mūsų 
laikrodžiai rodys be ketvirčio dešimtą. 

- Arčiau prie reikalo, drauguži, - įsiterpė Nikas. 

- Manau, visa esmė yra laikas. Ne Alberto paminėti matmenys, 
o laikas. Tarkim, kad dėl kokių nors priežasčių laiko sraute atsiranda 
skylė. Ne spąstai, o skylė. Skylė laiko audinyje. 

- Tokio kliedesio dar man neteko girdėti! - šūktelėjo Donas Gaf- 
nis. 

- Amen! - nuo grindų atsiliepė Kreigas Tumis. 

- Ne, - atkirto Bobas, - tai ne kliedesys. Kliedesys yra kitkas, 
misteri Gafni. Prisiminkite, kaip skambėjo Alberto smuikas. Apsi- 
žvalgykite aplinkui. Pagalvokite, kas mums atsitiko... kur mes atsi- 
dūrėme... čia tai tikrai kliedesys. 

Donas paniuro, susikišo rankas į kišenes. 

- Tęskite, - sušnabždėjo Brajenas. 

- Gerai. Aš netvirtinu, jog mano žodžiai - neginčijama tiesa. Aš 
tiktai išsakau savąją versiją, kuri galbūt paaiškins, kas mums atsitiko. 
Pabandykime įsivaizduoti, jog tokios skylės laiko sraute atsiranda 
nuolat, bet dažniausiai virš žmonių negyvenamos teritorijos. Supran- 
tama, turiu omeny vandenyną. Negaliu pasakyti kodėl, tačiau ši prie- 
laida logiška, nes būtent ten užfiksuota dauguma dingimų. 

- Atmosferos procesai virš vandens labai skiriasi nuo tų pačių 
procesų virš sausumos, - pridūrė Brajenas. - Ko gero, jūs teisus. 

- Svarbiausia ne tai, ar aš teisus, ar ne. Bet dabar, svarstydami 
problemą, mes galime naudotis mums suprantamais terminais. Atmo- 
sferoje irgi stebima keisčiausių reiškinių: apversti tornadai, žiedinės 
vaivorykštės, dieną matomos žvaigždės. Šios laiko skylės gali atsiras- 
ti ir pranykti atsitiktinumo valia, jos gali judėti iš vienos vietos į kitą, 
kaip juda audros frontai, bet jos labai retai pasirodo virš sausumos. 

Tiesa, statistika teigia, kad anksčiau ar vėliau įvyksta viskas, kas 

tik gali įvykti, todėl remkimės tuo, jog praėjusią naktį laiko skylė su- 
sidarė virš sausumos... ir mes - tiesiog nepasisekė! - pataikėme į ją. 
Tuo mūsų gauta informacija neapsiriboja. Dabar mes žinome dar 
vieną šio fenomeno savybę: praskristi pro ją gyvas gali tiktai tas, ku- 
ris giliai įmigęs. 

- Tarytum kokioje pasakoje! - sušuko Gafnis. 

- Visiškai jums pritariu, - nuo grindų atsiliepė Kreigas. 

- Užčiaupk srėbtuvę, - krioktelėjo jam Gafnis. 

Kreigas sumirksėjo, ir viršutinė jo lūpa žvėriškai išsiviepė. 

- Tarytum viskas sutampa, - sušnabždėjo Betanė. - Mes prabu- 
dome... kitame pasaulyje. 

- O kas nutiko įgulai ir keleiviams? - paklausė Albertas. Atrodė, 
jis beregint apsiverks. - Jeigu lėktuvas praskrido pro skylę, kas atsi- 
tiko mūsų bendrakeleiviams? 

Vaizduotė tuojau pat jam nupiešė atsakymą: iš dangaus į žemę 
krentantys šimtai žmonių, besiplaikstantys švarkai, užversti sijonai, 
atidengiantys apatinius baltinius, nusimaunantys nuo kojų batai, iššo- 
kantys iš kišenių rašikliai - tie, kurie nepasiliko lėktuve, žmonės, mo- 
sikuojantys rankomis ir kojomis, besistengiantys ką nors išrėkti išre- 
tėjusiame ore, žmonės, palikę ant sėdynių rankinukus, pinigines, laik- 
rodžius, įvairias smulkmenas ir netgi širdies stimuliatorių. Jaunuolis 
regėjo, kaip jie atsimuša į žemę, nulenkdami krūmus, pakeldami stul- 
pelius dulkių, pavirsdami į nieką. 

- Spėju, kad jie išgaravo, - atsakė Bobas. - Visiškai. Pavirto ga- 
rais. 

Iš pradžių Daina nesuprato. Paskui pagalvojo apie tetos Vikos 
rankinuką, prikimštą kelioninių čekių, ir pravirko. Lorelė apkabino ak- 
1ąją mergaitę per pečius, prispaudė prie savęs. Albertas tuo metu 
karštai dėkojo Dievui už tai, kad jo motina paskutinę akimirką persi- 
galvojo ir nusprendė neskristi kartu su juo į Rytų pakrantę. 

- Daugeliu atvejų pradingėlių daiktai išgaravo kartu su jais, - tęsė 
rašytojas. - Liko piniginės, kurias jų šeimininkai, ko gero, išsiėmė.... 
Įvykio momentu. Čia sunku ką nors tvirtinti. Kas pradingo, kas pasi- 
liko... labiausiai mane domina perukas, nors visa tai smulkmenos, 
kurios nieko nepasako. Atsakymo tikriausiai niekuomet nesužinosi- 
me. 

- Dėl to jūs teisus, - pastebėjo Albertas. - Pavyzdžiui, kad ir chi- 
siimti iš peties arba klubo, kad galėtų iš nuobodulio su jais pažaisti. 

- Sutinku, - linktelėjo Varvikas. - Skrydis buvo dar tiktai prasidė- 
jęs, ir jie nespėjo patirti tokio lygio nuobodulio. 

Iš nuostabos Betanė išsprogino į Varviką akis, o paskui nusijuo- 
kė. 

- Aš kilęs iš Kanzaso, - pridūrė Bobas, - ir, mąstydamas apie tai, 
kodėl vieni liko, o kiti pradingo, prisiminiau tornadus, kurie kyla pas 
mus vasarą. Jie gali nušluoti nuo žemės paviršiaus fermerio namą, 
bet palikti šalia stovintį tualetą, arba nugriauti karvidę, bet nepaliesti 
siloso bokšto. 

- Gal jau laikas apibendrinti, drauguži, - paragino Nikas. - Neži- 
nau, ką ten rodo jūsų laikrodis, bet nujaučiu, jog artinasi naktis. 

Brajenas pagalvojo apie Kreigą Tumį, kuris taip veržėsi į Bosto- 
ną, prisiminė, kaip tasai stovėjo prie lovio ir šaukė: "Nėra laiko! Jo 
liko velniškai mažai!" 

- Gerai, - neprieštaravo Bobas. - Apibendrinsim. Remsimės tuo, 
jog laiko skylės egzistuoja ir mes įkritome į vieną iš jų. Manau, atsi- 
dūrėme praeityje ir sužinojome ne itin malonią tiesą apie keliones lai- 
ku: neįmanoma patekti į 1963 metų lapkričio 22-osios Teksaso knygų 
saugyklą ir užkirsti kelią Kenedžio nužudymui. Nepavyks pamatyti 
piramidžių statybos ir Romos žlugimo. Patyrinėti gyvų dinozaurų taip 
pat nepasiseks. 

Jis išskėtė rankas, tarsi stengdamasis aprėpti tylų pasaulį, į kurį 
juos nubloškė likimo užgaida. 

- Gerai įsižiūrėkite į tai, ką matote aplinkui, brangūs keliautojai 
per laiką. Tai praeitis. Ji tuščia. Ji begarsė. Joje nieko nėra. Visas 
pasaulis... o galbūt ir visa Visata primena išmestą pakavimo dėžę. 
Manau, šoktelėjome atgalios per labai mažą laiko tarpelį, kokias pen- 
kiolika minučių... bent jau iš pradžių. Bet pasaulis jau tirpsta aplink 
mus. Kažkas darosi garsui. Elektra jau atsijungė. Oras nesikeičia. 
Įtariu, jog visa planeta paprasčiausiai išsisklaidys. 

- O galbūt tai ateitis? - atsargiai paklausė Albertas. 

Bobas Dženkinsas gūžtelėjo pečiais. Atrodė, jis paseno gera de- 
šimtimi metų. 

- Tvirtinti nesiimu, iš kur galėčiau tai žinoti, tačiau manau, kad 
ne. Vieta, kurioje esame, alsuoja senatve, silpnumu, beviltiškumų. 
Toks jausmas... net nežinau... 

- „.„kad jis jau pasmerktas, - pasufleravo Daina. 

- Taip, - linktelėjo Dženkinsas. - Dėkoju tau, brangioji. Būtent 
šiuos žodžius aš ir stengiausi rasti. 

- Misteri Dženkinsai! Tasai garsas, apie kurį kalbėjau... Aš vėl 
ji girdžiu, - akloji mergaitė patylėjo. - Jis artinasi. 

Visi įtemptai suklusę tylėjo. Brajenui pasirodė, kad jis kažką gir- 
di, bet paskui nusprendė, jog tai jo širdies plakimas. Arba tiesiog įsi- 
srmarkavo vaizduotė. 

- Aš noriu vėl prieiti prie langų, - Nikas peržengė per Kreigą net 
nepažvelgęs į šį ir plačiu žingsniu pasišalino iš restorano. 

- Ei! - šūktelėjo Betanė. - Aš irgi norėčiau pasižiūrėti! 

Albertas nuskubėjo jai įkandin, daugelis pasekė jų pavyzdžiu. 

- O jūs? - Brajenas paklausė restorane pasilikusių Dainos ir Lo- 
relės. 

- Aš nenoriu eiti, - atsakė Daina. - Aš ir čia viską girdžiu, - ji pa- 
tylėjo, paskui pridūrė: - Ir girdėsiu dar geriau, jeigu skubiai iš čia ne- 
išvyksime. 

Brajenas pažvelgė į Lorelę Stivenson. 

- Aš pasiliksiu su Daina, - tyliai atsakė šioji. 

- Gerai, - linktelėjo Brajenas. - Tiktai laikykitės toliau nuo miste- 
rio Tumio. 

- Laikykitės toliau nuo misterio Tumio, - pašiepė jį Kreigas ir 
persuko galvą, kad susitiktų žvilgsniu su Brajenu. - Jums tai geruoju 
nesibaigs, kapitone Englai. Nežinau, kokį žaidimą sumanėte su savo 
draugeliu laimiu*, bet tai jums geruoju nesibaigs. Ir kitą kartą jums 
pavyks nusitverti šturvalo tiktai lėktuve, gabenančiame iš Kolumbijos 
heroiną. Nė viena padori aviakompanija daugiau nebenorės turėti su 
jumis reikalų. 

Brajenas jau norėjo atsiliepti, bet paskutinę akimirką persigalvo- 
jo. Juk Nikas sakė, kad šiam žmogui, bent jau laikinai, pasimaišė pro- 
tas, ir kapitonas jautė, kad anglas nesuklydo. O įtikinėti pamišėlį, pir- 
ma, beprasmiška, antra, atima daug laiko. 

- Mes laikysimės nuo jo toliau, nesijaudinkite, - atsakė Lorelė ir 
su Daina pasitraukė prie vieno iš staliukų, pasodino neregę ant kėdės 
ir atsisėdo pati. - Mums niekas negresia. 

- Gerai. Sušukite, jei jis mėgins išsilaisvinti. 

- Nesijaudinkite, šauksim, - nusišypsojo Lorelė. 

Brajenas pasilenkė, patikrino, ar ne per silpnas mazgas, kuriuo 
Nikas suveržė Kreigo rankas, ir patraukė įkandin likusiųjų prie langų, 
žvelgiančių į lėktuvų pakilimo bei nusileidimo takus. 


*Limey (angl) - niekinama anglų pravardė. 

Garsas Brajeną pasiekė, kai jis nužingsniavo iki laukimo salės vi- 
durio, o prie langų jau nebeliko jokių abejonių, kad tai ne klausos ha- 
liucinacija. “Mergaitės klausa nuostabi", - pamanė kapitonas. 

Šį garsą Brajenas vos girdėjo, bet vis dėlto jis egzistavo ir sklido 
iš rytų pusės. Daina sakė, jog garsas panašus į byrančių ryžių dribs- 
nių šnarėjimą, tačiau Brajenui jis labiau priminė ypatingą statinių ra- 
dijo trukdžių tipą, kokie užpildo eterį didelio saulės aktyvumo peri- 
odais. Bet dėl vieno dalyko jųdviejų su Daina nuomonės nesiskyrė: 
šis garsas pranašavo artėjančią nelaimę. 

Brajenas pajuto, kaip nuo šito garso ant pakaušio stojasi piestu 
plaukai. Jis nužvelgė likusiuosius ir visų veiduose išvydo sustingusią 
baimę bei pasibjaurėjimą. Nikas laikėsi geriau už kitus, o mergina, 
Betanė, toji pati, kuri niekaip nenorėjo leistis loviu, regis, persigando 
kone iki mirties. Bet šį garsą dabar jau girdėjo jie visi. 

Negerą garsą. 

Blogis artinasi, įspėjo jis. Skubėkite iš čia pasišalinti. 

Nikas pasisuko į kapitoną: 

- Ką darysime, Brajenai? Ar turi kokių minčių? 

- Ne. Nė vienos. Žinau tiktai vienintelį dalyką: daugiau nieko ne- 
girdėti visame mieste. 

- Miesto jis dar nepasiekė, - pataisė jį Donas, - bet pasieks. Tik- 
tai norėtųsi žinoti, kiek tam prireiks laiko. 

Visi nutilo, įsiklausė į atsiritantį iš rytų šnypščiantį traškesį. Aš 
lyg ir žinau, kas tai per garsas, - galvojo Brajenas. Ne pienu už- 
pilamų dribsnių traškesys, ne statiniai trukdžiai, o... kas? Jeigu 
jis nebūtų toks silpnas... 

Tačiau Brajenui jau buvo vis vien, kas tai per garsas. Ūmai jis tai 
suprato visiškai akivaizdžiai. Nenorėjo žinoti, ir viskas. Šis garsas jį 
gėlė iki kaulų. 

- Mes privalome iš čia pasišalinti! - išrėkė Betanė. 

Albertas apkabino ją per juosmenį, mergina abiem rankom su- 
griebė jaunuolio ranką ir isteriškai pakartojo: 

- Mes privalome nedelsiant iš čia dingti! 

- Taip, - linktelėjo Bobas Dženkinsas. - Ji teisi. Šis garsas... ne- 
žinau, kas tai yra, bet jis siaubingas. Mes privalome iš čia nešdintis. 

Jie visi žvelgė į Brajeną, o šis pagalvojo: Atrodo, aš ir vėl kapi- 
tonas. Tačiau neilgam. Kadangi jie nesupranta. Netgi Dženkin- 
sas su visa savo dedukcija ir indukcija nesupranta, kad niekur 

iš čia nepaspruksime. Ir nesvarbu, koks padaras arba mašina 
yra šio garso šaltinis, kadangi mes vis tiek būsime čia, kai šis 
šaltinis pasieks oro uostą. Neturime kur pasidėti. Aš žinau ko- 
dėl. Net jeigu likusieji šito dar nesuprato... 

Ir tuomet Brajenas Englas ūmai suvokė, ką jaučia gyvūnas, pa- 
tekęs į spąstus ir išgirdęs besiartinančio medžiotojo žingsnius. 


ŠEŠTAS SKYRIUS 


Žabanguose. Betanės degtukai. 
Priekyje - dvipusio eismo ruožas. 
Alberto eksperimentas. Nakties metas. 
Tamsa ir ašmenys 


1 

Brajenas įdėmiai pažvelgė į rašytoją: 

- Jūs sakote, kad privalome iš čia nešdintis? 

- Taip. Ir kuo greičiau, tuo... 

- Ir kurgi mums sprukti? Į Atlantik Sitį? Majami Byčą? Klab 
Medą? 

- Jums atrodo, kapitone Englai, kad neturime kur bėgti? Manau, 
tikiuosi, jog jūs klystate. Aš kai ką sugalvojau. 

- Ir ką gi? 

- Pirmiausia atsakykite man į vieną klausimą. Ar pajėgtumėt pri- 
pildyti lėktuvą kuro? Turint omeny, kad oro uoste nėra elektros sro- 
vės? 

- Manau, taip. Tarkim, padedant keletui vyrų, pajėgčiau. O kas? 

- Tuomet mes vėl pakylame į orą, - atsakė Bobas. Jo kaktą 1š- 
bėrė prakaito lašeliai. - Šis garsas... šis traškesys... sklinda iš rytų. 
Laiko skylė - už kelių tūkstančių mylių į vakarus. Jeigu mes skrisime 
tuo pačiu maršrutu... ar tai įmanoma? 

- Taip, - linktelėjo Brajenas. 

Pagalbinių energetikos įrenginių jis neišjunginėjo, vadinasi, skry- 
džio programą navigacinis kompiuteris išsaugojo. Ši programa užfik- 
savo smulkiausias jų maršruto detales nuo išskridimo iš Pietų Kali- 
fornijos iki nusileidimo centrinėje Meino dalyje. Pakanka tiktai nu- 

spausti mygtuką, idant kompiuteris paprasčiausiai reversuotų marš- 
rutą. Kitas mygtukas, jau skrydžio metu, įjungs autopilotą, kuris nu- 
kreips lėktuvą šiuo maršrutu. O jau inercinė navigacinė “Teledain" 
kompanijos sistema neleis lėktuvui nukrypti nuo kurso. 

- Skrisime, jeigu reikia, bet kam? - paklausė kapitonas. 

- Tam, kad pralėktume pro /aiko skylę. Nejaugi nesupratote? Ji 
vis dar ten! 

Nikas įsmeigė akis į Bobą, paskui pasisuko į Brajeną. 

- O juk nekvaila mintis, drauguži. Kaip kaži ką, nekvaila. 

O štai Albertui Kausneriui į galvą šovė visiškai padūkusi mintis: 
jei laiko skylė toje pat vietoje, o jų lėktuvas skrido suderintu maršrutu 
standartiniame aukštyje, tuomet galbūt ir kiti lėktuvai pralėkė pro šią 
skylę tarp septynios minutės po pirmos ir ryto (nors neaišku, ar dabar 
rytas, ar vakaras). Galbūt ir Kiti lėktuvai dabar leidžiasi arba jau nu- 
sileido kituose ištuštėjusiuose Amerikos oro uostuose, kiti įgulų nariai 
ir keleiviai vaikštinėja po laukimo sales nesuprasdami, kas atsitiko... 

Ne, tuoj pat pamanė jaunuolis. Mūsų laineryje per stebuklą 
pasitaikė pilotas. Kokia tikimybė, kad tai galėtų pasikartoti? 

Jis prisiminė misterio Dženkinso žodžius apie Tedo Viljamso re- 
kordą, ir per kūną perbėgo virpulys. 

- Gal ir taip, o gal ir ne, - atsakė Brajenas. - Nors tai neturi jokios 
reikšmės, kadangi mūsų lėktuvu iš čia niekaip neišskrisime. 

- Kodėl ne? - nustebo Rudis Varvikas. - Jeigu galime pripildyti jį 
kuro, tuomet... 

- Prisimenate degtukus? Kurie neužsižiebė restorane? 

Rudis nesuprasdamas įsispitrijo į Brajeną, o štai Bobas Dženkin- 
sas iškart paniuro. Prisispaudė ranką prie kaktos, per žingsnį atsi- 
traukė. Tarytumei visas susigūžė. 

- Kuo čia dėti degtukai? - Donas stebeilijo į Brajeną iš po vešlių 
antakių, jo žvilgsnyje atsispindėjo ne tiek nesupratimas, kiek įtaru- 
mas. - Kuo čia dėti... 

Nikas beregint sumojo, ką turėjo galvoje kapitonas. 

- Nejaugi nesuprantate? - švelniai paklausė. - Ar dar neperpra- 
tote, drauguži? Jeigu nusilpo akumuliatoriai, jeigu neužsižiebia degtu- 
kai... 

- „.„vadinasi, nedegs ir kuras, - už jį pabaigė Brajenas. - Jis išsi- 
kvėpė, kaip ir visa kita šiame pasaulyje, - kapitonas nužvelgė kiek- 
vieną paeiliui. - Taip pat sėkmingai galėčiau pripildyti bakus sirupo. 


119 


2 

- Ar nė viena iš jūsų, mielosios damos, negirdėjo apie langolje- 
rus? - netikėtai paklausė Kreigas tokiu linksmu, džiugiu tonu. 

Lorelė pašoko ir nervingai pažvelgė į likusius keleivius, vis dar 
tebestovinčius prie langų. Daina beregint pasisuko į Kreigą, jo noras 
pasišnekėti mergaitės visiškai nenustebino. 

- Ne, - atsakė Daina. - O kas jie tokie? 

- Nesikalbėk su juo, - sukuždėjo Lorelė. 

- Aš jus girdžiu, - taip pat linksmai tęsė Kreigas. - Ne tik Daina 
turi gerą klausą. 

Lorelė paraudo. 

- Neketinu mergaitei daryti nieko bloga. Lygiai taip pat, kaip 
nieko bloga nebūčiau padaręs anai merginai. Aš paprasčiausiai išsi- 
gandau. O jūs? 

- Aš irgi, - griežtai atkirto Lorelė. - Bet iš baimės neimu įkaitė- 
mis merginų ir nešaudau į jaunuolius. 

- Kadangi nebijojote, jog ant jūsų vienu metu užgrius visas būrys. 
Ir dar tasai anglas... - Kreigas nusijuokė normaliu žmogišku juoku. 
- Jeigu manote, kad esu pamišęs, jums derėtų atidžiau įsižiūrėti į jį. 
Štai kieno smegenys veikia visiškai ne taip kaip normalių žmonių. 

Lorelė nežinojo, ką ir sakyti. Suprato, jog Kreigas Tumis tikrai 
neteisus, bet, antra vertus, jo pastaba apie anglą visiškai atitiko pa- 
čios moters asmeninius stebėjimus. Šio žmogaus akys... ir tasai spy- 
ris į surišto Tumio šonkaulius... Lorelę nupurtė. 

- Kas gi tie langoljerai, misteri Tumi? - paklausė Daina. 

- Buvau linkęs manyti, jog tai išgalvoti padarai, - kaip ir anksčiau 
linksmai kalbėjo Kreigas. - Tačiau dabar ėmiau abejoti... kadangi 
taip pat girdžiu šį garsą, jaunoji panele. Taip, girdžiu. 

- Garsą? - perklausė Daina. - Šį garsą kelia langoljerai? 

Lorelė uždėjo ranką jai ant peties. 

- Norėčiau, kad su juo nesišnekėtum, brangioji. Jis mane nervi- 
na. 

- Kodėl? Jis juk surištas, ar ne? 

- Taip, bet... 

- Ir mes visada galime pasišaukti likusiuosius, tiesa? 

- Na, aš manau... 

- O aš noriu žinoti, kas tokie yra langoljerai. 


o 


Lorelė pajuto žavesį bei jėgą charakterio, kuris leido Kreigui išsilai- 

kyti ant žirgo ir nesulėtinti tėvų jam suteiktos spartos. Įžvelgė jo ža- 
vesį ir jėgą, nors Kreigas tysojo ant žemės surištomis už nugaros 
rankomis, su prikepusiu prie veido krauju. 

- Mano tėvas sakydavo, kad langoljerai - mažučiai padarai, kurie 
gyvena spintose, slepiasi tamsiuose kampuose ir po lovomis. 

- Kaip elfai? - pasmalsavo Daina. 

Kreigas nusijuokė ir pakratė galvą. 

- Manau, jie toli gražu ne tokie simpatiški kaip elfai. Tėvas sakė, 
kad jie plaukuoti, aštriadančiai, su daugybe miklių mažyčių kojyčių. 
Tokių miklių, jog nesunkiai pasiveja blogus berniukus ir mergaites, 
kad ir kaip vikriai šie spruktų šalin. 

- Liaukitės, - šaltai metė Lorelė. - Jūs gąsdinare vaiką. 

- Ne, jis manęs negąsdina, - paprieštaravo Daina. - Aš sugebu 
atskirti išmonę nuo tiesos. Tai smagu ir įdomu, nieko daugiau. 

Bet iš jos veido išraiškos jautėsi, kad ne vien šiaip įdomu. Mer- 
gaitė gerte gėrė kiekvieną žodį. 

- Įdomu, ar ne? - patenkintas savimi nusišypsojo Kreigas. - O 
štai Lorelė tikrai nusprendė, jog tave gąsdinu. Laimėjau cigarą, Lo- 
rele? Jeigu taip, tai norėčiau “El Producto". Prastų, tokių, kaip “Whi- 
te Owls", aš nepripažįstu, - ir jis vėl nusijuokė. 

Lorelė nutylėjo, todėl Kreigas vėl ėmė porinti apie langoljerus. 

- Mano tėvas sakydavo, kad langoljerų yra tūkstančiai. Tikrai ne 
mažiau, kadangi milijonai blogų berniukų ir mergaičių trankosi po 
pasaulį. Taip jis visuomet sakydavo. Mano tėvas nematė nė vieno 
bėgiojančio vaiko. Jie visuomet trankėsi. Manau, jam šis žodis pati- 
ko, nes reiškė tikslo, krypties nebuvimą, nurodė neproduktyvų ener- 
gijos švaistymą. O langoljerai... jie bėgiojo. Jie turėjo tikslą. Tiesą 
sakant, visas jų egzistavimas rėmėsi šiuo tikslų. 

- O ką bloga šie vaikai darė? - paklausė Daina. - Kodėl tapo to- 
kie blogi, kad juos prireikė atiduoti langoljerams? 

- Žinai, aš džiaugiuosi, kad uždavei šį klausimą. Kai mano tėvas 
sakydavo, jog kas nors yra blogas, Daina, jis turėjo omeny tinginystę. 
Tingus žmogus negalėjo būti BENDROJO PLANO dalis. Jokiu bū- 
du. Mūsų namuose arba dalyvavai BENDRAJAME PLANE, arba 
VENGEI DARBO. Blogesnio dalyko už pastarąjį tiesiog negalėjo bū- 
ti. Žmogžudystė buvo laikoma smulkia nuodėme palyginti su DAR- 
BO VENGIMU. Jeigu nesi BENDROJO PLANO dalis, sakė tė- 
vas, langoljerai būtinai ateis ir su tavimi susidoros. Kada nors naktį 
gulėsi lovoje, išgirsi jų artėjimą... jų gurgždančius, čeksinčius žings- 

nius... ir net jeigu pabandysi nuo jų pasprukti, jie tave pasivys. Savo 
mikliomis mažomis... 

- Užteks! - nutraukė jį Lorelė. 

- Jų žingsnius mes ir girdime, - Kreigo akys švytėjo. - Nuo jų 
niekur nepasislėpsi. Iki čia atsklindantis garsas ir yra... 

- Nutilkite, nes trenksiu jums kuo nors! 

- Gerai, - Kreigas persivertė ant nugaros, susiraukė, atsigulė ant 
šono nusisukęs nuo jų. - Įkyri, kai tave muša gulintį ir surištą. 

Šįsyk Lorelė paraudo iki plaukų šaknų, prikando lūpą ir nieko 
neatsakė. Jai norėjosi verkti. Kaip galima laikyti pažabotą tokį žmo- 
gų? Kaip? Iš pradžių jis elgėsi kaip padūkęs pamišėlis, dabar atrodė 
visiškai normalus. O tuo metu visas pasaulis... BENDRASIS PLA- 
NAS, kaip apibūdino misteris Tumis... ritosi velniop. 

- Galiu kirsti lažybų, kad jūs bijojote savo tėvo, ar ne taip, misteri 
Tumi? 

Kreigas staigiai pasuko galvą, nustebęs pažvelgė į Dainą. Vėl 
nusišypsojo, bet jau kitokia šypsena. Joje atsispindėjo liūdesys ir 
nuoskauda. 

- Šįsyk /u išlošei cigarą, mis. Jis mane šiurpino. 

- Jis mirė? 

- Taip. 

- Jis VENGĖ DARBO? Langoljerai prisikasė iki jo? 

Kreigas ilgam susimąstė. Jam lyg ir sake, kad tėvas mirė darbe 
nuo infarkto. Kai sekretorė dešimtą ryto paskambino jam į kabinetą, 
norėdama priminti apie pasitarimą, ir nesulaukė atsakymo, ji atsidarė 
duris ir išvydo, jog misteris Tumis guli ant grindų išsprogusiomis aki- 
mis ir puta prie burnos. Nebegyvas. 

Ar kas nors iš tikrųjų man tai pasakojo? pagalvojo Kreigas 
Tumis. Apie išsprogusias akis, putą prie burnos? Galėjo pasa- 
koti motina, gerokai kauštelėjusi... Ar aš pats tai prasimaniau? 

- Misteri Tumi! Ar prisikasė? 

- Taip, - galiausiai atsiliepė Kreigas. - Manau, vengė, ir jie prisi- 
kasė iki tėvo. 

- Misteri Tumi! 

- Ką? 

- Aš ne tokia, kokią jūs mane matote. Nesu išsigimusi. Ir liku- 
sieji taip pat. 

Jis nustebęs įsispoksojo į mergaitę. 

- Iš kur gali žinoti, kokius jus matau, mažoji nerege mis? 

- Pasirodo, galiu. 

Lorelė pasisuko į mergaitę, ir ūmai pasijuto tarsi ne savam kaily- 
je... Suprantama, Lorelė nieko neišvydo. Juodi Dainos akiniai slėpė 
mergaitę nuo smalsių žvilgsnių. 

Likusieji keleiviai stovėjo prie langų, klausėsi tolimo traškeęsio ir 
tylėjo. Regis, jie jau pasakė viską, ką galėjo. 

- Tai ką gi mums dabar daryti? - pirmasis neišlaikė Donas. 

Albertui pasirodė, jog raudoni Gafnio marškiniai jau nebe tokie 
ryškūs, tarytum išblukę. 

- Nežinau, - atsakė Brajenas. 

Jį siutino jo paties bejėgiškumas. Pasižiūrėjo į lėktuvą, savo lėk- 
tuvą, ir jau kelintą kartą liko apstulbintas linijų aiškumo, korpuso 
grakštumo. Prie įlaipinimo rankovės sustingęs aviakompanijos “Del- 
ta" “Boingas-727", palyginti su juo, priminė nevalyvą matroną. Jis 
tau taip patinka, kadangi daugiau juo nebeskrisi, tarė sau Bra- 
jenas. Tau jis, kaip vairuotojui - gražuolė ant užpakalinės limu- 
zino sėdynės. Atrodo dar nuostabesnė, nes žinai, jog ji nėra ir 
niekuomet nebus tavo. 

- Kiek mums dar liko kuro, Brajenai? - netikėtai paklausė Nikas. 
- Gal šiame pasaulyje varikliai dirba kitu komponentų santykiu. Gal- 
būt jo liko daugiau, negu tu įsivaizdavai. 

- Kuro sunaudojama tiek pat, - atsakė Brajenas. - Kai nusileido- 
me, bakuose liko kiek mažiau nei šeši šimtai svarų. Norint sugrįžti at- 
gal, mums reikia bent penkiasdešimties tūkstančių. 

Betanė išsiėmė cigarečių pakelį, pasiūlė Bobui. Tasai papurtė 
galvą. Mergina išsitraukė degtukų dėžutę, brūkštelėjo. Degtukas ne- 
užsižiebė. 

- Deja, - išsiveržė jai. 

Albertas pasižiūrėjo į Betanę. Šioji brūkštelėjo degtuku dar kar- 
tą... antrą... trečią. Rezultatas buvo toks pat. Įsmeigė išgąstingas 
akis į Albertą. 

- Duokš man. 

Bet ir jam nepavyko. 

- Atrodo, tai užkrečiama, - pagrįstai pastebėjo Rudis Varvikas. 

Betanė apsiverkė, ir Bobas, netardamas nė žodžio, pasiūlė jai 
nosinę. 

- Vieną minutėlę, - Albertas dar kartą brūkštelėjo degtuku. 

Šįsyk jis užsižiebė... tačiau degė nenoriai, vos ne vos. Jaunuolis 
pakėlė liepsnelę prie Betanės cigaretės galiuko, ir ūmai priešais jį 
mintyse iškilo ženklas, pro kurį paskutiniuosius trejus metus jis kas- 
dien pravažiuodavo dviračiu pakeliui į Pasadenos vidurinę mokyklą: 
“DĖMESIO! PRIEKYJE - DVIPUSIO EISMO KELIO RUO- 
ŽAS“. 

Ką tai galėtų reikšti? - pagalvojo. 

Jis nežinojo... kol kas. Tačiau neabejojo, jog kažin kas be galo 
svarbu veržėsi iš pasąmonės ir stengėsi pasiekti jo protą. 

Albertas krestelėjo ranka, degtukas tuoj pat užgeso. 

Betanė užsitraukė, susuko grimasą: 

- Šienas, o ne tabakas! 

- Išpūsk dūmus man į veidą, - paprašė Albertas. 

- Kaip? 

- Juk girdėjai. Išpūsk dūmus man į veidą. 

Mergina pakluso, Albertas įkvėpė dūmų. Kvapas aiškiai pasikei- 


Tikrai, šis dalykas, kad ir kas jis būtų, užkrečiamas. 

; DĖMESIO! PRIEKYJE - DVIPUSIO EISMO KELIO RUO- 
ZAS. 

- Aš grįžtu į restoraną, - paskelbė Nikas; jis atrodė visiškai pri- 
slėgtas. - Mūsų draugas gudrus ir klastingas. Nenoriu ilgai jį palikti su 
damomis. 

Visi pasekė jam pridurmais. “Tarsi vasaros griaustinį išgirdusios 
karvės“, - pamanė Albertas. 

- Eime, - truktelėjo jam už rankovės Betanė. - Ko čia stovėti? - 
Ji numetė į peleninę nebaigtą rūkyti cigaretę, Bobo nosine nusišluostė 
akis ir paėmė Albertui už rankos. 

Brajenas, Nikas, Bobas, Donas Gafnis, Rudis Varvikas jau buvo 
perėję pusę laukimo salės, ir Albertas stebeilijo į raudonais marški- 
niais aptemptą Gafnio nugarą, kai prieš jo akis vėl iškilo tas pats ke- 
lio ženklas: “DĖMESIO! PRIEKYJE - DVIPUSIO EISMO KELIO 
RUOŽAS“. 

- Stok! - šūktelėjo jis, sugriebė Betanę per taliją, prisitraukė prie 
savęs ir įkniaubė nosį merginai į duburį virš raktikaulio. 

- Oi! Betgi mes vienas kito visai nepažįstame! - aiktelėjo Beta- 
nė. 

Paskui sukikeno ir apkabino Alberto kaklą. Albertas, kurio įgim- 
tas jaunuolio drovumas pranykdavo tiktai svajonėse, neatkreipė į tai 
Jokio dėmesio. Jis dar kartą garsiai įkvėpė pro nosį. Merginos plaukų, 
prakaito, kvepalų kvapas dar išliko, bet nusilpo, labai nusilpo. 

- Keistas kavalierius! - Betanė vis kikeno, bet jau paraudusi. 

Albertas pažvelgė į jų 767-ąjį ir išvydo tai, ką prieš kelias minu- 
tes pastebėjo Brajenas: neįtikėtiną korpuso baltumą ir linijų ryškumą. 
Laineris tarytum vibravo energija pilkame, drumstame supančios ap- 
linkos fone. 

Ir tuomet ryškiu plykstelėjimu nušvito jo protas, vis dėlto prasi- 
veržė paviršiun. Pagrindinė mintis priminė ugnies kamuolį, nuo jo 
rangėsi protuberantai - jos praktinio panaudojimo variantai. Albertui 
užėmė kvapą. 

- Albertai? - nustebo Bobas. - Albertai, kas atsiti... 

- Kapitone Englai! - ėmė šaukti Albertas. 

Restorane Lorelė pašoko ant kojų. Daina tuoj pat įsikibo į ją savo 
rankutėmis. Kreigas Tumis pasuko kaklą, norėdamas pamatyti, kas 
vyksta laukimo salėje. 

- Kapitone Englai, ateikite čia! 

Pakilimo ir nutūpimo aikštėje garsas sustiprėjo. 

Brajenui jis priminė statinius trikdžius. Nikui Hopvelui - sausos 
žolės šnarėjimą tropikuose pučiant smarkiam vėjui. Albertui, kuris 
vasarą dirbo “Makdonalde" - riebalų vonelėje kepančias bulves. Bo- 
bui Dženkinsui atrodė, tarsi kas nors glamžytų popierių tolimame 
kambaryje. 

Visi keturi leidosi konvejeriu, pralindo pro gumos juostas ir dabar 
stovėjo bagažo vežimėlių iškrovimo zonoje, įsiklausydami į garsus, 
skleidžiamus padarų, kuriuos Kreigas pavadino langoljerais. 

- Ar jie labai priartėjo? - paklausė Brajenas Niko. 

- Sunku pasakyti. Lyg ir priartėjo, bet langai ir sienos garsą slo- 
pina. 

- Eime, - Albertas nekantriai mindžikavo nuo vienos kojos ant ki- 
tos. - Kaip mes įsigausime į lėktuvą? Loviu? 

- Nebūtinai, - Brajenas parodė į stumdomą trapą, kuris stovėjo 
prie 2-osios galerijos. 

- Tu žinai, jog tai labai drąsi prielaida, ar ne, Albertai? - paklausė 
Brajenas pakeliui prie trapo. 

- Taip, bet... 

- Geriau drąsi negu jokios, - už jį pabaigė Nikas. 

- Nesijaudinkite, - įsiterpė rašytojas. - Aš nusivilsiu nemažiau už 
jus. Jaunuolio idėja labai logiška... nors, Albertai, tu supranti, kad 

galbūt esama faktorių, apie kuriuos mes dar nieko nežinome, argi ne 
taip? 

- Be abejo! 

Jie prisiartino prie trapo, Brajenas patraukė aukštyn stabdžio pe- 
dalą, atlaisvindamas ratus. Nikas įsikibo į dešinę rankeną, Brajenas 
- t kairę. 

- Tikiuosi, jis riedės, - išsiveržė Brajenui. 

- Riedės, - įsitikinęs atsakė Bobas Dženkinsas. - Patys papras- 
čiausi cheminiai ir fiziniai dėsniai veikia, kaip ir anksčiau. Mūsų kū- 
nai gali perdirbti įkvepiamą orą, atsidarinėja ir užsidarinėja durys... 

- Nepamirškite gravitacijos, - priminė Albertas. - Žemės trauka 
tebeegzistuoja. 

- Galbūt liausimės diskutavę ir imsimės darbo? - pasiūlė Nikas. 

Trapas nesunkiai pajudėjo iš vietos. Nikas su Brajenu, pernelyg 
neįsitempdami, ėmė stumti jį prie 767-ojo, Albertas su Bobu nužings- 
niavo įkandin. Vienas iš ratų ritmiškai girgžčiojo. Girgžčiojimą lydėjo 
iš rytų sklindantis nuolatinis gurgždesys. 

- Pažvelkite į jį, - Albertas parodė į lėktuvą. - Tiktai pažvelkite. 
Argi nematote, kaip smarkiai jis išsiskiria iš visos aplinkos? 

Atsakyti nereikėjo, tad visi nutylėjo. Žinoma, jie matė. Ir Braje- 
nas, tegu nenoriai, turėjo pripažinti, jog vaikinas, ko gero, sako tiesą. 

Jie pastatė trapą kampu su loviu, viršutinį laiptelį nuo liuko tesky- 
rė pora pėdų. 

- Aš užkopsiu į lėktuvą pirmas, - tarė Brajenas. - Kai nuimsiu 10- 
vį, tu, Nikai, su Albertu pristumsite trapą kaip reikiant. 

- Gerai, kapitone, - Nikas tiksliai atidavė pagarbą, smiliaus ir di- 
džiojo piršto galiukai vos prisilietė prie kaktos. 

- Jaunimo reikalų atašė, - nusišypsojo Brajenas ir lengvai užbėgo 
laipteliais. 

Porą minučių jis sugaišo tam, kad su gerve įsitrauktų į lėktuvą lo- 
vį. Paskui iškišo galvą pro liuką ir stebėjo, kaip bus pastatytas trapas: 
tiktai to ir betrūko, kad jo nepatyrę pagalbininkai atsitiktinai pažeistų 
lėktuvą. 

Rudis Varvikas ir Donas Gafnis dabar prižiūrėjo Kreigą. Betanė, 
Daina ir Lorelė stovėjo prie lango laukimo salėje. 

- Ką jie daro? - paklausė Daina. 

- Jie įtraukė lovį ir vietoje jo pastatė trapą, - atsakė Lorelė. - Da- 

bar lipa į lėktuvą, - ir pasisuko į Betanę. - Tu tikrai nežinai, ką jie su- 
manė? 

Betanė pakratė galvą. 

- Žinau, kad Tūzui, tai yra Albertui, vos nepasimaišė protas. No- 
rėčiau manyti, kad jį apakino aistra man, bet žinau, jog tai netiesa, - 
ji patylėjo. - Bent jau kol kas. Jis kažką pasakė apie lėktuvą. Ir apie 
tai, kad mano kvepalai čia labai greitai išsikvepia. Vargu ar tai patik- 
tų Koko Šanel, ar kaip ten ją vadina. Dar jis kalbėjo apie dvipusį eis- 
mą. Šito tai jau visiškai nesupratau. Svaičiojo kažkokias nesąmones. 

- Aš žinau, ką jis turėjo omeny, - pratarė Daina. 

- Ką gi, brangioji? 

Daina tiktai papurtė galvą. 

- Aš labai viliuosi, kad jie pasiskubins. Kadangi vargšas misteris 
Tumis teisus. Langoljerai artėja. 

- Daina, juk juos susigalvojo jo tėvas. 

- Galbūt kažkada jie ir buvo sugalvoti, - Daina nereginčiomis aki- 
mis pasisuko į langus. - Dabar jau nebe. 

- Nagi, Tūzai, - pažvalino jaunuolį Nikas. - Pradėk. 

Alberto širdis dusliai plakė ir virpėjo rankos, kai jis dėliojo keturis 
eksperimentinius objektus ant staliuko-lentynėlės pirmosios klasės 
salone, kur jau kadai kadės ir kitoje kontinento pakrantėje moteris, 
vardu Melanė Trevor, laikė apelsinų sulčių paketėlius ir du butelius 
šampano. 

Brajenas stebėjo, kaip ant stalo atsirado knygelės pavidalo deg- 
tukų dėžutė, “Budvaizerio" butelis, skardinė pepsikolos ir sumuštinis 
su riešutų sviestu plastikinėje pakuotėje iš restorano šaldytuvo. 


"y 

Donas išėjo iš restorano ir patraukė prie langų. 

- Kaip ten reikalai? 

- Mes nežinome, - atsakė Betanė. 

Jai pasisekė užžiebti dar vieną degtuką, ir mergina vėl rūkė. Kai 
išsitraukė cigaretę iš burnos, Donas pastebėjo, kad mergina buvo 
nuplėšusi filtrą. 

- Jie sulipo į lėktuvą ir vis dar ten tūno. Daugiau nieko nežino- 
me. 

Donas kelias sekundes apžiūrinėjo pakilimo ir nutūpimo aikštę. 

- Kažkas pasikeitė. Tiktai negaliu suprasti, kas būtent. 

- Temsta, - atsakė Daina. - Štai kas pasikeitė, - jos balsas skam- 
bėjo lygiai, bet veide atsispindėjo vienišumas ir baimė. - Jaučiu, kad 
temsta. 

- Ji teisi, - sutiko Lorelė. - Diena truko viso labo dvi ar tris va- 
landas, bet jau artėja naktis. 

- Man vis atrodo, jog tai sapnas, - prisipažino Donas. - Pats bai- 
siausias košmaras, koks tiktai man buvo prisisapnavęs, tačiau tikiuosi 
netrukus nubusti. 

Lorelė linktelėjo. 

- O kaip ten misteris Tumis? 

Donas nelinksmai nusijuokė. 

- Jūs nepatikėsite. 

- Kuo nepatikėsime? - pasmalsavo Betanė. 

- Jis užsnūdo. 

Kreigas Tumis, suprantama, nemiegojo. Žmonės, užmiegantys 
kritiniais momentais, kaip tie tipai, privalėję prižiūrėti Jėzų Kristų, kol 
šis meldėsi Getsemanės sode, tikrai nebuvo BENDROJO PLANO 
dalis. 

Jis stebėjo abu vyriškius primerkęs akis, vildamasis, kad šie pa- 
sišalins ir paliks jį vieną. Pagaliau vienas, raudonais marškiniais, nu- 
ėjo. Varvikas, plikis dideliais įstatomais dantimis, prisiartino prie 
Kreigo, pasilenkė virš jo. Kreigas visiškai užmerkė akis. 

- Ei, ar tu miegi? 

Kreigas tysojo nejudėdamas, lygiai alsavo. Pamanė, gal knark- 
telėti, bet nusprendė, jog galima išsiversti ir be šito. 

Varvikas lengvai stuktelėjo jam į šoną. Kreigas neatsimerkė, ne- 
pakeitė kvėpavimo ritmo. 

Plikis atsitiesė, pastovėjo prie jo, nupėdino prie restorano durų, 
kur ir sustojo, žiopsodamas į merginas bei Doną Gafnį. Kreigas kiek 
pramerkė vieną akį, įsitikino, kad Varvikas nusisuko į jį nugara. O 
paskui labai atsargiai pamėgino išsinarplioti iš jo riešus apglėbusio 
mazgo. Iš staltiesės susukta virvė jau truputį atsilaisvino. 

Jis trūkčiojo rankas pirmyn ir atgal, atidžiai stebėdamas Varviko 
nugarą, pasirengęs sustingti tą pačią akimirką, kai tiktai Varvikas 
sujudės. Kreigas karštai troško, kad plikis neatsisuktų. Tumis Krei- 
gas norėjo išsilaisvinti iki to laiko, kol tie šūdžiai išlips iš lėktuvo ir su- 

grįš į oro uosto pastatą. Ypač angliškasis šūdžius, kuris vos nenusu- 
ko jam nosies ir spyrė į šonkaulius gulinčiam ant grindų. Angliškasis 
šūdžius ir surišo jį kaip reikiant. Ačiū Dievui, anglui teko pasitenkinti 
susukta staltiese. Jeigu ši būtų buvusi nailoninė... Tuomet būtų 
smarkiai nepasisekę, o taip... 

Vienas iš mazgų atsilaisvino, ir dabar Kreigas sukinėjo rankas 1š 
vieno šono į kitą. Girdėjo, kaip artinasi langoljerai. Ir ketino pasprukti 
iš čia iki jiems pasirodant. Bostone jis bus saugus. [ salę, pilną ban- 
kininkų, dykaduoniai neįleidžiami. 

Ir vargas. tam vyrui, moteriai ar vaikui, kuris pamėgins stoti 
Kreigui skersai kelio. 

Albertas pakėlė degtukų aplankalėlį, kurį atsinešė iš restorano. 

- Daiktinis įrodymas A, - paskelbė jis. - Pradedame. 

Jis atplėšė degtuką ir jį brūkštelėjo. Drebančios rankos apvylė, 
degtukas pračiuožė aukščiau šiurkščios juostelės ir sulinko. 

- Mėšlas! - išsiveržė Albertui. 

- Galbūt leisi man... - pasisiūlė Bobas. 

- Palikite jį ramybėje, - sulaikė rašytoją Brajenas. - Tai jo idėja. 

- Nusiramink, Albertai, - patarė Nikas. 

Albertas atplėšė naują degtuką, išspaudė šypseną. Čirkštelėjo. 

Degtukas neužsižiebė. Brūkštelėjo dar kartą. Degtukas neužsi- 
žiebė. 

- Taip ir maniau, - atsiduso Brajenas. - Nieko... 

- Sieros kvapas, - pertraukė jį Nikas. - Aš jį pajutau. Išbandyk 
kitą, Tūzai. 

Bet Albertas trečią kartą čirkštelėjo tuo pačių degtuku... ir šis 
plykstelėjo. Ir neužgeso, kai sudegė galvutė. Liepsnojo toliau kaip 
įprastas degtukas. 

Albertas pakėlė galvą, jo burna išsiplėtė į plačią šypseną. 

- Matote? Matote? 

Krestelėjo ranka, užgesino degtuką, metė ant grindų, atplėšė 
naują. Šis užsiplieskė pirmuoju brūkštelėjimu. Vaikinas priglaudė jį 
prie likusių degtukų, kaip padarė Bobas Dženkinsas restorane. Šį sy- 
kį jie akimoju užsiliepsnojo. Ir Albertui teko užpūsti juos kaip žvake- 
les ant gimtadienio torto. Turėjo pūstelėti kelis sykius. 

- Matote? - džiugiai šūktelėjo. - Žinote, ką tai reiškia? Dvipusis 
eismas! Mes kartu atsivežėme savo laiką! Už lėktuvo - praeitis, į 
rytus nuo laiko duobės ji visur... Bet čia, lėktuve, vis dar dabartis! 

- Na, nežinau, - Brajeno balse skambėjo abejonė, bet jo siela jau 
dainavo: jautė, kad nieko neįmanomo daugiau nebėra. Jis taip norėjo 
apkabinti Albertą, paplekšnoti vaikinui per nugarą. 

- Šaunuolis, Albertai! - riktelėjo Nikas. - Dabar alaus! Išbandyk 
alų! 

Albertas atkimšo butelį, kol Nikas ieškojo sveikos stiklinės tarp 
išvirtusių iš. gėrimų vežimėlio indų šukių. 

- Kur dūmelis? - paklausė Brajenas. 

- Dūmelis? - nesuprato Bobas. 

- Na, ne visai dūmelis, veikiau garas, kuris atrodo kaip dūmas ir 
susikaupia butelio kaklelyje. 

Albertas pauostė, ištiesė butelį Brajenui. 

- Įsitikinkite pats. 

Brajenas pauostė ir nusišypsojo. 

Kvapas alaus, nors ir be dūmelio. 

Nikas ištiesė stiklinę, ir Albertas ne be pasitenkinimo atkreipė dė- 
mesį, jog anglo ranka irgi dreba. 

- Pilk, - skubino jį anglas. - Laukimas man veikia nervus. 

Albertas įpylė, ir šypsenos išblėso. 

Alus išsivadėjo. Visiškai išsikvėpė. Apie kokias putas galima kal- 
bėti? Alus priminė analizei atneštą šlapimą. 


10 

- Viešpatie švenčiausias, temsta! 

Stovintieji prie lango atsigręžė į artėjantį prie jų Rudį Varviką. 

- Lyg ir privalėjote prižiūrėti psichą, - priminė jam Donas, bet 
Rudis numojo ranka. 

- Jis atsijungė. Manau, tasai smūgis į galvą paveikė stipriau, nei 
atrodė iš pirmo žvilgsnio. Kas čia dedasi? Kodėl taip greitai temsta? 

- Iš kur mes galime žinoti, - atsakė Betanė. - Nuo mūsų niekas 
nepriklauso. Kaip manote, tą keistą tipą ištiko koma? 

- Visiškai nenutuokiu. O jeigu ir taip, mes jo juk netrikdysime, ar 
ne? Viešpatie, koks klaikus garsas! Tarytum termitų kaimenė būtų 
užpuolusi kokį medį, - Rudis pirmą kartą pamiršo savo pilvą. 

Daina pakėlė galvą į Lorelę: 

- Manau, mums derėtų patikrinti, kaip ten misteris Tumis. Aš dėl 
jo nerimauju. Galiu kirsti lažybų, kad jis įbaugintas. 

- Jeigu misteris be sąmonės, Daina, vargu ar mes galėsime... 

- Nemanau, kad jis be sąmonės, - paprieštaravo Daina. - Jis net- 
gi nemiega. 

Lorelė mąsliai pasižiūrėjo į mergaitę ir paėmė ją už rankos. 
- Gerai. Eime pasižiūrėti, kaip jis ten. 

Mazgas, Niko Hopvelo užveržtas ant dešiniojo Kreigo riešo, pa- 
galiau atsipalaidavo, ir vyrukas sugebėjo ištraukti ranką. Po to išlais- 
vino ir antrąją. Pašoko. Galvą pervėrė skausmas, jį sumėtė. Prieš 
akis ėmė šokinėti juodi taškeliai, paskui lėtai pranyko. Tumis paste- 
bėjo, kad laukimo salėje greitai tirštėja prieblanda. Artėjo naktis. 
Langoljerų gurgždesys buvo girdėti vis aiškiau, gal todėl, kad jo klau- 
sa buvo sukoncentruota į šį garsą, gal dėl to, kad langoljerai iš tiesų 
artinosi. 

Kreigas pastebėjo, kaip tolimajame laukimo salės gale du siluetai, 
aukštas ir žemas, atsiskyrė nuo likusiųjų ir pajudėjo jo linkui. Moteris 
išdidžiu balsu ir maža akla mergaitė atstumiančia, pasipūtusia fizio- 
nomija. Vyriškis negalėjo leisti, kad jos pakeltų aliarmą. To jis nepla- 
navo. 

Tumis pasitraukė atatupstas nuo kruvinos dėmės ant kilimo, liku- 
sios toje vietoje, kur gulėjo jo galva, nenuleisdamas akių nuo besiar- 
tinančių figūrų. 

Ant prekystalio, kasos aparato kairėje, stovėjo dėžės su šakutė- 
mis, šaukštais, peiliais. Tačiau plastikiniais, todėl jam netinkamais. 
Kreigas dirstelėjo už kasos aparato, ir ne veltui: ant lentynėlės gulėjo 
mėsininko peilis. Kreigas jį pasičiupo ir užlindo už kasos aparato. 
Ypač įdėmiai stebėjo mažąją mergaitę. Mažylė daug žinojo... galbūt 
pernelyg daug. Todėl kilo klausimas: kaip ji savo žiniomis pasinau- 
dos? 

Labai įdomus, opus klausimas. 

Ar ne? 

Nikas pasisuko nuo Alberto į Bobą. 

- Taigi, su degtukais pavyko, o su alumi ne, - jis vėl pasižiūrėjo į 
alaus stiklinę. - Ir ką tai galėtų... 

Nuo stiklinės dugno pakilo pirmoji kekė burbuliukų. Jie sparčiai 
nėrė aukštyn, plėtėsi, uždengė paviršių plonu putų sluoksniu. Niko 
akys ko neišvirto iš nuostabos. 

- Ko gero, - prakalbo Bobas, - reikia tam tikro laiko, kad daiktai 
pereitų iš praeities į dabartį, - jis pakėlė stiklinę, nugėrė, sučepsėjo 

lūpomis. - Puikus alus, - visi spygsojo į tikrų putų sluoksnį. - Sąžinin- 
gai prisipažįstu - geresnio alaus man gerti neteko. 

Albertas dar įpylė alaus. Šįkart gėrimas išsyk gausiai suputojo, 
puta išsipūtė virš stiklinės ir iškopė iš jos. Brajenas pakėlė stiklą. 

- Ar tikrai nori išgerti alaus? - Nikas kuo nuoširdžiausiai šypso- 
josi. - Pilotai prieš skrydį lyg ir nevartoja alkoholinių gėrimų? 

- Ši taisyklė neveikia, kai kalbama apie skrydžius laike. Gali dirs- 
telėti į instrukciją, - kapitonas gurkštelėjo alaus, nusijuokė ir pažvelgė 
į Bobą. - Jūs teisus, tai pats geriausias alus, kokį man teko gerti. Da- 
bar pamėgink pepsio, Albertai. 

Albertas atsidarė skardinę, ir jie išgirdo charakteringą šnypšti- 
mą, nepakeičiamą visų reklamų, liaupsinančių nealkoholinius gaiviuo- 
sius gėrimus, atributą. Albertas kilstelėjo skardinę prie burnos, o kai 
nuleido, jo akyse blizgėjo ašaros. 

- Ponai, šiandien itin gera pepsikola, - paskelbė jis vyresniojo pa- 
davėjo balsu, ir visi draugiškai nusikvatojo. 

Donas Gafnis pasivijo Lorelę su Daina prie restorano durų. 

- Nusprendžiau, kad man būtų geriau... - ir, nutilęs ties puse žo- 
džio, apsidairė. - Velnias. Kurgi jis? 

- Aš ne... - buvo beprabylanti Lorelė, ir tuomet pasigirdo Dainos 
balsas: 

- Tyliau! 

Jos galva lėtai pasisuko nelyginant radijo lokatoriaus antena. 
Akimirksniu restorane pakibo mirtina tyla... bent jau Lorelė nieko 
negirdėjo. 

- Ten, - Daina parodė į kasos aparatą. - Jis slepiasi ten. 

- Iš kur žinai? - nervingai paklausė Donas. - Aš nieko negir- 
džiu... 

- Žinau, - ramiai atsakė mergaitė. - Girdžiu, kaip jo nagai krebž- 
da į metalą. Ir girdžiu jo širdies tvinksnius. Ji plaka labai tankiai ir la- 
bai smarkiai. Jis mirtinai išsigandęs. Man taip jo gaila, - netikėtai ji 
ištraukė ranką iš Lorelės delno ir žengė pirmyn. 

- Daina, ne! - sušuko Lorelė. 

Mergaitė tarytumei jos neišgirdo. Aklino kasos aparato link, at- 
stačiusi priešais save rankas, kad neatsimuštų į stalą arba kėdę. Še- 
šėliai, atrodė, prarijo ją. 

- Misteri Tumi? Prašau išeiti. Mes nenorime jums padaryti nieko 
bloga. Prašau nesibijoti... 

Iš už kasos aparato pakilo riksmo banga. Garsaus ir veriančio. 
Tarsi tai būtų vienas trumpas žodis, tačiau tęsiamas pamišėlio balsu. 

- Tuuuuuu... 

Kreigas iššoko iš slėptuvės žioruojančiomis akimis, su peiliu ran- 
koje, ūmai suvokęs, kad mergaitė - viena iš jų, kad ji slepiasi po 
tamsiais akiniais, kad ji ne šiaip langoljeras, o vyriausiasis langolje- 
ras, kad būtent ji sukviečia likusius, sukviečia negyvomis, nereginčio- 
mis akimis. 

- Tuuuuuu... 

Klykdamas jis puolė prie mergaitės. Donas Gafnis pastūmė Lo- 
relę į šalį ir metėsi pirmyn. Staigiai, bet nepakankamai. Apimtas pa- 
mišimo, Kreigas Tumis galėjo greitumu varžytis su bet kuriuo langol- 
jeru. Jis šoko tiesiai prie Dainos. 

Mergaitė nepabandė nuo jo išsisukti. Daina tiesė į jį rankas, no- 
rėdama apkabinti ir nuraminti. 

- ...uuuuwu... 

- Viskas gerai, misteri Tumi. Nebijo... 

Šią akimirką Kreigas susmeigė į ją peilį ir tebeklykdamas išskuo- 
dė į laukimo salę. 

Daina trumpam sustingo. Jos rankos apčiuopė iš suknelės kyšan- 
čią medinę peilio rankeną, tyrinėdamos šia perbėgo. O paskui mer- 
gaitė lėtai, gracingai susmuko ant grindų, tapdama dar vienu šešėliu 
tirštėjančiose sutemose. 


SEPTINTAS SKYRIUS 


Daina Šešėlių slėnyje. 
Pats mikliausias tosteris į rytus nuo Misisipės. 
Lenktynės su laiku. Nikas priima sprendimą 

Albertas, Brajenas, Bobas ir Nikas skanavo sumuštinį su riešutų 
sviestu. Kiekvienas atsikando po du kartus... ir iš sumuštinio teliko 
vieni prisiminimai. Albertas pamanė, kad tokio nuostabaus maisto 
negamino netgi jo mama. Skrandis jau reikalavo daugiau. 

- Manau, mūsų plikajam bičiuliui misteriui Varvikui ši eksperi- 

mento dalis būtų patikusi labiau už viską, - Nikas pasižiūrėjo į Alber- 
tą. - Tu genijus, Tūzai. Žinai tai, ar ne? Tikras genijus. 

Albertas paraudo iš laimės. 

- To jau per daug. Aš tik pasinaudojau dedukciniu metodu, apie 
kurio egzistavimą priminė misteris Dženkinsas. Jeigu du srautai, ju- 
dantys priešpriešinėmis kryptimis, susitinka, jie susimaišo ir sudaro 
verpetą. Pamačiau, kas atsitiko Betanės degtukams, ir nusprendžiau, 
jog lėktuve gali įvykti atvirkščiai. O dar tie ryškiai raudoni misterio 
Gafnio marškiniai. Jie ėmė prarasti spalvą, bluko tiesiog akyse. To- 
dėl ir nusprendžiau: jeigu kas nors praranda pirmines savybes už lėk- 
tuvo, galbūt lėktuve šios savybės ims atsistatyti? Štai... 

- Atleisk, kad pertrauksiu, - įsiterpė Bobas Dženkinsas, - bet 
manau, jog atstatymo procesą mums reikia pradėti kiek įmanoma 
greičiau. Šie garsai! Tačiau kur kas svarbiau yra kitkas. Lėktuvas - 
ne uždara sistema. Manyčiau, praeis ne tiek daug laiko, kol jis ims 
prarasti savo... savo... 

- Savo laikiškąją priklausomybę? 

- Taip. Gerai pasakyta. Kuras, kuriuo dabar papildysime talpas, 
galbūt ir degs... bet po keleto valandų... gal jau nebe. 

Brajenu: kniostelėjo nemaloni mintis: o jeigu kuras liausis degti, 
kai jie nuskris tiktai pusę kelio, 36 tūkstančių pėdų aukštyje? Jis išsi- 
žiojo tai pasakyti... ir užsičiaupė neprataręs nė žodžio. Kam sakyti, 
jeigu ką nors pakeisti jie bejėgiai? 

- Nuo ko pradėsime, Brajenai? - dalykiškai paklausė Nikas. 

Brajenas mintyse peržvelgė visus kuro užpildymo etapus. Turė- 
damas omeny, kad jo pagalbininkai žaidė lėktuvėliais tiktai vaikystė- 
je, suprato, jog problemų, žinoma, bus. Tačiau visos jos išsprendžia- 
mos. 

- Pradėsime taip: aš paleisiu variklius ir atvarysiu lėktuvą prie 
“Boingo-727*. Paskui išjungsiu dešinįjį borto variklį, bet paliksiu dirbti 
kairįjį. Mums pasisekė. Šis 767-asis aprūpintas užpildymo vožtuvu 
ant sparno ir pagalbinių energetikos įrenginių sistema, kurie... 

Veriantis klyksmas nustelbė tolygų gurgždėjimą. Paskui kažkas 
skubiai užbildėjo trapu. Nikas akimoju pasiruošė gintis. Bet angoje 
pasirodė išblyškęs, iš siaubo perkreiptas Betanės veidas, ir anglas 
nuleido rankas. 

- Eime! - išrėkė Betanė. - Jūs privalote eiti su manimi! - Ir tuoj 
pat žingtelėjo atgal, ant trapo. 

Albertas su Brajenu nusprendė, jog dabar ji nusivers nuo stačių 

laiptų ir nusisuks sprandą. Bet Nikas šoko į priekį, sugriebė ją ir 
įsitempė į lėktuvą. Betanė, matyt, net nesuprato, jog buvo atsidūrusi 
per plauką nuo mirties. Tamsios jos akys buvo perpildytos siaubo. 

- Prašau jus, eime! Jis ją papjovė! Manau, ji miršta! 

Nikas uždėjo rankas Betanei ant pečių, pasilenkė prie jos, lyg no- 
rėdamas pabučiuoti. 

- Kas ką papjovė? Kas miršta? 

- Aš... ji... misteris T-t-tumis... 

- Betane, pasakyk “puodelis"'. 

Mergina nustebusi išsprogino akis. O ir Brajenas spoksojo į Niką 
kaip į beprotį. 

- Pasakyk “puodelis". Tuoj pat. 

- P-p-puodelis. 

- Puodelis ir lėkštelė. Pakartok, Betane. 

- Puodelis ir lėkštelė. 

- Šaunuolė. Tau geriau? 

Ji linktelėjo. 

- Taip. 

- Gerai. Jei vėl pradėsi nebesivaldyti, nedelsdama pasakyk žodį 
“puodelis"', ir bematant atgausi pusiausvyrą. Taigi ką papjovė? 

- Akląją mergaitę. Dainą. 

- Prakeiktas šūdžius! Aišku, Betane. Tiktai šito... - Nikas paste- 
bėjo, kaip Brajenas, o jam pridurmais ir Albertas pajudėjo trapo link. 
- Ne! - sviedė jis. - Likite čia! 

Brajenas tarnavo Vietname ir gerai žinojo, kaip skamba įsaky- 
mas, reikalaujantis besąlygiškai jį vykdyti. Jis apmirė kaip įkastas, ir 
Albertas, ne toks disciplinuotas, atsimušė kapitonui į nugarą. Aš tai 
žinojau, pamanė Brajenas. Žinojau, kad jis imsis vadovauti. Tik- 
tai buvo įdomu - kada ir kokiomis aplinkybėmis. 

- Ar žinai, kaip tai atsitiko ir kur dabar mūsų blogtetis pakelei- 
vis? - Nikas paklausė Betanės. 

- Tasai vaikinas... tasai vaikinas raudonais marškiniais... 

- Aišku. Toliau gali nesakyti, - Niko akys degė pykčiu. - Tie asi- 
lai paliko jį vieną. Galiu lažintis iš savo pensijos. Ką gi, daugiau tai ne- 
pasikartos. Tai buvo paskutinis mūsų misterio Tumio išpuolis. 

Jis vėl pasisuko į mergaitę. Betanė nunarino galvą ir tankiai tan- 
kiai alsavo. Ant veido užkrito plaukai. 

- Ji gyva, Betane? - atsargiai pasiteiravo Nikas. 

- Aš... aš... aš... 

- Puodelis, Betane. 

- Puodelis! - išrėkė Betanė ir pakėlė į jį raudonas nuo ašarų 
akis. - Aš nežinau. Dar buvo gyva, kai aš... jūs suprantate, išbėgau 
pas jus. Dabar gal ir numirė. Jis smogė jai peiliu į krūtinę. Viešpatie, 
ir kodėl gi tarp mūsų atsirado psichas? Argi be jo mažai problemų? 

- Ir niekas iš jūsų, kuriems buvo pavesta Kreigą stebėti, nenuma- 
no, kur po Dainos užpuolimo jis nubėgo, ar ne? 

Betanė užsidengė rankomis akis ir įsiraudojo. 

- Nebarkite jos. - Albertas apkabino Betanę per taliją, ši paguldė 
galvą jam ant peties ir įsiraudojo dar smarkiau. 

Nikas švelniai pastūmėjo juos į šalį. 

- Jeigu ką ir reikėtų barti, Tūzai, tai mane. Su jais derėjo pasilikti 
man. 

Nikas pasisuko į Brajeną. 

- Aš grįžtu į oro uosto pastatą. Tu - ne. Misteris Dženkinsas vi- 
siškai teisus: mūsų laikas senka. Paleisk variklius, bet kol kas iš vie- 
tos lėktuvo nejudink. Jeigu mergaitė dar gyva, mums prireiks trapo, 
idant galėtume ją čia užnešti. Bobas liks prie trapo. Tumio įleisti į 
lėktuvą nevalia. Albertai, eisi su manimi. 

O paskui jis pasakė tai, nuo ko kraujas sustingo gyslose ir Braje- 
nui, ir Albertui, ir Bobui, ir Betanei: 

- Tikiuosi, kad mergaitė mirė, teatleidžia man Dievas. Jos mirtis 
sutaupys mums laiko. 

Tačiau Daina nemirė. Netgi neprarado sąmonės. 

Lorelė nuėmė jos akinius, kad galėtų nušluostyti nuo kaktos pra- 
kaitą, ir Dainos akys, tamsiai rudos, plačiai atmerktos, nieko nere- 
ginčios, stebeilijo į žalsvai mėlynas Lorelės akis. Jai už nugaros petys 
į petį stovėjo Donas ir Rudis, su nerimu spoksodami į mergaitę. 

- Man labai gaila, - penktąjį kartą pakartojo Rudis. - Aš tikrai 
maniau, kad jis atsijungė. Visiškai atsijungė. 

Lorelė į jo žodžius nekreipė dėmesio. 

- Kaip jautiesi, Daina? - švelniai paklausė ji. 

Lorelė nenorėjo žiūrėti į kyšančią iš suknelės peilio rankeną, bet 
žvilgsnis vis užkliūdavo už jos. Kraujo praktiškai nebuvo, bent jau kol 
kas. Tiktai suknelė kiek patamsėjo toje vietoje, kur peilis sulindo į 
kūną. 

- Skauda, - vos girdimai atsakė Daina. - Sunku alsuoti. Ir karšta. 

- Viskas bus gerai. 

Peilio rankena taip ir traukė Lorelės žvilgsnį. Moteris neįstengė 

suprasti, kodėl ašmenys mažo Dainos kūnelio nepervėrė kiaurai, ko- 
dėl mergaitė iki šiol tebegyva. 

- ...Aš čia, - išspaudė Daina, susiraukė, iš bumos kampučio nute- 
kėjo plonytė kraujo srovelė, nuvinguriavo kaklu. 

- Nereikia kalbėti, brangioji, - Lorelė nubraukė nuo Dainos kak- 
tos suprakaitavusias garbanėles. 

- Mes privalome bėgti iš čia, - reikalavo Daina tyliu, vos girdimu 
šnabždesiu. - Ir nereikia kaltinti misterio Tumio. Jis... išgąsdintas, 
nieko daugiau. Jų. 

Donas tūžmingai apsidairė. 

- Jeigu rasiu tą niekšą, taip jį išgąsdinsiu... - jo rankos susigniau- 
žė į kumščius, ant vieno iš pirštų blykstelėjo sunkus žiedas. - Išsigi- 
mėlis pasigailės, kad atėjo į šį Dievo pasaulį. 

Nikas įskriejo į restoraną lydimas Alberto. Pastūmėjo Rudį Var- 
viką ir suklupo ant kelių šalia Dainos. Jo žvilgsnis tik sekundėlę stab- 
telėjo ties peilio rankena. 

- Labas, mažyle, - balsas skambėjo linksmai, bet akys patamsėjo. 
- Matau, tau įrengė plaučių ventiliaciją. Nesijaudink, netrukus vėl bū- 
si sveika ir linksma. 

Daina vos ne vos nusišypsojo. 

- Tikrai? - sukuždėjo mergaitė. 

Kraujas vėl pasruvo jai iš burnos, o dantys paraudo. Lorelė tai 
pastebėjo, ir jai sukilo pykinimas. 

- Žinoma. Aš norėčiau pasukti tavo galvą ant šono. Prašyčiau 
nejudėti. 

- Gerai. 

Nikas atsargiai suko Dainos galvą, kol mergaitės skruostas pri- 
silietė prie kilimo. 

- Skauda? 

- Taip, - sukuždėjo Daina. - Karšta. Sunku... kvėpuoti. 

Balse pasigirdo knarkčiojimas. Kraujas jau sruvo be paliovos, su- 
tepdamas kilimą per dešimtį pėdų nuo tos vietos, kur džiūvo Kreigo 
Tumio kraujas. 

- Tau norisi kosėti, Daina? 

- Taip... ne... nežinau. 

- Stenkis nekosėti. Jeigu pajusi tokį norą, bandyk jo nepastebėti. 
Ir daugiau nebekalbėk, gerai? 

- Ne... nedarykite nieko blogo... misteriui Tumiui. - Atrodė, 
kad Dainai šitai buvo labai svarbu. 

- Nesijaudink, vaikuti, jo niekas nė pirštu nepalies. Gali manimi 
patikėti. 

- „negaliu... jumis... pasitikėti... 

Nikas pasilenkė, pabučiavo jai į skruostą, sukuždėjo į ausį: 

- Gali, tu juk žinai, manimi galima pasitikėti. O dabar gulėk tyliai 
- viskuo pasirūpinsime mes. 

Jis pakėlė akis į Lorelę: 

- Jūs nemėginote ištraukti peilio? 

- Aš... ne, - jos gerklėje glūdėjo didelis karštas gumulas, Lorelė 
garsiai gurktelėjo, tačiau nuryti jo nepavyko. - O ar reikėjo? 

- Ne, antraip šansų mergaitė jau nebeturėtų. Gal mokate teikti 
pirmąją pagalbą? 

- Ne. 

- Tiek to, paaiškinsiu jums, ką reikia daryti... bet pirmiausia pri- 
valau sužinoti: ar nekrentate nuoalpiu išvydusi kraują? Tiktai sakykite 
tiesą. 

- Kraują regėjau tik vieną sykį, - atsakė Lorelė. - Kai žaidėme 
slėpynių su seserimi, ji trenkėsi į durų staktą ir išsimušė du priekinius 
dantis. Tuomet nenualpau. 

- Gerai. Vadinasi, nenukrisite ir dabar. Misteri Varvikai, atneškite 
man iš baro pustuzinį staltiesių, - Nikas nusišypsojo mergaitei. - Dar 
minutė ar dvi, ir tau pasidarys kur kas geriau, Daina. Jaunasis dakta- 
ras Hopvelas žino, kaip pagelbėti damoms, ypač tokioms jaunoms ir 
gražioms. 

Lorelei kilo netikėtas absurdiškas noras ištiesti ranką ir paliesti 
Niko plaukus. 

“Kas tau nutiko? - subarė ji save. - Mažoji mergaitė miršta, o tu 
staiga užsimanai sužinoti, ką pajusi palietusi jo plaukus! Liaukis! Iš 
kur šios paikystės? 

Bet, antra vertus... Argi ne paikyste galima paaiškinti sprendimą 
skristi per visą kontinentą į susitikimą su žmogumi, kurio adresą ra- 
dau žurnale? - mąstė Lorelė. - O kaip paaiškinti ketinimus permiegoti 
su juo, jeigu pasirodys pakankamai simpatiškas... ir jeigu jam iš bur- 
nos nesklis blogas kvapas! Užteks, Lorele! Užteks!“ 

“Taip, - ūmai jos galvoje pratarė kitas balsas. - Tu visiškai teisi, 
tai beprotybė, tokioms mintims dabar pats netinkamiausias laikas... 
bet vis dėlto įdomu, koksai jaunasis daktaras Hopvelas lovoje? Švel- 
nus ar..." 

Lorelė suvirpėjo ir pagalvojo, ar ne šitaip prasideda isterijos prie- 
puolis. 

- Jie vis artinasi, - sušnabždėjo Daina. - Jums reikėtų... 

Ji atsikosėjo, ant lūpų išsipūtė didžiulis raudonas burbulas, pažiro 
smulkiausiais lašelyčiais, nusėdamas jos skruostus. Donas Gafnis 
kažką sumurmėjo ir nusisuko. 

- „..-paskubėti, - užbaigė frazę mergaitė. 

Džiugi Niko šypsena nepasikeitė nė per nago juodymą. 

- Žinau, - atsakė jis. 


3 

Kreigas kaip kulka prazvimbė laukimo sale, nuskriejo žemyn es- 
kalatoriumi, jo galvoje šėlo panika, vieną kitą akimirką ji net nustelb- 
davo langoljerų šiugždesį. Niekas nepastebėjo, kur link jis pabėgo. 
Pirmo aukšto vestibiulyje užpuolikas atsigręžė, puolė prie laukujų du- 
rų ir įsirėžė į vienas iš jų. Jis pamiršo viską, kartu ir apie atjungtą 
elektros srovę. Fotoelementas neveikė, taigi neatsidarinėjo ir durys 
prie jų prisiartinus. 

Tumį atmetė atgalios; bėglys išsitiesė paslikas ant grindų, sunkiai 
dvėsuodamas nelyginant ištraukta ant kranto žuvis. Kreigas pagulėjo, 
bandydamas atgauti savitvardą, įsmeigė žvilgsnį į savo dešiniąją ran- 
ką. Sutemose ji atrodė tiktai kaip balta dėmė, bet Kreigas įžiūrėjo ant 
jos tamsius lašus: mažosios mergaitės kraują. 

Tiktai ji ne mažoji mergaitė, priminė sau, visai ne mergaitė. Ji 
paprasčiausiai atrodė kai mažytė mergaitė. O iš tiesų ji - vyriau- 
siasis langoljeras, ir be jos likusieji nesugebės... nesugebės... ne- 
sugebės ko? Rasti jį? 

Bet dabar jis vėl girdėjo alkaną langoljerų eigastį, vedantį iš proto 
šiugždėjimą: iš rytų jo linkui tarytum plūdo armija gigantiškų ėdrių 
vabzdžių. 

Tumio Kreigo galvoje viskas susijaukė. 

Kreigas išvydo laukan vedančias mažas duris, pakilo, pajudėjo jų 
link. Sustojo. Plentas, be jokios abejonės, vedė į Bangorą. O kam jam 
Bangoras? Bangoras tikrai neįėjo į BENDR ĄJĮ PLANĄ. Jis priva- 
lo nusigauti iki Bostono. Jeigu ten pateks, viskas susitvarkys. Ir ką 
visa šitai turėtų reikšti? Jo tėvas tikrai rastų atsakymą. Vadinasi, iš 
sūnaus buvo laukiama vieno: LIAUTIS TRANKYTIS IR VEIKTI 
APDAIRIAI. 

Kreigo protas įsikibo šios idėjos, kaip skęstančio laivo auka ka- 
binasi už visko, kas tik pasitaiko po ranka, visko, kas laikosi ant van- 

dens, tebūnie tai netgi išvietės durys. Jeigu jis sugebės nusigauti iki 
Bostono, viską, kas čia įvyko, galima bus... galima bus... 

- Pamiršti, - sumurmėjo Kreigas. 

Šio žodžio racionalusis spindulys pramušė ūkanas jo smegenyse, 
ir balsas (veikiausiai tėvo) išrėkė patvirtinimą: TAIP! 

Bet kaip jam šitai padaryti? Iki Bostono pėsčiomis nenupėdinsi, 
o į lėktuvą, vienintelį, kuris galėtų nuskristi iki Bostono, jie jo neįsi- 
leis. Po to, ką jis padarė jų mažajai aklai numylėtinei. 

- Betgi jie nieko nežino, - sušnabždėjo Kreigas. - Juk jie nežino, 
kokią padariau jiems paslaugą, nežino, kas ji tokia iš tiesų. - Jo akys, 
didelės, drėgnos nuo ašarų, sublizgo tamsoje. 

Pasislėpk, sukuždėjo tėvo balsas, pasislėpk lėktuve. 

Tikrai, pritarė motina. Pasislėpk. Tai išeitis, Kreigai-veigai. Be 
to, jeigu pasislėpsi, tau neprireiks bilieto, argi ne? 

Kreigas pažvelgė į bagažo konvejerio pusę. Taip, juo galima pa- 
tekti į pakilimo lauką. O jeigu jie pastatė prie lėktuvo sargybą? Pilo- 
tas to nesugalvotų: patekęs kabinon, jis pamirštų viską, išskyrus savo 
prietaisus, bet štai anglas sargybos greičiausiai nepamiršo. 

Ir ką gi dabar daryti? 

Jeigu į Bangorą keliauti beprasmiška, o į pakilimo ir nusileidimo 
aikštę išeiti beviltiška, tai ką gi jam daryti ir kur eiti? 

Kreigas pasisuko į eskalatorių. Netrukus jie puls jam iš paskos, 
tikriausiai su anglu priešakyje, 0 jis stovi visiems prieš akis tarytum 
striptizo šokėja, kuri ką tiktai metė žiūrovams savo kelnaites ir dir- 
žą. 

Aš privalau pasislėpti, nusprendė jis, bent jau laikinai. 

Kreigas išgirdo, kaip pakilimo ir nusileidimo aikštėje sugaudė va- 
rikliai, bet nė kiek nepergyveno: apie lėktuvus jis šį tą išmanė, todėl 
žinojo, kad nepasipildęs degalų Englas niekur neišskris. Taigi dėl to, 
kad jį čia paliks, kol kas galima nesijaudinti. 

Jis lėtai gręžėsi, stebeilydamas į tirštėjančią tamsą, ir išvydo len- 
telę ant durų tarp kompanijos “ Avis" automobilių nuomos punkto ir 
Bangoro turizmo agentūros aptvaro. Lentelėje jis perskaitė: ORO 
UOSTO TARNYBOS. 

Tai galėjo reikšti ką tiktai nori. 

Kreigas nuskubėjo prie durų ir, neramiai žvalgydamasis, paban- 
dė jas atsidaryti. Durys prasivėrė, pakako tik lengvai stumtelėti jas 
petimi. Kreigas paskutinį kartą apsidairė, nieko nepastebėjo, peržen- 
gė slenkstį ir užvėrė paskui save duris. 

Apgaubė visiška, aklina tamsa, jis apspango. Kaip mažoji mer- 

gaitė, kuriai jis smogė peiliu. Kreigas dėl to nesijaudino. Tamsos jis 
nebijojo, atvirkščiai - džiaugėsi ja. Jeigu tu ne su moterimi, tamsoje 
galima nieko neveikti. Tamsoje tavo veiksmų efektyvumas jau nebu- 
vo pagrindinis kriterijus. 

Dar daugiau. Uždarame kambaryje ne taip aiškiai girdėjosi lan- 
goljerų gurgždesys. 

Kreigas lėtai pajudėjo pirmyn, atstatęs priešais save rankas, ne- 
atitraukdamas nuo grindų kojų. Trys atsargūs žingsniai, ir jis į kažką 
atsirėmė klubu. Regis, į stalo kraštą. Kreigas nuleido rankas. Taip. 
Stalas. Rankos apgraibomis perbėgo per paviršių, apčiuopdamos 
daiktus, pažįstamus kiekvienai Amerikos “baltajai apykaklei": šūsnis 
popieriaus lapų, vielinė pintinė gaunamiems ir siunčiamiems doku- 
mentams, sąvaržėlių skardinėlė, rašiklis. Jis apėjo stalą, vėl klubu at- 
simušė į krėslą. Įsispraudė tarp kėdės ir stalo, atsisėdo. Nuotaika be- 
matant pagerėjo. Kreigas pasijuto pačiu savimi, sugrįžo jo ramybė ir 
šaltakraujiškumas. Išsitraukė viršutinį stalčių, įkišo į jį ranką ieškoda- 
mas ginklo... bent jau ko nors aštraus. Pastangos nenuėjo perniek: 
išsyk rado peilį laiškams atplėšinėti. 

Pasėdėjo, įsiklausydamas į širdies plakimą ir prislopintą lėktuvo 
variklių gausmą, paskui jo rankos susirado šūsnį popieriaus lapų. 
Kreigas paėmė viršutinį, pakėlė, bet jo baltumo neįžiūrėjo - tokia ak- 
lina tvyrojo tamsa. 

Viskas teisingai, Kreigai-veigai, vėl kažkur smegenyse nu- 
skambėjo motinos balsas. Pasėdėk tamsoje. Pasėdėk, kol ateis 
metas veikti. O kai jis ateis... 

Aš tau pasakysiu, niūriai pridūrė tėvas. 

- Gerai, - sutiko Kreigas. Pirštai nusičiupo dešinįjį lapo kraštą. 
Atplėšė tvarkingą ilgą juostelę. 

Dryyykst. 

Jo protas prisipildė ramumos, kaip baseinas - vėsaus, mėliu tvis- 
kančio vandens. Kreigas paleido nematomą juostelę ant nematomo 
stalo, ėmėsi antrosios. Viskas klojosi kaip niekuomet gerai. Tiesiog 
puikiai. Jis netgi pradėjo niūniuoti sau po nosimi: 

- Pavadink mane... ryto angelu, mažu-ule... 

Dryyykst. 

- Paliesk mano skruostą, prieš palikdama mane... mažu-ule... 

Ramus, patenkintas Kreigas sėdėjo ir laukė, kol tėvas jam pasa- 
kys, ką daryti toliau, lygiai taip pat, kaip ne kartą būdavo kadaise 
vaikystėje. 

- Įdėmiai klausykis, Albertai, - kalbėjo Nikas. - Mes privalome ją 
nugabenti į lėktuvą, o tam prireiks neštuvų. Lėktuve jų nėra, bet oro 
uoste turėtų būti. Kur? 

- Misteri Hopvelai, kapitonas Englas tikrai geriau žino... 

- Bet kapitono Englo čia nėra, - nekantriai metė Nikas. - Taigi 
mums teks tvarkytis patiems. 

Albertas apsiblausė... ir prisiminė lentelę ant durų, kurią matė 
pirmajame aukšte. 

- Oro uosto tarnybos? - paklausė jis. - Galbūt ten? 

- Veikiausiai. Kur tai matei? 

- Vienu aukštu žemiau. Šalia automobilių nuomos punkto. 

- Gerai, - linktelėjo Nikas. - Dabar pasiskirstysime pareigomis. 
Judu su misteriu Gafniu ieškote neštuvų. Misteri Gafni, jums reko- 
menduoju apžiūrėti grilį už prekystalio. Manau, rasite ten aštrių peilių. 
Esu tikras, jog bjaurusis mūsų draugužis įsigijo savąjį būtent ten. Vie- 
ną pasiimkite pats, vieną - Albertui. 

Donas tylėdamas pasuko link prekystalio. Iš “Raudonojo baro- 
no" su glėbiu raudonai ir baltai languotų staltiesių sugrįžo Rudis Var- 
vikas. 

- Aš labai apgailestauju... - prabilo jis. tačiau Nikas tuoj pat jį 
nutraukė. 

Stebeilijo jis į Albertą, jo veidas tarytum dėmė bolavo virš tamso- 
je paskendusio Dainos kūno. Vakaro sutemas keitė naktis. 

- Ko gero, jūs nesusidursite su misteriu Tumiu. Manau, jis pa- 
spruko iš čia apimtas panikos, beginklis. O dabar slepiasi kokiame 
nors plyšyje arba išvis pabėgo iš oro uosto patalpų. Jeigu bėglį pama- 
tysite, primygtinai prašau prie jo nesiartinti, nebent jis pats jus užpul- 
tų, - Nikas pasisuko į Doną, kuris grįžinėjo su dviem aštriais peiliais. 
- Prašyčiau aiškiai skirti tai, kas yra svarbiausia, nuo antraeilių daly- 
kų. Jums tikrai nereikia sučiupti misterį Tumį, kad paskui jam būtų 
atlyginta pagal nuopelnus. Jūs esate pasiųsti neštuvų ir privalote juos 
atnešti kiek galima greičiau. Kadangi mums reikia iš čia išsinešdinti. 
Ir kuo skubiau. 

Donas ištiesė Albertui peilį, bet jaunuolis pakratė galvą, pažvelgė 
į Rudį Varviką ir paklausė: 

- Ar galiu pasiimti vieną staltiesę? 

Donas išpūtė į Albertą akis kaip į beprotį. 

- Staltiesę? Kam jinai tau? 

- Tuoj parodysiu. 

Albertas klūpojo ant kelių šalia Dainos. Dabar atsistojo, patrau- 
kė prie prekystalio. Panaršė po juo, rado tai, ko ieškojo: senutėlį tos- 
terį dviem riekelėms duonos. Pakėlė jį, ištraukė iš rozetės jungiklį, 
apsuko laidą aplink korpusą, sugrįžo prie likusiųjų. Paėmė staltiesę, 
patiesė ją ant grindų, kampe pastatė tosterį. Paskui dusyk susuko 
tosterį į staltiesę nelyginant kalėdinę dovaną. Du kampus surišo 
mazgais, įtvirtindamas tosterį viduje, paėmė už likusio laisvo staltie- 
sės kampo ir atsistojo apsiginklavęs kuoka lanksčiu kotu. 

- Būdamas vaikas, dažnai žaisdavau Indianą Džonsą, - paaiški- 
no Albertas. - Pasidariau štai tokį ginklą ir visiems sakiau, jog tai 
mano rimbas. Kartą vos nesulaužiau rankos savo broliui Deividui. 
Pasiėmiau seną antklodę ir susukau į ją svarmenį. Kvaila, be abejo. 
Nė nesuvokiau, kad smūgis gali būti toks smarkus. Tuomet gerokai 
kliuvo nuo tėvo. Šis daikčiukas atrodo juokingas, tačiau tik ne tam, 
kuris atsidurs jo kelyje. Galiu garantuoti. 

Nikas abejodamas dėbtelėjo į šią kuoką, tačiau nieko nepasakė. 
Jeigu Albertas jausis ramiau su staltiesėn įsuktu tosteriu, kodėl gi ne? 

- Gerai. O dabar suieškokite neštuvus ir atneškite čia. Jeigu jų 
nerasite už durų “ORO UOSTO TARNYBOS“, paieškokite kur 
nors kitur. Jeigu nerasite per penkiolika minučių... ne, per dešimt, 
sugrįžkite, ir mes pernešime ją rankomis. 

- Rankomis negalima! - šūktelėjo Lorelė. - Jeigu vidinis krauja- 
vimas... 

Nikas įverpė į ją žvilgsnį. 

- Vidinis kraujavimas jau prasidėjęs. O štai neštuvų paieškai 
skirti daugiau kaip dešimt minučių aš negaliu. 

Lorelė buvo beatverianti burną paprieštarauti, tačiau ją sustabdė 
kimus Dainos kuždesys: 

- Jis teisus. 

Donas užsikišo peilį už diržo ir tarė Albertui: 

- Eime, sūneli. 

Jie perkirto laukimo salę, sustingusiu eskalatoriumi nulipo į pir- 
mąjį aukštą. Albertas apsiviniojo kumštį laisvu staltiesės galu. 


5 

Dabar Nikas visą dėmesį sutelkė į gulinčią ant grindų mergaitę. 

- Kaip jautiesi, Daina? 

- Man skauda, - iškvėpė ji. 

- Taip, žinoma, skauda. Ir tai, ką dabar padarysiu, sukels tau dar 
didesnį skausmą, bet tik kelias sekundes. Peilis įsmigęs į tavo plautį, 
ir jį būtina ištraukti. Supranti tai? 


143 


- Taip, - tamsios nereginčios akys spygsojo į Niką. - Aš bijau. 

- Aš irgi, Daina. Aš taip pat bijau. Bet šitai reikia padaryti. Tu 
pasirengusi? 

- Taip. 

- Šaunuolė, - Nikas pabučiavo jai į skruostą. - Gera, drąsi mer- 
gaitė. Viskas įvyks labai greitai, pažadu. Norėčiau, kad atsipalaiduo- 
tum, Daina, ir pasistengtum nekosėti. Ar supratai mane? Tai labai 
svarbu. Pasistenk nekosėti. 

- Aš pasistengsiu. 

- Iš pradžių tau pasirodys, kad negali alsuoti. Tu netgi pajusi, kad 
iš tavęs veržiasi oras kaip iš pradurtos padangos. Tai nemalonus 
jausmas, brangioji, ir, ko gero, panorėsi sukrutėti ar sušukti. To daryti 
nevalia. Ir kosėti nevalia, 

Dainos atsakymo neišgirdo niekas. 

Nikas garsiai įkvėpė, nusišluostė nuo kaktos prakaitą, pasisuko į 
Lorelę. 

- Sulankstykite dvi staltieses kvadratiniais įklotais. Kiek įmano- 
ma storesniais. Atsiklaupkite prie manęs ant kelių. Kuo arčiau, tuo 
geriau. Varvikai, nusijuoskite diržą. 

Nikas pažvelgė į Lorelę. Šioji nuo jo žvilgsnio nunarino akis. 

- Rengiuosi suimti rankeną ir ištraukti peilį. Jeigu neužsikabins už 
šonkaulių, o sprendžiant iš jo padėties taip neatsitiks, peilis išlįs leng- 
vai. Aš išsyk atšlysiu atgal, užleisdamas vietą jums. Vieną iš įklotų 
staigiai uždėsite jai ant krūtinės ir iš visų jėgų prispausite. Nesijaudin- 
kite, kad mergaitei skaudės arba kad ji nebegalės kvėpuoti. Dainai 
plaučio, o greičiausiai netgi dviejų, perforacija. Štai dėl ko reikia jau- 
dintis. Ar supratote mane? 

- Taip. 

- Po to aš iš karto mergaitę pakelsiu. Jūs, kaip ir anksčiau, priva- 
lote spausti įklotą jai prie krūtinės. Misteris Varvikas antrą įklotą pa- 
kiš jai po nugara, jeigu ten pamatysime kraują. Paskui suveršime abu 
įklotus misterio Varviko diržu, - jis dirstelėjo į Rudį. - Kai tik papra- 
šysiu, paduokite diržą, drauguži. Neverskite manęs prašyti du kartus. 

- Neversiu. 

- Ar jums užteks šviesos, kad viską pamatytumėt, Nikai? - pa- 
klausė Lorelė. 

- Manau, užteks, - atsakė Nikas. - Tikiuosi, - jis vėl pasisuko į 
Dainą. - Tu pasiruošusi? 

Daina kažką sumurmėjo. 

- Gerai, - jis giliai įkvėpė, lėtai iškvėpė. - Tepadeda man Dievas. 

Abiem rankom suėmė peilio rankeną, visai kaip beisbolininkas 
suima lazdą. Truktelėjo. Daina riktelėjo. Jai iš burnos trykštelėjo 
kraujas ir apipylė palinkusios virš mergaitės Lorelės veidą. Lorelė at- 
šlijo. 

- Ne! - nepasukdamas galvos sušuko Nikas. - Tiktai išdrįsk pra- 
rasti sąmonę! Tiktai išdrįsk! 

Virpėdama visu kūnu, Lorelė vėl pasviro į priekį. Ašmenys išlin- 
do iš krūtinės. Pasigirdo švilpiantis garsas, tarytum žaizda būtų siur- 
busi orą. 

- Nagi! - iškvėpė Nikas. - Nagi! Kiek galima stipriau! 

Lorelė išvydo iš žaizdos plūstelėjusį kraują ir tuoj pat uždengė 
įklotu. Audinys jos rankose beregint sušilo ir permirko. 

- Stipriau! - šaukė Nikas. - Kuo stipriau! Spausk žaizdą! 
Spausk! 

- Aš negaliu! - išrėkė Lorelė. - Sulaužysiu jai šonkaulius, jeigu... 

- Velniop šonkaulius! Mes privalome užspausti jai žaizdą! 

Lorelė palinko priekin, visą svorį perkeldama ant rankų. Netgi 
per storą įklotą ji jautė, kaip iš žaizdos sunkiasi kraujas. 

Anglas numetė šalin peilį, palinko virš Dainos. Pamatė, kad akys 
užmerktos, pakėlė vokus. 

- Pagaliau ji prarado sąmonę. Tiksliai pasakyti negaliu, jos akys 
keistos, bet, man regis, prarado, - jis atmetė nuo kaktos užkritusius 
plaukus, pasižiūrėjo į Lorelę. - Jūs viską darėte kaip reikiant. Ir to- 
liau taip tęskite, gerai? Aš ją keliu. Spauskite ankstesne jėga. 

- Šitiek kraujo, - sudejavo Lorelė. - Ar mergaitė išgyvens? 

- Nežinau. Svarbiausia - nemažinkite spaudimo. Ar esat pasiren- 
gęs, misteri Varvikai? 

- Viešpatie, manau, taip, - sušvokštė Rudis Varvikas. 

- Puiku. Važiuojam, - Nikas pakišo delną po dešine Dainos men- 
te, susiraukė. - Viskas blogiau, nei maniau. Kur kas blogiau. Kraujas 
tiesiog kliokia. 

Ir ėmė lėtai Dainą kelti. Mergaitė suvaitojo, iš jos burnos vėl 
plūstelėjo kraujas. Ir tuomet Lorelė išgirdo, kaip iš žaizdos nugaroje 
į kilimą barbena kraujo lašai. Ūmai priešais jos akis pasaulis ėmė 
suktis. 

- Nagi, stipriau! - riktelėjo Nikas. - Atitokite pagaliau! 

Lorelė jau buvo kone nualpusi. 

Ir tiktai suvokimas, ką apie ją pagalvos Nikas, jeigu ji vis dėlto 
susmuks nualpusi, pastūmėjo imtis kraštutinės priemonės. Lorelė iš- 
kišo liežuvį tarp dantų kaip norintis ką nors paerzinti vaikas, ir stipriai 

jį sukando. Aštrus skausmas ir surstelėjęs kraujo skonis grąžino ją į 
realybę. Nuoalpio pavojus praėjo. 

O iš apačios atsklido skausmo ir nuostabos klyksmas. Pavymui 
sekė kimus riksmas. Ir vėl garsus, veriantis klyksmas. 

Rudis ir Lorelė vienu metu pasuko galvas. 

- Berniukas! - iškvėpė Rudis. - Berniukas ir Gafnis! Jie... 

- Vis dėlto jie rado misterį Tumį, - Niko veidas suakmenėjo, ant 
kaklo išpampo venos. - Mums belieka tikėtis... 

Iš apačios atsklido duslus smūgis, paskui siaubingas staugsmas. 
Dar keletas smūgių. 

- „..kad vyrai susidoros patys. Dabar jiems niekuo negalime pa- 
dėti. Jeigu paliksime tai, ką darome, ši maža mergaitė tikrai mirs. 

- Tačiau lyg ir šaukė vaikinukas! 

- Mes esame bejėgiai padėti. Pakiškite po ja įklotą, Varvikai. 
Skubiai, nes antraip sulauksite iš manęs gero spyrio. 

Donas pirmas nulipo eskalatoriumi, minutėlei stabtelėjo, išsitrau- 
kė iš kišenės blizgantį stačiakampį daiktą. 

- Mano žiebtuvėlis “Zippo". Kaip manai, suveiks? 

- Nežinau, - atsakė Albertas. - Galbūt... kol kas geriau nemė- 
ginti. Pasinaudosime juo tiktai esant reikalui. Labai norėtųsi, kad už- 
sižiebtų. Antraip mes nieko neįspanginsime. 

- O kur tos oro uosto tarnybos? 

Albertas parodė į duris, už kurių prieš keletą minučių pasislėpė 
Kreigas Tumis. 

- Kaip manai, ar durys neužrakintos? 

- Yra tiktai vienas būdas tai sužinoti, - atsakė Albertas. 

Donas patraukė prie nurodytų durų su žiebtuvėliu dešinėje ranko- 
je. Albertas nuaklino jam įpėdžiui. 

Kreigas išgirdo jų, be jokios abejonės, langoljerų tarnų, žingsnius. 
Jie jo negąsdino. Susidorojo su ta bjaurybe, kuri apsimetinėjo maža 
mergaite, susidoros ir su kitais. Tumis sugriebė peilį laiškams atplė- 
šinėti, atsistojo, išlindo iš už stalo. 

- Kaip manai, ar durys neužrakintos? 

- Yra tiktai vienas būdas tai sužinoti. 

Netrukus sužinosite ir dar kai ką, pamanė Kreigas. Apgraibo- 
mis nusėlino iki sienos, ranka apčiuopė durų vyrius ir atsistojo už vi- 

dun atsidarančių durų. Kambaryje buvo tamsu kaip dramblio užpa- 
kalyje. Kreigas pakėlė peilį laiškams atplėšinėti iki peties lygio. 
- Rankena nepasisuka, - Donas buvo sutrikęs. 
Kreigas su palengvėjimu atsiduso... bet jo laukė nusivylimas. 
- Pamėginkite jas pastūmėti, - tai buvo jaunojo gudručio balsas. 
Durys ėmė vertis. 

Donas peržengė slenkstį. Nykščiu atlenkė žiebtuvėlio dangtelį, 
pakėlė, suktelėjo ratuką. Dagtis užsiliepsnojo nuo pirmos kibirkšties. 
Mažyčio deglo šviesoje jie pamatė, kad patalpa naudojama ir kaip 
kontora, ir kaip podėlis. Viename kampe buvo suversti kažkokie 
daiktai, kitame stovėjo kopijavimo aparatas. Išilgai sienų driekėsi len- 
tynos, ant kurių gulėjo šūsnys įvairiausių blankų. 

Donas žengė pirmyn, dar aukščiau iškėlė žiebtuvėlį, parodė į de- 
šiniąją sieną. 

- Ei, vaikine! Tūzai! Žiūrėk! 

Ant sienos puikavosi plakatas, vaizduojantis vyriškį dalykinių 
kostiumu, netvirtu žingsniu išeinantį iš baro ir žiūrintį į laikrodį. Užra- 
šas ant plakato skelbė: “DARBAS - GERIANČIO ŽMOGAUS 
PRAKEIKIMAS". Šalia plakato ant sienos buvo pritvirtinta didelė 
plastikinė dėžė su raudonu kryžiumi ant durelių. Po dėže gulėjo sude- 
dami neštuvai. 

Tačiau Albertas žvelgė ne į plakatą, ne į vaistinėlę, ne į neštu- 
vus. Jis nepajėgė atplėšti akių nuo viduryje kambario stovinčio stalo. 

Ant stalo pūpsojo krūva juostelėmis priplėšyto popieriaus. 

- Saugokis! - riktelėjo Albertas. - Saugokis, jis kažkur č... 

Kreigas Tumis išniro iš už durų. Ir smogė pirmasis. 

- Diržą, - sukomandavo Nikas. 

Rudis nesukrutėjo, neatsiliepė. Jis vėpsojo į restorano duris. Iš 
apačios neatsklido joks garsas. Tiktai lauke buvo girdėti gurgždesys 
ir dirbančių lėktuvo variklių kauksmas. 

Nikas spyrė jam į kulkšnį ir įsakė: 

- Diržą! Spėriai! 

Rudis negrabiai atsiklaupė ant kelių šalia Niko, kuris viena ranka 
laikė pakėlęs Dainą, o kita spaudė jai prie nugaros antrąjį įklotą. 

- Pakiškite diržą po įklotu, - Nikas sunkiai alsavo, jo veidu 

čiurkšlėmis žliaugė prakaitas. - Skubiai! Juk negaliu jos laikyti iki 
amžiaus pabaigos! 

Rudis pakišo diržą. Nikas nuleido Dainą, kilstelėjo kairįjį mergai- 
tės petį, prakišo diržą ir po juo, užveržė smarkiau, padavė galą Lore- 
lei. 

- Laikykite tvirčiau. Užsegti nepavyks. Mergaitė pernelyg maža, 
tokios skylutės tikrai nėra. 

- Jūs einate žemyn? - paklausė Lorelė. 

- Taip. Man atrodo, ir taip aišku. 

- Būkite atsargus. Labai prašau jūsų. 

Anglas netikėtai nusišypsojo, tirštose sutemose ryškiai sužibo 
dantys... bet jos šitai neišgąsdino. Netgi atvirkščiai. 

- Suprantama. Tik atsargumu ir gelbėjuosi, - Hopvelas uždėjo 
ranką ant Lorelės peties, sugniaužė pirštus; Lorelės kūnu perbėgo 
drebulys. - Laikėtės kaip reikiant, Lorele. Ačiū jums. 

Ir jau sukosi eiti, kai mažytė rankutė sugriebė jį už mėlynų džinsų 
klešnės atvarto. Nikas pastebėjo, jog nereginčios Dainos akys vėl at- 
merktos. 

- Ne... - prabilo ji ir tuoj pat užduso nuo kosulio, kraujo purslai 
pasipylė iš nosies. 

- Daina, tau nevalia... 

- Ne... žudykite... jo! - netgi tamsoje Lorelė regėjo, kiek mer- 
gaitei reikia pastangų šiems žodžiams ištarti. 

Nikas mąsliai žvelgė į sužeistąją. 

- Tas niekšas dūrė tau peiliu. Kodėl stengiesi jį užstoti? 

Dainai pavyko ištarti dar keletą žodžių. Nors ir negarsiai, bet aiš- 
kiai. Jie visi juos išgirdo: 

- Viskas... ką aš Žinau... jo mums prireiks, - ir mergytės akys 
vėl užsimerkė. 

Kreigas giliai įsmeigė peilį laiškams atplėšinėti į Dono Gafnio 
kaklą. Donas suriko ir paleido iš rankos žiebtuvėlį. Šis nukrito ant že- 
mės toliau tebedegdamas. Albertas sušuko iš baimės, o Donas su- 
sverdėjo stalo linkui. 

Tumis ištraukė peilį ir smogė antrą kartą. Donas desperatiškai 
suvaitojo ir pargriuvo ant stalo rankomis į priekį, nušluodamas nuo jo 
šūsnį popierių, rašiklį, vielinę pintinę gaunamiems ir siunčiamiems 
dokumentams. 

O Kreigas jau atsisuko į Albertą, spausdamas rankoje peilio ko- 
tą, nuo kurio ant grindų kapsėjo kraujas. 

- Kad tu padvėstum! Man reikia į Bostoną, ir tu neįstengsi ma- 
nęs sulaikyti! Niekas neįstengs manęs sulaikyti! 

Žiebtuvėlis užgeso, ir kambarys paniro į tamsą. 

Albertas per žingsnį atšlijo, ir tuoj pat jo veidu nusirito šilto oro 
banga: Kreigas jam smogė, ir peilis praskrodė tą vietą, kur prieš aki- 
mirksnį buvo Alberto krūtinė. Jaunuolis atkišo atgalios laisvą ranką, 
būgštaudamas atsidurti kampe, kai Kreigas vėl mostelės peiliu (sil- 
pnoje “Zippo" švieselėje Albertui pasirodė, jog peilis tikras). Jo gin- 
klas reikalavo laisvos erdvės. Bet pirštai apčiuopė tiktai tuštumą, ir 
jis atatupstas atsitraukė pro durų angą. Susikaupimas ir šalta- 
kraujiškumas kažkur prapuolė, vaikinukas jau nebesijautė pačiu mik- 
liausiu šauliu žydu į bet kurią pusę nuo Misisipės. Tūzas pavirto ne- 
rangiu paaugliu. Negana to, išgąsdintu paaugliu, kuris vietoje tikro 
ginklo pasirinko vaikišką žaisliuką, nes netikėjo, kad jam teks kautis 
už savo gyvenimą, netikėjo, nors savo akimis matė, kaip šis pamišė- 
lis pasielgė su mažąja akla mergaite. Albertas jautė savo paties pra- 
kaito kvapą. Jautė netgi šiame negyvame ore. Ir jo prakaitas atsida- 
vė baime. 

Kreigas prasmuko pro durų angą jam pasekomis. Su pakelta 
ranka, gniaužiančia peilį laiškams atplėšinėti. 

- Aš matau tave, sūneli, - sumurkė jis. - Aš kaip katė tave ma- 
tau. 

Ir pajudėjo į Albertą. Šis traukėsi atatupstas, tuo pat metu siū- 
buodamas tosterį ir mintyse kartodamas sau, jog galės smogti tiktai 
vieną smūgį prieš tai, kol Tumis įsmeigs peilį jam į kaklą arba krūti- 
nę. 

O jeigu tosteris išlėks iš šios prakeiktos staltiesės prieš pa- 
taikydamas į beprotį - aš lavonas, pamanė Albertas. 

Kreigas prisiartino svyrinėdamas į šalis tarytum iš pintinės ky- 
lanti gyvatė. Jo lūpose žaidė šypsena, ir dėl to skruostuose atsirado 
duobutės. 

Viskas teisingai, galvoje skambėjo tėvo balsas. Jeigu tu pri- 
baigsi juos vieną po kito, tai sugebėsi nusigauti iki Bostono. 
DNP, Kreigai, prisimeni? DNP. Darbas nenueina perniek. 

Visiškai teisingai, Kreigai-veigai, pridūrė motina. Tu gali ir 
privalai tai padaryti. 

- Atleisk, - su šypsena sumurmėjo Kreigas išbalusiam kaip krei- 

da jaunuoliui. - Labai apgailestauju, tikrai apgailestauju, bet privalau 
tai padaryti. Jeigu į visa tai pažvelgtum mano akimis, tuomet supras- 
tum. 

Ir jis ėmė artintis prie Alberto, iškėlęs peilį akių lygyje. 

Albertas skubiai apsidairė, pamatė, kad traukiasi atatupstas prie 
aviakompanijos “United Airlines" bilietų kasos. Dar žingsnis, kitas, ir 
užsimodamas tosteriu užkabins stovą. Vadinasi, toliau trauktis neva- 
lia. Jis ėmė vis labiau supti tosterį, prakaituotais pirštais konvulsiškai 
spausdamas aplink plaštaką tvirtai apvyniotą staltiesę. 

Kreigas pastebėjo kažkokį judėjimą tamsoje, bet nepajėgė su- 
prasti, kas ten šmėžuoja. Beje, ypatingesnės reikšmės tai neturėjo. 
Jam nebuvo kada kreipti dėmesį į visokius niekus. Tumis susitelkė ir 
puolė Albertą. 

- AŠ SKRENDU Į BOSTONĄ! - suklykė jis. - AŠ SKRENDU 
Lis 

Alberto akys jau apsiprato su tamsa, ir Kreigo puolimą jaunuolis 
pastebėjo. Todėl jo ranka pajudėjo ne priekin, o atgalios, nubrėždama 
pilną lanką. Tosteris pakilo aukštyn, o patsai Albertas žingtelėjo kai- 
rėn. “Kuokos" galvutė švilpdama perskrodė orą ir, įveikusi aukščiau- 
sią tašką, ėmė smegti žemyn pagal visus judėjimo dėsnius, iki kraštu- 
tinumo įtempdama kotą-staltiesę. Kreigas puldamas pateko tiesiai po 
besileidžiančia lanko trajektorija. Tosteris nusileidęs vožėsi Kreigo 
kakton bei tarpuakin. Trekštelėjo kaulai. 

Kreigas sustaugė iš skausmo, paleido peilį laiškams atplėšinėti ir 
pakėlė rankas prie veido. Kraujas plūstelėjo tarp pirštų kaip vanduo 
iš numušto hidranto. Albertas pašiurpo dėl to, ką padarė, bet ne- 
įstengė prisiversti sustoti: sužeisto Tumio jis bijojo labiau nei sveiko. 
Todėl dar sykį mostelėjo tosteriu. Šįsyk smūgis pataikė Kreigui į krū- 
tinę. Nežmoniškai staugdamas tasai parvirto ant nugaros. 

Alberto Tūzo Kausnerio galvoje beliko vienintelė mintis, nustel- 
busi žodžius, vaizdus, emocijas: Aš privalau padaryti taip, kad jis 
liautųsi judėti, antraip pašoks ir mane užmuš. Aš privalau pada- 
ryti taip, kad jis liautųsi judėti, antraip pašoks ir mane užmuš. 

Tumis bent jau išmetė ginklą. Albertas primynė peilį koja ir vėl 
mostelėjo tosteriu. Kai šis skriejo žemyn, Albertas susirietė nusilenk- 
damas tarytum muštruotas dvariškis, pasitikdamas karališkosios šei- 
mos asmenį. “Kuokos" galvutė rėžėsi į pražiotą Kreigo burną, ir Al- 

bertui pasirodė, tarsi kas nors daužytų į nosinę susuktus stiklus. 
Viešpatie! pamanė vaikinas. Juk tai jo dantys. 

Kreigas rangėsi ant grindų, mojavo rankomis. Albertą apėmė 
siaubas. Savo gyvybingumu Kreigas jam priminė kažkokį bjaurų, nie- 
kaip nesunaikinamą vabzdį. 

Tumis sugriebė Alberto batą. Su pasibjaurėjimo šūksniu vaikinas 
truktelėjo nuo peilio koją, ir Kreigas beregint pabandė ginklą sugrieb- 
ti. Tarp sužeistojo bepročio akių žiojėjo žaizda. Alberto jis visiškai ne- 
matė: priešais akis spinduliavo akinančios žvaigždės. Galvoje gaudė. 

Kreigas jau niekam negalėjo padaryti nieko bloga, tačiau Alber- 
tas to nežinojo. Apimtas panikos jis vėl paleido tosterį į Kreigo galvą. 
Tosterio viduje subarškėjo: atitrūko kaitinimo elementai. 

O Tumis liovėsi judėti. 

Albertas stovėjo virš jo, burna godžiai gaudydamas orą. Susuktas 
į staltiesę tosteris tempė jo ranką prie žemės. Paskui vaikinas žengė 
kelis žingsnius į šalį, sulinko perpus, ir jį supykino. 

Prieš nuimdamas juodą plastikinį gaubtą nuo “Boingo-767" borto 
navigacinio kompiuterio monitoriaus, Brajenas persižegnojo būgštau- 
damas, jog pamatys užgesusį ekraną. Įdėmiai sužiuro į jį... ir su pa- 
lengvėjimu atsiduso. 

PASKUTINĖ PROGRAMA BAIGTA 
sušvito žalsvai mėlynomis raidėmis ekranas. O žemiau: 
NAUJA PROGRAMA? Y N 
Brajenas paspaudė klavišą “Y", paskui: 
REVERSAS AP29: LAX/LOGAN 

Ekranas akimirką užtemo, po to jame nušvito: 

ĮJUNGTI NUKRYPIMĄ Į REVERSO PROGRAMĄ AP29? 
Y N 
Brajenas paspaudė “Y", 
PROGRAMUOJU REVERSĄ 

pranešė jam ekranas, ir nepraėjus nė penkioms sekundėms pri- 

dūrė: 
PROGRAMAVIMAS BAIGTAS 

- Kapitone Englai? 

Brajenas atsisuko. Pilotų kabinos durų angoje stovėjo Betanė. Iš- 
blyškusi, išsekusi. 

- Dabar aš užimtas, Betane. 

- Kodėl jie negrįžta? 

- Neįsivaizduoju. 

- Aš paklausiau Bobo... misterio Dženkinso, ar jis nemato kokio 
nors judėjimo oro uosto pastate, ir jis atsakė, jog nemato. Galbūt jie 
visi nebegyvi? 

- Esu įsitikinęs, kad taip nėra. Gal nusileistum pas misterį Džen- 
kinsą ir pastovėtum prie trapo? Manau, su juo tau bus ramiau, 0 aš 
dar turiu darbo. 

“Bent jau patsai manau, jog turiu", - pridūrė mintyse. 

- Be abejo, nusileisiu. Vienai taip baisu, - Betanė pabandė nusi- 
šypsoti. - Bet tuomet jūs liksite vienas. 

- Manimi nesirūpink. Ir gali neabejoti, jie neilgai trukus sugrįš. 

Mergina išėjo, o Brajenas pasisuko į kompiuterį ir užrašė: 

AR YRA KOKIŲ NORS PROBLEMŲ 
DĖL ŠIOS PROGRAMOS? 
Paspaudė klavišą EXECUTE. 
JOKIŲ PROBLEMŲ. 
DĖKOJAME JUMS, KAD NUSPRENDĖTE SKRISTI 
“VAMERIKOS PASIDIDŽIAVIMO“ REISU 

Bobas išgirdo žingsnius ant trapo, staigiai atsigręžė. Laipteliais 
lėtai ir atsargiai leidosi Betanė, bet jis vis tiek vos nepašoko iš neti- 
kėtumo. Iš rytų atsklindantis garsas gerokai sustiprėjo. 

Tai yra priartėjo jo šaltinis. 

- Sveika, Betane. Gal pavaišintumei cigarete? 

Ji ištiesė jam pakelį, vieną cigaretę išsiėmė pati. Atplėšė degtu- 
ką iš Alberto eksperimentinio aplankalėlio. Degtukas lengvai užsi- 
liepsnojo iš pirmo karto. 

- Iš jų nėra jokių žinių? 

- Nelygu ką vadinsi žiniomis, - išsisukinėdamas atsakė Bobas. - 
Prieš tau pasirodant lyg ir girdėjau šauksmus. 

Iš tiesų jis girdėjo ne šauksmus, o kraupų klyksmą, ko gero, su- 
keltą nežmoniško skausmo, bet nusprendė, kad smulkmenas geriau 
bus nutylėti. Mergina ir taip išgąsdinta, be to, Bobas matė jos švelnius 
jausmus Albertui. 

- Tikiuosi, kad Dainai viskas baigsis gerai, - atsiduso Betanė, - 
bet nesu tikra. Žaizda sunki. 

- Ar matei kapitoną? 

- Jis, galima sakyti, mane išvijo. Kaip man pasirodė, programuoja 
kompiuterį. 

Bobas Dženkinsas linktelėjo: 

- Aš to tikiuosi. 

Daugiau lyg ir nebebuvo apie ką šnekėtis. Abu žvelgė į rytus. 
Prie gurgždesio prisidėjo naujas garsas. Aiškesnis, veriantis. Mecha- 
ninis garsas. Bobas pagalvojo apie automatinę pavarų dėžę, kurią 
kažkas pamiršo papildyti alyva. 

- Garsas artėja, ar ne? 

Bobas nenoriai linktelėjo. Užplėšė dūmą, ir raudonas žiburėlis 
akimirkai išplėšė iš tamsos jo pavargusias, išsigandusias akis. 

- Kas gi tai, misteri Dženkinsai? 

Rašytojas pakratė galvą: 

- Mano mergaite, aš labai tikiuosi, jog šito mes niekuomet nesu- 
žinosime. 

Lipdamas eskalatoriumi, Nikas pastebėjo kažin ką sulinkusį be- 
maž perpus prie sienos su neskambančiais telefonais. Nustatyti, ar 
tai Albertas, ar Kreigas Tumis, buvo neįmanoma. Anglas įkišo ranką 
džinsų kišenėn, išsitraukė keletą monetų. Sugniaužė dešiniąją ranką 
į kumštį ir įstatė monetas tarp pirštų, sumeistraudamas kažką pana- 
šaus į kasietą. Ir toliau žengė priekin. 

Nikui artėjant, figūra prie telefonų atsitiesė. 

- Neįminkite į vėmalus, - subambėjo Albertas. 

Nikas įsimetė monetas atgal į kišenę. Nuo vėmalų kilo aštrus, 
stiprus kvapas. Trenkė nemažiau stiprus baimės kvapas, kuris sklido 
nuo vaikino. Šiuos kvapus Nikas pažinojo tiek iš Folklendo laikų, tiek 
iš Šiaurės Airijos. Jis apkabino atsitiesusį Albertą per pečius: 

- Kurgi jie, Tūzai? Gafnis ir Tumis, kur jie? 

- Misteris Tumis ten, - jaunuolis parodė į nejudantį, ant grindų iš- 
sikėtojusį kūną. - Misteris Gafnis už oro uosto tarnybų durų. Manau, 
jie abu nebegyvi. Misteris Tumis slėpėsi tame kambaryje. Kai mudu 
užėjome, jis tūnojo už durų. Ir nužudė misterį Gafnį, kadangi tasai 
įžengė pirmasis. Jeigu pirmas būčiau įėjęs aš, jis būtų nužudęs mane. 

Albertas garsiai nurijo seiles. 

- Paskui aš užmušiau misterį Tumį. Teko užmušti. Jis puolė ma- 
ne, suprantate? Iš kažkur ištraukė peilį ir puolė. 

Kalbėjo vaikinas tokiu tonu, kurį kas nors būtų galėjęs pavadinti 
abejingu, bet Nikas puikiausiai suprato, kas nutiko. Ir Alberto veide 
jis matė anaiptol ne abejingumą, o šoką. 

- Ar pajėgsi suvaldyti nervus, Tūzai? - švelniai paklausė Nikas. 

- Nežinau. Aš n-n-niekados n-nieko nebuvau nužudęs, ir... - Al- 
bertas sugaikščiojo. 

- Viskas aišku. Siaubinga, žinoma, bet pergyventi įmanoma. Aš 
žinau. Ir tu privalai tai pergyventi, Tūzai. Visiškai nenumanau, kada 
galėsime užmigti, bet psichoterapijai dabar tikrai nėra laiko. Garsas 
vis stiprėja. 

Jis paliko Albertą, prisiartino prie išsidriekusio ant grindų kūno, 
pasilenkė virš jo. Kreigas Tumis tysojo ant šono, viena ranka dengė 
veidą. Nikas pervertė jį ant nugaros ir švilptelėjo. Tumio gyvybė dar 
ruseno, buvo girdėti jo sunkus švilpčiojantis alsavimas, bet Nikas ga- 
lėjo pastatyti paskutinį svarą iš savo banko sąskaitos, kad gyventi 
Tumiui liko labai neilgai. Nosies kaip nebūta, vietoje burnos žiojėjo 
kruvina ertmė su dantų likučiais. Kaktos viduryje puikavosi padoraus 
dydžio įduba, liudijanti, jog Albertas kiek pakeitė Tumio kaukolės 
konfigūraciją. 

- Ir visa tai jis padarė tosteriu? - sumurmėjo Nikas. - Jėzau ir 
Marija, Tomai, Dikai ir Hari! - ir atsitiesė. - Tūzai, jis nemirė. 

- Nejaugi? - paklausė Albertas, nepasitraukdamas iš vietos. 

- Pasiklausyk pats. Jis be sąmonės, tačiau kvėpuoja. - “Nors ir 
greitai liausis", - mintyse pridūrė Nikas. - Patikrinkime, kaip ten mis- 
teris Gafnis. Galbūt ir jam pasisekė. O ką gali pasakyti apie neštu- 
vus? 

- A? - perklausė Albertas, tarytum Nikas būtų kreipęsis į jį už- 
sienio kalba. 

- Apie neštuvus, - kantriai pakartojo Nikas, kai jie patraukė į oro 
uosto tarnybų kambarį. 

- Mes juos radome. 

- Tikrai? Nuostabu! 

Albertas įžengė į kambarį pirmasis. 

- Vieną minutėlę, - jis pritūpė, pagrabaliojo ranka grindis, netru- 
kus apčiuopė Dono žiebtuvėlį. Dar šiltą nuo lytėjimo. Atsistojo. - 
Misteris Gafnis, manau, ant stalo arba šalia jo. 

Albertas pakėlė žiebtuvėlį, kelis kartus pasuko ratuką. Penktuoju 
bandymu dagtis užsiliepsnojo ir degė tris ar keturias sekundes. To 
pakako. Donas Gafnis gulėjo šalia stalo ant nugaros, atmerktomis 
akimis, jo akyse sustingo nuostaba. Jam visiškai nepasisekė. 

- Kaip čia įvyko, kad Tumis neprismeigė ir tavęs? - paklausė Ni- 
kas. 

- Žinojau, kad jis čia. Dar prieš jam užpuolant misterį Gafnį. 

Alberto balsas dar drebėjo, tačiau vaikinas jau jautėsi tvirčiau; 
ypač po to, kai pamatė, kas nutiko vargšeliui misteriui Gafniui. 

- Tu jį išgirdai? 

- Ne, ant stalo pastebėjau kalną priplėšytų popieriaus juostelių. 

- Ir gerai, kad pastebėjai, - Nikas uždėjo Albertui ant peties ran- 
ką. - Nusipelnei gyventi, drauguži. Tu tiesiog užsidirbai šią teisę. Su- 
pranti? 

- Stengiuosi suprasti. 

- Pasistenk, senuk. Tuomet kur kas rečiau sapnuosi košmarus. 
Gali manimi patikėti, aš žinau, ką sakau. 

Albertas linktelėjo. 

- Nenukabink nosies, Tūzai. Kad ir kaip sunku būtų, nenukabink 
nosies, ir viskas baigsis kaip reikiant. 

- Misteri Hopvelai! 

- Klausau. 

- Galbūt galėtumėte manęs daugiau taip nebevadinti? Aš... - Al- 
bertui užėmė kvapą, jis nusikosėjo. - Ši pravardė man jau nebepatin- 
ka. 

Po trisdešimties sekundžių jie išėjo iš tamsios olos, vadinamos 
“Oro uosto tarnybomis". Nikas nešė neštuvus. Prie telefonų automa- 
tų neštuvus perdavė Albertui, kuris tylėdamas juos paėmė. Staltiesė 
ringsojo ant grindų, už penkių pėdų nuo Tumio; šis vis dar alsavo. 

Laiko buvo labai mažai, laikas seko, bet Nikas negalėjo nepasi- 
žiūrėti į nužudymo instrumentą. Privalėjo pasižiūrėti. 

Jis išvyniojo staltiesę, išsitraukė tosterį. Vienas iš kaitinimo ele- 
mentų užstrigo plyšyje, antrasis nukrito ant grindų. Taimerio diskas ir 
svirtelė, kuria nuleidinėjamos duonos riekelės, atlūžo. Vienas tosterio 
kampas susilankstė. Kairėje pusėje atsirado gilus įdubimas. 

Ši dalis “pasibučiavo" su Tumio knysle, pamanė Nikas. Fan- 
tastiška! Jis papurtė tosterį, įsiklausydamas į atsiskyrusių detalių 
skimbčiojimą. 

- Tosteris, - Niko balse buvo justi susižavėjimas. - Turiu draugų, 
Albertai, tikrų profesionalų, kurie tuo nepatikės. Man pačiam sunku 
patikėti. Tiktai pamanyk... tosterių! 

Albertas nusisuko. 

- Meskite jį šalin, - vaikino balsas buvo užkimęs. - Negaliu į jį 
žiūrėti. 

Nikas numetė tosterį, pliaukštelėjo Albertui per petį: 

- Temk neštuvus į viršų. Aš tave pasivysiu. 

- O ką jūs rengiatės daryti? 

- Noriu pasižiūrėti, ar tame kambaryje nėra dar ko nors naudin- 
go. 

Albertas pasisuko į Niką, bet tamsoje neįstengė įžvelgti jo veido 
išraiškos. 

- Aš jumis netikiu. 

- Nenori - netikėk, - Niko balsas skambėjo stebėtinai švelniai. - 
Eik, Tūzai... norėjau pasakyti, Albertai. Aš tave pasivysiu. Ir neat- 
sisukinėk. 

Albertas dar minutėlę gręžė anglą žvilgsniu, paskui nunarinęs 
galvą ėmė kopti eskalatoriumi. Jis nė karto neatsisuko. 

Nikas palūkėjo, kol jaunuolis ištirps tamsoje. Po to sugrįžo prie 
Kreigo Tumio, pritūpė. Šis dar nebuvo atsigavęs, bet kvėpuoti ėmė 
tolygiau. Nikas netgi spėjo, kad viena arba dvi savaitės kvalifikuoto 
gydymo ligoninėje galėtų pastatyti Tumį ant kojų. Kad ir kaip būtų, jis 
jau įrodė nepaprastą savo galvos stiprumą. 

Gaila, kad smegenys joje pasirodė tokios minkštos, pamanė 
Nikas. Jis siektelėjo Kreigo, ketindamas viena ranka užspausti bur- 
ną, o kita - nosį. Minutė ar pusantros, ir jam daugiau nebereikės ga- 
dinti nervų dėl Tumio. Kai kas galėjo pašiurpti, įvertinęs šį poelgį kaip 
šaltakraujišką žmogžudystę, bet Nikas jame įžvelgė saugumo garan- 
tiją, daugiau nieko. Vieną sykį jie jau patikėjo, kad Tumis be sąmo- 
nės, ir misteris Gafnis už tai sumokėjo savo gyvybe, o Daina atsidūrė 
ant mirties slenksčio. Kokia prasmė vėl įlipti į šūdą? 

Ir štai dar apie ką mąstė Nikas: Jeigu paliktum Tumį gyvą, 
koks likimas jo lauktų? Vienatvė negvvame pasaulyje? Galimy- 
bė kvėpuoti steriliu oru po nejudančiais debesimis? Šansas su- 
sitikti su tuo, kas artėja iš rytų... O kas galėjo artintis tokiu 
garsu? Galbūt gigantiškų skruzdžių armija? 

Ne, kam gi jam toksai likimas? Juoba kad mirtis ištiks ne- 
skausmingai. 

- Tokios lengvos mirties šis niekšas neužsitarnavo, - sumurmėjo 
Nikas, tačiau virš Tumio veido jo rankos sustingo. 

Anglas prisiminė mažąją mergaitę, įsmeigusią į jį tamsias nere- 
ginčias akis. 

Nežudykite jo! 

Ne prašymas - veikiau įsakymas. Ji išnaudojo paskutines savo 
jėgas, kad ištartų Nikui šį įsakymą. 

Viskas, ką aš žinau... jo mums prireiks. 

KODĖL AKLAS VAIKAS TAIP JĮ UŽSTOJA? 

Nikas dar šiek tiek pasėdėjo, žvelgdamas į sumaitotą Kreigo Tu- 
mio veidą. Ir tuomet jį pašaukė Rudis Varvikas: 

- Misteri Hopvelai! Nikai! Jūs einate? 

- Jau bėgu! - sušuko jis grįžtelėjęs. 

Vėl siekė Tumio ir vėl susilaikė pusiaukelėje, prisiminęs mergai- 
tės akis. 

Jo mums prireiks. 

Nikas atsistojo taip ir neprisilietęs prie Kreigo Tumio. 

- Bėgu, - pakartojo ir užlėkė eskalatoriumi. 


AŠTUNTAS SKYRIUS 


Kuro pylimas. Silpna aušros šviesa. 
Langoljerų pasirodymas. Ryto angelas. 
Amžinybės švarintojai. Pakilimas 

Betanė numetė beskone tapusią cigaretę ir jau lipo trapu aukš- 
tyn, kai Bobas Dženkinsas sušuko: 

- Atrodo, jie išeina! 

Betanė apsigręžė ir nubildėjo žemyn. Prie bagažo konvejerio pa- 
sirodė keletas šešėlių. Bobas su Betane nuskuodė jų pasitikti. 

Daina gulėjo ant neštuvų. Per konvejerį Rudis su Niku tempė 
juos nepakildami nuo kelių. Betanė išgirdo sunkų plikojo vyro šnopa- 
vimą. 

- Leiskite jums padėti, - paprašė, kai vyrai nukėlė neštuvus nuo 
konvejerio, ir Rudis paslaugiai užleido merginai savo vietą. 

- Tiktai stenkitės jos nekratyti, - perspėjo Nikas. - Albertai, pa- 
gelbėk Betanei. Padėsi, kai kelsime neštuvus trapu. Jų nevalia smar- 
kiai paversti. 

- Kaip ji? - Betanė paklausė Alberto. 

- Silpna. Be sąmonės, tačiau dar tebegyva. Tai viskas, ką galiu 
pasakyti. 

- O kur Gafnis su Tumiu? - paklausė Bobas. Jam teko šnekėti 
garsiau: gurgždesys vis labiau stiprėjo. 

- Gafnis negyvas, Tumis veikiausiai irgi, - atsakė Nikas. - Dabar 
nėra laiko pasakoti, - jis sustojo prie trapo. - Kelkite savo pusę. 

Trapu lipo lėtai ir atsargiai. Nikas - nugara į priekį, kiek įmanoma 

žemiau nuleidęs savąją pusę. Albertas su Betane iškėlė neštuvų 
rankenas iki galvos ir liesdamiesi klubais kilnojo kojas siauru trapu. 
Bobas, Rudis ir Lorelė sekė jiems įpėdžiui. Sugrįžus Albertui ir Ni- 
kui, Lorelė tik sykį pravėrė burną: paklausė, ar Tumis mirė. Kai Ni- 
kas atsakė, jog ne, jinai įdėmiai anglą nužvelgė, o paskui su paleng- 
vėjimu atsikvėpė. 

Nikas pakilo iki viršutinės trapo aikštelės, ir Brajenas padėjo 
įnešti neštuvus į lėktuvą. 

- Noriu paguldyti ją pirmosios klasės salone, - pasisuko į jį Ni- 
kas. - Taip, kad galva būtų aukštėliau už kojas. Galima? 

- Žinoma. Neštuvus pritvirtinsime saugos diržais. Neškite į salo- 
ną. 

- Gerai, - linktelėjo Nikas, pažvelgė į Albertą su Betane. - Va- 
p Jūs tiesiog šaunuoliai. 

viesoje kraujo dėmės ant Dainos skruostų ir smakro ryškiai iš- 

siskyrė gelsvai blyškios odos fone. Akių mergaitė neatmerkė. Po dir- 
žu (Nikas vis dėlto pradūrė jame naują skylutę, toli nuo likusių) įklo- 
tai nuo susigėrusio į juos kraujo tamsiai paraudonavo. Brajenas gir- 
dėjo kliuksintį mergaitės alsavimą. 

- Jai visiškai blogai, ar ne? - sušnabždėjo jis. 

- Sužeistas plautis, o ne širdis, bet ji prarado tiek daug kraujo... 
taip, prasti popieriai. 

- Bet iki mūsų sugrįžimo išgyvens? 

- Iš kur, po velnių, galiu žinoti? - netikėtai pratrūko anglas: - Aš 
kareivis, o ne prakeiktas kaulų narstytojas! 

Likusieji įsispoksojo į jį, sustingo. Lorelė pajuto, kaip per nugarą 
perbėgo šaltukas. 

- Atleiskite, - sumurmėjo Nikas. - Kelionė laiku veikia nervus, ar 
ne? Prašau man atleisti. 

- Nėra dėl ko atsiprašinėti, - Lorelė palietė jo ranką. - Mes visi 
vos laikomės. 

Nikas nusišypsojo: 

- Jūs nuostabi, Lorele, dėl to nekyla jokių abejonių. Dabar įkur- 
dinkime mažylę, o paskui pažiūrėsim, ką reikia padaryti, kad išsineš- 
dintume iš čia po perkūnais. 

Po penkių minučių neštuvus su Daina pririšo prie dviejų salono 
sėdynių nedideliu kampu: galva aukščiau už kojas. Visi keleiviai su- 
sibūrė aplink Brajeną salono tarnybinės zonos aikštelėje. 

- Mums reikia pripildyti bakus degalais, - prabilo Brajenas. - Da- 

bar aš paleisiu antrąjį variklį ir nuvairuosiu mūsų “Boingą" prie 727- 
-ojo, kuris stovi prie įlaipinimo rankovės, - jis nurodė į pilka dėme 
tamsoje dūluojantį aviakompanijos “ Delta" lėktuvą. - Kadangi mūsiš- 
kio lėktuvo sparnai pakilę aukščiau, dešiniu sparnu galiu užkloti 727- 
-ojo kairįjį. Kol tuo užsiimsiu, ketvertas vyrų privalo priridenti užpil- 
dymo vežimėlį; jis stovi prie antrosios įlaipinimo rankovės. Pastebė- 
jau jį dar prieš sutemstant. 

- Gal pažadinti Miegančiąją Gražuolę, kad pagelbėtų? - paklausė 
Bobas. 

Brajenas minutėlę pagalvojo, pakratė galvą. 

- Dabar mums tik ir betrūksta dar vieno išsigandusio, nieko ne- 
suprantančio keleivio, be to, dargi klaikiai pagiringo. O ir jo pagalba 
mums nereikalinga. Du vyrai nesunkiai perridens vežimėlį kur reikia. 
Žinau, kaip tai daroma. Svarbiausia - pavarų dėžės svirtį pastatyti į 
neutralią padėtį. Vežimėlį reikia atstumti po sparnais. Ar aišku? 

Visi linktelėjo. Brajenas juos nužvelgė, pastebėjo, kad Rudis su 
Betane tempdami neštuvus visai nusiplūkė. 

- Nikai, Bobai ir Albertai. Stumsite vežimėlį. Lorelė atsisės prie 
vairo. Viskas aišku? 

Jie linktelėjo. 

- Tuomet imkitės darbo. Betane! Misteri Varvikai! Leiskitės su 
visais žemyn. Nustumkite trapą šalin, o kai lėktuvą pastatysiu greta 
727-ojo, priridenkite jį prie sparnų. Ne prie liuko, o prie sparnų. Aiš- 
kų? 

Jie linktelėjo. Brajenas atkreipė dėmesį, kad pirmą kartą po nu- 
tūpimo šiame oro uoste visų akys sausos ir aiškios. Suprantama, 
pamanė jis. Dabar jie turi kuo užsiimti. Kaip, ačiū Dievui, ir aš 
pals. 

Kai jie žingsniavo link degalų pildymo vežimėlio, prigludusio prie 
įlaipinimo rankovės, Lorelė nustebusi suprato, kad mato aplinkinius 
daiktus. 

- Viešpatie! - šūktelėjo mergina. - Jau aušta. Kiekgi laiko truko 
naktis? 

- Mano laikrodis rodo, kad mažiau kaip keturiasdešimt minučių, 
- atsakė Bobas, - bet, jaučiu, tikėti juo negalima. Ir apskritai laikas 
čia, ko gero, nieko nereiškia. 

- O kas bus misteriui Tumiui? - paklausė Lorelė. 

Jie priėjo prie vežimėlio. Tiksliau, mažo automobiliuko su baku 
vietoje kėbulo, atvira kabina ir šonuose susuktomis dviem juodomis 

žarnomis. Nikas apglėbė Lorelę per juosmenį, pasuko merginą į sa- 
ve. Akimirksnį šioji pamanė, kad Nikas nori ją pabučiuoti, pajuto, kaip 
tankiau suplakė širdis. 

- Nežinau, kas jam bus. Galiu pasakyti tiktai viena: lemiamu mo- 
mentu pasielgiau taip, kaip prašė Daina. Palikau gulėti ant grindų. 
Be sąmonės, tačiau gyvą. Aišku? 

- Ne, - jos balsas šiek tiek drebėjo. - Bet, manau, pasielgėte tei- 
singai. 

Nikas nusišypsojo, linktelėjo, jo pirštai suspaudė Lorelės juosme- 
nį. 

- Ar papietausite su manimi, kai sugrįšime į Los Andželą? 

- Taip, - neužsikirsdama atsakė mergina. - Nekantriai lauksiu šio 
iškilmingo momento. 

Nikas vėl linktelėjo. 

- Aš irgi. Tačiau mes liksime be pietų, jeigu nepripildysime tal- 
pyklų, - jis pažvelgė į atvirą kabiną. - Ar sugebėsite rasti neutralią pa- 
varą? 

Lorelė būgštaudama dirstelėjo į kyšančią pavarų perjungimo svir- 
tį. 

- Mano automobilyje pavarų dėžė automatinė. 

- Aš surasiu, - Albertas užšoko prie vairo, pasilenkė prie ranke- 
nos, įsižiūrėjo į diagramą ant bumbulo. 

Už jų nugarų sugaūdė antrasis variklis, paskui abu padidino ap- 
sisukimus. Jie kaukė labai garsiai, bet Lorelės tai netrikdė, o greičiau 
atvirkščiai - jie nustelbė kitą garsą, atsiritantį iš rytų, vedantį iš proto. 
Moteriai labai knietėjo vėl pažvelgti į Niką. Nejaugi jis iš tikrųjų pa- 
kvietė ją pietų? Tiesiog neįstengė tuo patikėti. 

Albertas nuspaudė sankabą, pastatė svirtį į reikalingą padėtį, 
truktelėjo ją pirmyn, atgal, į dešinę, į kairę. 

- Paruošta. Sėskite, Lorele. Jums belieka tiktai vairuoti. 

- Gerai. 

Ji nervingai grįžtelėjo į tris vyrus, prigludusius prie vežimėlio iš 
užpakalio ir rankomis įsirėmusius į baką. Nikas atsistojo viduryje. 

- Pasiruošę? - paklausė jis. 

Albertas su Bobu linktelėjo. 

- Puiku. Stumiam. 

Bobas jau pasirengė stumtelėjimui skirti visas jėgas, melsdamas 
Dievą, kad jam vėl neimtų skaudėti nugarą (paskutiniuosius dešimtį 
metų jį kamavo radikulitas), bet vežimėlis pajudėjo iš vietos stebėti- 

nai lengvai. Lorelė, įsikibusi į didžiulį vairą, reguliavo judėjimą. Ant 
pilko betono nubrėžęs puslankį, geltonas vežimėlis nuriedėjo prie 
767-ojo, sustojusio aviakompanijos “Delta" lėktuvui iš dešinės. 

- Kaip vis dėlto smarkiai skiriasi lėktuvai, - pastebėjo Bobas. 

- Tikrai, - sutiko Nikas. - Tu buvai teisus, Albertai. Galbūt mes 
pasitraukėme iš dabarties, bet per kažkokį stebuklą šis lėktuvas vis 
dar išlieka jos dalimi. 

- Ir mes taip pat, - pridūrė Albertas. - Bent jau kol kas. 

767-ojo varikliai pritilo, tiktai tolygiai gaūdė pagalbiniai galios 
įrenginiai, visas ketvertas. Tačiau jie nepajėgė nustelbti iš rytų sklin- 
dančio garso. Šis darėsi ne tik galingesnis, bet ir sudėtingesnis, dau- 
giabalsis. Visa ši kakofonija dabar atrodė stebėtinai pažįstama. 

Nelyginant banda gromuliuojančių karvių, virpėdama visu 
kūnu pamanė Lorelė. Štai į ką tai panašu. Tarytum įrašė gromu- 
liuojančių karvių skleidžiamus garsus ir daug kartų sustiprino. 

Panika, kurios Lorelė jau nebepajėgė kontroliuoti, užsmaugė 
blaivų protą. 

- Galbūt pajėgsime su visu tuo kovoti, jei pamatysime, kas mums 
grasina? - garsiai pamąstė Bobas, kai vežimėlis vėl pajudėjo iš vietos. 

Albertas dvilktelėjo į rašytoją ir iškvėpė: 

- Vargu. 


4 

Brajenas iškišo galvą pro liuką, davė ženklą Betanei ir Rudžiui, 
kad tie pristumtų prie jo trapą. Perlipo ant viršutinės aikštelės ir nu- 
rodė į dviejų lėktuvų sparnus, pakibusius vienas ant kito. Kol tuodu 
pervežinėjo jį, Brajenas įsiklausė į artėjantį garsą ir netikėtai prisimi- 
nė kadai kadės regėtą filmą. Šiame filme Čarltonui Hestonui priklau- 
sė didžiulė plantacija Pietų Amerikoje. Plantaciją užpuolė skruzdės, 
galybė skruzdžių, viską graužiančių savo kelyje: žolę, medžius, na- 
mus, karves, žmones. Kaipgi vadinosi šis filmas? Pavadinimo niekaip 
neprisiminė. Atsiminė tiktai gudrybes, kurių griebdavosi Čarltonas, 
norėdamas sustabdyti skruzdes arba bent jau prilaikyti jų judėjimą. 
Ar galų gale jam pavyko laimėti? Šitai Brajenas irgi pamiršo, kadan- 
gi prisiminimą apie filmą užstelbė kitas prisiminimas - raudonas užra- 
šas iš neseniai susapnuoto košmaro: 

TIKTAI KRINTANČIOMS ŽVAIGŽDĖMS. 

- Stokite! - riktelėjo Betanei ir Rudžiui. 

Jie sustabdė trapą. Brajenas atsargiai leidosi žemyn, kol jo galva 

atsidūrė viename lygyje su žemutiniu 727-ojo paviršiumi. Kaip 767- 
-asis, taip ir 727-asis buvo pildomi pro vieną vožtuvą, esantį ant kai- 
riojo sparno. Taigi dabar Brajenas žvelgė į nedidelį kvadratinį liuką su 
raudonų užrašu: “PRIEIGA PRIE DEGALŲ TALPYKLOS“ ir 
“PRIEŠ PILDANT PATIKRINTI UŽTVARINĮ VOŽTUVĄ". O 
kažkoks pokštautojas prilipdė prie liuko geltoną lipduką su besišyp- 
sančia fizionomija. 

Albertas, Bobas ir Nikas pastatė užpildymo vežimėlį po sparnu 1r 
dabar užvertę galvas vėpsojo į Brajeną, laukdami tolesnių nurodymų. 
Jų veidai kaip pilkos dėmės išsiskyrė iš supančios blandos. Brajenas 
pasilenkė žemyn. 

- Ten yra dvi žarnos, po vieną iš abiejų pusių! - šūktelėjo jis Ni- 
kui. - Man reikia trumposios! 

Nikas išsuko žarną, ištiesė galą Brajenui. Laikydamas žarną ir 
viena ranka įsikibęs į turėklą, Brajenas palindo po sparnu ir atidarė 
liuką. Viduje išvydo šakutinę sujungimo su kyšančiu plieniniu strypu 
dalį. Norėjo labiau prisiartinti, paslydo... ir vos nenukrito. 

- Palauk, drauguži, - Nikas lipo trapu. - Ateina pagalba, - jis su- 
stojo trimis laipteliais žemiau ir sugriebė Brajeną per juosmenį. - Tik- 
tai paprašysiu tavęs vieno dalyko, gerai? 

- Kokio? 

- Negadink oro. 

- Pasistengsiu, bet pažadėti negaliu. 

Brajenas vėl pažvelgė žemyn. Rudis su Betane jau stovėjo greta 
Bobo ir Alberto. 

- Pasitraukite į šalį, nes jus aplies degalai! - riktelėjo. - Jeigu 
staiga praleistų užtvarinis vožtuvas. - “O galbūt talpyklose nėra nė 
lašo", - tuoj pat pamanė Brajenas. 

Jis vėl siektelėjo užpildymo vožtuvo, šįsyk abiem rankom, kadan- 
gi jį tvirtai prilaikė Nikas. Įstatė jungiklio rozetinę dalį į šakutinę, pa- 
spaudė. Trykštelėjo degalai, kuo Brajenas tiktai apsidžiaugė, pasigir- 
do metalinis spragtelėjimas, ir kapitonas pasuko žarną per ketvirtį ap- 
sisukimo, tvirtai ją užfiksavo. Pasiklausė, kaip kuras teka žarna že- 
myn ir pildo ant vežimėlio įtaisytą baką. Toliau jo nepraleido uždary- 
tas ventilis. 

- Puiku, - Brajenas sugriebė trapo turėklą. - Kol kas viskas gerai. 

- Kas dabar, drauguži? Kaip mes pajungsime vežimėlį? Nuo 
lėktuvo? 

- Abejoju, ar mums tai pavyktų, netgi jei žinotume, kur rasti jun- 
giamuosius kabelius. O ir nebūtina. Vežimėlis reikalingas tiktai 

transportuoti ir perfiltruoti kurui. Perpumpavimui pasitelksiu pagalbi- 
nius mūsų lėktuvo galios įrenginius. Išsiurbsiu degalus iš 727-ojo ly- 
giai taip pat, kaip per šiaudelį išsiurbiamas limonadas iš stiklinės. 

- Ir kiek tam prireiks laiko? 

- Optimaliomis sąlygomis, tai yra perpumpuojant kurą antžeminių 
sturbliu, per minutę įpumpuojama du tūkstančiai svarų. Mūsų padėtis 
kitokia. Aš niekuomet nepumpavau degalų pagalbiniais galios įrengi- 
niais. Mažiausiai valandos. Galbūt dviejų. 

Nikas su nerimu pažvelgė į rytus ir pritildęs balsą pratarė: 

- Padaryk paslaugą, drauguži... nesakyk to likusiems. 

- Kodėl? 

- Nemanau, kad mums /iko dvi valandos. Galbūt nebeliko nė 
vienos. 

Likusi viena pirmosios klasės salone, Daina Katerina Belman 
atmerkė akis. 

IR IŠVYDO. 

- Kreigai, - sušnibždėjo ji. 

Kreigai. 

Jis nenorėjo girdėti savo vardo. Tiktai troško, kad jį paliktų ra- 
mybėje. Jis daugiau nebenorėjo girdėti savo vardo. Kai žmonės va- 
dindavo jį vardu, visuomet atsitikdavo kas nors bloga. Visuomet. 

Kreigai! Kelkis, Kreigai! 

Ne. Jis nesikels. Jo galva pavirto dideliu bičių aviliu. Kiekviena- 
me medaus koryje, kiekvienoje akutėje, kiekvienoje ląstelėje dūzgė ir 
knibždėjo skausmas. 

Į galvą sulėkė bitės. Bitės nusprendė, kad aš nebegyvas. 
Todėl jos ir pavertė kaukolę aviliu. O dabar... dabar... jos jau- 
čia mano mintis ir stengiasi mirtinai jas sugelti, pamanė Kreigas 
ir sudejavo. Gailiai ir pratisai. Jo krauju aplaistyti pirštai atsigniaužė 
ir vėl susigniaužė. 

Leiskite man numirti, meldė mintyse, prašau leisti man numir- 
ti. 

Kreigai, tu privalai atsistoti! Nedelsiant! 

Jo tėvo balsas, vienintelis balsas, kuriam jis dėl nieko negalėjo 
paprieštarauti. Bet dabar paprieštaraus. Dabar pavarys jį šalin. 

- Pasitrauk, - kranktelėjo jis. - Aš tavęs neapkenčiu. Pasitrauk. 

Smegenis ryškiu plykstelėjimu pervėrė skausmas. Debesys bi- 
čių, įtūžusių, geliančių, sulėkė į šviesą. 

Leiskite man numirti, galvojo Kreigas. Prašau leisti man nu- 
mirti. Tai pragaras. Aš patekau į bičių pragarą. 

Stokis, Kreigai-veigai. Tai tavo gimimo diena, ir žinai, ką 
tau pasakysiu? Vos tik atsikelsi, vienas žmogus duos tau bitę ir 
trenks tau per galvą... todėl kad SITAS smūgis skirtas tiktai 
tau! 

- Ne, - sukuždėjo Kreigas. - Jau pakaks mane mušti. 

Jo rankos šliaužiojo per kilimą. Pamėgino atsimerkti, tačiau su- 
krešėjusio kraujo luobas neleido praplėšti vokų. 

- Tu numirei. Jūs abu numirėte. Tu negali manęs mušti ir nurodi- 
nėti, ką daryti. Judu abu numirėte, ir aš taip pat norėčiau mirti. 

Tačiau jis nemirė. Iš kažkur, nustelbdamas vaiduoklių balsus, 
sklido aviacinių variklių gausmas... ir dar kažkoks garsas. Tai ėjo 
langoljerai. Arba bėgo. 

Kreigai, stokis. Tu privalai atsistoti. 

Jis suprato, kad šis balsas nėra nei motinos, nei tėvo. Jo nelai- 
mingas sumuštas protas bandė apkvailinti patį save. Šis balsas sklido 
iš... IŠ... 

(iš aukščiau?) 

iš kažkokios kitos vietos, šviesios, gražios vietos, kur skausmas - 
mitas, o stresas - tuščia fantazija. 

Kreigai, jie ateina pas tave... tie žmonės, su kuriais norėjai 
susitikti. Jie paliko Bostoną ir atvyko čia. Štai koks svarbus 
jiems susitikimas su tavimi. Nepraleisk savo šanso, Kreigai. Tu 
gali suspėti. Tu turi laiko įteikti jiems savo popierius ir palikti 
savo tėvo armiją... jeigu, žinoma, tau užteks narsos. 

“Jeigu tau užteks narsos“, - mintyse pakartojo paskutiniąją frazę. 

- Narsos? - išsiveržė jam. - Narsos? Kad ir kas tu būtum, nėra 
dėl ko mane žeminti. 

Vėl pamėgino atsimerkti. Blakstienas sulipdęs kraujo luobelis 
kiek įtrūko, bet akys taip ir neprasimerkė. Kreigui pavyko pakelti 
vieną ranką prie veido. Jis atsitiktinai prisilietė prie nosies liekanų ir 
pasileido klykti. Galvoje skambėjo trimitai, sudūzgė bitės. Palaukė, 
kol skausmas šiek tiek atlėgs, paskui dviem pirštais praplėšė iš pra- 
džių vienos, paskui kitos akies vokus. 

Priešais akis stojo balta siena. 

Lėtai, labai lėtai pakėlė galvą. 

Siena išbluko, 1r Kreigas išvydo ją. 

Gaubiamą švytėjimo. 

Tą pačią mažąją mergaitę, tačiau jau be tamsių akinių. Ji žvelgė 
i jį gera linkinčiomis akimis. 

Nagi, Kreigai. Stokis. Žinau, kad sunku, bet turi atsistoti... 
privalai. Kadangi jie jau čia, jie laukia... bet amžinai jie ne- 
lauks. Langoljerai tuo pasirūpins. 

Dabar jis matė: mergaitė stovėjo ne ant grindų. Jos bateliai per 
colį ar du buvo pakilę nuo grindų, ji skendėjo ją supančiame švytėji- 
me. 

Nagi, Kreigai. Stokis. 

Jis ėmė keltis. Su neįtikėtinomis pastangomis. Galva tiesiog gra- 
sino atsiskirti, ir joje zvimbė bitės. Jis dusyk krito ant grindų, bet vėl 
atsikeldavo, pakerėtas mergaitės akių - gerų ir žadančių visam lai- 
kui išlaisvinti jį iš tėvo. 

Jie laukia, Kreigai. Tavęs. Jie laukia tavęs. 

Daina gulėjo ant neštuvų, jos nereginčios akys tarytum matė, 
kaip Kreigas pasikėlė ant vieno kelio, parvirto ant šono, vėl pradėjo 
keltis. Jai skaudėjo širdį dėl šio sunkiai sužeisto, kenčiančio vyro, 
šios žuvies, apsėstos mirties troškimo, svajojančias tiktai apie tai, 
kaip susprogti. Sužalotame jo veide atsispindėjo baimė, viltis ir ne- 
žmoniškas pasiryžimas. 

Aš labai apgailestauju, kad tenka taip pasielgti, misteri Tu- 
mi, galvojo ji. Labai apgailestauju. Bet jūs mums reikalingas. 

Ir ji kreipėsi į jį iš savo mirties patalo: 

Greičiau, Kreigai! Jie laukia tavęs. Jie tavęs laukia! 

Ilgąją žarną ištempė po 767-ojo fiuzeliažu, prijungė prie užpylimo 
vožtuvo ant kairiojo sparno. Brajenas sugrįžo į pilotų kabiną, sujungė 
pagalbinius galios įrenginius ir pradėjo pumpuoti degalus iš aviakom- 
panijos “Delta" lėktuvo talpyklų. Stebėdamas, kaip dešiniojo bako de- 
galų lygmačio rodyklė lėtai slenka prie 24 tūkstančių, jis neramiai 
laukė to momento, kai pagalbiniai galios įrenginiai pradės čiaudėti ir 
kosėti bandydami toliau dirbti tokiu kuru, kuris nedega. 

Į dešinįjį baką jau prisipildė 8 tūkstančiai svarų degalų, kai užpa- 
kalinėje lėktuvo dalyje įtaisytų mažų reaktyvinių variklių tolygus gau- 
dimas pasikeitė, tapo įtemptas. 

- Kas atsitiko, drauguži? - paklausė Nikas. 

Jis vėl sėdėjo antrojo piloto krėsle. Jo plaukai išsidraikė, švarutė- 
liai, gerai išlyginti marškiniai nusidažė kraujo, purvo, tepalo dėmėmis. 

- Pagalbiniai galios įrenginiai ragauja 727-ojo degalus, ir pastarie- 
ji jiems nepatinka. Tikiuosi, kad Alberto magija suveiks, tačiau nieko 
negaliu garantuoti. 

Į dešiniąją talpyklą subėgo 9 tūkstančiai svarų degalų, ir pirmasis 
pagalbinis galios įrenginys atsijungė. Ant prietaisų skydelio užsižiebė 
raudona lentelė “VARIKLIŲ IŠJUNGIMAS". Brajenas spragtelėjo 
jungikliu. 

- Ir ką mums dabar daryti? - Nikas atsistojo, priėjo prie Brajeno, 
pakibo virš jo peties. 

- Panaudoti tris pagalbinius galios įrenginius energijai tiekti ir ti- 
kėtis kuo geriausio, - atsakė Brajenas. 

Antrasis PGĮ išsijungė po trisdešimties sekundžių; nespėjo Bra- 
jenas ištiesti rankos prie jungiklio, kai išsijungė ir trečiasis. Su pasta- 
ruoju užgeso ir šviesa kabinoje. Švietė tiktai prietaisų skydelis. Pas- 
kutinysis PGĮ tai sustūgdavo, tai pritildavo, supurtydamas visą lėktu- 
vą. 

- Aš išjungsiu visus PGĮ, - ištarė Brajenas beviltiškai nuvargusiu 
balsu. - Teks palaukti, kol 727-ojo degalai pereis į mūsų laiko ritmą ar 
kaip ten jis vadinamas. Svyruojantis darbo režimas neleistinas. Tokie 
įtampos šuoliai gali sugadinti navigacinį kompiuterį. 

Ir Brajenas jau palietė jungiklį, kai paskutinis PGĮ vėl tolygiai sū- 
gaudė. Pilotas pažvelgė į Niką, netikėdamas savo ausimis. O Niko 
veidas lėtai išskydo plačia šypsena. 

- Berods, sėkmė mūsų neapleido, drauguži. 

Brajenas sukryžiavo abiejų rankų pirštus, pakratė juo ore. 

- Tikiuosi, - ir vėl įjungė pirmąjį, trečiąjį bei ketvirtąjį PGĮ. 

Šie pradėjo sklandžiai dirbti. Kabinoje vėl užsižiebė šviesa. Nikas 
pergalingai sušuko ir pliaukštelėjo Brajenui per petį. 

Durų angoje išdygo Betanė. 

- Kas nutiko? Ar viskas gerai? 

- Manau, taip, - neatsisukdamas atsakė Brajenas. - Bet viskas 
kybojo ant plauko. 

Kreigas vis dėlto sugebėjo šiaip ne taip atsistoti. Švytinti mergai- 
tė dabar pakibo virš bagažo konvejerio. Žvelgė į jį, ir jos žvilgsnyje 

galėjai perskaityti stebėtiną švelnumą ir dar kai ką... kai ką tokio, 
apie ką jis svajojo visą gyvenimą. Ką gi? 

Ne išsyk, tačiau Kreigas suprato, ką būtent jos žvilgsnyje išvydo. 

Užuojautą. 

Užuojautą ir supratimą. 

Kreigas apsižvalgė. Tamsą keitė šviesa. Nejaugi išgulėjo be są- 
monės visą naktį? Nors tai neturėjo reikšmės. Svarbiausia buvo tai, 
kad mergaitė atvedė juos pas jį - bankininkus, valstybinių obligacijų 
specialistus, brokerius. Jie atvyko, jie nori išgirsti Kreigo-veigo, Tu- 
mio-bumio paaiškinimus, jie nori susipažinti su jo fokusais! O tų fo- 
kusų jis moka pakankamai. Tūkstančius, milijonus. Ir kai jiems visa 
tai papasakos... 

- Jiems teks mane paleisti... ar ne? 

Taip, atsakė mergaitė, tačiau tau reikia pasiskubinti, Kreigai. 
Tu privalai pasirodyti prieš tai, kol jiems atsibos laukti ir, pasi- 
šalins. 

Kreigas žengė prie konvejerio. Mergaitės kojos nejudėjo, bet Tu- 
miui besiartinant ji tarsi miražas tolo prie gumos juostų, skiriančių ba- 
gažo išdavimo zoną nuo krovimo aikštelės. 

Ir... o, džiaugsme: mergaitė šypsojosi. 

Jie visi sulipo į lėktuvą, išskyrus Bobą ir Albertą, kurie sėdėjo ant 
trapo laiptelių ir klausėsi atsiritančios garso bangos. 

Lorelė Stivenson stirksojo prie atidaryto liuko ir žvelgė į oro uos- 
to pastatą. Ji mąstė, ką gi jiems daryti su misteriu Tumiu, kai Betanė 
truktelėjo ją už palaidinukės. 

- Daina kažką kalba. Galbūt ji miega, gal praradusi sąmonę. 

Lorelė nuskubėjo į pirmosios klasės saloną. Rudis Varvikas sė- 
dėjo šalia Dainos, laikė jai už rankos, susirūpinęs stebeilijo į mergai- 
tės veidą. 

- Nesu tikras, - sumurmėjo jis. - Nesu tikras, bet man atrodo, 
kad ji išeina. 

Lorelė pačiupinėjo Dainos kaktą. Sausa ir labai karšta. Kraujo- 
plūdis pastebimai susilpnėjo, o galbūt apskritai nutrūko. Bet mergaitė, 
kaip ir anksčiau, alsavo pasišvilpčiodama. 

- Manau... - buvo betarianti Lorelė, bet tuoj pat prakalbo Daina, 
labai aiškiai, suprantamai: 

- Tau reikia skubėti, Kreigai. Tu privalai pasirodyti anks- 
čiau, nei jiems pabos laukti ir jie išsiskirstys. 

Lorelė su Betane nieko nesuprasdamos baugščiai susižvalgė. 

- Atrodo, tasai Tumis jai sapnuojasi, - spėjo Rudis. - Ji jau minė- 
jo jo vardą. 

- Taip, - vėl prakalbo Daina; mergytės akys buvo užmerktos, ta- 
čiau kilo įspūdis, kad neregė stengiasi į kažką įsiklausyti. - Taip, bū- 
siu. Jeigu tu tiktai nori, būsiu. Tačiau pasiskubink. Žinau, tau 
skauda, bet privalai pasiskubinti. 

- Ji kliedi, ar ne? - sukuždėjo Betanė. 

- Ne, - pakratė galvą Lorelė. - Nemanau. Veikiau... mergaitė 
sapnuoja. 

Bet Lorelė jautė, kad čia joks sapnas. Ji jautė, kad Dainai nutiko 
visiškai kas kita: Daina kažką sumanė. Ir Lorelei nesinorėjo žinoti, ką 
būtent, nors ši mintis taip ir veržėsi iš pasąmonės. Lorelė suprato, 
kad, vos tiktai panorėjusi, sugebės suformuluoti Dainos ketinimus, bet 
tokio noro nejautė. Kadangi vyko kažin kas be galo keista, dvelkian- 
čio siaubu, ir kad šis kažin kas, tegu jai ir nesinorėjo tuo tikėti, buvo 
tiesiogiai susijęs 

(nežudykite jo... jo mums prireiks) 

su misteriu Tumiu. 

- Palikite ją ramybėje, - sausai pridūrė Lorelė. - Palikite ją ramy- 
bėje, ir tegul ji 

(daro su juo tai, kas jai atrodo reikalinga) 

miega. 

- Viešpatie, aš tikiuosi, kad mes netrukus išskrisime, - gailiai su- 
inkštė Betanė, ir Rudis apkabino ją per pečius, kad bent šiek tiek nu- 
ramintų. 

Kreigas nusvirduliavo iki bagažo konvejerio ir užgriuvo ant jo. 
Skausmas žaibu pervėrė galvą, kaklą, krūtinę. Tumis mėgino prisi- 
minti, kas jam atsitiko, tačiau neįstengė. Jis nulipo žemyn neveikian- 
čių eskalatoriumi, pasislėpė nedideliame kambarėlyje, sėdėjo tamsoje, 
plėšė popierių... o paskui atmintis tarsi atsijungė. 

Pakėlė galvą, plaukai krito ant akių, bet jis paregėjo švytinčią 
mergaitę. kuri sėdėjo sukryžiavusi kojas prie gumos juostų, per colį 
virš konvejerio. Kokia ji vis dėlto graži! Kaip jis galėjo pagalvoti, kad 
mergaitė - viena iš jų? 

- Tu - angelas? - karktelėjo Kreigas. 

Taip, atsakė švytinti mergaitė. 

Ir Kreigas pajuto, kaip skausmas, sumišęs su džiugesiu, ima 


168 


trauktis. Iš akių trykštelėjo ašaros, pirmosios jo, kaip suaugusiojo, 
ašaros. Ir ūmai Tumis prisiminė švelnų, girtą balsą motinos, kuri dai- 
navo seną dainą. 

- Tu - ryto angelas? Tu būsi mano ryto angelas? 

Taip... Būsiu. Jeigu tu šito nori, būsiu. Bet pasiskubink. Ži- 
nau, tau skauda, bet privalai pasiskubinti. 

- Taip, - Kreigas sukūkčiojo ir bagažo konvejeriu nušliaužė prie 
jos. Kiekvienas judesys atsiliepė skausmu, iš nosies likučių, sudaužy- 
tos burnos kapnojo kraujas. Tačiau jis skubėjo. Skubėjo kaip įmany- 
damas. O priekyje mažoji mergaitė pralindo pro gumos juostas, ku- 
rios tuo metu nė nekrustelėjo. 

- Paliesk mano skruostą, prieš palikdama mane, mažule, - įkan- 
din sukuždėjo Kreigas, atsikrenkštęs krauju: ant sienos kaip negyvas 
voras pakibo raudonas skreplys. 

Kreigas pamėgino šliaužti dar spėriau. 

Iš rytų atsklido kurtinantis triokštelėjimas. Bobas su Albertu pa- 
šoko - išbalę, išsigandę. Susižvalgė. 

- Kas tai? - paklausė Albertas. 

- Tarytum parvirto medis, - Bobas apsilaižė perdžiūvusias lūpas. 

- Bet nėra jokio vėjo! 

- Ne, - sutiko Bobas. - Vėjo nėra. 

Triukšmo fonas subyrėjo į atskirus garsus. Kažkas traškėjo, 
inkštė, kone lojo. Pastovus liko tiktai tolygus gurgždesys ir stabilus 
staugsmas. 

- Kas čia darosi? - liuko angoje pasirodė išbalusi kaip drobė Be- 
tanė. 

- Niek... - buvo bepratariąs Albertas, tačiau Bobas sugriebė jį už 
peties. 

- Pažvelk! - šūktelėjo. - Pasižiūrėk štai ten! 

Toli rytuose, ties pačiu horizontu, virš miško, kilo elektros perda- 
vimo linijos atramos, žingsniuojančios kalvų viršūnėmis iš šiaurės į 
pietus. Alberto akyse viena iš atramų sudrebėjo, o paskui parvirto, 
pridurmais patraukdama laidus. Po akimirksnio nusviro antras stul- 
pas, paskui trečias, ketvirtas... 

- Tai dar ne viskas, - pastebėjo Albertas. - Atkreipkite dėmesį į 
medžius. Jie dreba it krūmai. 

Bet medžiai ne tiktai drebėjo. Žmonių akyse medžiai pradėjo 
virsti ir nykti iš akiračio. 

Triokšt, džirkšt, triokšt, pliūpi, BACH! 

Triokšt, džirkšt, BACH, pliūpt, triokšt! 

- Mums reikia iš čia dingti, - Bobas apkabino Albertą per pečius, 
jo akys išsiplėtė, kupinos siaubo. Protingas, inteligentiškas veidas su- 
stingo it kaukė. - Privalome nedelsdami nešdintis iš čia. 

Horizonte, už kokių dešimties mylių nuo jų, gigantiškas retranslia- 
toriaus bokštas suvibravo nuo pagrindo iki viršūnės ir nuvirto, kad 
pranyktų tarp griūvančių medžių. Dabar jie pajuto, jog ėmė virpėti ir 
žemė. Šis drebėjimas kilo trapu ir persidavė į kojas. 

- Liaukitės! - už jų nugaros sucypė Betanė ir rankomis užsiden- 
gė ausis. - Prašau jūsų, liaukitės! 

Bet garso banga ritosi artyn prie jų, langoljerų gromuliavimą ly- 
dintis gurgždėjimas ir čežėjimas jau buvo visiškai čia pat. 

- Nenoriu būti įkyrus, Brajenai, bet kiek tau dar reikia laiko? - 
nervingai pasiteiravo Nikas. - Už keturių mylių į rytus teka upė, pa- 
stebėjau ją dar anuolaik, mums betupiant, ir man atrodo, kad šie gro- 
muliuojantys padarai, nė nežinau, kaip juos pavadinti, būtent dabar 
prisikasė iki jos. 

Brajenas dirstelėjo į lygmačius. 24000 svarų dešiniajame sparne, 
16000 - kairiajame. Dabar bakai pildėsi kiek greičiau, nes nereikėjo 
pumpuoti degalų iš 727-ojo į kitą sparną. 

- Penkiolikos minučių, - Brajenas jautė ant kaktos stambius pra- 
kaito lašus. - Esamo degalų kiekio mums neužteks, Nikai. Galėtume 
pratraukti tiktai iki Mohavio dykumos. Ir dar dešimties minučių žar- 
noms atjungti, uždaryti liukus ir išvairuoti į pakilimo taką. 

- Ar neįmanoma paspartinti? Tu įsitikinęs, kad neįmanoma pa- 
spartinti? 

Brajenas pakratė galvą ir vėl nudelbė akis į prietaisus. 

Kreigas lėtai praropojo po gumos juostomis, išniro į negyvą nau- 
jos trumpos dienos šviesą. Siaubingas garsas, artėjančios žmogėdrų 
armijos garsas kurtino. Netgi dangus drebėjo nuo šio garso, ir Krei- 
gas akimirką apmirė: baimė pavertė jį statula. 

Pasižiūrėk, pasakė jo ryto angelas ir ištiesė ranką. 

Kreigas pasižiūrėjo... ir pamiršo bet kokia baimę. Tolumoje, už 
767-oj0. ant nuvytusios žolės trikampio, kuris susidarė tarp pakilimo 
ir nutūpimo juostos bei dviejų manevrinių takų, stovėjo ilgas raudon- 
medžio pasitarimų stalas. Poliruotas jo paviršius blizgėjo netgi šioje 

negyvoje šviesoje. Priešais kiekvieną kėdę gulėjo bloknotas, stovėjo 
grafinas su lediniu vandeniu ir krištolo stiklinė. Už stalo sėdėjo dvi de- 
šimtys vyriškių griežtais dalykiniais kostiumais. Visi jie pasisuko į 
Kreigą. 

Ir netikėtai pradėjo ploti delnais. Tebeplodami, nenuleisdami nuo 
Tumio akių, atsistojo ir stovėdami sveikino jo pasirodymą. Kreigas 
pajuto, kaip jo lūpos pačios savaime tįsta į laimingą, dėkingą šypse- 
ną. 

Daina liko viena pirmosios klasės salone. Alsuoti jai darėsi vis 
sunkiau, balsas ėmė knarkčioti. 

Bėk prie jų, Kreigai! Greičiau! Greičiau! 

Kreigas nusivertė nuo konvejerio, atsitrenkė petimi į betoną, tuoj 
pat atsikėlė. Velniop skausmą! Kas kreips dėmesį į skausmą? Ange- 
las juos atvedė! Suprantama, juos atvedė ji! Angelai - tai vaiduokliai 
iš istorijų apie misterį Skrudžą, jie gali padaryti viską, ko tiktai įsinori! 
Švytėjimas aplink mergaitę pradėjo blėsti, bet jau ir tai neturėjo 
reikšmės. Ji suteikė Kreigui išsigelbėjimą: tinklą, į kurį jis pagaliau 
įkliuvo. 

Bėk pas juos, Kreigai! Apsuk lėktuvą! Laikykis nuo lėktuvo 
kuo atokiau! Lėk pas juos! 

Kreigas ėmė bėgti. Jis klupinėjo, jį blaškė į šalis, tačiau jis bėgo. 
Galva tai pakildavo, tai vėl nusvirdavo ant krūtinės. Skuodė pas tuos 
humoro jausmo neturinčius, gailesčio nejaučiančius žmones - savo 
gelbėtojus, kurie galėjo būti žvejai, palinkę per savo škunos bortą pa- 
sižiūrėti, kokie nuostabūs jūros gelmių gyventojai šį kartą spurda jų 
tinkluose. 

Kairiojo bako lygmačio rodyklė artėdama prie skaičiaus 21000 
sulėtėjo ir sustingo ties skaičiumi 22000. Brajenas suprato, kas atsi- 
tiko, spragtelėjo dviem jungikliais, sustabdydamas siurblius. 727-asis 
atidavė jiems viską, ką tiktai galėjo - šiek tiek daugiau nei 46000 
svarų aviacinio kuro. Jo turėjo pakakti. 

- Gerai, - Brajenas atsistojo. 

- Kas gerai? - pakilo ir Nikas. 

- Atjungiam žamnas ir skrendam po perkūnais. 

Triukšmas jau kurtino. Gurgždėjimas ir čepsėjimas išliko, tačiau 
prie jų prisijungė lūžtančių medžių traškesys, griūvančių namų bildė- 
jimas. Kaip tik, prieš Brajenui atjungiant siurblius, pasigirdo keletas 
garsių pliūkštelėjimų. “Nugriuvo tiltas", - suprato Nikas. 

- Misteris Tumis! - netikėtai sušuko Betanė. - Ana misteris Tu- 
mis! 

Nikas pirmasis išpuolė iš pilotų kabinos, Brajenas pasekė jam 
pavymui. Jie išvydo per manevravimo taką skuodžiantį Kreigą. Į lėk- 
tuvą jis nekreipė jokio dėmesio. Dyžė kažkur į tuščią nuvytusios žo- 
lės trikampį, ribojamą poros susikertančių manevravimo keliukų bei 
pakilimo ir nutūpimo juostos grindinio. 

- Ką jis daro? - iškvėpė Rudis. 

- Koks skirtumas! - atsakė Brajenas. - Visiškai nebeturime lai- 
ko. Nikai, leiskis trapu pirmas. Palaikysi mane, kol atjunginėsiu žar- 
ną. 

Brajenui atrodė, kad jis stovi ant kranto, o nuo jūros į jį ritasi de- 
vintoji banga. 

Nikas vėl laikė Brajeną suėmęs per juosmenį, kol šis skubiai at- 
jungė žarną, metė ją ant betono, užtrenkė liuką. 

- Eime, - pasisuko į Niką, jo veidas papilkėjo, - daugiau nebetu- 
rime čia ką veikti. 

Bet Nikas nė nekrustelėjo. Apmirė įsismaksojęs į rytus. Nuo vei- 
do nuslūgo kraujas. Jame sustingo siaubas. Viršutinė lūpa sudrebėjo, 
anglas panėšėjo į šunį, pernelyg išsigandusį, kad galėtų loti. 

Brajenas lėtai pasuko galvą klausydamasis, kaip girgžda kaklo 
sausgyslės lyg netepti, surūdiję vyriai. Jis įsitikino: langoljerai prisiar- 
tino. 

- Kaip patys matote, - prakalbo Kreigas, priėjęs prie laisvos kė- 
dės stalo gale ir sulaukęs, kol visi susės, - brokeriai, su kuriais turė- 
jau reikalų, ne šiaip nesąžiningi žmonės. Daugelis iš jų - CŽV agen- 
tai, jų uždavinys - apgaudinėti ir vedžioti už nosies tokius bankininkus, 
kaip aš. Tuos, kuriems tenka skubiai papildyti valstybinių obligacijų 
portfelį. Jų požiūriu, tikslas - sustabdyti komunizmo eksportą į Pietų 
Ameriką - pateisina visas priemones. 

- Kokių imsitės priemonių saviems kontrargumentams patikrinti? 
- paklausė storulis brangiu mėlynu kostiumu. - Jūs pasinaudojote 
kompanijos, apdraudžiančios valstybinių obligacijų sandorius, paslau- 

gomis ar jūsų bankas pasamdė privačią detektyvų agentūrą, besispe- 
cializuojančią panašiose bylose? 

Švariai nuskusti Mėlynojo Kostiumo skruostai švytėjo galbūt pui- 
kia sveikata, gal daugiamečiu įpročiu gerti škotiškąjį su sodos vande- 
niu. Jo akys priminė mėlyno ledo kristalus. Nuostabios akys. Jo tėvo 
akys. 

Kažkur toli toli nuo konferencijų salės, esančios trečiajame nuo 
viršaus Finansų centro aukšte, vyko didelis remontas. “Tikriausiai 
kloja kelią", - spėjo Kreigas. Bostone nuolat klodavo kelius. Kaip jam 
atrodė, daugeliu atvejų to daryti visiškai nebuvo būtina, bet šių nesi- 
baigiančių statybų priežastis jam neatrodė paslaptinga: nesąžiningi 10- 
bo nežinančiųjų sąskaita. Bet su tuo jis visiškai nebuvo susijęs. Ab- 
soliučiai. Jis turėjo reikalų su storuliu mėlynu kostiumu, daugiau su 
niekuo. 

- Mes laukiame, Kreigai, - paragino jo bankų korporacijos prezi- 
dentas. 

Kreigas nustebo: misteris Parkeris konferencijoje dalyvauti nesi- 
rengė. O paskui jį užplūdo beribis džiaugsmas. 

- Aš nesiėmiau jokių atsargumo priemonių! - išrėkė į jų sutriku- 
sias fizionomijas. - Paprasčiausiai pirkau, pirkau ir pirkau! Aš nesi- 
ėmiau JOKIŲ... ATSARGUMO... PRIEMONIŲ! 

Jis jau ketino tęsti, imti aiškinti detalų savo planą, kai jį sulaikė 
kažkoks garsas. Labai artimas garsas, kurio šaltinis, ko gero, buvo 
konferencijų salėje. 

Rupšnojantis garsas, alkanų dantų tratėjimas. 

Ūmai Kreigas panoro suplėšyti kokį nors lapą, bet kokį lapą. Jis 
siektelėjo priešais save gulinčio bloknoto, bet bloknotas prapuolė. 
Kartu su stalu. Kartu su bankininkais. Kartu su Bostonu. 

“Kurgi aš?" - sutrikęs paklausė savęs Kreigas ir apsidairė. 

Ir tuoj pat suprato... ir tuoj pat išvydo juos. 

Langoljerai atėjo. 

Langoljerai atėjo jo. 

Kreigas Tumis suriko. 

Brajenas juos regėjo, bet neįstengė suprasti, ką gi mato jie. Jie 
tarsi nepageidavo, kad juos matytų, ir pilotas jautė, jog ir šiaip jau ties 
išsekimo riba veikiantis jo protas stengiasi perdirbti gaunamą infor- 
maciją, transformuoti pavidalus būtybių, apsireiškusių ant rytinio 21- 

-osios pakilimo ir nutūpimo juostos grindinio, į kažin ką suprantama, 
prieinama žmogiškam suvokimui. 

Pradžioje jų buvo dvejetas: vienas juodas, kitas - tamsiai raudo- 
nas. 

Ar tai sviediniai? - abejodamas klausė protas. Ar jie apvalūs? 
Kažkas spragtelėjo, ir Brajeno vaizduotėje būtybės pavirto pliažiniais 
sviediniais; šių sviedinių išorė, vibruojanti karštame ore, tai kiek bliūš- 
ko, tai vėl išsipūsdavo. Jie išsirideno iš aukštos žolės, į kurią rėmėsi 
21-asis pakilimo ir nutūpimo takas, įkandin savęs palikdami juodus 
pėdsakus. Jie tarytum rėžė žolę... 

Ne, nenoriai patikslino protas. Jie ne šiaip prarėžia žolę, ir tu 
tai žinai. Jie perrėžia viską, kas tiktai pasitaiko jų kelyje. 

O po savęs palieka idealaus juodumo juostas. Štai ir dabar, besi- 
risdami per šviesų pakilimo ir nutūpimo juostos betoną, jie, kaip ir 
anksčiau, palikinėjo už savęs juodus dryžius. Kurie blizgėjo it karšta 
derva. 

Ne, vėl nenoriai paprieštaravo protas. Ne derva. Tu žinai, jog 
tai ne juoduma. Tai niekas. Visiškas niekas. Jie ryja ne tik paki- 
limo ir nutūpimo juostos dangą. 

Jų eibėse buvo justi kažkoks linksmumas. Jų judėjimo trajektori- 
jos nuolat susikirsdavo, jie aukštai pasišokinėdami skubėjo prie lėktu- 
vo. Ant betono liko ne tiesios linijos, o zigzagai. 

Brajenas sušuko, jam už nugaros šūktelėjo Nikas. Jie išvydo ar- 
tėjančių sviedinių snukius, klaikius ateivių iš kitų planetų snukius. Jie 
mirguliavo ir keitė pavidalą tarytum vaiduoklių veidai. Brajenas regė- 
jo mažytes akutes ir gigantiškas bumas - žybsinčių dantų pripildytas 
olas. 

Jie rijo nuolat, vis atplėšdami supančio pasaulio gabalėlius. 

“Texaco" firmos degalų automobilis-cisterna stovėjo ant išorinio 
manevravimo keliuko. Plėšriai išsišiepę langoljerai pasuko prie jo. 
Perskrodė cisterną kiaurai, nesustodami nė sekundei. Vienas perkir- 
to taką per užpakalinius ratus, ir akimirksnį - dar prieš automobiliui 
susmunkant ant žemės - Brajenas išvydo langoljerų sau pridurmais 
paliktą tunelį, nelyginant pelių urvelį iš kokio nors animacinio filmuko. 

Antrasis langoljeras šoktelėjo, pranyko už didžiulės automobilio- 
-cisternos talpyklos, kad tuoj pat išnirtų korpuse perrėžtoje angoje, iš 
kurios plačiu srautu klioktelėjo aviacinis kuras. Langoljerai plėšė 
siauras realybės juostas, draskė realybę į dalis, ir Brajenas suprato, 
kad tuo viskas nesibaigs: langoljerams įpėdžiui pasiliekanti bedugnė 
žiojėjo begaline tuštuma. 

Ties pakilimo aikštės riba langoljerai pristabdė. Tarsi apmąstyti, 
kur nukreipti savo pėdsaką. 

O paskui staigiai pakeitė kryptį. 

Pasuko į Kreigą Tumį, kuris neatplėšė nuo jų akių ir klykė iš 
siaubo. 

Ir neįtikėtinomis valios pastangomis Brajenas prisivertė išsiva- 
duoti iš transo. Sugriebė už alkūnės dviem laipteliais žemiau sustin- 
gusį Niką. 

- Bėgam! 

Nikas nesureagavo, ir Brajenas staigiai truktelėjo jam už rankos. 

- Pasakiau, judinkis! Mes išskrendame! 

Tolumoje pasirodė ketvertas naujų juodų bei raudonų sviedinių. 
Jie šokčiojo, sukosi nelyginant šokyje... ir artėjo. 

Tu nesugebėsi nuo jų pasprukti, sakė jo tėvas. Jų kojytės 
tau šito neleis. Jie turi mažas greitas kojytes. 

Ir vis dėlto Kreigas pabandė. 

Pasisuko ir nuskuodė prie oro uosto pastato, vis gręžiodamasis 
atgalios. Į “Boingą-767"', priklausantį aviakompanijai “Amerikietiškas 
pasididžiavimas" ir miedėjusį pakilimo takan, Kreigas nekreipė jokio 
dėmesio. Jis lėkė prie bagažo konvejerio. 

Be reikalo, Kreigai, galvoje suskambėjo tėvo balsas. Tu tik- 
riausiai manai, jog bėgi, tačiau yra ne taip. Tu žinai, kaip tai 
vadinama, ar ne? Tu TRANKAISI! 

O pasekomis ritosi du rutuliai-sviediniai, didindami greitį ir nenu- 
krypstamai mažindami atstumą, skiriantį juos nuo Kreigo. Jiedu du 
sykius apsimainė vietomis, už savęs palikdami juodą sankirtą. O pas- 
kui prisiartino per septynių colių atstumą ir pajudėjo kartu, įdurmais 
palikdami juodus "bėgius". Kreigą jie pasiekė per dvidešimtį pėdų 
nuo bagažo konvejerio. Ką tiktai jo batai karštligiškai atsispyrinėjo į 
asfaltą. O per tūkstantąją sekundės dalį Kreigas sumažėjo trimis co- 
liais: langoljerai vienu metu apglėbė jo pėdas kartu su brangiais ba- 
tais, pirktais “Bally" parduotuvėje. Kraujo nebuvo - įkaitę langoljerų 
nasrai akimirksniu pridegindavo žaizdas. 

Kreigas nė nesuprato, jog liko be pėdų. Jis toliau skuto ant 
strampų, o kai skausmas ūžtelėjo aukštyn per kojas, langoljerai vėl jį 
puolė. Šį sykį jie apkabino jo kojas aukščiau kelių. Kreigas pargriuvo, 
vis dar stengdamasis bėgti, jei ne bėgti - tai šliaužti. Atmatuotą jam 
kelią įveikė iki galo. 

- Ne! - suriko Kreigas. - Ne, tėti! Aš būsiu geras! Nuvaryk juos 
šalin! Aš būsiu geras, PRISIEKIU, NUO ŠIOL BŪSIU GERAS, 
TIKTAI NUVARYK JUOS NUO... 

Bet langoljerai puolė jį. Kreigas spėjo pamatyti klaikius jų dantis, 
pajusti karštą, vibruojantį nuo juos sprogdinančios energijos alsavi- 
mą. 

Kodėl jų mažosios kojytės tokios greitos? - spėjo pamanyti 
Kreigas. Tokios ma... 

Ir tuomet langoljerai sudraskė jį į skutelius. 

Jau pasirodė dešimtys juodų ir raudonų sviedinių. Lorelė suprato, 
kad neilgai trukus jų bus šimtai, tūkstančiai, milijardai. Netgi per reak- 
tyvinių variklių gausmą, besiveržiantį pro atvirą liuką, ji girdėjo klai- 
kų, nežmonišką langoljerų staugsmą. 

Brajenas atitraukinėjo 767-ąjį nuo “Deltos" aviakompanijai pri- 
klausančio lėktuvo ir nuo trapo. Juodi dryžiai kirto tolimąjį 21-osios 
pakilimo ir nutūpimo juostos galą, juodos juostos vedė prie oro uosto 
pastato: visi sviediniai nusitaikė į Kreigą Tumį. 

Veikiausiai jiems retai pasiseka pasmaguriauti žalia mėsa, 
pamanė Lorelė ir vos nesusivėmė. 

Nikas Hopvelas paskutinį kartą iškišo galvą lauk ir užtrenkė liuko 
duris. Ėjo tarp sėdynių, jį supo į šalis. Akys išsprogo per pusę veido, 
pavirsdamos didžiuliais dubenėliais. Per smakrą tekėjo kraujas: jis 
prikando apatinę lūpą, idant sulaikytų iš krūtinės besiveržiantį klyks- 
mą. 

Nikas apkabino Lorelę, įkniaubė karščiuojantį veidą į duburį, kur 
susitinka kaklas su petimi. Ji apsivijo Niką rankomis ir tvirtai prispau- 
dė prie savęs. 

Brajenas apsuko 767-ąjį ir nuvarė jį prie pakilimo tako pačiu di- 
džiausiu įmanomu, ko gero, netgi neįmanomu greičiu. Rytinis oro 
uosto pakraštys po sviedinių pasirodymo jau visas pajuodo. Tolimasis 
21-osios pakilimo ir nutūpimo juostos galas po jais pranyko visiškai. 
Nyko ir už juostos besidriekiantis pasaulis. Blyškus nejudrus dangus 
tarsi griuvo ant juodų sprogymių ir išguldytų medžių. 

Lėktuvas jau riedėjo prie pakilimo tako, ir Brajenas sugriebė 
mikrofoną: 

- Prisisekite! Prisisekite! Jeigu negalite prisisegti, įsitverkite į ką 
nors! 

Jis šiek tiek sumažino greitį, pasiruošdamas įsibėgėti 33-iąja juos- 
ta. Ir tuomet pamatė kažką tokio, nuo ko širdis nupuolė į užkulnius: 
didžiuliai pasaulio, erdvės gabalai, buvę į rytus nuo pakilimo juostos, 
prasmego į niekur, po savęs palikdami tuštumą. 

“Jie ryja planetą, - pamanė Brajenas. - Viešpatie, jie ryja plane- 
tą!" 

O paskui 767-asis apsisuko nosimi į vakarus, ir priešais Brajeną 
atsivėrė ilgas ir laisvas, neužimtas langoljerų ar dar ko nors 33-iasis 
pakilimo takas. 

Bagažo skyreliai atsilapojo iki pat galo, jų turinys iškrito ant grin- 
dų ir sėdynių. Betanė, nespėjusi prisisegti, tėškėsi ant kelių prie Al- 
berto Kausnerio. Albertas neatkreipė dėmesio nei į šiltą merginos už- 
pakaliuką, nei į “diplomatą" chromuotais kampais, prašvilpusį per tris 
colius nuo jo nosies. Jis regėjo tiktai veržlius tamsius kamuolius 21- 
ojoje juostoje ir jų paliekamus blizgančius juodus pėdsakus. Šie pėd- 
sakai susibėgo prie bagažo iškrovimo zonos. 

Juos traukia prie misterio Tumio, pamanė Albertas, arba ten, 
kur buvo misteris Tumis. Jeigu jie nebūtų pasukę prie oro uosto 
pastato, tai veikiausiai būtų užpuolę lėktuvą. Suriję ir jį, ir mus 
drauge su juo. 

- Dabar mes žinome, ar ne? - už Alberto nugaros nuaidėjo dre- 
bantis Bobo Dženkinso balsas. 

- Ką? - sušuko Lorelė, pati nepažindama savo balso; jai ant ke- 
lių nukrito kelioninis krepšys, Nikas pakėlė galvą, išvydo krepšį, nu- 
metė jį į tarpucilį. - Ką mes žinome? 

- Žinome, kas atsitinka dabarčiai po to, kai ji tampa pracitimi. 
Praeitis laukia - mirusi, tuščia, apleista. Laukia ateinant jų. Laukia 
amžinybės švarintojų, kurie visuomet lekia įkandin dabarties, valyda- 
mi praeities liekanas pačiu efektyviausių būdu: jas surydami. 

- Misteris Tumis apte juos žinojo, - staiga aiškiai ir pabrėžiamai 
pratarė Daina. - Misteris Tumis sakė, kad jie vadinasi langoljerais. 

Reaktyviniai varikliai pagaliau užkaukė visu pajėgumu: lėktuvas 
įsilėkė 33-iuoju pakilimo taku. 

Brajenas išvydo du juodus sviedinius, kurie perkirto pakilimo 
juostą priešais lėktuvą, perrėždami realybės paviršių dviem parale- 
liais it juodas ebonitas blizgančiais plyšiais. Stabdyti galimybių nebu- 
vo. 767-ąjį pamėtėjo, kai jis šoko per sprogymes, tačiau Brajenui pa- 
vyko lėktuvą išlaikyti pakilimo juostoje. Jis vis forsavo ir forsavo va- 
riklių darbą, nekantriai laukdamas, kada gi lėktuvas pasieks atsiplėšti 
nuo žemės reikiamą greitį. 

Netgi variklių staugsmas neįstengė užgožti maniakiško čepsėjimo 
ir gurgždesio... nors Brajenas nežinojo, ar visa tai girdi savo ausimis, 
ar atstumiantys baisūs garsai jau skamba jo viduje. Beje, apie tai jis 
stengėsi negalvoti. 

Pasilenkęs per Lorelę pasižiūrėti pro iliuminatorių, Nikas išvydo, 
kaip Bangoro tarptautinį oro uostą drasko, plėšo į gabalus. Pastatą 
suvarpė vingiuoti plyšiai, stogas ir sienos smego į niekur. 

Suklykė Betanė Sims. Juodas pėdsakas driekėsi lygiagrečiai 
767-ajam, prarydamas pakilimo juostos kraštą. Netikėtai jis nėrė de- 
šinėn ir pranyko po fiuzeliažu. 

Lėktuvą vėl smarkiai krestelėjo. 

- Ar jis mus pasiekė? - riktelėjo Nikas. - Jis prisikasė iki mūsų? 

Jam niekas neatsakė. Išbalę, išgąsdinti keleiviai spoksojo pro iliu- 
minatorius; ir jam niekas neatsakė. Medžiai susiliejo į melsvai žalią 
sieną. Pilotų kabinoje Brajenas sustingo krėsle, kiekvieną sekundę 
laukdamas, kol vienas iš kamuolių išnirs priešais priekinį stiklą ir kiau- 
rai perrėš kabiną. 

Prietaisų skydelyje paskutines raudonas lenteles pakeitė žalios. 
Brajenas truktelėjo svirtį į save, ir 767-asis atsiplėšė nuo žemės. 

Pagrindiniame salone barzdyla krauju pasruvusiomis akimis svir- 
duliuodamas kėblino kairiuoju praėjimu. 

- Jau artėjame prie Bostono? - klausinėjo jis tuščių sėdynių. - 
Labai to tikiuosi, nes man reikia vėl atsigulti į lovą. Mano galva tie- 
siog plyšta pusiau. 

DEVINTAS SKYRIUS 


Atsisveikinimas su Bangoru. 
Kelionė į vakarus per dienas ir naktis. 
Žvilgsnis į pasaulį svetimomis akimis. 

Skylė laike. Perspėjimas. 
Brajeno sprendimas. Nusileidimas. 
Šaudymas tiktai prasideda 

Lėktuvas staigiai pasuko į rytus, nublokšdamas pagaliau atsibu- 
dusį keleivį ant tuščių sėdynių eilės. Barzdotasis vyriškis nužvelgė ki- 
tus tuščius krėslus, smarkiai prisimerkė. 

- Viešpatie, - sumurmėjo. - Baltoji karštinė. Prakeikta baltoji 
karštinė! Tokio dalyko man dar nepasitaikė, - dar vienas baugštus 
žvilgsnis. - Dabar apsireikš velniukai... Kurgi tie sumauti velniukai? 

Velniukai nepasirodys, pamanė Albertas. Užtat turi progą 
dirstelėti į sviedinius. Tau jie labai patiks. 

- Prisisek, drauguži, - metė Nikas, - ir užsič... 

Jis nutilo stebeilydamas į oro uostą... tiksliau, į tą vietą, kur buvo 
oro uostas. Patsai pastatas pranyko, toks pat likimas laukė ir Nacio- 
nalinės gvardijos bazės, užimančios vakarinę oro uosto dalį. 

767-asis skriejo virš besiplečiančios skylės, juodos ir bedugnės. 

- Viešpatie, kas gi tai, Nikai?! - sušnabždėjo Lorelė ir užsidengė 
rankomis akis. 

Kai jie skriejo virš 33-i0jo pakilimo ir nutūpimo tako 1500 pėdų 
aukštyje, Nikas išvydo šešiasdešimt, o galbūt ir šimtą paralelinių lini- 
jų, dalijančių betoną į ilgas juostas. Šios juostos jam priminė Kreigą 
Tumį. 

Dryyykst. 

Kitoje praėjimo pusėje Betanė pasilenkė per Albertą, nuleido 
užuolaidėlę ir isteriškai klyktelėjo: 

- Nedrįsk jos pakelti! 

- Nesijaudink, - atsakė Albertas ir tuoj pat prisiminė, kad oro 
uoste paliko smuiką. 

Ką gi... dabar ir jis paniro amžinybėn. Staigiu judesiu jaunuolis 
užsidengė veidą rankomis. 

Prieš vėl pasukdamas į vakarus, Brajenas išvydo, kas driekėsi į 
rytus nuo Bangoro. Ten tiesiog nieko nebeliko. Po baltu dangaus ku- 
polu, ten kur turėjo būti horizontas, plytėjo gigantiška tuštumos jūra. 
Medžiai pranyko, miestas pranyko, pranyko pati Žemė. 

Tarytum skristum kosmose, pamanė Brajenas ir pajuto, kad 
jam netrukus pasimaišys protas. Kapitonas rado vienintelį būdą iš- 
saugoti sveiką nuovoką: susikoncentruoti į lėktuvo valdymą. 

Brajenas staigiai pakilo aukštyn, siekdamas kiek įmanoma grei- 
čiau pasinerti į debesis, kad daugiau nebematytų šio pragariško regi- 
nio. Bet prieš baltai skraistei uždengiant žemę, jis vis dėlto pažvelgė 
apačion: į vakarus nuo Bangoro išsidėsčiusias kalvas, miškus, ežerus 
išraižė tūkstančiai juodų gijų. Milžiniški realybės gabalai vienas pas- 
kui kitą smego į niekur, ir tuomet Brajenas pasielgė taip, kas anks- 
čiau būtų atrodę tiesiog neįmanoma. 

Užmerkė akis... sėdėdamas piloto krėsle. Ir atsimerkė tiktai lėk- 
tuvui įskriejus į debesis. 

Šįsyk jie nepateko nė į vieną oro duobę. Kaip ir spėjo Bobas 
Dženkinsas, atmosfera, sakytum, sustingo. Skrydis per debesis už- 
truko dešimt minučių, o paskui 18000 pėdų aukštyje 767-asis išsiver- 
žė į mėlyną dangų. Keleiviai nervingai susižvalgė, ir tuoj pat iš salono 
garsiakalbių pasigirdo Brajeno balsas: 

- Mes išskridome. Jūs viską žinote, kas dabar mūsų laukia: skri- 
sime atgalios vildamiesi, jog durys, pro kurias patekome čia, atviros 
iki šiol, - jis patylėjo, paskui kalbėjo toliau: - Skrydis užtruks nuo ke- 
turių su puse iki šešių valandų. Norėčiau pasakyti kur kas tikslesnį 
laiką, bet negaliu. [prastomis aplinkybėmis skrydis į vakarus trunka il- 
giau nei į rytus, bet, kiek galiu pasitikėti prietaisų duomenimis, prieš- 
priešinio vėjo nėra, - Brajenas vėl patylėjo. - Čia, išskyrus mus, nie- 
kas nejuda. 

Pasigirdo traškesys, Brajenas nutraukė garsinį ryšį, lyg ir norėjo 
kažką pridurti, paskui jį išjungė, taip ir nepasakęs nė žodžio. 

- Vardan Dievo, pasakykite, kas čia dedasi? - drebančiu balsu 
paklausė barzdočius. 

Albertas nužvelgė jį tiriančiu žvilgsniu. 

- Nemanau, kad jūs panorėsite tai sužinoti. 

- Aš vėl ligoninėje? - išsigandęs paklausė barzdočius, ir Albertui 
jo netgi pagailo. 

- Jeigu šitai jums pagelbės, manykite, jog taip. 

Barzdočius minutėlę dėbsojo į jį, paskui pareiškė: 

- Ko gero, eisiu miegoti, tiesiog dabar. 

Jis pasišalino į pagrindinį saloną, dribo į pirmą pasitaikiusį krėslą, 
užmerkė akis. Nepraėjo nė minutė, ir vyruko krūtinė jau tolygiai kil- 
nojosi, O jis saldžiai šnirpščiojo. 

Albertas jam pavydėjo. 

Nikas trumpam prisiglaudė Lorelę, atsisegė saugos diržą, atsisto- 
jo. 

- Eisiu pas mūsų pilotą. Ar nori kartu? 

Lorelė, žiūrėdama į neštuvus kitoje praėjimo pusėje, pakratė gal- 
vą. 

- Aš pasiliksiu su mergaite. 

- Mes jai niekuo nepagelbėsime. Dabar viskas Dievo valioje. 

- Žinau, - atsakė Lorelė, - tačiau noriu pasilikti su ja. 

- Gerai, Lorele, - Nikas perbraukė delnu per jos plaukus. - Toks 
gražus vardas. Tu jį užsitarnavai. 

Moteris pažvelgė Nikui į akis, nusišypsojo. 

- Dėkoju. 

- Mes tarėmės drauge papietauti... Tikiuosi, nepamiršai? 

- Ne, - Lorelė vis šypsojosi. - Nepamiršau ir nepamiršiu. 

Nikas pasilenkė ir švelniai pabučiavo ją į lūpas. 

- Gerai. Aš irgi. 

Jis nuėjo į pilotų kabiną, o Lorelė prispaudė pirštus prie lūpų, tarsi 
norėdama sulaikyti jo bučinį. Pietūs su Niku Hopvelu, tamsiaplaukiu 
mįslingu nepažįstamuoju. Galbūt žvakių šviesoje ir su buteliu vyno. O 
paskui ir su bučiniais... tikrais bučiniais. Tiesiog meilės romanų, ku- 
riuos ji sykiais paskaitinėdavo, siužetas. Kodėl gi ne? Malonios pasa- 
kaitės, kupinos saldžių svajų. Šiek tiek pasvajoti visiškai nekenkia, ar 
ne? 

Suprantama, ne. Bet iš kur tokia karti nuojauta, kad ši svajonė 
neišsipildys? 

Lorelė atsisegė saugos diržą, atsistojo, perkirto praėjimą, priglau- 


181 


dė ranką prie mergaitės kaktos. Karščiavimo kaip nebūta. Vėsi ir tar- 
si vaškinė oda. 

Ji prisiminė Rudžio frazę, ištartą prieš lėktuvui išsukant į pakili- 
mo taką. “Man atrodo, kad ji išeina". Tiktai dabar Lorelė suvokė 
šiurpią šių žodžių prasmę. Daina alsavo labai tankiai. Krūtinė, su- 
veržta diržo, spaudžiančio prie žaizdos įklotus, kilo ir leidosi. 

Lorelė be galo švelniai nubraukė nuo mergaitės kaktos plaukų 
sruogą, prisiminė, kaip Daina sugriebė Niką už kelnių kiškos ir sukuž- 
dėjo: “Nežudykite jo... jo mums prireiks". 

“Tu mus išgelbėjai, Daina? - ji uždavė nebylų klausimą. - Mus iš- 
gelbėjo tai, kaip tu pasielgei su misteriu Tumiu? Tu privertei misterį 
Tumį atiduoti savąją gyvybę mainais už mūsų?? 

Lorelė pamanė, kad būtent taip, ko gero, viskas ir buvo. Nors ir 
nesuprato, kaip mažytė akla mergaitė galėjo priimti tokį nepaprastą 
sprendimą, dargi jį realizuoti... Maža mergaitė, sunkiai sužeista, pri- 
kaustyta prie neštuvų, gyvenanti visiškos tamsos pasaulyje. 

Lorelė pasilenkė ir pabučiavo šaltus Dainos vokus. 

- Laikykis, - sukuždėjo Lorelė. - Prašau tavęs, laikykis, Daina. 

Betanė pasisuko į Albertą, suspaudė jo rankas savosiomis. 

- Kas atsitiks, jeigu degalai pasirodys niekam tikę? 

Albertas įdėmiai žvelgė į ją. 

- Tu ir pati žinai atsakymą, Betane. 

- Jeigu nori, gali mane vadinti Bete. 

- Gerai. 

Ji išsitraukė cigarečių pakelį, žvilgtelėjo į vis dar žibančią lentelę 
“NERŪKYTI", įsikišo cigaretes atgal. 

- Taip, - atsiduso ji. - Žinau. Mes nukrisime ant žemės. Istorijos 
pabaiga. Ir žinai, ką dabar tau pasakysiu? 

Albertas pakratė galvą, nusišypsojo. 

- Jeigu nesugebėsime rasti tos laiko skylės, tikiuosi, kapitonas 
Englas daugiau nebandys tupdyti lėktuvo. Tikiuosi, pasirinks gražų 
aukštą kalną ir trenksis į jo viršūnę. Ar matei, kas atsitiko tam pami- 
šėliui? Nenorėčiau, jog tas pats atsitiktų ir man. 

Merginos kūnu perbėgo drebulys, ir Albertas tuoj pat ją apkabi- 
no. Betanė atlošė galvą. 

- Ar nori mane pabučiuoti? 

- Taip, - akimoju atsakė Albertas. 

- Tai bučiuok. Ko gero, laiko turime ne itin daug. 

Albertas nevertė prašyti jos du sykius. Pats mikliausias šaulys 

žydas į vakarus nuo Misisipės bučiavosi trečią kartą gyvenime ir tir- 
po iš laimės. Galėjo per visą skrydį neatsiplėšti nuo šios merginos ir 
daugiau apie nieką negalvoti. 

- Ačiū, - sušnabždėjo Betanė, paguldžiusi jam ant peties galvą. - 
Man šito taip trūko! 

- Jeigu norėsi dar, tiktai pasakyk. 

Mergina pakėlė galvą, nustebusį pažvelgė į vaikinuką. 

- O argi reikia sakyti, Albertai? 

- Manau, ne, - sutiko Arizonos Žydas ir vėl prigludo prie jos lū- 
pų. 

Pakeliui į pilotų kabiną Nikas sustojo ties Bobo Dženkinso krėslu: 
Jam kilo labai jau klaiki idėja, ir Nikas norėjo ją apsvarstyti su rašyto- 
ju. 

- Kaip jums atrodo, ar šių padarų gali būti tokiame aukštyje? 

Bobas minutėlę susimąstė. 

- Sprendžiant iš to, ką regėjome Bangore, ne. Bet nieko negalima 
tvirtinti. Šis pasaulis gyvena pagal savo taisykles. 

- Taip, - atsiduso Nikas. - Iš tiesų. Čia savos taisyklės, - jis pa- 
tylėjo. - O kaipgi jūsiškė laiko skylė? Kokie mūsų šansai ją rasti? 

Bobas Dženkinsas lėtai papurtė galvą: 

- Nesiimsiu spėlioti. 

Tuomet iš kitos eilės prabilo Rudis Varvikas: 

- Manęs jūs neklausiate, bet aš vis tiek išsakysiu savo nuomonę. 
Mūsų šansus įvertinčiau kaip vieną iš tūkstančio. 

Nikas apmąstė Rudžio žodžius, o paskui jo veidas nušvito laimin- 
ga šypsena. 

- Šansai neblogi. Labai neblogi, turint omeny, kad yra alternaty- 
va. 

Nepraėjo nė keturiasdešimties minučių, kai žydras dangus, kurį 
skrodė 767-asis, kadai kadės 29-uoju reisu išskridęs iš Los Andželo 
į Bostoną, pradėjo temti. Žydrynę pakeitė indigo spalva, paskui atėjo 
eilė violetiniams atspalviams. Brajenas neatitraukė akių nuo prietai- 
sų, svajodamas apie kavos puodelį. Jis prisiminė lyg ir dainos, lyg ir 
eilėraščio žodžius: “...tamsiai violetinė naktis, nusileidusi ant miegan- 
čių sodų..." 

Sodų, suprantama, nebuvo, bet užtat pasirodė pirmosios ledinių 

blizgesiu žaižaruojančios žvaigždės. Savo įprastose vietose nušvitę 
pažįstami žvaigždynai ramino. Brajenas nesitikėjo, kad pamatys juos 
nepasikeitusius pasaulyje, kuriame pasikeitė kone viskas, todėl sutiko 
žvaigždynus kaip gerus draugus. 

- Paros čia labai jau trumpos, ar ne? - už jo nugaros pasigirdo 
Niko balsas. 

- Tai jau taip. Dienos ir naktys tiesiog skriete skrieja. 

- O visi sunkumai, ko gero, dar mums priešaky, - Nikas atsidu- 
so. - Lauksim to, kas turi atsitikti. Tikriausiai vertėtų ir pasimelsti. 

- Manau, nepakenktų, - Brajenas Englas įdėmiai nužvelgė Niką 
Hopvelą. - Skridau į Bostoną, kadangi mano buvusi žmona žuvo per 
gaisrą savo bute. Daina - kadangi gydytojai žadėjo jai sugrąžinti re- 
gėjimą. Bobas - į kongresą. Albertas - į muzikos mokyklą. Lorelė - 
atostogų. O kodėl į Bostoną skridai tu, Nikai? Prisipažink. Laikas 
spaudžia. 

Nikas ilgai tylėjo, paskui nusijuokė: 

- Kodėl gi ne? Ką reiškia Ypatingos svarbos klasifikacija po to, 
kai paregėjai tuos sviedinio pavidalo padarus, ryjančius pasaulį nely- 
ginant seną kilimą? - jis vėl nusijuokė ir kalbėjo toliau: - Jungtinės 
Valstijos anaiptol nėra monopolistės tamsių reikalų ir slaptų operacijų 
srityje. Mes, laimiai, užmiršome daugiau triukų, nei jūs, jankiai, ap- 
skritai jų žinojote. Mes šauniai padirbėjome Indijoje, Pietų Afrikoje, 
Kinijoje ir toje Palestinos dalyje, kuri dabar vadinama Izraeliu. Su- 
prantama, paskutiniuoju atveju mes susikibome ne su tais. Kad ir 
kaip ten būtų, mes, britai, šventai tikime apsiausto ir durklo galybe, ir 
garsioji MI-5 ne dykai kremta savo duoną. Aš armijoje jau aštuonio- 
lika metų, Brajenai, paskutiniuosius penkerius dalyvauju specialiosio- 
se operacijose. Kartais man pavesdavo pačias nekalčiausias opera- 
cijas, kartais liejosi kraujas. 

Lėktuvą apgaubė naktis, kaip blizgučiai ant aukštuomenės damos 
vakarinės suknelės spindėjo žvaigždės. 

- Los Andžele leidau trumpas atostogas, kai su manimi susisiekė 
ir įsakė atvykti į Bostoną. Nedelsiant. Pasiruošti davė viso labo ket- 
vertą dienų, taigi iš nuovargio vos bestovėjau ant kojų, todėl ir pra- 
miegojau įžymųjį misterio Dženkinso Įvykį. 

Matai, Bostone gyvena vienas žmogus... arba gyveno... arba 
gyvens... dėl šių kelionių laiku nė nežinai, kaip pasakyti. Politikas. Iš 
tų, kurie linkę laikytis šešėlyje, bet kontroliuoja realius valdžios sver- 
tus. Šis žmogus, pavadinkime jį O'Banjonu, pirma, labai turtingas, an- 
tra, aktyvus Airijos respublikonų armijos šalininkas. Jis persiuntė mi- 

lijonus dolerių į ARA sąskaitą, ir jo rankos suteptos daugelio žmonių 
krauju. Ne tik britų kareivių, bet ir vaikų mokyklų kiemuose, moterų 
skalbyklose, tiesiog vežimėliuose susprogdintų kūdikių. Jis iš pačių 
pavojingiausių idealistų: tų, kurie nemato galutinio rezultato, tų, ku- 
riems netenka griovyje pamatyti nuplėštą koją. Todėl jis ir neturi 
dingsties susimąstyti ir pergalvotyti savo veiksmus. 

- Tau nurodė šį O'Banjoną nužudyti? 

- Tiktai kraštutiniu atveju, - atsakė Nikas. - Jis labai turtingas, 
bet visas reikalas tuo neapsiriboja. Tai iš tiesų stambus politikas, ir 
Airijoje retai kas įvyksta be jo žinios. Amerikoje jis turi daug įtakingų 
draugų... kai kurie iš jų yra ir mūsų draugai... tokia jau politikos es- 
mė... O'Banjono nužudymas - didelė politinė rizika. Tačiau jis turi 
meilužę. Štai ją man ir pavedė nugalabyti. 

- Paskutinis perspėjimas. 

- Taip, - linktelėjo Nikas. - Jeigu ne paskutinis, tai vienas iš jų. 

Minutėlę vyrai žvelgė vienas į kitą. Tylą trikdė tiktai mieguistas 
variklių gausmas. Brajeno akyse sustingo šokas. Niko veide - nuo- 
vargis. 

- Jeigu mes išsikapstysime iš šios kebeknės, - tylą nutraukė Bra- 
jenas, - jeigu sugrįšime, tu įvykdysi šią užduotį? 

Nikas papurtė galvą. Lėtai, bet su pasiryžimu žmogaus, kuris jau 
viską žino iš anksto. 

- Manau, kad visa tai jau praeityje, drauguži. Misis Hopvel sūnui 
daugiau jokių naktinių pasivaikščiojimų. Jeigu sugrįšime, kuo labai 
abejoju, aš atsistatydinsiu. 

- O kas po to? 

Prieš atsakydamas, Nikas mąsliai pažvelgė į kapitoną. 

- Na... tikriausiai bandysiu persikvalifikuoti į pilotą. 

Brajenas nusijuokė. Po akimirkos su juo kartu kvatojosi ir Niko- 
las, misis Hopvel sūnus. 

Praėjus trisdešimt penkioms minutėms pilotų kabinoje pradėjo 
švisti. Po trijų minučių jau buvo vėlyvas rytas. Po penkiolikos atėjo 
pusiaudienis. 

Lorelė pastebėjo, kad blizgančios nereginčios Dainos akys at- 
merktos. 

Ar tokios jau jos nereginčios? Šiose akyse buvo kažkas, kas 
vertė Lorelę tuo suabejoti. Moteris pajuto, kaip ją apima pagarbus 
jaudulys ir tuo pat metu nesąmoninga baimė. 

Ji atsargiai suėmė Dainos ranką ir švelniai pratarė: 

- Nesistenk kalbėti. Jeigu atgavai sąmonę, Daina, nesistenk kal- 
bėti, tiktai klausykis. Mes skrendame. Mes grįžtame, ir tau bus vis- 
kas gerai... aš tau šitai pažadu. 

- Nesijaudink dėl manęs, Lorele. Aš gavau... ko norėjau. 

- Daina, tau nereikia... 

Nereginčios akys pasisuko į balso garsą. Krauju suteptas Dainos 
lūpas palietė lengva šypsena. 

- Aš mačiau, - sušnabždėjo mergaitė. - Aš mačiau misterio Tu- 
mio akimis. Pačioje pradžioje... ir pabaigoje. Pabaigoje dar geriau. 
Pradžioje jam viskas atrodė pikta ir baugu. Pabaigoje buvo geriau. 

Lorelei užėmė kvapą. 

Mergaitės pirštai išslydo iš Lorelės rankos, prisilietė jos skruosto. 

- Jis buvo ne toks jau blogas žmogus, - ji nusikosėjo, iš burnos iš- 
tiško mažyčiai kraujo pursleliai. 

- Prašau tavęs, Daina! - Lorelę apėmė panika: jai kilo įspūdis, 
kad mažoji akla mergaitė tapo permatoma. - Prašau daugiau nieko 
nekalbėti. 

Daina nusišypsojo. 

- Aš jus mačiau. Jūs graži, Lorele. Ir viskas aplinkui taip gražu... 
netgi tie dalykai, kurie mirė. Taip nuostabu... kad žinotumėt... maty- 
t. 

Mergaitė įkvėpė, iškvėpė ir paprasčiausiai daugiau nebeįkvėpė. 
Ir jos nereginčios akys jau žvelgė ne į Lorelės Stivenson akis, o į 
amžinybę. 

- Prašau tavęs, Daina, kvėpuok, - šnipštelėjo Lorelė. 

Sugriebė mergaitės rankas ir pradėjo bučiuoti, tarytum tikėdama- 
si bučiniais įkvėpti jai gyvybę. Kaip Daina galėjo mirti juos visus iš- 
gelbėjusi! Dievas negalėjo reikalauti tokios aukos, netgi iš žmonių, 
kurie atsidūrė anapus laiko ribos. 

- Prašau kvėpuoti, prašau, prašau kvėpuoti. 

Bet Daina nebekvėpavo. Lorelė sudėjo mergytės rankutes jai 
ant krūtinės ir ilgai stebeilijo į blyškų sustingusį veidelį. Lorelė tikėjo- 
si, kad jos akys prisipildys ašarų, bet ašaros nesikaupė. Tiktai spaudė 
širdį ir smilkiniuose stukseno vis tas pat: “Ne! Tai neteisinga! Netei- 
singa! Grąžink ją, Viešpatie! Grąžink ją, velniai tave griebtų, grąžink! 
Tu privalai ją grąžinti!" 

Tačiau Dievas nieko nepakeitė. Gaudė varikliai, pro iliuminatorių 
saulės spindulys krito ant sukruvintos Dainos suknelės rankovės. 
Dievas nieko nenorėjo grąžinti. Lorelė nusisuko ir kitoje praėjimo 
pusėje išvydo besibučiuojančius Albertą ir Betanę. Alberto ranka at- 

sargiai, švelniai glostė merginos krūtinę. Savimi jie įkūnijo ritualinį pa- 
veikslą, gyvenimo simbolį, jo tęstinumą, jo atsparumą netgi pačiais 
sunkiausiais momentais, kurie tenka žmogaus daliai. Lorelė vėl su 
viltimi pažvelgė į Dainą, bet... Dievas jos nesugrąžino. 

Dievas jos nesugrąžino. 

Lorelė pabučiavo mergaitę į sustingusį skruostą, pakėlė ranką 
prie jos veido, pirštai apmirė per colį nuo vokų. 

Mačiau misterio Tumio akimis. Viskas aplinkui taip gražu... 
netgi tie daiktai, kurie mirė. Taip nuostabu matyti. 

- Taip, - pasakė sau Lorelė. - Su šituo aš sugebėsiu gyventi. 

Ir paliko Dainos akis atmerktas. 

Aviakompanijos “Amerikos pasididžiavimas" “Boingas-767" 
skrido į vakarus per dienas ir naktis, mainančias viena kitą nelyginant 
dideli stori debesys. Sulig kiekvienu ciklu paros vis trtumpėdavo. 

Apytikriai po trijų valandų skrydžio debesų sluoksnis baigėsi kaip 
tik toje vietoje, kur jis prasidėjo, kai lėktuvas skrido į rytus. Brajenas 
galėjo lažintis iš bet kokios pinigų sumos, kad debesys nepajudėjo nė 
per colį. Dabar po jais driekėsi Didžiosios lygumos. 

- Jų čia nematyti, - pastebėjo Rudis Varvikas; jis galėjo netikslin- 
ti, ką turi galvoje. 

- Nematyti, - sutiko Bobas Dženkinsas. - Ko gero, mes juos pra- 
lenkėme - arba erdvėje, arba laike. 

- Arba ir vienur, ir kitur, - įterpė Albertas. 

- Taip, arba ir vienur, ir kitur. 

Tačiau jie nepralenkė. Kai 767-asis kirto Uolinius kalnus, jie 
apačioje vėl išvydo juodas juostas, iš viršaus panėšinčias į gijas. Jos 
raižė šlaitus ir aukštumas, braižė kažkokias figūras ant melsvai pilko 
miškų kilimo. Nikas prisiartino prie durų, veidu prigludo prie iliumina- 
toriaus. Nežinia kodėl, bet iliuminatoriaus stiklas didino vaizdą. Taigi 
Nikas paregėjo daugiau, nei norėjo. Jo akyse dvi juodos linijos išsi- 
skyrė, aplenkė sniegu padengtą viršukalnę ir šlaitu nusileido žemyn, 
vis labiau toldamos viena nuo kitos. O viršukalnė prasmego, vietoje 
savęs palikdama tiktai vulkano kraterį. 

- Viešpatie, išgelbėk ir pasigailėk, - sumurmėjo Nikas, drebančia 
ranka nusibraukdamas nuo kaktos prakaitą. 

Kai jie skrido virš vakarinių atšakų, laikydamiesi Jutos krypties, 
vėl ėmė tirštėti sutemos. Kruvinai raudona šviesa užliejo šėtonišką 
kraštovaizdį, ir niekas iš jų jau negalėjo žiūrėti į tai, kas liko iš Žemės. 

Vienas pakui kitą, sekdami Alberto ir Betanės pavyzdžiu, jie nuleido 
užuolaidėles. Nikas netvirta eisena sugrįžo į savo krėslą, atsisėdo, įrė- 
mė smakrą į krūtinę. Po minutėlės kitos pasisuko į Lorelę, ir ši tylė- 
dama jį apkabino. 

Ir tiktai Brajenas buvo priverstas žiūrėti į tai, kas darosi apačioje: 
pilotų kabinoje užuolaidėlių nebuvo. 

Vakarinė Kolorado dalis ir Jutos rytinė milžiniškais gabalais 
smego į amžinybės šulinį. Kalnai, kalvos, slėniai liovėsi egzistuoti 
spaudžiami langoljerų, šluojančių praeitį, siunčiančių ją į bedugnes 
gelmes. Nė vienas garsas nepasiekė tokio aukščio, ir tai, ko gero, 
gąsdino labiau už viską. Žemė nyko tylėdama, kaip nyksta dulkelės. 

Užslenkančią tamsą Brajenas sutiko kaip gailestingumo ženklą ir 
nukreipė žvilgsnį į žvaigždes. Ėmė grožėtis jomis, vienintele realija, iš- 
likusia šiame siaubingame pasaulyje: Šienpjoviai, Pegasas, didysis pu- 
siaunakčio ristūnas, Kasiopėja savo žvaigždžių soste. 

Po pusės valandos vėl patekėjo saulė, ir Brajenas pajuto, kad vi- 
siškai priartėjo prie ribos, skiriančios normalią psichiką nuo beproty- 
bės. Žemė apačioje pranyko. Visiškai ir galutinai. Mėlynas dangus 
pakibo virš ciklopiško juodžiausios tuštumos okeano. 

Langoljerai surijo pasaulį po skrendančiu 767-uoju. 

Brajenui toptelėjo mintis, prieš tai jau garsiai pasakyta Betanės: 
jeigu nepavyks rasti laiko skylės, jeigu jų lauks blogiausia, jau geriau 
nukreipti lėktuvą į kalną ir baigti visa tai amžiams. Tačiau apačioje 
nebuvo kalnų! 

Nebuvo ir žemės! 

“Kas gi atsitiks, jeigu nerasime šios skylės? - paklausė Brajenas 
savo vidinio balso. - Kas įvyks, kai mums baigsis kuras? Tiktai nesa- 
kyk man, jog mes į ką nors atsitrenksime, kadangi aš tuo nepatikėsiu. 
Neįmanoma atsitrenkti į nieką. Manau, mes krisime... ir krisime... ir 
krisime. Ar ilgai? Ar toli? Kiek galima kristi į tuštumą?" 

Negalvok apie tai, atsakė vidinis balsas. 

“Tačiau kaip tai padaryti? Kaip negalvoti apie tuštumą?" 

Brajenas vėl grįžo prie savo skaičiavimų, juos dažnai lygindamas 
su navigacinės sistemos kompiuterio duomenimis, kol vėl pradėjo 
temti. Laikas tarp aušros ir saulėlydžio sutrumpėjo iki dvidešimt aš- 
tuonių minučių. 

Jis įjungė garso ryšį, paėmė mikrofoną. 

- Nikai, ar gali užeiti pas mane? 

Nikas išdygo duryse po kokių trisdešimties sekundžių. 

- Jie nuleido užuolaidėles? - paklausė Brajenas anksčiau, nei Ni- 
kas spėjo peržengti slenkstį. 

- Gali neabejoti. 

- Išmintingas sprendimas. Noriu paprašyti tavęs nežiūrėti žemyn, 
jeigu pajėgsi. Noriu, kad žiūrėtum pro langą, bet bijau, kad nesugebė- 
si susilaikyti nepažvelgęs žemyn, nors primygtinai patariu užvilkinti šį 
momentą kiek įmanoma ilgiau. Reginys... ne iš maloniųjų. 

- Vadinasi, nieko nebėra? 

- Taip. Nieko. 

- Ir mažoji mergaitė pasitraukė iš mūsų tarpo. Daina. Lorelės 
akyse. Moteris laikosi labai gerai. Lorelė pamilo mergaitę. Aš taip 
pat. 

Brajenas linktelėjo. Niko naujiena jo nenustebino. Mergaitės 
žaizda reikalavo geriausių chirurgų rankų puikiai įrengtoje ligoninėje, 
ir net tokiu atveju niekas nebūtų garantavęs sėkmingos baigties. Ir 
vis dėlto Brajenui sugniaužė širdį. Jis irgi pamilo mergaitę, ir tikėjo 
tuo, kuo tikėjo Lorelė: jie išgyveno daugiausia Dainos pastangų dėka. 
Mažylė kažkaip paveikė misterį Tumį, kažkokiu būdu juo pasinaudo- 
jo. Brajenas net buvo įsitikinęs, jog Tumis nė neprieštaravo tam, kad 
juo pasinaudotų. Todėl mergaitės mirtis greičiausiai nežadėjo jiems 
nieko gera. 

- Vadinasi, ji taip ir neišgyveno iki operacijos, - atsiduso Braje- 
nas. 

- Neišgyveno, - atsiliepė Nikas. 

- Sakai, Lorelė laikosi gerai? 

- Galima sakyti, taip. 

- Ji tau krito į akį, ar ne? 

- Taip. Turiu draugų, kurie iš to tiktai pasijuoktų, bet ji man krito 
į akį. Žinoma, daug verkia, bet jos būdas tvirtas. 

Brajenas vėl linktelėjo. 

- Ką gi, jeigu pasiseks sugrįžti, linkiu jums laimės. 

- Dėkoju, - Nikas atsisėdo į antrojo piloto krėslą. - Aš vis mąs- 
čiau apie klausimą, kurį man čia uždavei. Apie tai, ką darysiu, jeigu 
mes išsikapanosime iš šios kebeknės... neskaitant to, kad puikiąją 
Lorelę pakviesiu papietauti. Ko gero, aš vis dėlto patrauksiu misterio 
O'Banjono pėdsakais. Man atrodo, kad jis ne itin skiriasi nuo mūsų 
bičiulio Tumio. 

- Daina tavęs prašė nežudyti misterio Tumio, - priminė Brajenas. 
- Galbūt tau priderėtų turėti omeny ir šitai? 

Dabar linktelėjo Nikas. Sunkiai, lyg ant jo pečių nenorėtų laikytis 
galva. 

- Galbūt ir priderėtų. 

- Paklausyk, Nikai, pasišaukiau tave į kabiną, kadangi mes artė- 
jame prie tos vietos, kur turėtų būti Bobo laiko skylė, jeigu, žinoma, ji 
egzistuoja. Ieškosime jos drauge. Tu kontroliuoji dešiniąją pusę, aš - 
kairiąją. Jeigu pastebėsi ką nors panašaus į laiko skylę - švilptelk. 

Nikas išpūtė akis. 

- Mes ieškome kokios nors konkrečios laiko skylės ar mums tiks 
bet kokia? 

- Labai šmaikštu, - Brajenas negalėjo nenusišypsoti. - Visiškai 
nenumanau, kaip ji turėtų atrodyti, netgi nežinau, ar įmanoma ją pa- 
stebėti. Jeigu nepastebėsime, jeigu ji pasitrauks kur nors į šalį, jeigu 
pasikeitė jos aukštis, nelaimės neišvengsime. Galbūt lengviau rasti 
adatą šieno vežime negu šią prakeiktą skylę. 

- O kaip radaras? 

Brajenas parodė į spalvotą monitoriaus ekraną. 

- Nieko, gali pats įsitikinti. Ir nenuostabu. Pilotai nepamatė laiko 
skylės radare, todėl į ją ir įskrido. 

- O jeigu būtų pamatę? - rūškanai paklausė Nikas. 

- Įdomus klausimas. Galbūt jie išvydo ją pernelyg vėlai ir nesuge- 
bėjo pasukti į šalį. Reaktyviniai lėktuvai skraido greitai, o pilotai ne 
visą laiką žvalgosi po dangų, ieškodami neatpažintų skraidančiųjų ob- 
jektų. Šito daryti ir nebūtina - tam egzistuoja antžeminės tarnybos. 
Pagrindinis piloto darbas baigiasi po trisdešimties, trisdešimt penkių 
minučių pakilus. Paukštelis ore, intensyvaus oro eismo rajonas už 
nugaros, daviklis, įspėjantis apie pavojingą suartėjimą su kitu lėktuvu, 
pypsi kas devyniasdešimt sekundžių, navigacinės sistemos kompiute- 
ris užprogramuotas ir nurodinėja autopilotui, ką šis privalo daryti. Pi- 
lotų požiūriu, tiek pirmojo, tiek antrojo, pats laikas išgerti kavos. Jie 
galėjo sėdėti žvelgdami vienas į kitą, aptarinėdami paskutinį jų regėtą 
filmą arba futbolo rungtynes. Jeigu pas juos būtų užėjusi kuri nors iš 
stiuardesių, būtų atsiradusi dar viena pora akių, kuri būtų galėjusi pa- 
stebėti Įvykį. Tačiau mes žinome, kad pilotų kabinoje daugiau nieko 
nebuvo. Pilotai gėrė kavą ir užkandžiavo pyragaičiais, stiuardesės 
ruošė keleiviams gėrimus. 

- Labai jau smulkus scenarijus. Tu nori įtikinti juo mane ar save? 

- Šiuo metu esu pasirengęs įtikinti ką tiktai nori. 

Nikas nusišypsojo, priėjo prie dešiniojo borto lango. Nevalingai 
pažvelgė žemyn, į žemę, ir šypsena sustingo, o paskui visai nuslinko 

nuo jo veido. Keliai palinko, anglas atsirėmė į sieną, kad išsilaikytų 
ant kojų. Jo veidas papilkėjo. 

- Šventasis Dieve! - išsiveržė jam. 

- Reginys ne silpnų nervų Žmonėms, ar ne? 

- Visą gyvenimą, kai žmonės prabildavo apie skylę, visuomet įsi- 
vaizdavau, jog kalbama apie Australiją. Pasirodo, klydau. Štai ji, toji 
skylė - po mumis. 

Brajenas pasitikrino kompiuteryje ir šturmano žemėlapiuose. Spė- 
damas apibrėžė žemėlapyje raudoną apskritimą: jie kaip tik artėjo 
prie jo. 

- Ar gali padaryti tai, ko tavęs paprašiau? Jeigu ne, taip ir pasa- 
kyk. Išdidumas - tokia prabanga, kurios negalime sau... 

- Suprantama, galiu, - sumurmėjo Nikas ir, atplėšęs žvilgsnį nuo 
gigantiškos juodos prarajos po lėktuvo pilvu, įsispitrijo į dangų. - Tik- 
tai norėčiau žinoti, ko reikia ieškoti. 

- Manau, tu išsyk atpažinsi laiko skylę, vos tiktai ją pamatęs, - at- 
sakė Brajenas ir po pauzės pridūrė: - Jeigu pamatysi. 

Bobas sėdėjo tvirtai apsiglėbęs rankomis, tarytum sušalęs. Jis iš 
tiesų jautė šaltį, tačiau ne kūnu. Šiurpas siautėjo jo galvoje. 

Kažkas ne taip. 

Jis niekaip neįstengė suprasti, kas būtent, ir niekaip negalėjo nu- 
siraminti. Kažkas praleista... prarasta... užmiršta. Tarsi jie padarė 
klaidą, tarsi štai netrukus padarys. Šis pojūtis jo nepaliko: kai kurio- 
mis akimirkomis mažne susiformuodavo į mintį, o paskui vėl kažkur 
šmurkštelėdavo nelyginant pelė į urvą. 

Kažkas ne taip. 

Praleista. Prarasta. 

Užmiršta. 

Priešais jį Albertas su Betane apsikabinę bučiavosi iki apsvaigi- 
mo. Už nugaros užmerkęs akis sėdėjo Rudis Varvikas. Jo lūpos be 
garso krutėjo, pirštai grabinėjo rožančių. Kitoje praėjimo pusėje Lo- 
relė Stivenson, įsitaisiusi greta Dainos, glostė šios rankelę. 

Ne taip. 

Bobas kilstelėjo užuolaidėlę, pažvelgė žemyn, staigiai ją nuleido. 
Toks vaizdas neskatino racionalaus mąstymo, o atvirkščiai - atėmė 
gebėjimą suprasti. Po lėktuvu teliūskavo beprotybės okeanas. 

Aš privalau juos perspėti, galvojo Dženkinsas. Privalau. Mes 

realizuosime savo versiją, bet jeigu aš dėl ko nors suklydau ir 
šis procesas susijęs su pavojumi, privalau juos perspėti. 

Perspėti apie ką? 

Vėl mintis tarytum iškilo paviršiun, o paskui paniro gelmėn, pa- 
virsdama šešėliu tarp šešėlių, tačiau šešėliu nerimastingai žibančio- 
mis akimis. 

Bobas staigiai atsisegė saugos diržą, atsistojo. 

Albertas atsigręžė: 

- Kur einate? 

- Į Klyvlendą, - ir patraukė į užpakalinę lėktuvo dalį, vis dar ban- 
dydamas apčiuopti jį kamuojančios baimės priežastį. 

Brajenas atplėšė žvilgsnį nuo dangaus, kuriame pasirodė eilinės 
aušros požymiai, trumpai dirstelėjo į navigacinio kompiuterio displėjų, 
po to susirado apskritimą šturmano žemėlapyje. Jie artėjo prie toli- 
mosios apskritimo ribos. Jeigu laiko skylė yra čia, tai iki susitikimo li- 
ko visai nedaug. Jeigu ne, jam neliko nieko kito, kaip tik imti valdyti 
lėktuvą pačiam ir praskrieti šį apskritimą kitame aukštyje ir kita 
kryptimi. Žinoma, kuras baigia sekti, bet jeigu jie neras laiko skylės, 
kuro problema praras bet kokį aktualumą. 

- Brajenai! - Niko balsas aiškiai drebėjo. - Brajenai! Aš kažką 
lyg ir matau. 

Bobas Dženkinsas nusigavo iki paties lėktuvo galo, apsisuko ir 
patraukė atgalios, praeidamas eilę po eilės. Jis apžiūrinėjo daiktus, 
gulinčius ant sėdynių, ant grindų: rankinukus... akinius... rankinius 
laikrodžius... kišeninius laikrodžius... metalines kulniukų pasagė- 
les... karūnėles... vestuvinius žiedus... 

Kažkas ne taip. 

Nejaugi? O gal tai pertemptų smegenų reakcija? Raumenų per- 
tempimo ekvivalentas, kai jie toliau traukiasi, nors žmogus jau ilsisi? 

Užmiršk tai, patarė sau Bobas, tačiau nepajėgė. 

Jeigu tikrai ko nors trūksta, tai kodėl to nematai? - klausi- 
nėjo jis savęs. Argi tu pats berniukui nesakei, kad dedukcinis 
metodas - tavo duona kasdieninė? Argi tu neparašei keturias- 
dešimties detektyvinių romanų, iš kurių dešimt tikrai neprasti? 
Argi "Newgate Callendar" nepavadino "Miegančios madonos" 
logikos šedevru, kai... 

Bobas Dženkinsas sustingo, jo akys plačiai prasivėrė. Spoksojo 
jis į krėslą kairėje eilėje, pačiame pagrindinio salono priekyje. Jame 
knarkčiodamas saldžiai miegojo barzdočius, taip ir nesužinojęs, kad 
jie pabuvojo Bangore. Štai tuomet ir nušvito Dženkinso protas. Jis iš- 
ties padarė klaidą. Siaubingą klaidą. Klaikią klaidą. 

Miegančioji madona. 

Miegantis žmogus. 

Pravėrė burną, pamėgino sušukti, bet pro lūpas neprasiveržė nė 
vienas garsas. Jam užėmė kvapą. Užgriuvo neįtikėtino svorio siau- 
bas. Dar vienas bandymas sušukti baigėsi vos girdimu cyptelėjimu. 

Miegančioji madona, miegantis vyriškis. 

JIE, IŠGYVENĘ, TUOMET VISI MIEGOJO. 

O DABAR, IŠSKYRUS BARZDOČIŲ, NIEKAS NEBEMIE- 
GA. 

Bobas vėl prasižiojo, vėl pabandė šūktelėti, bet, kaip ir anksčiau, 
nesėkmingai. 

- Jėzau Kristau! - sušnabždėjo Brajenas. 

Laiko skylė pakibo už devyniasdešimties mylių priekyje, per sep- 
tynis aštuonis laipsnius į dešinę nuo skrydžio krypties. Jeigu ji ir pa- 
keitė vietą, tai vos vos. Brajenas netgi spėjo, kad šis judesys - mini- 
malios navigacinės klaidos išdava. Rombo pavidalo skylė, vedanti į 
realų pasaulį, o ne į juodą tuštumą. Ji žaižaravo rožiškai purpurine 
spalva, visiškai kaip šiaurės pašvaistės švytėjimas. Plati balta garo 
juosta galbūt tekėjo į šį aukštybėse kybantį rombą, gal sruvo iš jo. 
Nelyginant kokia padangių autostrada. 

Skrisime tiesiog į ją! - džiugiai pamanė Brajenas. Čia mes iš 
kelio neišklysime. Ji nukreips mus į tikslą geriau už radijo loka- 
toriaus spindulį. 

- Mes teisingame kelyje! - Brajenas garsiai nusikvatojo, pakratė 
ore kumščius. 

- Jos plotis nemažesnis kaip dvi mylios, - sukuždėjo Nikas. - 
Viešpatie, Brajenai, kiek dar lėktuvų į ją pakliuvo? 

- Nežinau, - sekė atsakymas. - Bet esu pasirengęs lažintis iš sa- 
vo kepurės, kad du sykius pro ją praskrisime tiktai mes. 

Jis įjungė garso ryšį. 

- Ponios ir ponai, mes radome tai, ko ieškojome! - Brajeno balsas 
vibravo nuo džiugesio ir palengvėjimo. - Nežinau, kaip tai atsitiko ir 
kodėl, bet prieš mus pakabintos durys. Aš rengiuosi pro jas įskristi. Ir 


193 


mes visi sužinosime, kas yra anapus jų. O dabar paprašysiu prisisegti 
diržus... 

Ir štai tuomet Bobas Dženkinsas atgavo žadą. Jis nuskuodė pra- 
ėjimu visa gerkle šaukdamas: 

- Ne! Ne! Mes visi žūsime, jeigu skrisime ten! Sukite į šalį! Jūs 
privalote sukti! 

Brajenas susižvalgė su Niku. Tasai atsisegė saugos diržą, atsi- 
stojo. 

- Tai Bobas Dženkinsas. Berods, jam pasimaišė galvoje. Dirbk 
savo darbą, Brajenai. Aš jį nutildysiu. 

- Gerai, - linktelėjo Brajenas. - Svarbiausia, neprileisk jo prie ma- 
nęs. Nenorėčiau, kad pačiu atsakingiausiu momentu jis sugriebtų 
man už rankos ir mes trenktumės į skylės kraštą. 

Brajenas atjungė autopilotą ir lėktuvo valdymą perėmė pats. Pra- 
dėjo tolygiai sukti lėktuvą į dešinę, kol 767-ojo nosis nusitaikė į rom- 
bo centrą. Dabar jis girdėjo naują garsą, užgožiantį variklių gausmą: 
žemą pulsuojantį triukšmą, lyg priekyje tuščia eiga dirbtų gigantiškas 
dyzelis. Artėdamas prie garo upės - ji tekėjo į skylę, o ne sruvo iš jos 
- Brajenas ėmė skirti joje ir kitas spalvas: žalią, mėlyną, violetinę, 
raudoną, rožinę. “Pirmos tikros spalvos, kurias matau šiame pasau- 
lyje", - pamanė jis. 

O užjo nugaros Bobas Dženkinsas jau skuodė pirmosios klasės 
salonu prie siauro praėjimo, kuris vedė į tarnybinę zoną... ir įpuolė į 
Niko glėbį. 

- Ramiai, drauguži, - suulbėjo Nikas. - Viskas bus gerai. 

- Ne! - Dženkinsas desperatiškai stengėsi ištrūkti, bet Nikas jį 
laikė be jokių pastangų, nelyginant įsišėlusį kačiuką. - Ne, jūs nesu- 
prantate! Jis privalo pasukti atgal! Jis privalo pasukti atgal, dar nevė- 
lu! 

Nikas nutempė rašytoją nuo pilotų kabinos į pirmosios klasės sa- 
loną. 

- Dabar mes atsisėsime, prisisegsime, ar ne ? - vis tas pats ak- 
sominis, raminantis balsas. - Lėktuvą gali kaip reikiant krestelėti. 

Niko žodžiai Brajeno nepasiekė. Įskridęs į plačią garų juostą, jis 
pajuto, kaip galinga ranka sugriebė lėktuvą ir ėmė traukti prie laiko 
skylės. Prisiminė oro nutekėjimą skrydžio Tokijas - Los Andželas 
metu. Ir tuomet oras sparčiai sruvo iš lėktuvo dėl skirtingo slėgio vi- 
duje ir išorėje. 

Pasaulio liekanos smenga į šią skylę, pamanė Brajenas, ir tuoj 

pat mintyse plykstelėjo užrašas iš jo sapno: TIKTAI KRINTAN- 
ČIOMS ŽVAIGŽDĖMS. 

Laiko skylė dabar vėrėsi tiesiai pagal 767-ojo kursą ir spėriai 
plėtėsi. 

Mes prasiveršime, drąsino save Brajenas. Mes prasiveršime, 
tepadeda mums Dievas. 

Bobas priešinosi Nikui ir tuomet, kai šis pasodino jį į krėslą, viena 
ranka prilaikydamas, o kita stengdamasis užsegti saugos diržą. Ne- 
didukas, prakaulus Bobas svėrė kiek daugiau nei šešiasdešimt kilog- 
ramų, tačiau jo jėgas padidino panika. 

- Viskas bus gerai, drauguži, - toliau jį ramino Nikas netgi po to, 
kai pritvirtino diržu. - Mes kuo ramiausiai praskrisime pro skylę, gali 
neabejoti. 

- Mes visi miegojome, kai pirmą kartą praskridome pro sky- 
lę, besmegeni kretine! - jam į veidą išrėkė Bobas. - Supranti? 
MES VISI MIEGOJOME! Tu privalai jį sustabdyti! 

Nikas, jau pasirengęs užsisegti savąjį saugos diržą, apmirė. Tai 
Bobas sako... jis ir anksčiau mėgino pasakyti... štai tuomet Nikui ir 
atsivėrė tiesa. 

- Viešpatie, - iškvėpė jis. - Apie ką gi mes galvojome! 

Nikas iššoko iš krėslo ir metėsi pilotų kabinos link. 

- Brajenai, stok! Sukis atgal! Sukis! 

Brajenas neįstengė atplėšti akių nuo laiko skylės, spoksojo tary- 
tum užhipnotizuotas. Oras taip ir siurbė į ją nelyginant į gigantišką 
aerodinaminį vamzdį. Jis dirstelėjo į 767-0jo prietaisų skydelį ir išvy- 
do, jog lėktuvo greitis gerokai padidėjo. 

Ir tuomet Nikas ėmė šaukti, o po akimirkos atsirado greta, ėmė 
purtyti Brajeno pečius, su siaubu spygsodamas į priešais lėktuvą be- 
siplečiančius, skirtingomis spalvomis raibuliuojančius laiko skylės 
nasrus. Žemą dirbančio dyzelio triukšmą pakeitė garsus grumėji- 
mas. 

- Brajenai, sustok! Sukis atgalios! SUKIS! 

Nikas suvokia, ką sako, ar jį užkrėtė Bobo panika? Laiko priimti 
sprendimus logiškai mąstant nebuvo. Beliko tiktai viena: pasitikėti in- 
tuicija. 

Brajenas staigiai pasuko valdymo svirtį kairėn. 

Niką bloškė ant špantų. Pasigirdo lūžtančio kaulo trekštelėjimas. 
Pagrindiniame salone iš bagažo skyrelių pasipylė visa, kas ten liko po 
to, kai Brajenas staigiai pasuko į kilimo juostą Bangoro tarptautinia- 
me oro uoste. Juodabarzdį vyriškį švystelėjo iš krėslo. Jis nespėjo 
sušukti, kai trenkėsi galva į rankenėlę ir be sąmonės išsitiesė praėji- 
me. Betanė klyktelėjo, ir Albertas stipriai prispaudė ją prie savęs. 
Rudis Varvikas dar smarkiau sumerkė akis, toliau čiupinėdamas ro- 
žančių ir melsdamasis. 

Lėktuvą supurtė, jis pateko į didžiulių oro duobių juostą. Taip jį ir 
blaškė iš šono į šoną. Valdymo svertas ištrūko Brajenui iš pirštų, bet 
pilotas tuoj vėl sugriebė jį, iki galo padidino kuro padavimą, ir varik- 
liai sustaugė visu galingumu. Lėktuvą vis labiau kratė. Jau sudžeržgė 
maksimaliu apkrovimu dirbantis metalas. 

Bobas Dženkinsas įsikibo į krėslo ranktūrius, padėkodamas Die- 
vui, kad anglas suspėjo jį prisegti. Atrodė, rašytojas atsidūrė vibraci- 
nėje kameroje. Lėktuvas pašoko, tiesiog statmenai pakrypo kairiuoju 
sparnu žemyn, ir tuo metu iš Bobo burnos iškrito įstatomas dantų pro- 
tezas. 

Mes įskriejome į skylę? Spėliojo jis. Viešpatie, įskriejome ar ne? 

Jis nežinojo. Supanti aplinka pavirto kaukiančiu košmaru... Bet 
kaip ir anksčiau buvo šio pasaulio dalis. 

Bent jau kol kas. 

Turbulencija didėjo, kol Brajenas vairavo lėktuvą iš plačios oro 
upės, įtekančios į laiko skylę. Bet pamažu skylė pradėjo trauktis de- 
šinėn, lėktuvą kaip reikiant krestelėjo, ir jis išsilygino. Skylė, likusi 
kažkur dešiniau, prapuolė. Jiems pavyko jos išvengti... Brajenas net 
nenorėjo galvoti, kokiu atstumu. 

- Nikai! - riktelėjo jis nepasisukdamas. - Nikai, ar tau nieko ne- 
atsitiko? 

Nikas lėtai atsikėlė, spausdamas dešinę ranką prie pilvo ir prilai- 
kydamas ją kairiąja. Baltą kaip kreida jo veidą perkreipė skausmo 
grimasa. Iš šnervių tekėjo kraujo srovelės. 

- Būdavo ir geriau, drauguži. Susilaužiau dešinę ranką. Žinai, ne 
pirmą kartą. Nuo skylės mes išsisukome, ar ne? 

- Išsisukom, - patvirtino Brajenas; lėktuvą jis suko dideliu lanku. 
- O dabar pasakyk kodėl, jei mes taip troškome ją rasti. Norėčiau 

sužinoti svarią priežastį, nors tu ir susilaužei ranką tam, kad šito pa- 
siektumei. 
Kapitonas ištiesė ranką prie mikrofono. 

Lorelė atsimerkė, kai garsiakalbiuose pasigirdo Brajeno balsas. 
Ji pataisė Dainos plaukus ir patvarkė taip, kad mergaitė gulėtų ant 
neštuvų lygiai. 

- Kalba kapitonas Englas. Apgailestauju, kad suteikiau jums ke- 
letą nemalonių minučių. Lėktuvui gerokai kliuvo, tačiau išbandymą jis 
atlaikė. Prietaisų skydelyje šviečia tiktai žalios lemputės. Leiskite pa- 
kartoti: mes radome tai, ko ieškojome, bet... 

Netikėtai jis išjungė garso ryšį. 

Keleiviai laukė pratęsimo. Betanė Sims ašarojo ant Alberto krū- 
tinės. Per dvi eiles tolėliau Rudis vis perrinkinėjo rožančių ir meldėsi. 

Brajenas atjungė mikrofoną pajutęs, kad už jo nugaros stovi Bo- 
bas Dženkinsas. Visas rašytojo kūnas virpėjo, ant jo kelnių atsirado 
drėgna dėmė, o burna kažin kaip keistai atvipo... bet, regis, nervus 
jis jau suvaldė. Susiraukęs iš skausmo, Nikas sunkiai susmuko į ant- 
rojo piloto krėslą. 

- Ką visa tai reiškia? - griežtai paklausė Brajenas. - Jeigu mus 
būtų krestelėję kiek stipriau, šis paukštelis būtų išsilakstęs į tūkstan- 
čius skeveldrų. 

- Ar galiu kalbėti per šį daikčiuką? - Bobas parodė į garsinio ry- 
šio mikrofoną. 

- Taip, bet... 

- Tuomet leiskite man. 

Brajenas jau norėjo paprieštarauti, tačiau persigalvojo. 

- Kalbėkite. Tiktai be kvailysčių. 

- Klausykitės manęs visi! - išrėkė Bobas. Iš salono atsklido pro- 
testuojantis cypimas: garsiakalbiai nepriėmė tokio garsaus balso. - 
Mes... 

- Nekelkite balso, - patarė Brajenas. - Jiems plyš ausų būgneliai. 

Vargais negalais Bobui pavyko pažeminti balsą. 

- Mes privalėjome pasukti atgal, ir mes pasukome. Kapitonas 
aiškiai leido suprasti, kad tai pavyko padaryti pačiu paskutiniu mo- 
mentu. Mums nuostabiai pasisekė... Juoba kad elgėmės stebėtinai 
kvailai. Neatkreipėme dėmesio į elementariausią dalyką. Kai lėktu- 

vas pirmą kartą praskriejo pro laiko skylę, pradingo visi, kurie ne- 
miegojo. 

Brajenas kone pašoko. Jam tarsi kas būtų trenkęs stiprų antausį. 
Už trisdešimties mylių nuo jų vėl pasirodė laiko skylės rombas. Šis 
rombas, primenantis gigantišką brangakmenį, sakytum juokėsi iš jo. 

- Dabar mes vis būdraujame. (Albertas paskersakiavo į gulintį 
ant grindų barzdočių ir mintyse pridūrė: Žinoma, išskyrus vieną.) 
Logika sako: jeigu praskrisime pro ją vėl, tai būtinai pradingsime, - 
pauzė. - Štai ir viskas. 

Brajenas atjungė garsinį ryšį. Nikas nervingai susijuokė: 

- Ar tai viskas? Viskas? Ir ką gi mums, velniai rautų, daryti? 

Brajenas pasižiūrėjo į jį ir neatsakė. Nutylėjo ir Dženkinsas. 

Betanė pakėlė galvą, įsistebeilijo į nieko nesuvokiantį Alberto 
veidą. 

- Ar mes privalome miegoti? Kaip galime užmigti? Niekada gy- 
venime nesijaučiau tokia žvali. 

- Nežinau, - Albertas viltingai pažvelgė į kitoje praėjimo pusėje 
sėdinčią Lorelę. 

Toji pasukinėjo į šalis galvą. Ji norėjo užmigti, tiesiog užmigti ir 
baigti šį košmarą, tačiau kaip ir Betanė niekuomet gyvenime nejuto 
tokio žvalumo antplūdžio. 

Bobas žingtelėjo priekin, kaip užburtas įsispoksojo į laiko skylę. 

- Vadinasi, štai kaip ji atrodo! - išsiveržė jam po ilgos pauzės. 

Brajeno atmintyje išplaukė populiarios dainos eilutė: “Tu gali žiū- 
rėti, bet geriau neliesk". Jis dirstelėjo į lygmačius. Tai, ką išvydo, ne- 
pradžiugino, ir jis pašnairavo į Niką. Kaip ir likusieji, miego jis visiš- 
kai nenorėjo. 

- Nežinau, ką mums daryti, bet jeigu nuspręsime veržtis pro sky- 
lę, delsti nevalia. Kuro mums užteks valandai, galbūt kiek ilgiau. O 
paskui skylę galima bus pamiršti. Ar yra idėjų? 

Nikas palenkė galvą, vis dar sūpuodamas sulaužytą ranką. Pas- 
kui pasižiūrėjo į Brajeną. 

- Taip, yra. Žmonės retai atiduoda savo vaistus su bagažu. Pa- 
prastai pasiima su savimi - dėl viso pikto, jeigu bagažas kur nors pa- 
simestų ir rastų savo šeimininką tiktai po kelių dienų. Jeigu mes per- 
žiūrėsime krepšius, “diplomatus", portfelius, tai tikriausiai rasime krū- 

vą migdomųjų. Mums netgi nereikės jų traukti iš bagažo skyrelių. 
Sprendžiant iš garsų, kurie atsklinda iš salono, viskas jau voliojasi ant 
grindų... kas? Kas ne taip? 

Paskutinieji žodžiai buvo skirti Bobui Dženkinsui, kuris pradėjo 
kratyti galvą, kai tiktai Nikas užsiminė apie migdomuosius. 

- Jūs nors ką išmanote apie migdomųjų poveikį? - paklausė jis 
Niko. 

- Nedaug, - prisipažino tasai. - Visiškai mažai. 

- O štai aš žinau daugiau negu pakankamai. Išstudijavau visus, 
nuo “Olnaito" iki “Ksanakso". Žmogžudystė pasinaudojant migdo- 
maisiais - viena iš mėgstamiausių detektyvų temų. Netgi jei išsyk ra- 
sime vieną iš pačių efektingiausių preparatų, kuo aš labai abejoju, 
mums nepavyks parinkti saugios dozės, kuri paveiktų pakankamai 
greitai. 

- Kodėl gi ne? 

- Kadangi migdomieji veikia maždaug po keturiasdešimties minu- 
čių, ir nesu įsitikinęs, kad jie visus užmigdo. Juoba kad stresinėje si- 
tuacijoje organizmas migdomuosius stengiasi atmesti. Ir įveikti šią 
natūralią reakciją praktiškai neįmanoma. Žinoma, galima praryti ar- 
klišką dozę, bet tuomet vargu ar kas apskritai prabus. Mes papras- 
čiausiai paversime lėktuvą lavonine. Pro laiko skylę prasiveršime, 
tiktai niekuomet to nesužinosime. 

- Keturiasdešimt minučių, - sudejavo Nikas. - Ar jūs įsitikinęs? 
Jūs absoliučiai įsitikinęs? 

- Taip, - visiškai neabejodamas atsakė Bobas. 

Brajenas pažvelgė į Žioruojantį rombą. 767-asis skriejo ratu, ir 
rombas jau traukėsi iš regos lauko. Kad netrukus sugrįžtų... bet 
neprisiartintų. 

- Negaliu tuo patikėti, - Nikas pakratė galvą. - Tiek pergyventi, 
ištrūkti iš šio pragaro, susirasti šią prakeiktą laiko skylę... ir išsiaiš- 
kinti, kad sugrįžti į savo laiką neįmanoma, kadangi nė vienas iš mūsų 
neįstengs užmigti. 

- Mes neturime keturiasdešimties minučių, - priminė Brajenas. - 
Jeigu taip ilgai pralauksime, lėktuvas nukris per šešiasdešimt mylių į 
rytus nuo oro uosto. 

- Tikriausiai yra ir kitų... 

- Yra, bet jų tūpimo takai negali priimti tokių didelių lėktuvų. 

- Jeigu perskrosime skylę ir pasuksime atgal į rytus? 

- Vegas. Bet iki Vego nenuskrisime, jeigu čia pratūnosime... - 
Brajenas pasižiūrėjo į prietaisus, - ...dar aštuonias minutes. Manau, 

reikia skristi į Los Andželą. Iki jo trisdešimt penkios minutės. Su są4- 
lyga, kad jie viską pašalins iš mūsų kelio ir uždegs mums žalią šviesą. 
Vadinasi... - žvilgsnis į chronometrą, - ...mes turime dvidešimt mi- 
nučių apsispręsti, kaip įveiksime laiko skylę. 

Bobas mąsliai pasižiūrėjo į Niką. 

- O kaip jūs? 

- Kokia prasme? 

- Manau, jūs kareivis... nors ne iš reguliariojo dalinio. Galbūt tu- 
rite ką nors bendra su specialiosios paskirties grupe? 

Niko veidas suakmenėjo. 

- Tarkim, kad turiu, bet kas gi iš to, drauguži? 

- Galbūt jūs galėtumėt mus užmigdyti? Argi specialiosios paskir- 
ties karių nemokina tokių dalykų? 

Brajenas prisiminė pirmąjį Niko susidūrimą su Kreigu Tumiu. 
“Jūs matėte “Žvaigždžių kelią"? Tai puikus amerikiečių serialas... Ir 
jeigu jūs neužčiaupsite savo nasrų, bjaurus kretine, aš su malonumu 
pademonstruosiu jums įžymųjį užmigdantį misterio Spoko gniaužtą“. 

- Tai kaip, Nikai? Būtent dabar mirtinai prireikė misterio Spoko 
įžymiojo užmigdančio gniaužto. 

Nikas perkėlė žvilgsnį nuo Bobo į Niką. 

- Prašau neversti manęs juoktis, džentelmenai... Nuo juoko man 
dar smarkiau įsiskaudės ranka. 

- Ir ką visa tai reiškia? - paklausė Bobas. 

- Aš suklydau dėl migdomųjų, ar ne? Tuomet leiskite jums pasa- 
kyti, kad laikote mane ne tuo, kas esu iš tikrųjų. Aš ne Džeimsas 
Bondas. Realiame pasaulyje Džeimso Bondo niekuomet nė nebuvo. 
Tikriausiai sugebėčiau jus, Bobai, užmušti, kirsdamas delno briauna 
į man žinomą vietą ant kaklo, bet greičiausiai paralyžiuosiu jus visam 
likusiam gyvenimui. O galbūt jūs netgi neprarasite sąmonės. O dabar 
štai dar kas, - Nikas parodė į sulaužytą ranką. - Tai mano stipresnioji 
ranka. Tikriausiai galėčiau apsiginti ir kaire, ypač kovodamas su ne- 
profesionalu, bet juk mes kalbame ne apie tai? Ne. Nieko neišeis. 

- Jūs pamirštate pagrindinį dalyką, - į diskusiją įsiterpė naujas 
balsas. 

Jie atsisuko. Duryse stovėjo Lorelė Stivenson. Išblyškusi, sumen- 
kusi, prispaustomis prie krūtinės rankomis. 

- Jeigu mes visi miegosime, kas valdys lėktuvą? - paklausė ji. - 
Kas jį nutupdys Los Andžele? 

Trys vyriškiai tylėdami spitrijo į ją. O už jų nugarų vėl niro “bran- 
gakmenis" - laiko skylė. 

- Mes pralaimėjome, - pasidavė Nikas. - Ar tai suprantate? Mes 
švariai pralaimėjome, - jis nusijuokė, bet tuoj pat susiraukė iš skaus- 
mo - sujudino sulaužytą ranką. 

- Galbūt ir ne, - greta Lorelės apsireiškė Albertas, apkabinęs per 
liemenį Betanę. 

Šlapi nuo prakaito plaukai prilipo prie kaktos, bet tamsiose jo 
akyse švytėjo viltis. Žiūrėjo Albertas tiktai į Brajeną. 

- Manau, jūs galite mus užmigdyti, ir manau, kad jūs galėsite 
nutupdyti lėktuvą. 

- Apie ką tu kalbi? - griežtai paklausė Brajenas. 

- Apie slėgimą, - atsakė Albertas. - Aš kalbu apie slėgimą. 

Šiurpinančiai aiškiai sugrįžo Brajeno sapnas: Enė, spaudžianti 
ranką prie plyšio fiuzeliaže, ant sienos raudonai švytintys žodžiai 
“TIKTAI KRINTANČIOMS ŽVAIGŽDĖMS". 

Slėgis. 

Matai, brangusis? Aš viskuo pasirūpinau. 

- Apie ką jis kalba, Brajenai? - paklausė Nikas. - Jo žodžiuose 
kažko esama, tai matau iš tavo veido. Ko būtent? 

Brajenas tarytum jo neišgirdo. Jis dėbsojo į septyniolikmetį stu- 
dentą muzikantą, kuris, ko gero, nurodė išeitį iš žabangų. 

- O kas po to? - paklausė. - Po to, kai mes perskrisime pro sky- 
1ę? Kaip man prabusti, kad nutupdyčiau lėktuvą? 

- Gal kas nors paaiškins, apie ką kalbama? - maldaujamai pa- 
klausė Lorelė. 

Nikas ją apkabino sveikąja ranka. 

- Albertas siūlo užmigdyti mus štai šio daikčiuko pagalba, - Bra- 
jenas paplekšnojo per reostatą prietaisų skydelyje, reostatą su užrašų 
“SLĖGIS KABINOJE". 

- Tu iš tiesų gali tai padaryti, drauguži? Tikrai gali? 

- Taip, - linktelėjo Brajenas. - Pažinojau pilotus, užsakomųjų rei- 
sų pilotus, kurie būtent taip ir pasielgdavo, jeigu keleiviai padaugin- 
davo išgerti ir situacija lėktuve grėsė tapti nebevaldoma. Atjungti gir- 
tuoklėlį sumažintu slėgiu salone - vieni niekai. Idant užmigtų visi, slėgį 
teks pažeminti smarkiau, apytikriai iki pusės atmosferos slėgio jūros 
lygyje. Tai tas pat, jei žmogus nuspręstų be deguonies kaukės pakilti 
į dviejų mylių aukštį. Taukšt! Ir jis atjungtas. 

- Jeigu tai įmanoma, kodėl tokiu būdu nekovoja su teroristais? - 
paklausė Bobas. 

- Todėl kad yra deguonies kaukės, ar ne? - įsiterpė Albertas. 

- Taip, - linktelėjo Brajenas. - Pačioje skrydžio reaktyviniu laine- 
riu pradžioje stiuardesės parodo, kaip jomis naudotis... Užsitempkite 
ant burnos ir nosies ir kvėpuokite įprastai, prisimenate? Jos iššoka 
automatiškai, kai tiktai slėgis salone nukrenta žemiau dvylikos psi*. 
Jeigu užgrobto lėktuvo pilotas pamėgins atjungti teroristą sumažinda- 
mas slėgį, teroristui užteks sugriebti kaukę, užsitemnpti ant veido ir 
pradėti šaudyti. Mažuose reaktyviniuose lėktuvuose to nėra. Jeigu 
slėgis salone krenta, kiekvienam keleiviui tenka pačiam pasiimti kau- 
kę iš nišos, kurioje jinai yra laikoma. 

Nikas užmetė akį į chronometrą. Jiems beliko tiktai keturiolika 
minučių. 

- Manau, jau metas pereiti nuo žodžių prie darbų. Laikas spau- 
džia. 

- Dar ne, - Brajenas vėl žvelgė į Albertą. - Aš sugebėsiu nu- 
kreipti lėktuvą į laiko skylę, Albertai, sugebėsiu tvarkingai sumažinti 
slėgį salone, esu įsitikinęs, kad pro skylę mes pralėksime. Tačiau iki 
šiol neturime atsakymo į Lorelės klausimą. Kas nutupdys lėktuvą, 
jeigu visi miegosime? 

Albertas pravėrė burną, kad tuoj pat ją užčiauptų ir pakratytų 
galvą. 

O prakalbo Bobas Dženkinsas. Teisėjo, skelbiančio paskutinį ir 
neskundžiamą nuosprendį, balsu. 

- Man atrodo, lėktuvą nutupdysite jūs, Brajenai. Bet kažkuriam 
dėl to teks žūti. 

- Paaiškinkite, - trumpai nukirto Nikas. 

Bobas paaiškino. Paaiškinimui daug laiko neprireikė. Kai baigė, 
prie mažos grupelės prisijungė ir Rudis Varvikas. 

- Ar pasiseks, Brajenai? - paklausė Nikas. 

- Taip, - išsiblaškęs atsakė Brajenas, bet galvojo jisai visai apie 
ką kita. - Kodėl gi ne? - ir dirstelėjo į chronometrą. 

Beliko vienuolika minučių. Vienuolika minučių persikelti į kitą lai- 
ko skylės pusę. Vienuolika minučių nukreipti lėktuvą reikiamu kursu, 
perprogramuoti navigacinį kompiuterį ir nuskrieti keturiasdešimt my- 
lių. 

- Bet kas tai padarys? Trauksime degtukus? - paklausė Bobas. 

- Visiškai nebūtina, - tuoj pat atsakė Nikas, lengvai ir nevaržo- 
mai, tarytum būtų kalbama apie menkniekį. - Tai padarysiu aš. 


*Psi (psia) - slėgio matavimo vienetas. 

- Ne! - sušuko Lorelė; jos akys prasiplėtė, patamsėjo. - Kodėl 
tu? Kodėl šitai turi padaryti tu? 

- Užsičiaupk! - sušnabždėjo Betanė. - Jeigu jis to nori, tai jo rei- 
kalas! 

Albertas pasižiūrėjo į Betanę, į Lorelę, vėl į Niką. Vidinis balsas, 
ne itin įkyrus, kuždėjo jam, kad pasisiūlyti privalo jis, juk šis žygdar- 
bis kaip sykis tiko atsilaikiusiam mūšyje prie Alamo arba Arizonos 
Žydui. Bet jis labai mylėjo gyvenimą... ir kol kas nenorėjo su juo iš- 
siskirti. Tad prasižiojo ir, nepratarę nė žodžio, tuoj pat užsičiaupė. 

- Kodėl tu? - nenurimo Lorelė. - Kodėl mes negalime traukti 
degtukų? Kodėl ne Bobas? Arba Rudis? Kodėl ne aš? 

Nikas paėmė ją už rankos: 

- Išeik su manimi minutėlei. 

- Nikai, laiko mums visai nebeliko, - Brajenas stengėsi išguiti iš 
balso virpesį... o galbūt neviltį ar netgi paniką. 

- Aš žinau. Daryk viską, kas reikalinga. 

Ir Nikas trūktelėjo Lorelę už durų. 

Ji bandė spyriotis, paskui pasidavė. Nikas sustojo mažytėje virtu- 
vėlėje-nišoje, pasuko merginą veidu į save. Juos skyrė tiktai ketver- 
tas colių, ir štai šią akimirką ji galutinai suprato: būtent tokį vyriškį vy- 
lėsi rasti Bostone. O jis visą laiką buvo šalia, lėktuve. Šiame atradi- 
me nebuvo nieko romantiško: Lorelę apėmė siaubas. 

- Manau, mums galėjo kai kas pavykti, tau ir man, - prabilo jis. - 
Kaip tau atrodo, ar aš neklystu? Jeigu ne, taip ir pasakyk. Nėra ka- 
da kalbėti apylankomis. Laikas skaičiuojamas sekundėmis. 

- Taip, - jai išdžiūvo burna. - Manau, tu teisus. 

- Bet mes to nesužinosime. Negalėsime sužinoti. Viskas paskęs 
Letoje, ar ne? Laikas... ir miegas... ir nebūtis. Bet išgelbėti jus pri- 
valau aš. Bandžiau įvertinti, ir, kaip paaiškėjo, per visą gyvenimą tik- 
tai nusidėjau. Tai mano vienintelis šansas išpirkti savo kaltes, ir aš 
nenoriu jo praleisti. 

- Aš nesuprantu, ką... 

- Tu - ne, užtat aš netgi labai suprantu, - Nikas kalbėjo greitai, 
žodžiai lipo vienas ant kito; jis paėmė Lorelės delną, truktelėjo į sa- 
ve. - Tu juk skridai pas meilužį, Lorele? 

- Aš nesuprantu, apie ką... 

Nikas ją krestelėjo. 

- Kartoju, nėra laiko kalbėti apylankomis. Tu skridai pas meilužį? 

- Aš... taip. 

- Nikai! - iš pilotų kabinos pašaukė Brajenas. 

- Einu! - šūktelėjo Hopvelas. - Paprašysiu tavęs nuskristi dar į 
vieną vietą. Jeigu sugrįši į Los Andželą gyva ir, aišku, jei sutiksi. 

Lorelė tylėdama žvelgė į jį. Jos lūpos virpėjo. Galva atsisakė ką 
nors suprasti. Vyriškis ją laikė labai stipriai, bet šitai ji suprato vėliau, 
kai išvydo jo pirštų paliktas mėlynes. Šiuo metu kur kas stipresnis bu- 
vo jo akių gniaužtas. 

- Klausykis. Klausykis įdėmiai, - Nikas patylėjo, o paskui prabilo 
aiškiai ir pamatuotai: - Aš ketinau visa tai baigti. Ir jau galutinai ap- 
sisprendžiau. 

- Baigti - dėl ko? - suinkštė Lorelė. 

Nikas nekantriai pakratė galvą. 

- Nesvarbu. Svarbu kitkas: tu tiki manimi ar ne? Tiki? 

- Taip. Nežinau, apie ką tu kalbi, bet tikiu, kad kalbi nuoširdžiai. 

- Nikai! - iš pilotų kabinos riktelėjo Brajenas. - Mes sukame laiko 
skylės link! 

Nikas paskersakiavo į pilotų kabiną. Jo akys susiaurėjo. 

- Einu! - ir jis įsiverpė akimis į Lorelę. - Mano tėvas gyvena 
Flutingo miestelyje, į vakarus nuo Londono. Gali paklausti jo adreso 
bet kokioje Aukštosios gatvės parduotuvėlėje. Misterio Hopvelo. Se- 
niai jį dar vadina dešimtininku. Nueik pas jį ir pasakyk, kad nuspren- 
džiau tai baigti. Tau teks būti atkakliai. Tėvas turi įprotį nusisukti ir 
garsiai plūstis, kai kas nors jam girdint ištaria mano vardą. Jis netgi 
tvirtina, kad sūnaus neturi. Ar būsi atkakli? 

- Taip. 

Nikas linktelėjo tr rūškanai nusišypsojo. 

- Gerai. Pakartok, ką tau pasakiau, ir pridurk, jog manimi patikė- 
jai. Pasakyk tėvui, kad pasistengiau išpirkti tai, ką padariau tą dieną 
bažnyčioje Belfaste. 

- Belfaste. 

- Taip. O jeigu jis nepanorės nieko girdėti, pasakyk, kad jis pri- 
valo tavęs išklausyti. Dėl saulučių*. Dėl to... kai aš atnešiau saulu- 
čių. Ar įsiminei? 

- Kadangi sykį tu jam atnešei saulučių. 

Nikas lyg ir nusijuokė, tačiau jo veide sustingo liūdesys ir skaus- 
mas. 


*Tokios gėlės. 

- Ne... ne jam, bet tiks ir šitaip. Tai tu pasimatysi su juo? 

- Taip... bet... 

- Gerai. Lorele, dėkoju tau, - kairiąja ranka jis apkabino jos kaklą, 
prisitraukė prie savęs, pabučiavo. Šaltomis lūpomis. Jo alsavime mer- 
gina pajuto kartų baimės prieskonį. 

Ir jis pasišalino. 

- Ar jausimės... smaugiami? - paklausė Betanė. - Kad mes dūs- 
tame? 

- Ne, - Brajenas pakilo pasižiūrėti, ar ateina Nikas. 

Tasai kaip tik išniro iš nišos, jam iš paskos pasirodė išblyškusi 
Lorelė Stivenson, todėl Brajenas vėl atsisėdo į krėslą. 

- Jums truputį susvaigs galva... ir daugiau nieko nejusitė, - jis pa- 
žvelgė į Niką. - Kol mes visi atsibusime. 

- Tiksliai! - džiugiai pasigavo Nikas. Ir kas gali žinoti? Galbūt su- 
tiksiu jus. Vis dėlto mes skrendame į kitą pusę. Argi ne taip, Braje- 
nai? 

- Tikriausiai viskas įmanoma, - Brajenas kiek padidino degalų iš- 
eigą - laiko skylė buvo tiksliai jų kelyje. - Nikai, sėskis šalia manęs. 
Noriu tau parodyti, ką reikia daryti... ir kada. 

- Vieną sekundę, - įsiterpė Lorelė. 

Ji susikaupė, skruostuose suruseno raudonis. Pasistiebusi ant 
pirštų galų, Lorelė pabučiavo Niką į lūpas. 

- Dėkoju, - išsiveržė Nikui. 

- Tu rengeisi visa tai baigti. Tu apsisprendei. O jeigu jis nesiklau- 
sys, priminsiu jam tą dieną, kai tu atnešei saulutes. Ar viską teisingai 
įsiminiau? 

Nikas nusišypsojo. 

- Absoliučiai, meile mano. Absoliučiai, - jis apkabino Lorelę kai- 
riąja ranka, karštai pabučiavo, ir jo lūpomis perbėgo lengva šypsena. 
- Kelionei. O dabar pats metas imtis darbo. 

Po trijų minučių Brajenas įjungė garsinio ryšio sistemą. 

- Aš pradedu mažinti slėgį. Pasitikrinkite, ar jūsų diržai prisegti. 

Jie pasitikrino. Albertas įtemptai laukė kokio nors garso, pavyz- 
džiui, iš salono besiveržiančio oro švilpesio, bet girdėjo tiktai tolygų 
variklių gausmą. Niekuomet gyvenime jis nesijautė toks žvalus. 

- Albertai? - išsigandusi sukuždėjo Betanė. - Gal galėtum mane 
apkabinti? 

- Žinoma, - atsakė Albertas. - O tu apkabink mane. 

Už jų nugarų Rudis Varvikas vėl meldėsi. Kitoje praėjimo pusė- 
je Lorelė Stivenson įsikibo į ranktūrius. Jos lūpos dar jautė Niko bu- 
činio karštį. Pakėlė galvą, įsistebeilijo į lubas ir pradėjo alsuoti lengvai 
ir giliai. Lorelė laukė, kada gi iš savo nišų išlėks kaukės... ir jos išlė- 
kė apytikriai po devyniasdešimties sekundžių. 

Kad tiktai nepamirščiau tos dienos Belfaste, galvojo ji. Už 
bažnyčios. Atgailos aktas. Jo poelgis - atgailos aktas... 

Ir Lorelė nugrimzdo į miegą. 

- Tu žinai... ką daryti? - vėl paklausė Brajenas. Kalbėjo jis besi- 
pinančiu liežuviu. 

Laiko skylė artėjo prie jų uždengdama visą dangų. Skylę žibino 
aušros spinduliai, taigi jos vidus raibuliavo visomis vaivorykštės spal- 
vomis. 

- Žinau, - Nikas stovėjo greta Brajeno, pro uždėtą ant galvos de- 
guonies kaukę jo žodžiai skambėjo dusliai. - Nesijaudink, Brajenai. 
Viskas bus atlikta kuo geriausiai. Mik. Saldžių tau sapnų. 

Brajeną traukė miegoti. Jis jautė, kad snūduriuoja... bet toliau 
kovojo su miegu, žvelgdamas į gamtos anomaliją, kurion skriejo lėk- 
tuvas. 

Kokia ji vis dėlto nuostabi! - galvojo Brajenas. Viešpatie, ko- 
kia ji nuostabi! 

Jis pajuto, kaip nematoma ranka sugriebė 767-ąjį ir vėl ėmė 
traukti prie laiko skylės. Tiktai šį kartą jis nenukreipė lėktuvo į šalį. 

- Nikai, - žodžius jis tarė su neįtikėtinomis pastangomis, atrodė, 
kad jo burną nuo smegenų skiria dešimtys mylių. Jis pakėlė ranką. 

- Miegok, - Nikas spustelėjo jam ranką. - Nekovok su miegu, 
nebent ketini išeiti su manimi. Liko visai nedaug. 

- Tiesiog norėjau... tau padėkoti. 

Nikas nusišypsojo, suspaudė Brajeno pirštus. 

- Ačiū, drauguži. Tokie skrydžiai ilgam įsimena. Netgi be filma- 
vimo kamerų ir šviežių gėlių. 

Brajenas perkėlė žvilgsnį į laiko skylę. Į ją sruvo įvairiaspalvė 
upė. Neįsivaizduojamų atspalvių srovės sukosi spiralėmis... mainėsi, 
pynėsi, sudarydamos iki skausmo pažįstamą frazę: 

TIKTAI KRINTANČIOMS ŽVAIGŽDĖMS. 

- Ar tai... apie mus? - pasmalsavo Brajenas, ir jo paties balsas 
pasiekė jį iš kažkokios tolimos galaktikos. 
Jį prarijo tamsa. 

Nikas liko vienas, vienintelis būdraujantis aviakompanijos “ Ame- 
rikos pasididžiavimas" lėktuve, išskridusiame 29-uoju reisu iš Los 
Andželo. Tas pats Nikas Hopvelas, kuris sykį nušovė tris berniukus 
už bažnyčios Belfaste, tris berniukus, kurie svaidėsi bulvėmis, nuda- 
žę jas tamsiai pilka spalva, dėl kurios jos tapo panašios į granatas. 
Kodėl jie taip pasielgė? Kas juos pastūmėjo į tokią kvailystę? Šito jis 
taip ir nesužinojo. 

Nikas nejautė baimės, tiktai jį užpildė vienišumo jausmas. Pažįs- 
tamas jausmas. Ne pirmą kartą jis budėjo sargyboje, saugodamas ki- 
tų Žmonių gyvenimus. 

O laiko skylė artinosi. Nikas uždėjo ranką ant slėgį lėktuve regu- 
liuojančio reostato. 

Ji nuostabi! - galvojo jis. Ir raibuliuojanti laiko skylė savo grožiu 
tarsi apdovanojo Niką už tą siaubą, kurį jam teko išgyventi per pas- 
kutiniąsias valandas. Atrodė, jis žvelgė į savo naujojo gyvenimo šal- 
tinį. 

“O kodėl jai nebūti nuostabiai? - svarstė Nikas. - Tai vieta, kur 
gimsta gyvenimas, galbūt apskritai visa, kas gyva. Vieta, kurioje 
kiekvieną kiekvienos dienos sekundę atsinaujina gyvenimas, sąmo- 
nės lopšys ir laiko šaltinis. Pro ją neprasmuks nė vienas langoljeras". 

Laiko skylės atšvaitai krito jam ant veido. Sodriai žalią spalvą 
pakeitė ryškiai oranžinė, pastarąją - šaltai mėlyna. Variklių gausmas 
nutolo ir pritilo. Nikas pažvelgė į piloto krėslą ir nenustebo, paregėjęs, 
kad miegantis Brajenas tarytum ištirpo kaleidoskopiškos šviesos švy- 
tėjime, pavirto vaiduokliu. 

Nenustebo Nikas ir dėl to, kad jo rankos irgi pasidarė permato- 
mos. Matyt, vaiduokliu pavirto ne tiktai Brajenas, bet ir jis pats. 

Laiko skylė užslinko ant lėktuvo. 

Variklių kaukimas visiškai ištirpo naujajame garse: 767-asis tary- 
tum įskriejo į aerodinaminį vamzdį, pripildytą plunksnelių. Ūmai tie- 
siai pagal kursą plykstelėjo nauja skylė. Nikas išvydo spalvas, kokių 
žmogus netgi negalėjo įsivaizduoti. Jos ne tiktai sklandė laiko skylėje, 
jos pripildė jo protą, jo nervus, raumenis, kaulus. Nikas pavirto deglu. 

- O Dieve, kaip visa tai nuostabu! - sušuko jis ir, kai lėktuvą 
jau siurbė į laiko skylę, grąžino reostatą į pradinę padėtį. 

Nepraėjo nė sekundė, ir Niko dantų plombos išpuolė ant pilotų 
kabinos grindų. Šalia nukrito tefloninis kelio sąnario diskas - liudiji- 
mas apie Niko dalyvavimą dar viename konflikte, ne tokiame gėdin- 
game, kaip begalinis karas Šiaurės Airijoje. 

Nikas Hopvelas daugiau nebeegzistavo. 

Visų pirma Brajenas pajuto, kad jo marškiniai visi permirkę pra- 
kaitu, o galva tiesiog skyla perpus. 

Jis lėtai atsitiesė krėsle, susiraukė (menkiausias krustelėjimas at- 
siliepė smilkiniuose ir pakaušyje aštriu skausmu) ir pabandė prisimin- 
ti, kas jis, kur jis ir kodėl jam norisi kaip įmanoma greičiau prabusti. 
Kodėl šitai taip svarbu? 

Nutekėjimas, sukuždeno vidinis balsas. Pagrindiniame salone 
nutekėjimas. Jeigu jis nesistabilizuos, įvyks didelis spro... 

Ne, viskas yra ne taip. Su nutekėjimu susidorojo, tiksliau, plyšys 
užsikimšo pats savaime, ir jis sėkmingai nutupdė lėktuvą Los Andže- 
le. O po to atėjo vyriškis žaliu bleizeriu ir... 

Enės laidotuvės, toptelėjo jam. Viešpatie, pramiegojau Enės 
laidotuves! 

Brajeno akys plačiai atsimerkė, ir jam paaiškėjo, kad yra ne mo- 
telyje ir ne svečių miegamajame pas Enės brolį. Pro pilotų kabinos 
langą į kapitoną žvelgė žvaigždės. 

Ir staiga, iš karto... jis viską prisiminė. 

Bet pernelyg greitai atsiplėšė nuo krėslo atkaltės. Skausmas pa- 
ralyžiavo smegenis. Iš nosies plūstelėjo kraujas, aptaškydamas prie- 
taisų skydelį. Pastebėjo, kad ir marškiniai kruvini. 

Taip, nutekėjimas buvo. Nutekėjau aš pats. Natūralu, pama- 
nė Brajenas. Dekompresija be šito retai praeina. Derėjo per- 
spėti keleivius... O kiek jų beliko? 

Jis neįstengė prisiminti. Galva buvo kupina miglos. 

Brajenas dirstelėjo į lygmačius, pastebėjo, kad padėtis tuoj taps 
nebevaldoma, užmetė akį į navigacinio kompiuterio monitorių. Jie ar- 
tėjo prie Los Andželo ir bet kurį momentą galėjo įskrieti į oro korido- 
rių, jau užimtą kito lėktuvo. 

Kas dar buvo greta, prieš man prarandant sąmonę... kas? 
Jis pasirausė atmintyje, ir ne veltui. Nikas, suprantama, Nikas Hop- 
velas. Nikas išėjo. Toks šaunus vaikinas. Bet jis tikriausiai pa- 
darė viską, kas nuo jo priklausė, antraip būčiau neatsibudęs'". 

Kapitonas įjungė radijo imtuvą. 

- Antžeminė Los Andželo oro uosto kontrole, kalba “Amerikos 
pasididžiavimas", reisas... - Brajenas užsikirto. Kokiu reisu jie skri- 
do? Jis nepajėgė prisiminti. Trukdė miglos siena. 

- Dvidešimt devintasis? - už nugaros nuskambėjo abejojantis bal- 
sas. 

- Ačiū, Lorele, - Brajenas į ją netgi nepažvelgė. - O dabar grįžk 
į vietą ir prisisek. Galimas avarinis nusileidimas, - ir vėl prabilo į mik- 
rofoną: - “Amerikos pasididžiavimas", dvidešimt devintasis reisas, 
kartoju, dvidešimt devintasis. Mayday*, antžeminė kontrole, čia ypa- 
tinga situacija. Prašau atlaisvinti man kelią. Skrendu 85-u kursu ir ne- 
beturiu kuro. Praneškite gaisrininkams... 

- Liaukis, - už jo nugaros sumurmėjo Lorelė. - Užteks. 

Brajenas atsigręžė, nekreipdamas dėmesio į eilinį galvos skaus- 
mo priepuolį ir kraują, plūstelėjusį iš nosies dėl staigaus judesio. 

- Grįžk į vietą, velniai rautų! Mes tuoj atsidursime intensyvių 
skrydžių zonoje. Jeigu nenori nusisukti sau sprando... 

- Nėra čia jokių skrydžių, - vis tokiu pat negyvu balsu papriešta- 
ravo Lorelė. - Nei intensyvių skrydžių, nei gaisrininkų. Nikas žuvo 

Brajenas pažvelgė. Nors pagal laiką jie jau privalėjo skristi virš 
Los Andželo priemiesčių, apačioje viešpatavo tamsa. 

Nešvietė joks žiburėlis. 

Po jais plytėjo tuščia žemė. 

Už jo nugaros Lorelė įsiraudojo iš siaubo ir skausmo. 

Ilgas sniego baltumo laineris slydo virš žemės per šešiasdešimt 
mylių į rytus nuo Los Andželo tarptautinio oro uosto. Ant uodegos 
puikavosi skaičiai 767. Fiuzeliažą dabino užrašas “AMERIKOS PA- 
SIDIDŽIAVIMAS*" kiek pasvirusiomis atgalios raidėmis, vaizduo- 
jančiomis greitį. Priekinę dalį iš abiejų pusių buvo apglėbęs didelis 
raudonas erelis su mėlynomis žvaigždėmis ant sparnų. Kaip ir lėktu- 
vas, erelis, atrodė, rengiasi tūpti ant žemės. 

Ant apačioje pralekiančių namų ir gatvių lėktuvas šešėlio neme- 
tė: iki aušros dar buvo likusi valanda. Po juo nevažinėjo automobiliai, 
nedegė gatvės žibintai. Priekyje nežibėjo nusileidimo prožektoriai. 

Atsidarė liukai. Išlindo šasi. 

Lėktuvas leidosi kiek sukdamas į dešinę. Kapitonas Englas galė- 
jo koreguoti kursą tiktai vizualiai. Jie praskriejo virš motelių, šmėste- 


*Tarptautinis katastrofos signalas. 

lėjo monumentas oro uosto komplekso centre: restoraną palaikantis 
žavingas trikampis. Praslinko aštrios žolės atkarpos, nuo betoninės 
tūpimo juostos lėktuvą skyrė vos trisdešimt pėdų. 

Laiko minkštam nusileidimui nebeliko. Lygmačių indikatoriai sto- 
vėjo ties nuliu. Metalinis paukštelis bet kurią akimirką galėjo pavirsti 
gaišena. Brajenas paleido lėktuvą žemyn tarytum plytų prikrautą ve- 
žimą. Nuo smūgio sužlegsėjo dantys, iš nosies vėl pasipylė kraujas. 
Brajeną šveitė ant prietaisų skydelio, ir tiktai saugos diržas jį tesulai- 
kė. Nuo antrojo piloto krėslo atsklido Lorelės klyksmas. 

Brajenas iki galo pasuko sklendes ir įjungė priešpriešinę variklių 
eigą. Jie dar skuodė šimto mylių per valandą greičiu, kai du varikliai 
išsijungė ir prietaisų skydelyje plykstelėjo raudonos lemputės: “V A- 
RIKLIŲ ATJUNGIMAS". Brajenas sugriebė mikrofoną. 

- Laikykitės! Mes nespėjame stabdyti! Laikykitės. 

Po kelių akimirksnių atsijungė antrasis ir ketvirtasis varikliai. Da- 
bar lėktuvas riedėjo per nusileidimo juostą kraupioje tyloje. Jį stabdė 
tiktai eleronai. Brajenas bejėgiškai stebėjo, kaip po kabina dingsta nu- 
sileidimo tako betonas. O priekyje jau kelią užstoja aviakompanijos 
“Pacific Airways" lėktuvas. 

767-ojo greitis sumažėjo tik iki šešiasdešimt penkių mylių. Braje- 
nas pabadė nusukti lėktuvą į dešinę, visomis jėgomis užguldamas val- 
dymo svertą. 767-asis sureagavo vangiai, bet vis dėlto suspėjo pra- 
silenkti su pakilimo take apmirusiu lėktuvu. Pro Brajeną slinko aklos 
jo iliuminatorių akiduobės. 

- LAIKYKITĖS TVIRČIAU! - riktelėjo Brajenas, pamiršęs, 
kad lėktuvas nebegyvas kaip ir juos supantis pasaulis, 0 garso ryšio 
sistema nebeveikia. - LAIKYKITĖS TVIRČIAU, NETRUKUS 
MES SUSIDURSIME! LAIK.... 

Aviakompanijos “Amerikos pasididžiavimas" lėktuvas, išskridęs 
iš Los Andželo 29-uoju reisu, rėžėsi į aviakompanijos “United Airli- 
nes“ galeriją dvidešimt devynių mylių per valandą greičiu. Smūgis, 
besilankstančio metalo džeržgimas, dūžtančių stiklų žvangesys. Bra- 
jeną vėl švystelėjo ant prietaisų skydelio, tačiau saugos diržas grąžino 
ji prie krėslo atlošo. Jis sustingo laukdamas sprogimo... po to prisi- 
minė, kad kuro bakai tušti: nebėra kam sprogti. 

Brajenas išjungė visus jungiklius: valdymo skydelis jau seniai at- 
sijungė, tačiau suveikė įprotis. Dirstelėjo į Lorelę. Jos akyse sustingo 
neviltis. 

- Padariau viską, ką galėjau, - Brajeno balsas virpėjo nuo įtam- 
pos. 


210 


- Jau geriau būtume atsitrenkę visu greičiu. Visi mūsų kentėji- 
mai... Daina... Nikas... Donas... viskas perniek. Čia tas pat kaip ir 
ten. Tokia pati tuštuma. 

Brajenas atsisegė saugos diržą, atsistojo ant nelinkstančių kojų. 
Iš užpakalinės kelnių kišenės išsitraukė nosinę, ištiesė ją Lorelei. 

- Nusišluostyk nosį. Iš jos teka kraujas. 

Lorelė iš pradžių paėmė nosinę, paskui pasižiūrėjo į ją taip, tary- 
tum būtų išvydusi pirmą kartą gyvenime. 
pasikeitė. Betanė raudojo įbedusi galvą į Alberto krūtinę. Rudis Var- 
vikas atsisegė diržą, staigiai atsistojo, stuktelėjo galva į bagažo sky- 
relį ir vės atsisėdo, neatitraukdamas akių nuo Brajeno. Pastarasis 
kažkodėl vėl ėmė sukti galvą, ar Rudis kaip ir anksčiau alkanas? Ir 
nusprendė, kad vargu. 

- Galbūt išlipkime iš lėktuvo, - pasiūlė Brajenas. 

- Kada jie ateis? - isteriškai šūktelėjo Betanė. - Kiek prireiks, 
kad jie ateitų? Ar jų dar nesigirdi? 

Brajeno galvą perskrodė skausmo žaibas, jis susverdėjo ir išsi- 
gando, jog praras sąmonę. 

Ir tuoj pat jį prilaikė kažkieno tvirta ranka. Jis nustebęs atsigrę- 
žė. Lorelė. 

- Kapitonas Englas teisus. Lipkime iš lėktuvo. Galbūt ne viskas 
taip ir blogai, kaip atrodo iš pirmo žvilgsnio. 

Betanė nusikvatojo. 

- O kaip visa tai turėtų atrodyti? Ko jums reikėtų tam, kad... 

- Kažkas pasikeitė, - nutraukė ją Albertas, jis stebeilijo pro iliumi- 
natorių. - Kažkas pasikeitė. Negaliu pasakyti, kas konkrečiai... ta- 
čiau Bangore buvo kitaip, - jis užmetė akį į Betanę, paskui į Brajeną 
11 Lorelę. - Kitaip. 

Brajenas pasilenkė prie iliuminatoriaus, toje eilėje, kur sėdėjo Bo- 
bas Dženkinsas. Jokio skirtumo nuo Bangoro tarptautinio oro uosto 
nepastebėjo. Daugiau lėktuvų, bet jie visi apleisti, nebegyvi... ir vis 
dėlto pajuto, kad Albertas teisus. Pajuto, bet nepamatė. Kažkas sky- 
rėsi, bet šio skirtumo išreikšti žodžiais nesugebėjo. Šis žodis slydo 
nuo Brajeno visiškai kaip pavadinimas kvepalų, kuriuos mėgo jo bu- 
vusi Žmona. 

Tai “L'Envoi"", brangusis, sušlameno Enės balsas. Aš juos vi- 
suome! vartojau, argi tu neprisimeni? 

Argi jis neprisiminė? 

- Eime, - Brajenas pasisuko. - Šįsyk išlipsime pro pilotų kabiną. 

Brajenas atkėlė grindyse dureles ir pasistengė prisiminti, kodėl jis 
nepasinaudojo kopėtėlėmis, išlaipindamas keleivius Bangoro tarptau- 
tiniame oro uoste. Vis dėlto kopėčiomis leistis kur kas paprasčiau nei 
loviu. Atsakymo nesurado. Kopėčių jis paprasčiausiai nė neprisimi- 
nė, ko gero, todėl, kad smegenyse tvirtai įsišaknijo instrukcija: ypatin- 
gomis aplinkybėmis naudotis gelbėjimosi loviu. 

Jis nusileido į techninę zoną, pranėrė po elektros kabeliais, pakėlė 
liuką. Prie jo prisijungė Albertas, pagelbėjo nusileisti Betanei. Alber- 
tas ištiesė ranką Lorelei, po to ji su Albertu sugriebė Rudį. Tasai vi- 
siškai sukiužo. Techninėje zonoje buvo labai ankšta, todėl Bobui 
Dženkinsui teko pasilikti viršuje. Jis pritūpė ant pirštų galų, įsirėmė 
rankomis į grindis ir spoksojo, kas daroma apačioje. 

Brajenas nuėmė kopėčias nuo kronšteinų, pritvirtino liuke; vienas 
paskui kitą jie nusileido ant kilimo ir tūpimo aikštės. Brajenas - pir- 
masis, Bobas - paskutinis. 

Kai Brajeno kojos palietė tvirtą pagrindą, jis desperatiškai pano- 
ro priglausti prie širdies ranką ir visa gerkle sušukti: Aš skelbiu šią 
žemę išgyvenusių dvidešimt devintojo reiso keleivių valda... 
bent jau iki pasirodant langoljerams. 

Tačiau nepasakė nieko. Tylėdamas laukė, dairėsi, skruostu jautė 
lengvą vėjelį. Iš tolumos atsklido kažkoks garsas. Ne rupšnojimas ir 
čepsėjimas, kaip amžinai ryjančiųjų padarų Bangore. Ne, nieko pa- 
našaus. Bet koks tai buvo garsas, kapitonas kol kas negalėjo pasaky- 
t. 

- Kas tai? - paklausė Betanė. - Kažkas gaudžia? Panašu į elek- 
tros laidus. 

- Ne, - mąsliai paprieštaravo Bobas. - Veikiau tai... - jis pakratė 
galvą, nerasdamas reikalingo žodžio. 

- Tokio garso rasi niekuomet nesu girdėjęs, - išsiveržė Brajenui, 
tačiau jis žinojo, jog tai netiesa; girdėjo jis šį garsą, girdėjo, tik niekaip 
neįstengė prisiminti, kur ir kada. 

- Tai jie, ar ne? - Betanės balse vėl pasigirdo isteriškos gaidelės. 
- Tai jie? Jie eina? Tai langoljerai, apie kuriuos mums kalbėjo Daina? 

- Aš taip nemanau, - papurtė galvą Brajenas. - Ne toks garsas, 
- bet jam pilvą sutraukė iš baimės. 

- Kaip dabar? - sukrenkštė Rudis. - Varysim antrą ratą? 

- Visų pirma šįsyk galėsime apsieiti be bagažo konvejerio, - atsa- 
kė Brajenas. - Tarnybinio įėjimo durys atviros. 

Jis išlipo iš lėktuvo, parodė. Nuo 767-ojo smūgio į 29-ąją galeriją 
trapas pasislinko nuo durų iki įlaipinimo rankovės sienos, tačiau at- 
statyti atgal į vietą jį nebuvo sunku. 

- Eime. 

Jie patraukė prie trapo. 

- Albertai, - Brajenas pasisuko į jaunuolį. - Padėk man... 

- Palūkėkite! - sušuko Bobas. 

Brajenas pasižiūrėjo 1 jį, pastebėjo, kad Bobas atsargiai dairosi, 
uostinėja. O jo akių išraiška... nejaugi jose pasirodė viltis? 

- Kas? Koks reikalas, Bobai? Ką tu matai? 

- Matau dar vieną apleistą oro uostą. Tiktai klausimas, ką aš 
jaučiu, - jis pakėlė prie skruosto ranką... paskui ištiesė priešais sa- 
ve, tarytum stabdydamas pakeleivingą mašiną. 

Brajenas jau norėjo paklausti, ką visa tai reiškia, bet suprato, 
kad ir pats žino atsakymą. Argi jis pats neatkreipė į tai dėmesio? Kai 
dar jie stovėjo po lėktuvu? 

Vėjelis. Silpnutis, bet vėjelis. Oras judėjo. 

- Dieve švenčiausias! - Albertas kyštelėjo į burną pirštą, apsei- 
lėjo, pakėlė ranką, jo lūpos išplito laiminga šypsenėle. 

- Čia dar ne viskas, - įsiterpė Lorelė. - Įsiklausykite! 

Ji nubėgo prie 767-ojo sparno. Paskui grįžo besiplaikstančiais 
plaukais. Aukšti kulneliai skambiai kaukšėjo į betoną. 

- Ar girdėjote? - paklausė ji. - Girdėjote? 

Jie girdėjo. Garsai neduso kaip vatoje. Dabar, įsiklausydamas į 
Lorelės žodžius, Brajenas suprato, kad Bangore ant jų galvų tarsi kas 
buvo užmovęs metalinius gaubtus, slopinančius garsą nelyginant žal- 
varis ar švinas, ten buvo pasikeitęs netgi jų balso tembras. 

Betanė pakėlė rankas, kelis sykius pliaukštelėjo delnais. Per ki- 
limo ir tūpimo aikštę pasklido aiškus, švarus garsas. Mergaitė nusi- 
šypsojo. 

- Ir ką visa tai reiš... - prabilo Rudis. 

- Lėktuvas! - sušuko Albertas, kažkuo Brajenui primindamas 
vieną seno filmo “Fantazijos sala" herojų. - Žinau, koks yra skirtu- 
mas! Pažvelkit į mūsų /ėktuvą! Jie niekuo nesiskiria nuo kitų! 

Visi pasisuko, pasižiūrėjo. Ilgai nė vienas neįstengė ištarti nė žo- 
džio. Jie tarsi prarado amą. “Delta" aviakompanijos “Boingas-727"", 
stovėjęs prie jų lėktuvo Bangore, atrodė pilkas ir negyvas. Dabar visi 
lėktuvai, ir aviakompanijos “Amerikos pasididžiavimas“ 767-asis, ir 
priklausantys “United Airlines“, atrodė naujutėlaičiai, žvilgantys. 

Netgi migloje prieš aušrą blizgėjo ant fiuzeliažų firminiai kompanijų 
ženklai ir pavadinimai. 

- Ką visa tai reiškia? - pasisukęs į Bobą paklausė Rudis. - Ką 
visa tai reiškia? Jeigu tikrai viskas susitvarkė, tai kodėl nėra elek- 
tros? Ir kur žmonės? 

- O kas tai per triukšmas? - pridūrė Albertas. 

Garsas artinosi, augo, kažkas gaūdė, Betanė į tai atkreipė dėme- 
sį. Tačiau ne kaip elektros laidai. Tarytum vėjas ūktų kamine, tary- 
tum nežmoniškas choras trauktų vienintelę natą: a-2-a-a-a-a... 

Bobas pakratė galvą: 

- Nežinau. Geriau pastatykime trapą į vietą ir įeikim į... 

Lorelė sugriebė jam už peties. 

- Jūs kažką žinote! - balse skambėjo įtampa. - Jaučiu, kad žino- 
te. Kodėl nenorite mums pasakyti, ką žinote? 

Bobas pasimuistė, vėl pakratė galvą. 

- Dar nesu pasirengęs, Lorele. Visų pirma norėčiau įeiti į oro 
uosto pastatą ir apsidairyti. 

Daugiau jie nieko iš rašytojo nepešė. Brajenas su Albertu priri- 
deno trapą prie tarnybinių durų. Viena iš aliuminių pakopų siūbavo, ir 
Brajenas ją prilaikė, kol likusieji lipo trapu. Jis pats užbaigė koloną, 
peršokdamas per pažeistą pakopą. Likusieji jo laukė įlaipinimo ran- 
kovėje, paskui visi glaudžia grupele patraukė į pastatą. 

Ir pateko į didžiulę salę, kurios viena siena buvo ovalios formos. 
Nuo jos vienodais tarpais driekėsi įlaipinimo rankovės. Salės viduryje 
stovėjo eilės tuščių krėslų, palubėje tamsavo matinio plastiko kvadra- 
tai, už kurių slypėjo fluorescencinės lempos. Alberas tačiau pajuto 
žmogišką kvapą, tarsi sėdėjusieji salėje pasišalino keletą sekundžių 
prieš tai, kai iš įlaipinimo rankovės pasirodė tie, kurie atvyko 29-uoju 
reisu. 

O iš išorės vis augdamas sklido tasai keistas garsas: a-a-a-2-a... 

- Eime su manimi, - vadovauti ėmėsi Bobas Dženkinsas; niekas 
neprieštaravo. - Tiktai sparčiau. 

Jis patraukė tuščios aikštelės link už krėslų eilių, likusieji nusekė 
įkandin. Albertas su Betane keliavo apkabinę vienas kitą per lieme- 
nį. Jų žingsniai gaudžiai aidėjo nuo sienų ir lubų, tarsi būtų žingsniavę 
ne šešetas, o dvi dešimtys žmonių. Jie praėjo pro reklaminius plaka- 
tus ant sienos: “Žiūrėk CNN", “Rūkyk “Marlboro", *Važiuok Her- 
cu", “Skaityk “Newsweek", “Pabuvok Disneilende". 

Tr garsas, vis toji vienintelė, pirmoji, abėcėlės raidė, augo ir augo. 
Jis jau prasiskverbė į pastatą, tarytum giedotojai, jeigu būtų galima 

kalbėti apie kažkur netoliese esančius giedotojus. Šis garsas ne bau- 
gino, o atvirkščiai - pripildė pagarbaus nerimo. 

Jie nusigavo iki kavinės. Bobas nesustodamas įlėkė į salę, užėjo 
už prekystalio, paėmė į celofaną susuktą pyragą. Bandė dantimis nu- 
plėšti apvalkalą, prisiminė, kad dantų protezas liko lėktuve, susiraukė 
ir per prekystalį pastūmėjo pyragą Albertui. 

- Nagi, Albertai! - jo akys karštligiškai blizgėjo. - Greičiau! Grei- 
čiau! 

- Greičiau, Vatsonai, žaidimas prasidėjo! - nusikvatojo Albertas. 

Nuplėšė celofaną, suleido dantis į pyragą. Į šalis slystelėjo kre- 
mas su aviečių džemu. Albertas užvertė akis. 

- Kaip škanu! - kalbėjo jis prikimšta burna. - Fantaštika! - ir iš- 
tiesė pyragą Betanei. 

Atsikando ir ji. 

Iki Lorelės šnervių atsklido aviečių džemo kvapas, ir jai suurzgė 
pilvas. Mergina nusijuokė. Ūmai jai tapo stebėtinai linksma. Dekom- 
presijos pasekmes nuėmė kaip ranka. Ji tarytum išėjo iš tvankaus 
kambario ir pajuto šviežią brizą. Lorelė pamanė apie Niką, kurio su 
jais nebebuvo, kuris žuvo, kad jie čia patektų, ir nusprendė, kad Ni- 
kas tiktai pritartų dabartinei jos dvasios būsenai. 

Garsas juos apgaubė iš visų pusių. 

- A-A-A-A-A-A-A-A... 

Bobas Dženkinsas apibėgo prekystalį, vos nenuvertė kasos apa- 
rato. Kad nepargriūtų, jam teko nusičiupti serviravimo stalelio. Ant 
grindų nuskriejo plastmasinės šakutės, šaukšteliai, peiliai, paketėliai 
su garstyčiomis ir pomidorų padažu. 

- Greičiau! - riktelėjo jis. - Mums nevalia čia pasilikti! Tai netru- 
kus įvyks, bijau, bet kurią sekundę, mes negalime tuo momentu čia 
būti! Manau, tai nesaugu! 

- Kas turėtų įvyk... - baigti sakyti Betanė nesuspėjo. Albertas 
sugriebė ją už rankos ir nusitempė įkandin Bobo, kuris skubėjo durų 
link. 

Jie išlėkė iš kavinės ir vėl nuskuodė laipinimo į kompanijos '*Uni- 
ted" lėktuvus salėn. Dabar jų žingsniai paskendo terminalą užpildžiu- 
siame gausme. 

Brajenas pajuto, kaip vienintelė gaida išsibarstė į atskirus gar- 
sus. Tas pat vyko ir langoljerams besiartinant prie Bangoro. 

Įbėgęs į laipinimo salę jis išvydo, kaip tamsa ima šviestis, pašauk- 
dama gyvybei krėslų eiles, monitorius, fiksuojančius atvykimo ir išvy- 
kimo laiką, registracijos aptvarus. Mėlyną šviesą pakeitė raudona, 

geltona, žalia. Brajenas suvirpėjo. Plaukai pasistojo piestu. Jam atsi- 
vėrė tiesa: dabar turėtų įvykti kažin kas neįtikėtina, neįtikėtina 
ir keista. 

- Čia! 

Bobas parodė į sieną šalia laipinimo rankovės, pro kurią jie visi 
įėjo salėn. Išilgai jos driekėsi raudona aksominė juosta. Bobas leng- 
vai ją peržengė. 

- Glauskitės prie sienos! 

- Glauskitės prie sienos! - pakartojo Albertas ir netikėtai visu 
balsu nusikvatojo. 

Visi išsirikiavo išilgai sienos, nelyginant įtariamieji per atpažinimo 
procedūrą policijoje. Ovalioje salėje mirguliuojančios šviesos aki- 
mirksnį tapo ryškesnės... ir pradėjo blėsti. Užtat garsas stiprėjo, da- 
rėsi vis realesnis. Brajenas jau skyrė jame balsus, žingsnius, netgi 
vaiko verksmą. 

- Nežinau, kas tai yra, tačiau man patinka, - sušuko Lorelė, Ji 
vienu metu ir juokėsi, ir verkė. - Aš paprasčiausiai esu /aiminga. 

- Tikiuosi, čia esame saugūs, - Bobui teko pakelti balsą, antraip 
jo būtų neišgirdę. - Norisi tuo tikėti. Išilgai sienų mažai kas vaikšto. 

- O kas turėtų įvykti? - paklausė Brajenas. - Ko jūs laukiate? 

- Skrisdami į rytus, mes peršokome laiko skylę ir patekome į pra- 
eitį! - išrėkė Bobas. - Atsiliekančią nuo mūsų laiko kokias penkiolika 
minučių... pamenu, kalbėjau apie tai, ar ne? 

Brajenas linktelėjo, ir Albertas tuoj pat viską perprato. 

- O šį sykį laiko skylė nunešė mus į ateitį! - riktelėjo jis. - Ar aš 
teisus? Mes patekome į ateitį! 

- Manau, jog taip! - sekė Bobo atsakymas. Jis irgi visa burna 
šypsojosi. - Ir užuot atvykę į negyvą pasaulį, pasaulį, kuriame jau 
viskas praeityje, mes atsidūrėme gimstančiame pasaulyje! Pasau- 
lyje švariame ir šviežiame, kaip rožės pumpuras, kuris štai netrukus 
išsiskleis! Štai šitai dabar ir vyksta aplinkui mus. Tai mes girdime, tai 
mes jaučiame... iš čia ir mus užpildęs džiaugsmas. Esu įsitikinęs, kad 
dabar tapsime liudininkais nuostabaus įvykio, kurio pamatyti daugiau 
niekam nepavyks. Mes regėjome pasaulio mirtį, dabar mūsų laukia 
reginys, kaip jis gimsta. Jaučiu, kad laukti liko visiškai neilgai. 

Spalvos išbluko galutinai, garsinis fonas prapuolė, užtat balsai ta- 
po garsesni, aiškesni. Lorelė suprato, kad atskiria atskirus žodžius, 
frazes. 

- ...privalau paskambinti jai dar prieš tai, kai ji nuspręs... 

- Nemanau, kad juo galima dėl to pasitikėti... 

- „namo ir išsiaiškink, ar galėsime šį užsakymą perkelti savo 
dukterinei kompanijai... 

Paskutinioji frazė nuskambėjo visai arti, prie pat aksominės vir- 
vutės. 

Brajenas jautė savyje kylančią pakilumo bangą. Jis suėmė Lorelę 
už rankos, nusišypsojo jai, pajuto atsakomąjį spustelėjimą. Albertas 
prispaudė prie savęs Betanę, ir ši juokdamasi apipylė bučiniais jo vei- 
dą. Bobas su Rudžiu džiugiai šypsojosi vienas kitam - kaip seni bičiu- 
liai, atsitiktinai susitikę Dievo pamirštame užkampyje. 

Virš galvos ėmė žiebtis fluorescuojančios lempos. Pradedant nuo 
centro, platėjančiais ratais, vydamos lauk naktinius šešėlius. 

Ūmai į Brajeno nosį trenkė kvapai: prakaito, kvepalų, odekolono 
po skutimosi, cigarečių dūmų, odos, muilo. 

Dar minutėlę ovali salė buvo tuščia, joje tesigirdėjo vien balsai ir 
neregimų vaiduoklių žingsniai. Aš pamatysiu, kaip tai atsitiks, - pa- 
manė Brajenas. - Aš pamatysiu, kaip judanti dabartis užslinks 
ant stacionarios ateities ir patrauks ją paskui save, lygiai taip 
pat, kaip pašto ekspresuose panaudodavo specialius kablius, 
idant nesustojant būtų sugriebiami pašto maišai, kabantys ant 
stulpų mieguistuose mažuose Pietų ir Vakarų miesteliuose. Aš 
pamatysiu, kaip atsiveria laikas, atsiveria nelyginant rožė vasa- 
ros rytą. 

- Pasiruoškite, - sumurmėjo Bobas. - Galime pajusti krestelėji- 
mą. 

Ir po sekundėlės Brajenas jį pajuto. Ne kojomis - visu kūnų. Ir 
tuo pat metu neregima ranka atstūmė jį nuo sienos. Jį mestelėjo prie- 
kin, drauge su Lorele. Albertą švystelėjo ant Rudžio. Tasai neprieš- 
taravo: šiepėsi visa burna. 

- Pažvelk! - aiktelėjo Lorelė. - Brajenai, tu tiktai pasižiūrėk! 

Laipinimo salę užpildė permatomos figūros: vyriškiai dalykiniais 
kostiumais ir su portfeliais rankose, moterys kelionine apranga, džin- 
suoti paaugliai su marškinėliais, išmargintais populiarių roko grupių 
pavadinimais. Jie išvydo vaiduoklį tėvą, besivedantį du vaiduoklius 
vaikus, o kiaurai juos - kitus vaiduoklius, sėdinčius krėsluose, skai- 
tančius permatomus žurnalus “Cosmopolitan", “Esguire", “U.S. 
News and World Report". Paskui spalvos pradėjo įsilieti į permato- 
mus siluetus, suteikdamos jiems realumo; balsų jūra pasidalijo į upe- 
lius, iš kurių kiekvienas įgavo savininką. 

Tiktai krintančioms žvaigždėms, prisiminė Brajenas. Tiktai 
krintančioms žvaigždėms. 

Vien jiems nusišypsojo laimė pamatyti šį nuostabų reginį. 

Du vaikai pasirodė vieninteliai, kurie žvelgė į pergyvenusius 29- 
ąjį reisą tuo momentu, kai dabartis pasiekė ateitį, kurion pakliuvo 
Brajenas, Lorelė, Albertas, Betanė, Rudis ir Bobas. Tiktai dvejetas 
vaikų pastebėjo keturis vyriškius ir dvi moteris, išdygusias prie sienos, 
kur prieš akimirksnį jų dar nebuvo. 

- Tėti! - šūktelėjo mažas berniukas, truktelėdamas tėvą už deši- 
nės rankos. 

- Tėti! - pareikalavo sau dėmesio mažytė mergaitė, timpteldama 
už kairiosios. 

- Kas atsitiko? - paklausė tėvas, nužvelgdamas juos nekantriu 
žvilgsniu. - Aš ieškau jūsų motinos! 

- Nauji žmonės! - mergaitė parodė į Brajeną ir jo bendrus. - Pa- 
sižiūrėk į naujus žmones! 

Vyriškis dirstelėjo į Brajeną, jo skruostas nervingai trūktelėjo. 
“Kraujas", - sumojo Brajenas. Sumažėjus slėgiui, jam, Lorelei ir Be- 
tanei pradėjo tekėti iš nosies kraujas. Vyriškis stipriau suspaudė vai- 
kų rankeles ir nusitempė juos šalin. 

- Taip, labai įdomu. O dabar padėkite man rasti jūsų motiną. Ši 
kelionė išeis mums pro... 

- Bet anksčiau jų čia nebuvo! - ėmė spyriotis mažasis berniu- 
kas. - Jie... 

Daugiau Brajenas nieko nebeišgirdo. Berniuku ir mergaite vedi- 
nas vyriškis įsimaišė į minią. 

Brajenas nužvelgė monitorius. Keturios valandos septyniolika mi- 
nučių. Ryto. 

Labai jau daug čia žmonių, pamanė jis. Ir, galėčiau eiti lažy- 
bų, aš žinau priežastį. 

Tarsi patvirtindamas jo mintį, iš garsiakalbių nugriaudėjo moteriš- 
kas balsas: “Visi reisai iš Los Andželo tarptautinio oro uosto į Rytų 
pakrantę atidedami dėl neįprastų atmosferos trikdžių virš Mohavio 
dykumos. Atsiprašome dėl suteiktus nepatogumus, prašome išlaikyti 
ramybę ir sąmoningumą, kadangi kalbama apie skrydžių saugumą. 
Kartoju: visi reisai..." 

Neįprasti atmosferos trikdžiai, mintyse pakartojo Brajenas. Tai 
jau taip. Labiau negu neįprasti. 

Lorelė pasisuko į Brajeną, jos skruostais ritosi ašaros, tačiau jinai 
nesistengė jų nusišluostyti. 

- Ar girdėjai? Ar girdėjai, ką pasakė toji mažytė mergaitė? 

- Taip. 

- Tai mes, Brajenai? Nauji žmonės? Manai, tai apie mus? 

- Nežinau, bet manau, kad mergaitė neapsiriko. 

- Tai buvo nuostabu, - išsiveržė Albertui. - Viešpatie, koks esu 
laimingas! 

- Fantastika! - sušuko Betanė ir suplojo delnais. 

- Ką mums dabar daryti, Brajenai? - paklausė Bobas. - Ar turi 
idėjų? 

Brajenas apžvelgė žmonių užsikimšusią laipinimo salę. 

- Manau, metas iš čia pasišalinti. Norisi įkvėpti šviežio oro. Pa- 
sižiūrėti į dangų. 

- Ar nederėtų mums pranešti... 

- Pranešime, - nutraukė jį Brajenas. - Bet iš pradžių dirstelėsime 
į dangų. 

- O galbūt pakeliui pasiimsime ką nors valgomo? - su viltimi pa- 
klausė Rudis. 

Brajenas nusijuokė. 

- Kodėl gi ne? 

- Mano laikrodis sustojo, - pastebėjo Betanė. 

Brajenas dvilktelėjo į savąjį, įsitikino, jog sustojo ir jo. Sustojo vi- 
so šešeto laikrodžiai. 

Brajenas nusisegė laikrodį, numetė ant grindų, apkabino Lorelę 
per liemenį. 

- Dingstam. Jeigu, žinoma, kuris nors iš jūsų nenori palaukti kito 
reiso į Rytus. 

- Šiandien - ne, - atsakė jam Lorelė, - bet netrukus teks skristi. Į 
Angliją. Ten gyvena vienas žmogus, su kuriuo privalau pasimatyti. 
Gyvena jis... - akimirką merginą apėmė siaubas: ji užmiršo miestelio 
pavadinimą! Bet ne, atmintis jos neapvylė. - Flutinge. Aukštojoje 
gatvėje kiekvienas pasakys, kaip rasti jo namą. Senbuviai jį vadina 
dešimtininku. 

- Apie ką jūs kalbate? - paklausė Albertas. 

- Apie saulutes, - paaiškino Lorelė ir nusijuokė. - Manau, aš kal- 
bu apie saulutės. Bet negaiškime laiko... Eime iš čia. 

Bobas plačiai nusišypsojo, apnuogindamas rožinės dantenas. 

- Dėl manęs, tai kitą sykį keliausiu į Bostoną traukiniu. 

Lorelė batelio galu palietė Brajeno laikrodį. 

- Ar esi tikras, kad tau jo neprireiks? Laikrodis iš brangiųjų. 

Brajenas nusišypsojo, pasukinėjo galvą, pabučiavo Lorelei į kak- 
tą. Kaip skaniai kvepėjo jos plaukai! Jis ne šiaip buvo geros nuotai- 
kos. Jis tarsi užgimė antrąjį kartą, pasijusdamas naujame, švariame, 

gyvenimo nenudėvėtame kūne. Kapitonui atrodė, kad išskleidęs ran- 
kas pakiltų į orą. Ir nereikėtų jokių variklių. 

- Kam jis man? Laiką žinau ir be jų. 

- Tikrai? 

- Žinoma. Mes esame dabartyje, ir tai svarbiausia! 

Albertas pliaukštelėjo Brajenui per petį, šitaip parodydamas, kad 
jam visiškai pritaria. 

Jie išėjo glaudžia grupele, skindamiesi kelią pro suirzusius, reisų 
sulaikymu nepatenkintus žmones. Daugelis keleivių smalsiai juos nu- 
žvelgdavo. Ne todėl, kad buvo iškruvinti kai kurių drabužiai. Papras- 
čiausiai jie juokėsi, kai kiti buvo paniurę ir pikti. 

Žvelgė į juos, kadangi visame oro uoste tiktai šis šešetas tiesiog 
švytėjo iš laimės. 

Juos viskas džiugino. 

Jie nematė priežasties liūdėti. 

Tiktai krintančioms žvaigždėms, pagalvojo Brajenas ir netikėtai 
prisiminė, kad lėktuve liko dar vienas keleivis - vyriškis juoda barzda. 
Tokių pagirių šis vaikinas turbūt nepamirš visą gyvenimą, nu- 
sprendė Brajenas ir nusišypsojo. Sugriebė Lorelę ir ėmė sukti. Ši nu- 
sikvatojo, apsikabino Brajeną. 

Ir visas šešetas išbėgo iš oro uosto į plytintį už jo pasaulį. 


NUOLANKIOSIOS 
ELUŪRIJOS 
SESERYS 


Autoriaus paaiškinimas: 

"Tamsiojo Bokšto“ ciklas prasideda pasakojimu apie 
tai, kaip Rolandas iš Gileado, paskutinis Šaulys išnyku- 
sio pasaulio, kuris "pasislinko, persekioja žynį juodais 
drabužiais. Valterio persekiojimas užtruko gana ilgai. Pir- 
mosios ciklo knygos pabaigoje Rolandui pavyksta pavyti 
žynį. Žemiau papasakota istorija nutiko Rolandui, kai jis 
dar sekė Valterio pėdomis. Todėl, norint suprasti šį pa- 
sakojamą, nebūtina žinoti, kas vyko šešiose anksčiau iš- 
spausdintose ciklo knygose. Tikiuosi, skaityti šį trumpą 
Rolando gyvenimo epizodą jums bus įdomu ir malonu. 

S. K. 


PIRMAS SKYRIUS 


Pilnoji Žemė. Miestas be žmonių. Varpeliai. 
Negyvas jaunuolis. Apverstas furgonas. 
Žalieji žmogiukai 


Pilnosios Žemės diena, kai Rolandas prijojo mažo Apleistųjų kal- 
orą iš plaučių anksčiau, nei kūnas spėja juo pasinaudoti. Rolandas 
keliavo vienas, raitomis, nors lygiai taip pat sėkmingai galėjo eiti pės- 
čias. Visą pastarąją savaitę jis nesėkmingai bandė surasti veterinarą, 
bet dabar jau susitaikė su mintimi, kad iš arklių gydytojo, jeigu toks ir 
atsirastų priešais plytinčiame miestelyje, naudos nebūtų. Keršas dvi- 
metis Rolando eržilas gyveno paskutines valandas. 

Atlapoti vartai - išdabinti gėlėmis, likusiomis po kažkokios šven- 
tės, - kvietė į miestą, tačiau už jų viešpatavusi tyla kėlė neramias 
mintis. Šaulys negirdėjo nei arklių prunkštimo, nei furgonų ratų girgž- 
desio, nei pirklių, šūkaujančių turgaus aikštėje. Jo klausą pasiekdavo 
tiktai monotoniškas svirplių čirpimas (arba kitų vabzdžių, nes svirpliai 
čirpia truputį kitokia tonacija), kaži koks keistas, lyg ir medinis bilsno- 
jimas bei mažų varpelių skimbčiojimas. 

O ir gėlių girliandos, kuriomis miestelėnai apipynė vartus, buvo 
seniai sudžiūvusios. 

Topsis dukart garsiai suprunkštė ir skersas žengtelėjo į šoną. 
Rolandas kaipmat nušoko nuo jo, rūpindamasis tiek arkliu, tiek ir sa- 
vimi: nesinorėjo atsidurti ant žemės sulaužyta koja, jeigu eržilas su- 
manytų šią akimirką baigti savo gyvenimo kelią ir iš jo pasukti į dyk- 
vietę. 

Apdulkėjusiais batais, nušutusiais džinsais stovėjo Šaulys prie er- 
žilo, glostydamas jam kaklą ir retsykiais nuvaikydamas muses nuo 
ašarotų Topsio akių: tegu jos deda savo kiaušinius ir augina lervas po 
eržilo mirties, bet ne anksčiau. 

Rolandas glostė žirgo sprandą, klausėsi tolimo varpelių tilindžia- 
vimo ir keisto medinio bilsnojimo. Netrukus liovėsi dairytis į šalis ir 
įsispitrijo į atlapotus vartus. 

Kryžius virš vartų truputį lyg ir skyrėsi nuo įprastų, bet tokie var- 
per pastaruosius dešimt mėnesių išties nemažai aplankė. Kitus var- 
tus, ne tokius įspūdingus, galėjai pamatyti ir išvykdamas iš kiekvieno 

miestelio. Vartai buvo skirti ne tam, kad neįleistų nekviestų svečių. 
Stūksojo jie tarp rožinio smiltainio sienų, tačiau sienos baigdavosi už 
dvidešimties pėdų nuo kelio. Uždaryk vartus, pakabink ant jų sunkias 
spynas, bet šios pastangos nekviestiems svečiams pailgins kelią tiktai 
keliomis dešimtimis pėdų. 

Už vartų Rolandas išvydo įprastą Pagrindinę gatvę: viešbutis, dvi 
karčemos (viena vadinosi “Linksmasis paršiukas“, antrosios iškaba 
visiškai išblukusi, tad pavadinimo Rolandas neįskaitė), krautuvė, kal- 
vė, Susirinkimų namai. Rolandas dar išvydo nedidelį, bet gražų me- 
dinį pastatą su varpine ir aukso kryžiumi virš dvivėrių durų. Kryžius 
visiškai nesiskyrė nuo regėto virš vartų ir leido spėti, kad prieš Ro- 
landą - šventovė tų, kurie garbina žmogų Jėzų. Viduriniajame Pasau- 
lyje vieningos religijos nebuvo. Tenai garbino ir Baalą, ir Asmodėjų, 
ir šimtus kitų dievų. Tikėjimas, kaip ir visa kita šiame pasaulyje, pa- 
sislinko. Tad, Rolando požiūriu, Kryžiaus Dievas stovėjo ilgoje sau 
lygių dievybių eilėje, o mokė jis, kad meilė ir žmogžudystė yra artimai 
susijusios, idant galų gale Dievas galėtų pasisotinti krauju. 

Vabzdžiai ir toliau čirpė, - na, visai kaip svirpliai, - tolydžio su- 
skambėdavo varpeliai. Netilo ir bilsnojimas. Tarytum kas nors ritmin- 
gai daužytų kumščiu į duris. Arba į karsto dangtį. 

Kažkas čia ne taip, pagalvojo Rolandas. Būk atsargus, Šauly, 
už vartų tyko pavojus. 

Bet jis paragino Topsį pirmyn, pro vartus su apdžiūvusiomis gė- 
lėmis, į Pagrindinę gatvę. Krautuvės verandoje, kur paprastai renkasi 
seniai aptarti derliaus, politikos naujienų ir jaunimo išsišokimų, stovėjo 
tiktai tušti supamieji krėslai. Prie vieno mėtėsi pypkė, lyg iškritusi iš 
nusilpusios (arba nukirstos) rankos. Tuščia buvo ir arklių pririšamoji 
vieta prie “Linksmojo paršiuko". Karčemos langai priminė juodas 
skyles. Vieną dvivėrių durų dalį, nuplėštą nuo vyrių, kažkas rūpestin- 
riai aptėkštos kažkuo tamsiai raudonu. Rolandas nusprendė, kad tai 
ne dažai. 

Arklidės vartai stūksojo nepaliesti, tačiau iš jos pačios buvo likę 
vien nuodėguliai. Gaisras, matyt, įsiplieskė lietingą dieną, pagalvojo 
Šaulys, antraip būtų supleškėjęs visas miestas. 

Bažnyčia dunksojo jam iš dešinės, pusiaukelėje į miesto aikštę. 
Žalias gazonas iš vienos pusės skyrė ją nuo Susirinkimų namų, iš ki- 
tos - nuo nediduko kotedžo, kuriame gyveno dvasininkas su šeima 
(žinoma, jeigu ši Kristaus sekta savo šamanams leidžia vesti ir turėti 
vaikų; pasitaikė ir tokių pamišėlių, kurie reikalavo iš dvasininkų 

skaistybės įžadų). Gėlės gazonuose, suprantama, buvo apdžiūvusios, 
bet galutinai nenuvytusios. Todėl Rolandas padarė išvadą, kad mies- 
telis ištuštėjo neseniai. Turint galvoje kaitrą, prieš savaitę, daugiausia 
- dvi. 

Topsis vėl suprunkštė ir panarino nuvargusią galvą. 

Šaulys suprato, iš kur sklinda skambesys. Po auksiniu kryžiumi 
ant durų ilgu puslankiu karojo ilga virvė, prie kurios kybojo ne mažiau 
kaip kelios dešimtys mažų sidabrinių varpelių. Vėjas bemaž nepūtė, 
bet užteko menkiausio dvelktelėjimo, kad varpeliai nuolat judėtų. Be- 
liko tik spėlioti, kokį triukšmą jie kelia stipresniam vėjui papūtus. Ro- 
landas net pagalvojo, kad nuolatinis žvangėjimas, tegu ir melodingas, 
negali nedirginti nervų. 

- Ei, - šūktelėjo Rolandas, spoksodamas į “Minkštų patalų“ vieš- 
bučio iškabą. - Ei, ar yra čia kas nors? 

Atsako nepasigirdo, tik skambčiojo varpeliai, čirpė vabzdžiai ir 
galai žino kur nežinia kas bilsnojo į medį. Nei atsako, nei judesio... 
bet kažkas čia buvo. Gal miestelėnai, gal... kas nors kitas. Rolandas 
jautė, kad jį stebi. Ir smulkiausi plaukeliai ant jo kaklo pasistojo piestu. 

Rolandas patraukė toliau, į miestelio centrą, įpėdžiui vesdamasis 
Topsį. Kiekvienas žingsnis pakeldavo debesėlį dulkių: Pagrindinės 
gatvės nesusiprotėjo išgrįsti akmenimis. Netrukus Šaulys vėl sustojo, 
šįsyk priešais žemą pastatą (mūriniai pamatai, medinės sienos, visai 
kaip bažnyčios), kurio frontone puikavosi žodis: "ĮSTATYMAS". 

Už nugaros vis tilindžiavo varpeliai. 

Rolandas paliko eržilą gatvės viduryje ir pakilo į prieangį. Varpe- 
liai netilo, saulė plieskė, per šonus sruvo prakaitas. Stumtelėjo užda- 
rytas, tačiau neužrakintas duris, suraukė grimasą, kilstelėjo ranką, 
saugodamas veidą nuo plūstelėjusio pro plyšį karšto oro. Jeigu užda- 
rose patalpose toks pragaras, pagalvojo, svirnuose gali užsidegti grū- 
dai. Ir jei nepradės lyti (juk čia nėra gaisrinių), tai miestelis apskritai 
gali staigiai pranykti nuo žemės paviršiaus. 

Rolandas peržengė slenkstį, stengdamasis kvėpti orą mažyčiais 
gurkšneliais. Tuoj pat išgirdo musių zyzimą. 

Prie pakankamai erdvaus kambario glaudėsi viena kamera, tuš- 
čia, atviromis grotuotomis durimis. Prie gulto kėpsojo pora purvais 
aplipusių batų. Vienas iš jų buvo suplyšęs. Didžiulė dėmė ant gulto 
savo spalva nesiskyrė nuo tiškalų ant “Linksmojo paršiuko" karče- 
mos durų. Virš šios dėmės ir suko ratus musės. 

Ant stalo Rolandas pastebėjo oda įrištą storą knygą. Atsuko ją į 
save, perskaitė odoje įspaustus žodžius: 


225 


TEISĖS PAŽEIDIMŲ IR BAUSMIŲ 
REGISTRACIJOS KNYGA 
MŪSŲ DIEVO GARBEI 
ELURIJA 


Štai ir sužinojo miestelio pavadinimą. Elurija. Malonus ausiai, ta- 
čiau sykiu ir pikta lemiantis. Vis dėlto, pamatuotai pagalvojo Rolan- 
das, tokioje situacijoje bet kuris pavadinimas gali pasirodyti gūdus. 
Apsisuko grįžti ir staiga pastebėjo medine stūma užšautas duris. 

Žingtelėjo prie jų, sustojo, paskui iš dėklo išsitraukė didelį revol- 
verį. Luktelėjo keletą sekundžių svarstydamas (Ketbertas, neperski- 
riamas jo draugas, ne kartą sakė, kad mąsto Rolandas lėtai, tačiau 
visados nusprendžia teisingai), laisva ranka ištraukė stūmą. Pravėrė 
duris ir iškart per žingsnį pasitraukė atatupstas, kad ant jo neužvirstų 
kūnas (galbūt netgi Elurijos šerifo) su išluptomis akimis ir perrėžta 
gerkle, TEISĖS PAŽEIDIMO kaltininkas ir BAUSMĖS auka... 

Niekas neužvirto. 

Už durų mėtėsi pustuzinis nešvarių darbinių drabužių, kuriuos, 
matyt, priklausė dėvėti suimtiesiems, du lankai, strėlinė su strėlėmis, 
senas surūdijęs variklis, šautuvas, iš kurio jau šimtą metų niekas ne- 
šaudė... ir plaušinė šluota. Taigi, Šaulio supratimu, nieko įdomaus. 
Sandėliukas, ir tiek. 

Rolandas grįžo prie stalo, atsivertė registracijos knygą, pavartė. 
Įkaitę netgi puslapiai, lyg knyga būtų gulėjusi orkaitėje. Antra vertus, 
temperatūra šerifo kabinete buvo gal tik keliais laipsniais žemesnė 
nei orkaitėje. Jeigu savo Pagrindine gatve Elurija skirtųsi nuo daugu- 
mos kitų panašių miestelių, Rolandas registracijos knygoje tikėtųsi 
aptikti daugybę įrašų apie nusikaltimus prieš religiją ir podraug apie 
bausmes nusidėjėliams. Tačiau Jėzaus bažnyčios ir dviejų karčemų 
kaimynystė rodė, kad bažnytininkai taikstėsi su žmonių silpnybėmis. 

Taigi knygoje buvo registruojami įprasti teisės pažeidimai, tarp jų 
ir sunkūs: žmogžudystė, arklio vagystė, nederamas elgesys su mote- 
rimi (tikriausiai galvoje turėta išprievartavimas). Žmogžudį išsiuntė į 
Leksingvortą, kur ir pakorė. Rolandas nebuvo girdėjęs tokio pavadi- 
nimo. Vienas įrašas, jau į pabaigą, bylojo, kad “Žaliuosius žmones 
išgujo lauk“. Ką tai reiškė, Rolandas nesuprato. 

Paskutinysis įrašas skelbė: 

12 / PŽ/ Teisiamasis Čes. Fribornas, arkliavagis. 


Teismas, kaip spėjo Rolandas, įvyko dvyliktąją Pilnosios Žemės 
dieną (Elurijoje, regis, atsisakyta įprastų mėnesių pavadinimų). Šau- 
lys nusprendė, kad netrukus po šio įrašo registracijos knygoje atsira- 
do ir kraujo dėmė ant kameros gulto, kitaip sakant, Čes. Fribornas, 
arkliavagis, veikiausiai jau nuėjo savo gyvenimo kelią ir pasuko iš jo 
į dykvietę. 

Rolandas vėl išėjo į ryškią saulę, kur skimbčiojo varpeliai. Topsis 
liūdnai dėbtelėjo į Šaulį ir dar sykį nuleido galvą, tarytum tikėdama- 
sis gatvės dulkėse rasti maisto. Nors vargu ar jam norėjosi parupšno- 
ti žolelės. 

Šaulys suėmė pavadį, sušėrė juo sau per dulkinus džinsus ir pa- 
traukė toliau. Medinis bilsnojimas darėsi vis garsesnis (išeidamas iš 
šerifo kabineto, Rolandas neįsikišo revolverio į dėklą), ir, artėdamas 
prie miesto aikštės, kur geresniais laikais, matyt, erzeliavo turgus, 
pagaliau pastebėjo kažkokį judėjimą. 

Tolimajame aikštės gale Rolandas išvydo ilgą lovį, išskobtą iš ge- 
ležinio medžio (šiose vietose jį vadino sekvoja). Geresniais laikais 
vanduo į lovį tekėjo iš surūdijusio metalinio vamzdžio, kuris kabojo 
virš pietinės lovio dalies. Iš lovio kyšojo koja - pilkos medžiagos kel- 
nių klešnė ir sumaitotas kaubojiškas batas. 

Batą žiautarojo didelis šuva, kurio kailis buvo truputį tamsesnis 
nei kelnių audeklas. Rolandas nusprendė, kad šuo būtų seniai nutrau- 
kęs batą, bet nuo kaitros koja, matyt, stipriai išpampo, todėl šuniui 
neliko nieko kito, kaip tiktai dantimis pašalintį kliūtį. Sukandęs batą, 
šuo tąsė jį į visas puses. Kulnas vis kaukšteldavo į medinį lovį, ir dus- 
lus bilsmas sklido po aikštę, pasiekdamas netgi vartus. Taigi Šaulys 
ne itin suklydo manydamas, jog kažkas daužo į karsto dangtį. 

Kodėl jam neatsitraukus keletą žingsnių ir neįšokus į lovį, 
nustebo Rolandas. Vanduo jau neteka, vadinas, šuniui nėra ko 
bijot nuskęsti. 

Topsis dar kartą suprunkštė, ir kai šuo atsigręžė į šį garsą, Ro- 
landas suprato, kodėl jam tenka kramsnoti batą: gyvuliui buvo lūžusi 
priekinė letena, kuri paskui kreivai suaugo. Jam buvo sunku netgi 
vaikščioti, o šokinėjimą privalėjo tiesiog pamiršti. Ant šuns krūtinės 
Rolandas išvydo nešvarią balto kailio juostą, o ant pastarosios - juodo 
kailio kryžių. Jėzaus šuva, galbūt atraišavęs į dienines pamaldas. 

Nors Rolandas neįžvelgė nieko religingo nei urzgime, besiver- 

žiančiame iš šuns nasrų, nei jo piktame kraujais pasruvusių akių 
žvilgsnyje. Šuo atkragino snukį, iššiepdamas pagarbą keliančius dan- 
tis. 

- Atvėsk, - tarstelėjo šuniui Rolandas. - Kol aš geras. 

Šuo pasitraukė atatupstas, įrėmė nugarą į apkramtytą, iš lovio 
nukarusią koją. Į artėjantį žmogų spangino baugščiai, tačiau neketino 
nusileisti. Revolveris Rolando rankoje jo negąsdino. Savo ruožtu 
Šaulio nuostabos tai nekėlė: šuva revolverio tikriausiai niekados ne- 
regėjo ir manė, jog jis niekuo nesiskiria nuo lazdos, kurią sviesti ga- 
lima tiktai vieną sykį. 

- Sakau tau, dink, - pridūrė Rolandas, tačiau tasai nė nekrustelė- 
jo. 

Rolandas galėjo gyvulį nušauti, naudos iš jo nebebuvo, - sykį pa- 
ragavęs žmogienos šuva vis tiek niekam tikęs, - bet šauti nesinorėjo. 
Vienintelio gyvo padaro mieste (neskaitant čirpiančių vabzdžių) nu- 
žudymas galėjo prišaukti nelaimę. 

Ir jis iššovė į dulkes, prie pat sveikosios priekinės šuns kojos. 
Trenksmas perplėšė mieguistą karštos dienos tylą ir keliom akimir- 
kom nustelbė vabzdžius. Šuva vis dėlto galėjo bėgioti, nors ir trimis 
kojomis. Rolando širdyje netgi krustelėjo gailestis nelaimingam pada- 
rui. Gyvulys sustojo prie apversto furgono (ant jo, regis, irgi matėsi 
kraujo pėdsakai), apsidairė ir sustaugė; plaukeliai ant Rolando kaklo 
dar labiau pasišiaušė. Po to šuva aplenkė apverstą furgoną ir šlubčio- 
damas nurisnojo tarp namų. Rolandas spėjo, kad prie vartų, už kurių 
driekėsi kelias iš Elurijos. 

Vesdamas už pavadžio merdėjantį eržilą, Šaulys perėjo aikštę, 
prisiartino prie lovio, dirstelėjo į jį. 

Apkramtytas batas priklausė ne vyriškiui, o jaunam vaikinui, ku- 
riam dar tik pradėjo kaltis barzdaplaukiai. Jo kūnas iš tiesų buvo iš- 
sipūtęs, ne vieną dieną pragulėjęs po kaitria saule, lovyje su devy- 
niais coliais vandens ant dugno. 

Jaunuolio akys, dabar tiktai balti veizolai, Šauliui priminė statulos 
spanges. Plaukai mirkdami vandenyje nušuto. Rolandas nusprendė, 
kad vaikinui ne daugiau kaip šešiolika metų. Ant jo kaklo saulės spin- 
duliuose pro vandenį žibėjo auksinis medalionas. 

Nenoriai, prisiversdamas Rolandas panardino ranką į vandenį, su- 
griebė medalioną, patraukė. Grandinėlė nutrūko, medalionas liko Ro- 
lando delne. 

Šaulys tikėjosi išvysti žmogaus Jėzaus simbolį, kuris vadinamas 
nukryžiavimu, tačiau rankoje gulėjo mažytis gryno aukso stačiakam- 
pis. Su jame išgraviruotu užrašu: 


Džeimsas 
Šeimos numylėtinis. Dievo numylėtinis 


Rolandas, vos prisivertęs panardinti ranką į pradvisusį vandenį 
(būdamas jaunesnis niekados taip nebūtų pasielgęs), dabar pasijuto 
pamalonintas savo paties ryžto. Galbūt jam niekados neteks sutikti 
mylėjusių Džeimsą, tačiau žinojo, kad ka keliai nepaaiškinami, tad 
visko gali nutikti. Bet kuriuo atveju jis pasielgė teisingai. Dabar jau- 
nuolį derėjo palaidoti, suprantama, jeigu pavyks iškelti kūną iš lovio: 
šis galėjo suirti tiesiog rankose. 

Eržilas suprunkštęs parvirto ant žemės. Rolandas atsigręžė ir iš- 
vydo aštuonetą žmonių, kurie viena greta, sakytum varovai, artinosi 
prie jo. Šauliui krito į akis neįprastai žalia jų oda. Tokios odos žmonės 
švyti tamsoje nelyginant vaiduokliai. Rolandas nenumanė - vyrai jie 
ar moterys, tačiau argi tai turėjo kokią nors reikšmę? Tai buvo lėtieji 
mutantai. O judėjo jie tarsi piktojo burtininko atgaivinti lavonai. 

Dulkės nelyginant kilimas nuslopino jų žingsnius. Galėjo prisėlinti 
visiškai arti, jeigu Topsis nebūtų Rolandui paskutinį sykį pasitarnavęs, 
savo mirtimi perspėdamas apie artėjantį pavojų. Šaunamojo ginklo 
mutantų rankose Rolandas nepastebėjo, tiktai lazdas. Daugiausia kė- 
džių ir stalų kojas, tačiau vienas turėjo tikrą vėzdą - su pastorintu, su- 
rūdijusių vinių prikalinėtu galu. Rolandas mintyse sumetė, kad tas 
vėzdas, ko gero, anksčiau priklausė karčemos tvarkdariui, galbūt žiū- 
rinčiam tvarkos “Linksmajame paršiuke“. 

Rolandas pakėlė revolverį, nusitaikė į einantį gretos viduryje. Da- 
bar Šaulys girdėjo jų žingsnių šiūravimą, švilpčiojantį, lyg sergant stip- 
riu bronchitu, šnopavimą. 

Tikriausiai jie atėjo tiesiog iš šachtų, pamanė Rolandas. Kaž- 
kur čia buvo kasamas radis. Todėl ir odos spalva tokia. Vis dėl- 
to keista, kad jų nepribaigia saulės spinduliai. 

Ir staiga tiesiog jo akyse neaiškių bruožų, lyg iš vaško nulipdyto 
veido būtybė, kuri ėjo iš krašto, ėmė merdėti... o gal neteko sąmo- 
nės. Jo (Rolandas nusprendė, kad tai vyras) keliai sulinko, gerklinis 
riksmas išsiveržė iš lūpų, jis ištiesė ranką, įsikibo į šalia einantį mu- 

tantą. Šis buvo plika gumbuota galva, su raudonomis žaizdomis kak- 
le. Plikis nė negrįžtelėjo į suklupusįjį. Neatplėšdamas drumsto žvilgs- 
nio nuo Rolando, jis atstūmė bendražygio ranką, kad neatsiliktų nuo 
kitų. 

- Stovėt! - riktelėjo Rolandas. - Nesiartinkit, jei norite išgyventi 
iki saulėlydžio! Primygtinai patariu nesiartinti! 

Jis stengėsi kreiptis į einantį gretos viduryje - mutantą su nešva- 
riu katiliuku ant galvos ir raudonomis petnešomis, užtemptomis ant 
palaidinės skarmalų. Šis ponas teturėjo likusią vienintelę akį, kuri ryte 
rijo Rolandą. Šalia Katiliuko žingsniavo, sprendžiant iš visko, moteris 
(bent jau tą bylojo liemene pridengtos varganos krūtys). Ji sviedė į 
Rolandą kėdės koją. Trajektoriją apskaičiavo teisingai, tačiau per- 
vertino savo jėgas. Koja nukrito į dulkes, per dešimtį pėdų priešais 
Šaulį. 

Rolandas atlaužė revolverio gaiduką ir vėl iššovė. Šįkart kulka 
pakėlė dulkes ne prie šuns, bet prie Katiliuko kojos. 

Žaliaodžiai nepaspruko kaip šuo, tačiau sustojo nenuleisdami 
nuožmių akių nuo Rolando. Nejau Elurijos gyventojai baigė savo gy- 
venimus šių padarų pilvuose? Rolandas nenorėjo tuo tikėti, nors ir ži- 
nojo, kad kanibalizmas tarp lėtųjų mutantų - įprastas reiškinys (beje, 
apie kanibalizmą kalbėti galbūt nedera, nes šias būtybes vargu ar ga- 
lima laikyti žmonėmis). Jie pernelyg lėti, pernelyg kvaili. Jeigu, išva- 
ryti šerifo, būtų sugrįžę atgalios, miestelėnai juos negyvai užmėtytų 
akmenimis. 

Nesvarstydamas, ką darąs, tiktai stengdamasis išlaisvinti ranką, 
idant galėtų išsitraukti antrąjį revolverį, jeigu mutantai nepaklausytų 
proto balso, Rolandas nužudyto jaunuolio medalioną kartu su grandi- 
nėle įsikišo į džinsų kišenę. 

Jie stovėjo spangindami į Šaulį, mesdami ant žemės keistai iš- 
lenktus šešėlius. Kas toliau? Paliepti nešdintis? Rolandas abejojo, ar 
jie paklus. Antra vertus, nenorėjo išleisti jų iš akių. Gali ir iš pasalų 
užpulti. Viena problema, tiesa, pati išsisprendė: palaidoti Džeimso jau 
nepavyks. 

- Stovėkite vietoje, - ištarė jis ramiu balsu ir pasitraukė atatups- 
tas. - Pirmasis, kuris pajudės... 

Nespėjo baigti sakinio, kai vienas iš jų, neūžauga plačia krūtine, 
atsikišusiomis lūpomis ir sutinusiu, lyg sergančiojo kiaulyte, kaklu, 
metėsi pirmyn. Kaži ką neaiškaus spiegė, galbūt juokėsi, mosikuoda- 
mas dešinėje rankoje sugniaužta rojalio kojele. 

Rolandas iššovė. Neūžaugos krūtinė sukrito kaip kortų namelis. 
Jis žengė žingsnį atgal, stengdamasis išsilaikyti ant kojų, laisvą ranką 
prispaudęs prie krūtinės. Viena koja, apauta nešvaria raudona šlepe- 
te, užsikabino už kitos, ir neūžauga parkrito ant žemės. Jo gerklėje 
sugargaliavo, mutantas paleido iš rankos lazdą, persivertė ant šono, 
dar bandė stotis, bet vėl susmuko į dulkes. Ryškūs saulės spinduliai 
atsispindėjo jo plačiai atmerktose akyse, baltos garo srovelės ėmė 
kilti nuo odos, kuri staiga prarado žalią spalvą. Kaži kas sušnypštė - 
visiškai kaip vanduo, šliūkštelėtas ant įkaitusios keptuvės. 

Tikiuosi, vienos akivaizdžios pamokos jiems pakaks, pagal- 
vojo Rolandas. 

- Patys matote, jis buvo pirmas pajudėjęs iš vietos. Kas nori tap- 
ti antruoju? 

Norinčių lyg ir neatsirado. Mutantai stovėjo stebėdami Šaulį, ne- 
siartino... bet ir nesitraukė. Jis pagalvojo (kaip ir apie šunį), kad rei- 
kėtų juos iššaudyti, išsitraukti kitą revolverį ir pakloti vieną po kito. 
Mokant šaudyti kaip jis, užtektų keleto sekundžių. Bet neįstengė pri- 
siversti. Jis dar netapo šaltakrauju žudiku... kol kas dar ne. 

Lėtai, labai lėtai ėmė trauktis atatupstas. Iš pradžių apėjo lovį. O 
kai Katiliukas žengė priekin, Rolandas sustabdė ir jį, ir visus kitus, 
įsegdamas kulką į dulkes per colį nuo Katiliuko kojos. 

- Tai paskutinis perspėjimas, - jis vis dar kalbėjo ramiai, nors ir 
nežinojo, ar mutantai jį supranta. Beje, Šaulio tai nejaudino. Kulkų 
kalbą jie suprato puikiai. - Kita kulka suplėšys vieno iš jūsų širdį. Su- 
sitarkim: jūs liekate, o aš pasitraukiu. Jums tai vienintelis išganymas. 
Kas bandys sekti man pavymui, mirs. Dabar pernelyg karšta, kad 
tuščiai pliaukštume, ir aš jau pradedu netekti... 

- Bum! - pasigirdo už nugaros. Balse girdėjosi džiūgavimas. Ro- 
landas šnairomis pastebėjo šešėlį, atsiskyrusį nuo apversto furgono, 
prie kurio jis pernelyg prisiartino, ir suprato, kad už furgono slėpėsi 
dar vienas žaliaodis. 

O kai Šaulys jau sukosi, pajuto lazdos smūgį į dešinį petį, ranka 
nutirpo. Vis dėlto Rolandas sugebėjo pakelti revolverį ir iššauti, ta- 
čiau kulka pataikė į furgono ratą, sutrupindama medinį stipiną. Girgž- 
dėdamas ratas ėmė suktis, o už nugaros jau girdėjosi prie furgono 
artėjančių mutantų šūksmai. 

Už furgono slėpėsi dvigalvis monstras. Viena galva bejėgiškai 
karojo ant krūtinės, užtat kita, irgi žalia, buvo gyvybinga. Plačios lū- 

pos išsiviepė šypsena, kai mutantas pakėlė lazdą naujam smūgiui. 

Kairiąja, nenutirpusia, ranka Rolandas išsitraukė antrąjį revolverį. 
Spėjo įsodinti kulką į šią idiotišką šypseną. Kraujas ir dantys ištiško 
į visas puses, lazda iškrito iš ūmai nusilpusių pirštų. Bet tuo metu pri- 
artėjo kiti mutantai. 

Šauliui pavyko išsisukti nuo pirmųjų smūgių, jis jau pamanė, kad 
sugebės pasprukti nuo išgamų, šmurkštelėti už furgono, tada atsisuk- 
ti į juos veidu ir vieną po kito iššaudyti. Be abejo, jam pasiseks. Juk 
negalėjo jo žygis į Tamsųjį Bokštą taip gėdingai baigtis šioje atkam- 
paus Vakarų miestelio gatvikėje, užlietoje karštų saulės spindulių. 
Negalėjo žaliaodžiai lėtieji mutantai įveikti Šaulio. Negalėjo ka būti 
toks žiaurus. 

Tačiau Katiliuko lazda pasiekė Rolandą, ir šis, užuot prasmukęs 
pro šalį, atsimušė į lėtai besisukantį apversto furgono ratą. Visomis 
keturiomis drėbėsi ant žemės, dar bandė atsistoti, išsisukti nuo jį už- 
griuvusių smūgių. Matė, kad žaliaodžių jau ne penki, ne dešimt. Kur 
kas daugiau. Pagrindine gatve į aikštę skubėjo dar gal trisdešimt mu- 
tantų. Ne saujelė išsigimėlių, bet ištisa gentis! O dar pačioje dienos 
aky, šviečiant saulei! Jis buvo tikras, kad lėtieji mutantai išlenda iš 
savo urvų tiktai sutemus, kaip rupūžės. Bet su tokiais, nebijančiais 
šviesos, niekados nebuvo susidūręs. Jie... 

Būtybė raudona liemene iš tikrųjų buvo moteris. Jos nuogas krū- 
tis - tai ir viskas, ką Rolandas spėjo pamatyti, kai mutantai suglaudė 
savo gretas. Šaulys dar bandė kilstelėti vieną revolverį (akyse viskas 
liejosi, bet vargu ar tai būtų išgelbėję mutantus, jei Rolandui būtų pa- 
vykę iššauti: Džeimis Dikaris sakydavo, kad Rolandas gali šaudyti 
užsimerkęs, nes jo pirštai turi nuosavas akis). Bet iš jo rankos revol- 
verį išmušė į dulkes. Ir nors antrosios pirštai vis dar spaudė sandal- 
medžio rankeną, Rolandas suprato, kad iššauti jam nepavyks. 

Jis užuodė jų kvapą, vimdantį pūvančių kūnų kvapą. O gal taip 
dvokė jo rankos, kuriomis prisidengė galvą? Rankos, kurios buvo pa- 
nirusios į pradvisusį vandenį, kai traukė medalioną nuo nužudyto jau- 
nuolio kaklo? 

Lazdos talžė iš visų pusių, atrodė, kad žaliaodžiai troško ne tik jį 
užmušti, bet ir sutrupinti visus kaulus. Smigdamas tamson, Rolandas 
neabejojo, kad miršta. Jis išgirdo vabzdžių čirpimą, šuns skalijimą, 
varpelių skimbčiojimą, po to visi garsai susiliejo į vieną gausmą. Pa- 
galiau nutrūko ir šis. Tamsa galutinai prarijo Rolandą. 

ANTRAS SKYRIUS 


Grįžimas į realų pasaulį. Tarp dangaus ir žemės. 
Sniego baltumo grožis. Dar du ligoniai. Medalionas 


Tokiu būdu grįžti į realų pasaulį Rolandui dar neteko. Atsigauti 
po stipraus smūgio (keletą kartų buvo patyręs ir tai) - viena, nubusti 
iš sapno - visai kas kita. Šįsyk tarytum kilo į paviršių iš tamsos gel- 
mių. 

Aš miręs, pagalvojo jis vienu metu... kai iš dalies jau gebėjo gal- 
voti. Esu miręs ir kylu į pasaulį, kuriame gyvenama po gyveni- 
mo. Taip ir turi būti. O giedojimas, kurį girdžiu... tai gieda mi- 
rusiųjų sielos. 

Rašalo juodumo tamsą pakeitė audros debesų pilkuma, o paskui 
- pieno ryškumo rūkas. Pagaliau rūkas pradėjo sklaidytis, jo proper- 
šose kai kur prasimušdavo saulės spinduliai. Jam visą laiką atrodė, 
kad kyla nešamas galingos, aukštyn besiveržiančios srovės. 

Bet štai šis pojūtis ėmė silpti, ryški šviesa vis stipriau sunkėsi pro 
užmerktus vokus, ir tik tuomet Rolandas galutinai patikėjo, kad vis 
dėlto yra gyvas. O įtikino jį vabzdžių čirpimas. Nes girdėjo jis ne mi- 
rusiųjų sielų giesmę, ir ne angelų, apie kuriuos kartais pasakodavo 
žmogaus Jėzaus pamokslininkai, bet vabzdžių čirpimą. Mažų kaip 
svirpliai, bet tokių saldžiabalsių. Tų pačių, kuriuos girdėjo prie Elurijos 
vartų. 

Su šia mintimi Rolandas atmerkė akis. 

Ir įsitikinimas, jog yra gyvas, iškart susvyravo, nes Rolandas pa- 
matė, kad kabo tarp dangaus ir žemės kažkokiame akinamos baltu- 
mos pasaulyje. Net pagalvojo, kad sklando aukštybėse tarp sniego 
baltumo debesų. Vabzdžių čirpimas sklido iš visų pusių. Girdėjo jis ir 
varpelių skimbčiojimą. 

Pabandė pasukti galvą ir pajuto po savimi kažką panašų į siūbuo- 
jant; hamaką, kuris akimoju protestuodamas sučežėjo. Ramus ir ly- 
gus vabzdžių čirpimas - lygiai taip jie čirpdavo vakarėjančiame Gile- 
ade - tarsi išsimušė iš ritmo. Tą pat mirksnį Rolando nugaroje tary- 
tum išsikerojo skausmo medis. Šaulys nė nenutuokė, į kur driekėsi 
ugnimi tvilkančios to medžio šakos, bet jo kamienas tiksliai sutapo su 
Rolando stuburu. Ypač stipri skausmo srovė nutvilkė vieną koją: ap- 
kvaitęs iš skausmo, Šaulys net nesuprato kurią. Tikriausiai tą, kuri 
atlaikė smūgį vinių prikalinėtu vėzdu, pagalvojo jis. Skausmas 

pulsavo ir galvoje. Ne galva, o kiaušinis sumuštų lukštu. Rolandas 
sušuko ir nepatikėjo: iki jo ausų atsklidęs krankiants garsas išlėkė iš 
jo paties burnos. Tarytumei išgirdo ir šuns lojimą, šuns, kurį pats nu- 
vijo nuo nužudyto jaunuolio, bet veikiausiai šitai jam tiktai pasigirdo. 

Ar aš mirštu? Dar sykį atsigavau prieš pat mirtį? 

Ranka glostė jo kaktą. Šaulys tai juto, tačiau nematė: pirštai sly- 
do oda, stabteldami pamasažuoti kokį nors tašką. Švelni ranka, gei- 
džiama - kaip stiklinė šalto vandens tvankią dieną. Jau ketino už- 
merkti akis, kai galvą perskrodė baisi mintis: o jeigu ši ranka žalia ir 
priklauso tai raudonliemenei pabaisai su nukarusiomis krūtimis? 

O jeigu ir priklauso? Ką tu gali padaryti? 

- Gulėk ramiai, vaikine, - balsas jaunos moters... gal net mergai- 
tės. Suprantama, pirmiausia Rolandas pagalvojo apie Siuzeną, mer- 
gaitę iš Medžiso. 

- Kur... kur... 

- Gulėk ramiai. Nejudėk. Dar nevalia. 

Skausmas nugaroj aprimo, skausmo vaizdinys - medis ugninėmis 
šakomis - liko, nes Šaulio oda be perstojo tirtėjo tarytum lapai vėtro- 
je. Ar gali taip būti? 

Jis nuvijo šį klausimą, nuvijo visus klausimus, susitelkė vien ties 
miniatiūrinė vėsia ranka, glostančia jo kaktą. 

- Nusiramink, gražuoliuk. Dievo meilė tave saugo. Vis dėlto ge- 
rokai tau kliuvo. Gulėk tykiai. Sveik. 

Šuo liovėsi lojęs (jei Šaulį vis dėlto pasiekė jo lojimas), o štai 
gurgždesys pasigirdo vėl. Rolandui jis priminė kinkinį... ir virvę ant 
nusikaltėlio kaklo. Tačiau apie pastarąją galvoti nesinorėjo. 

Po to Rolandas pagalvojo apie hamaką. Prisiminė vaikystėje re- 
gėtą vyrą, pakabintą virš grindų arklidžių veterinaro kambarėlyje už 
Didžiojo dvaro. Arklininkas taip apdegė, kad nepajėgė gulėti lovoje. 
Vis dėlto jis numirė, bet neiškart - iš arklidžių dar dvi naktis sklido jo 
riksmai. 

Nejaugi taip apdegiau, kad mane paguldė į hamaką? 

Pirštai judėjo kaktos viduriu, glostydami surauktus antakius. 
Pirštai tarsi skaitė jo mintis, gaudydami šias švelniomis, minkštomis 
pagalvėlėmis. 

- Jei Dievas panorės, viskas bus gerai, - nuramino jį balsas. - Bet 
laikas priklauso Dievui, ne tau. 

Ne, būtų prieštaravęs Rolandas, jei įstengtų. Laikas priklauso 
Bokštui. 

O paskui jis paniro į gelmę, nusileido į ją taip pat lengvai, kaip ir 

iškilo paviršiun, palikęs tenai ir švelnią ranką, ir vabzdžių čirpimą, ir 
varpelių skimbčiojimą. 

Valandėlę jam pasirodė, kad girdi mergaitės balsą, pakeltą įniršio 
ar baimės, o galbūt ir vieno, ir antro išsyk. “Ne! - šaukė ji. - Tu ne- 
gali paimti to daikto, pats gerai žinai! Keliauk savo keliu ir daugiau 
apie tai neužsimink!" 

Kai Rolandas vėl atgavo sąmonę, jėgų jam vis dar stigo, tačiau 
mąstyti įstengė blaiviau. Atsimerkęs pasijuto anaiptol ne tarp debe- 
sų, tačiau sniego baltumo grožio, supančio jį iš visų pusių, pojūtis ne- 
išblėso. Niekados gyvenime Rolandas nebuvo patekęs į tokią nuo- 
stabią vietą... iš dalies jam taip atrodė dar ir todėl, kad liko gyvas, 
bet labiausiai dėl aplinkui viešpatavusios tylos ir ramybės. 

Rolandas gulėjo milžiniškoje salėje, labai ilgoje, su nepaprastai 
aukštomis lubomis. Kai jis atsargiai, itin atsargiai, pasuko galvą, iš- 
kart sumetė, kad salės ilgis siekia ne mažiau kaip du šimtus jardų. 
Plotis, suprantama, gerokai nusileido ilgiui, tačiau aukštumoje ištirps- 
tančios lubos kėlė ypatingą erdvės pojūtį. 

Beje, nei sienos, nei lubos, prie kokių buvo įpratęs Šaulys, nė ne- 
egzistavo. Jeigu milžiniška salė ką ir priminė - tai palapinę. Virš jo 
galvos saulės spinduliai krito ant besikilnojančių balto šilko paklodžių. 
Būtent jas Rolandas ir palaikė debesimis. O štai po šilko užuolaida 
viešpatavo prieblanda. Sienos, irgi balto šilko, dvelktelėjus lengvam 
vėjeliui, išsipūsdavo kaip burės. Išilgai kiekvienos sienos ant virvelių 
kabojo varpeliai. Jie melodingai skimbčiodavo, kai šilko siena, keis- 
dama savo formą, juos sujudindavo. 

Platus praėjimas dalijo salę į dvi dalis. Abiejose praėjimo pusėse 
stovėjo dešimtys baltai paklotų lovų, kiekvienos galvūgalyje pūpsojo 
po švariai apvilktą pagalvę. Priešingoje praėjimo pusėje galėjai įžiū- 
rėti gal keturiasdešimt lovų. Visos tuščios. Tiek pat jų stovėjo ir Ro- 
lando pusėje. Dvi buvo užimtos, viena Rolandui iš dešinės. Tasai 
žmogus... 

Juk tai jaunuolis, visai dar berniukas. Tasai, kuris gulėjo 
lovyje. 

Nuo šios minties Rolando rankomis ėmė bėgioti skruzdėlytės. Jis 
įdėmiai pažvelgė į miegantį vaikiną. 

Negali būti. Tu dar neatsigavai, štai ir viskas. Šito papras- 
čiausiai negali būti. 

Vis dėlto net įdėmiai žvelgdamas, Rolandas neįstengė įtikinti 5a- 
vęs, kad klysta. Lovoje gulėjo jaunuolis iš lovio, galbūt sergantis (ant- 

raip - ką jis čia veiktų), bet jokiu būdu ne negyvas. Rolandas matė, 
kaip kilojasi jo krūtinė, kaip pirštai retsykiais sugniaužia antklodę. 

Žinoma, tu nespėjai gerai į jį įsižiūrėti. Tačiau kelias dienas 
lovio vandenyje mirkusio žmogaus neatpažintų nė tikroji jo mo- 
tina. 

Rolandas pastebėjo dar vieną savo spėjimo patvirtinimą. Ant jau- 
nuolio krūtinės blizgėjo medalionas. Prieš Rolandą užpuolant žaliao- 
džiams, jis nutraukė medalioną nuo jaunuolio kaklo ir įsikišo kišenėn. 
O dabar kažkas, greičiausiai šios vietovės šeimininkai, burtų kerais 
grąžino jaunuoliui, vardu Džeimsas, gyvybę, paėmė iš Rolando me- 
dalioną ir atidavė teisėtam savininkui. 

Tai padarė švelnių, nuostabiai vėsių rankų mergaitė? Gal ji galė- 
jo pamanyti Rolandą esant iš tų, kurie apiplėšinėja negyvėlius? Šau- 
lys labai norėjo tikėti, kad ne. Lengviau susitaikyti su mintimi, jog jau- 
nuolį atgaivino iš mirusiųjų, negu šios žavios mergaitės akyse pasiro- 
dyti marodieriumi. 

Toliau išilgai praėjimo, atskirtas nuo vaikino ir Rolando Diskeino 
dešimtimi tuščių lovų, gulėjo trečiasis pacientas. Iš pirmo žvilgsnio, 
keturiskart vyresnis už jaunuolį ir dusyk už Šaulį. Ilga, gerokai praži- 
lusia barzda, įdegusiu, raukšlėtu veidu, su maišeliais paakiuose. Per 
kairįjį skruostą ir tarpuakį driekėsi plati tamsi juosta. Rolandas ją pa- 
laikė randu. Barzdočius gal miegojo, o gal buvo be sąmonės - Rolan- 
das girdėjo jį knarkiant - ir kybojo per tris colius virš lovos, palaiko- 
mas sudėtingos baltų, prieblandoje švytinčių juostų konstrukcijos. Jos 
kryžiavosi, raizgėsi pynėmis, kurios gobė vyro kūną. Įvilktas jis buvo 
į baltą ligoninės palaidinę.Viena juosta driekėsi per jo tarpkojį, prilai- 
kydama kapšelį ir penį. Vyro kojos priminė tamsias gumbuotas ša- 
kas. Beliko tik spėlioti, keliose vietose jos lūžusios. Ir netgi tokiu at- 
veju jos tarytumei judėjo. Tai buvo nesuvokiama, nes vyras gulėjo 
be sąmonės. Tikriausiai regėjimo apgaulė, pagalvojo Rolandas, švie- 
sos ir šešėlių žaismas. Galbūt palaidinės plazdėjimą jis palaikė kojų 
judesiais. Arba... 

Rolandas nusisuko, dirstelėjo aukštyn, į šilkines lubų paklodes, 
stengdamasis nuraminti pradėjusią tankiau plakti širdį. Tai, ką išvydo, 
negalėjo būti nei šviesos ir šešėlių žaismas, nei palaidinės plazdėji- 
mas. Vyro kojos judėjo nejudėdamos... lygiai taip, jei tikėtum pojū- 
čiais, judėjo ir Rolando nugara. Jis nežinojo šio reiškinio priežasties ir 
nenorėjo žinoti. Bent jau kol kas nenorėjo. 

užsimerkė bandydamas užsnūsti, stengdamasis negalvoti apie barzdo- 
to vyro kojas. Bet... 

Bet tau geriau būtų pasirengti. 

Tai buvo balsas, kuris visada suskambėdavo Rolando galvoje, kai 
pradėdavo sau nuolaidžiauti, vengti darbo arba, sutikęs kliūtį, ieškoti 
ne efektyviausio, bet lengviausio aplinkkelio. Korto, jo senojo moky- 
tojo, balsas. Žmogaus, kurio lazdos visi berniūkščiai bijojo kaip ug- 
nies. Bet dar didesnė baimę keldavo jo liežuvis. Jeigu jie stengdavosi 
paaiškinti, kodėl neįvykdė užduoties, arba pradėdavo skųstis gyveni- 
mu, Korto pašaipa būdavo skaudesnė nei laukinių bičių įgėlimai. 

Ar tu Šaulys, Rolandai? Jeigu taip, tai verčiau pasirenk. 

Rolandas vėl atsimerkė, pasuko galvą kairėn. Ir pajuto, kaip ant 
jo krūtinės kažkas sujudėjo. 

Atsargiai, labai atsargiai kilstelėjo dešinę ranką. Šis judesys išsyk 
sukėlė nugaroje skausmą. Rolandas sustingo nusprendęs, kad jau 
smarkiau nebeskaudės (žinoma, jeigu staigiai nejudėsi), jo ranka slin- 
ko toliau, kol pasiekė krūtinę. Užčiuopė audinį. Medvilnė. Rolandas 
įbedė smakrą krūtinėn ir pamatė, kad yra apvilktas tokia pat ligoni- 
nės palaidine kaip ir barzdotas vyras. 

O palaidinės iškirptėje Rolando pirštai apčiuopė grandinėlę. Pas- 
kui ėmė leistis žemyn ir pasiekė metalinį stačiakampį. Jis suprato, 
koks tai stačiakampis, tačiau norėjo įsitikinti. Ištraukė stačiakampį iš 
po palaidinės, visa tai atlikdamas nepaprastai atsargiai, stengdamasis 
neįtempti nugaros raumenų. Auksinis medalionas. Nepaisydamas 
skausmo, nusprendė pakelti medalioną ir perskaityti jame išgraviruo- 
tus žodžius: 


Džeimsas 
Šeimos numylėtinis. Dievo numylėtinis 


Rolandas pakišo medalioną po palaidine, pašnairakiavo į jaunuolį, 
miegantį gretimoje lovoje, ne pakeltą virš jos, bet gulintį po apklotu. 
Apklotas buvo uždengtas tik iki krūtinės, o medalionas gulėjo ant pa- 
laidinės ties raktikauliu. Toks pat medalionas kaip ir Rolando. Tik- 
tal... 

Šaulys pagalvojo, kad įminė mįslę, ir nuo šios minties jam atlėgo 
širdis. 

Pasuko galvą į barzdotą vyrą, ir jo laukė dar vienas siurprizas. 
Juodojo rando, kirtusio skruostą ir tarpunosį, nebebuvo. Liko tik ro- 
žinis gyjančios žaizdos dryželis, vos pastebimas įdrėskimas. 

Man pasivaideno. 

Ne, Šauly, vėl pasigirdo Korto balsas. Pasivaidenti negalėjo. 
Ir tu tai žinai. 

Pastangos ištraukti medalioną ir vėl jį pasikišti po palaidine Ro- 
landą nepaprastai nuvargino. O gal nuvargino svarstymai. Vabzdžių 
čirpimas ir varpelių skimbčiojimas susiliejo į vientisą lopšinę. Rolando 
akys užsimerkė, jis užsnūdo. 


TREČIAS SKYRIUS 


Penkios seserys. Džena. Elurijos daktarai. 
Medalionas. Pažadas tylėti 


Nors Rolandas nubudo, jam pasirodė, kad vis dar tebemiega. Ir 
sapnuoja sapną. Ne paprastą sapną - košmarą. 

Kadaise, kai jis susipažino ir pamilo Siuzeną Delgado, jam teko 
sutikti žynę, vardu Rėja, pirmą tikrąją Viduriniojo pasaulio žynę, su 
kuria jį suvedė gyvenimas. Būtent ji pasmerkė Siuzeną baisiai mirčiai, 
nors ir Rolandas tada suvaidino tam tikrą vaidmenį. Dabar, atmerkęs 
akis ir išvydęs ne vieną Rėją, o visas penkias, jis pamanė: štai kur 
nuveda prisiminimai. Atmintin pasikviečiau Siuzeną, o paskui ją 
įsėlino ir Rėja iš Koso. Rėja ir jos seserys. 

Visos penkios vilkėjo ilgomis tunikomis - tokio pat baltumo kaip 
sienų ir lubų medžiaga. Jų senovinius, pilkus, raukšlėtus, nuo kaitros 
suaižėjusią žemę primenančius veidus rėmino balti gobtuvai, slepian- 
tys kaklą, smakrą ir skruostus. Prie gobtuvų, pririšti šilko siūleliais, 
kabojo miniatiūriniai varpeliai, kurie skimbčiojo, kai moterys sujudė- 
davo arba prabildavo. Ant balto jų tunikų priekio Rolandas išvydo iš- 
siuvinėtą kraujo ryškumo rožę... Tamsiojo Bokšto simbolį. Šios ro- 
žės galutinai įtikino Rolandą, kad jis nubudo. Tai ne sapnas, pamanė 
jis. Senės tikros! 

- Jis bunda! - nelauktai koketišku balseliu sušuko viena. 

- O-0-0-0! 

- O-0-0-0-k! 

- Ak! 

Jos pradėjo čiauškėti kaip paukštelės. Viena, stovinti viduryje, 
žengtelėjo priekin, ir tą pat mirksnį jų veidai ėmė keistis tiesiog aky- 
se. Moterys anaiptol ne senos, toptelėjo Rolandui, vidutinio amžiaus 
- taip, bet ne senos. 

Aiman. Jos - senės. Tu matai, ką jos nori tau parodyti. 

Toji, kuri žengė prie lovos, aukštesnė už kitas, pasilenkė prie Ro- 
lando. Sutilindžiavo varpeliai. Nuo šio garso Šauliui pasidarė negera, 
jį akimoju apleido paskutiniai jėgų likučiai. Visas galias tarytum iščiul- 
pė rusvos akys. Ji palietė Rolando skruostą - toje vietoje oda iškart 
aptirpo. Tada žvilgtelėjo jam į krūtinę, veide šmėkštelėjo nerimas, ji 
skubiai atitraukė ranką. 

- Nubudai, gražuoliuk. Nubudai. Gerai. 

- Kas jūs? Kur aš? 

- Mes - Nuolankiosios Elurijos seserys, - atsakė viena. - Aš - 
sesuo Merė. Štai sesuo Luiza, sesuo Mikelė, sesuo Kokuina... 

- Ir sesuo Tamra, - prisistatė paskutinioji. - Žavinga dvidešimt 
vienerių metų katytė, - ji sukrizeno. Sesers veidas sumirguliavo, at- 
gijo, bet po akimirkos ji vėl pavirto sene. Pilka oda, kumpa nosis. 
Rolandas dar kartą prisiminė Rėją. 

Moterys pasilenkė prie jo, susigrūdo aplink hamaką, o kai Rolan- 
das loštelėjo nuo jų, nugarą ir koją pervėrė toks skausmas, kad Šau- 
lys suvaitojo. 

- 0-0-0-0! 

- Skauda! 

- Jam skauda! 

- Taip skauda, kad negali kentėti! 

Senių žiedas dar labiau susiglaudė, tarytum jas būtų viliojęs jo 
skausmas. Dabar Rolandas užuodė ir kvapą - išdžiūvusios žemės 
kvapą. Sesuo Mikelė ištiesė ranką... 

- Išeikite! Palikite jį! Argi jums to nesakiau? 

Senės atšlijo, sakytum netikėtas riksmas jas būtų išgąsdinęs. 
Merės akyse plykstelėjo pyktis. Bet ir ji žengtelėjo atgal, dvilktelėjusi 
akimis (dėl to Rolandas galėjo prisiekti) į medalioną, gulintį ant jo krū- 
tinės. Prieš užmigdamas Šaulys paslėpė medalioną po palaidine, ta- 
čiau kažkokiu būdu jis vėlei atsidūrė viršuje. 

Pasirodė šeštoji sesuo, prasispraudė tarp Merės ir Tamros. Ji iš 
tiesų atrodė dvidešimt vienerių metų: nurausvinti skruostai, lygi oda, 
juodos akys. Ant baltos tunikos - ta pati kraujo ryškumo rožė. 

- Išeikite! Palikite jį ramybėje! 

- O mano brangioji, - Luizos balse skambėjo ir pajuoka, ir susier- 
zinimas. - Štai ir Džena, mūsų jaunėlė. Nejaugi jinai jį įsimylėjo? 

- Tikrai įsimylėjo! - nusijuokė Tamra. - Ir yra pasiryžusi atiduoti 
jam savo širdį. 

- Iš tiesų! - sutiko sesuo Kokuina. 

Merė atsisuko į Dženą, jos lūpos susiaurėjo. 

- Tau nėra ką čia veikti, mažoji gašlūne. 

- O aš manau, kad yra, - atšovė sesuo Džena. Ji atrodė pasiti- 
kinti savimi. Juoda plaukų sruoga išslydo iš po gobtuvo ir užkrito ant 
kaktos. - Dabar išeikite. Jis per silpnas jūsų juokeliams ir pašaipoms. 

- Nenurodinėk mums, mes niekados nejuokaujame. Tu tai žinai, 
sese Džena. 

Mergaitės veidas kiek atlėgo, ir Rolandas suprato, kad ji bijo. 

- Palikite jį, - pakartojo mergina. - Dar ne laikas. Argi kitų ne- 
reikia prižiūrėti? 

Sesuo Merė susimąstė. Likusios žvelgė į ją. Pagaliau mergina 
linktelėjo galva ir nusišypsojo Rolandui. Jos veidas sumirguliavo, 
bruožai ėmė tirpti, tarp jos ir Rolando radosi tarytum koks virpantis 
ūkas - toks kyla karštą vasaros dieną. Ir tai, ką Rolandas išvydo už 
to ūko (arba pamanė, kad išvydo), sukėlė jam siaubą. 

- Ilsėkis, gražuoliuk. Naudokis mūsų svetingumu, ir mes tave iš- 
gydysim. 

Argi aš galiu rinktis? - mintyse paklausė Rolandas. 

Seserys vėl sučiauškėjo kaip paukštelės. Sesuo Mikelė net pa- 
siuntė jam oro bučinį. 

- Eime, damos! - pašaukė sesuo Merė. - Palikime Dženą su juo 
- vien iš pagarbos jos motinai, kurią mes visos taip mylėjome! - ir 
nužingsniavo praėjimu, nusivesdama paskum save kitas seseris. 

- Ačiū tau, - Rolandas pakėlė akis į tą, kurios vėsi ranka lietė jo 
kaktą... nes žinojo, kad būtent šioji guodė jį, dar neatgavusį sąmo- 
nės. 

Džena apglėbė jo ranką savosiomis, paglostė. 

- Jos nenorėjo tau pakenkti... 

Bet Rolandas jautė, kad moteris netiki tuo, ką sako. Nepatikėjo 
ir jis, suprasdamas, kad pateko į mirtiną pavojų. 

- Kur aš? 

- Pas mus, - atsakė ji. - Nuolankiųjų Elurijos seserų namuose. 
Jeigu nori - vienuolyne. 

- Tai ne vienuolynas. - Rolandas mestelėjo žvilgsnį į tuščias Io- 
vas. - Čia ligoninė, ar ne? 

- Ligoninė, - Džena vis glostinėjo jo pirštus. - Mes tarnaujame 
daktarams... o jie tarnauja mums, - Rolandas nepajėgė atitraukti 
akių nuo juodos sruogos, jaukiai įsitaisiusios ant pieno baltumo mer- 
ginos kaktos, norėjo paliesti ją, jeigu tik būtų išdrįsęs pakelti ranką. 
Vien tam, kad pajustų jos plaukus. Kaip tai gražu: juoda tartum vamo 

sparnas sruoga baltame fone. Grynai balta spalva prarado jam savo 
dalį žavesio. - Mes - medicinos seserys... arba buvome jomis, iki pa- 
sislinko pasaulis. 

- Jūs garbinate žmogų Jėzų? 

Ji nustebusi pažvelgė į Rolandą, paskui nusijuokė. 

- Ne, jokiu būdu! 

- Jeigu jūs... medicinos seserys, tuomet kas yra daktarai? 

Džena vėl pažvelgė į jį, tada prikando lūpą lyg svarstydama, kokį 
sprendimą priimti. Dvejonė pavertė merginą dar žavesne, ir Rolan- 
das pagalvojo, kad pirmą kartą po Siuzenos Delgado mirties, o tai 
įvyko gana seniai (nuo to laiko visas pasaulis pasikeitė, bet ne į ge- 
rąją pusę), jis žiūri į ją kaip į moterį, nors ir nepajėgia pajudinti nei 
rankų, nei kojų. 

- Tu tikrai nori žinoti? 

- Taip, suprantama, - dabar atėjo eilė nustebti Rolandui. Bet po- 
draug su nuostaba jis patyrė neaiškų nerimą. Pagalvojo, kad tuojau 
Dženos veidas ims mirguliuoti ir pasikeis, kaip kitų seserų, tačiau to 
neįvyko. Beje, nuo jos nedvelkė išdžiūvusia, mirusia žeme. 

Neskubėk daryti išvadas, perspėjo jis save. Čia niekuo neva- 
lia pasikliauti, netgi savo jausmais. Kol kas nevalia. 

- Ko gero, tau reikia šitai žinoti, - atsiduso Džena. Sutilindžiavo 
varpeliai, jų spalva buvo tamsesnė nei likusiųjų, nors ir ne tokia juoda, 
kaip jos plaukai. Iš garso Rolandas spėjo, kad jie yra gryno sidabro. 
- Tiktai pažadėk man, kad nesuriksi ir nepažadinsi šalia tavęs gulinčio 
berniuko. 

- Pažadu, - nedelsdamas atsakė Rolandas. - Aš jau pamiršau, 
gražuole, kada paskutinį kartą rėkiau. 

Ji nukaito, ir skruostų rožės atrodė kur kas gyvesnės ir tikresnės 
nei išsiuvinėtoji ant krūtinės. 

- Nevadink gražuole moters, kurios dar neapžiūrėjai. 

- Tad nusimesk nuo galvos gobtuvą. 

Rolandas neapsakomai troško išvysti jos plaukus, juodų plaukų 
krioklį baltame fone. Aišku, galėjo būti juos nusikirpusi, jeigu to rei- 
kalavo jų ordino įstatai, tačiau jis beveik neabejojo, kad Dženos plau- 
kai ilgi. 

- Ne, to daryti nevalia. 

- Kas uždraudė? 

- Vyriausioji sesuo. 

- Ta, kuri vadina save Mere? 

- Taip, - Džena apsidairė, norėdama įsitikinti, kad nė viena sesuo 

negrįžo į baltąją palapinę, tuomet vėl pažvelgė į Rolandą. - Prisimink 
savo pažadą. 

- Prisimenu. Jokių riksmų. 

Ji patraukė prie barzdoto vyriškio. Aplinkui tvyrančioje prieblan- 
doje, eidama pro tuščias lovas, metė ant jų vos vos pastebimą šešėlį. 
Sustojusi prie pat vyriškio (Rolandui pasirodė, kad šis ne miega, o 
guli be sąmonės), Džena vėl atsigręžė į Šaulį. Jis linktelėjo galva. 

Tada sesuo Džena prisiartino prie hamako, kuris dabar kabojo 
tarp jos ir Rolando, uždėjo rankas ant vyro krūtinės, pasilenkė prie 
jo... ir papurtė galvą į šalis - lyg kažkam prieštaraudama. Varpeliai 
suskambėjo garsiau, ir Rolandas nugaroje vėl pajuto įtampą, lydimą 
skausmo bangos. Jo kūną nukrėtė šiurpas, nors nesujudėjo nė vienas 
raumuo. Sakytum, jį nukrėtė šiurpas per sapną. 

Tai, kas nutiko, vertė surikti, tačiau nežmoniškomis valios pa- 
stangomis jam pavyko nepraverti lūpų. Be sąmonės gulinčio vyro 
kojos vėl sujudėjo... nejudėdamos, nes visi judesiai koncentravosi 
odoje. Palaidinė nedengė apžėlusių vyro kelių, kulkšnių ir pėdų. Da- 
bar tenai lakstė juoda vabalėlių banga. Jie garsiai tarškaliavo - visai 
kaip kolona žengiantys kareiviai. 

Rolandas prisiminė tamsųjį randą, išnykusį nuo barzdoto vyro 
veido. Tikriausiai, nutarė Šaulys, randu jis palaikė tuos pačius vaba- 
lėlius, tvarkančius vyro žaizdą. Bet vabalėliai tvarkė ir jo žaizdas! 
Štai kodėl Rolando kūnas tirtėjo, nors pats jis nepajudino nė vieno 
raumens. Jie dengė visą jo nugarą. Gydė jį. 

Kur jau ten - nuslopinti riksmui prireikė nežmoniškų pastangų. 

Vabalėliai pasiekdavo vyro kojų pirštų galiukus, o po to šokdavo 
žemyn - lyg nertų nuo atbrailos į baseiną. Tada ant sniego baltumo 
paklodės išsirikiuodavo į koloną, o pasiekę grindis ištirpdavo palapinės 
apyblandoje. Rolandas negalėjo gerai įžiūrėti vabalėlių, mat vis dėlto 
gulėjo tolokai nuo barzdylos, tačiau jam atrodė, kad jie du kartus di- 
desni už skruzdes, bet mažesni už stambias bites, kurios sukdavo ra- 
tus virš Gileado gėlių klombų. 

Vabalėliai čirškė ir tarškaliavo. 

O štai barzdylos savijauta akivaizdžiai pablogėjo. Vos tik vabalė- 
lių armados, dengusios jo kojas, praretėjo, vyras suaimanavo, jį ėmė 
krėsti drebulys. Jaunoji moteris ramindama uždėjo vyriškiui ant kak- 
tos ranką, ir Rolandas, nepaisant pasidygėjimą keliančio vaizdo, pa- 
juto pavydo dūrį. 

Beje, juk nepamatė nieko ypatingai šiurpaus. Juk ir Gileade suti- 
nimus galvoje, pažastyse, pakirkšniuose gydydavo dėlėmis. Netgi gy- 

dant smegenis, nebuvo skubama atverti kaukolę, bet pirmiausia už- 
dėdavo dėles, nors šios niekam nekėlė teigiamų emocijų. 

Ir vis dėlto vabalėliams jis jautė pasidygėjimą - galbūt dėl nega- 
lėjimo jų kaip pridera apžiūrėti, gal dėl žinojimo, jog tie laksto jo nu- 
gara, 0 jis visiškai bejėgis pakabintas hamake. Tiesa, vabalėliai ne- 
čirpė. Kodėl? Todėl, kad valgė? O gal miegojo? Ir valgė ir miegojo 
vienu metu? 

Barzdylos aimanos nutilo. Vabalėlių kolonos išnyko: ant baltos 
paklodės, virš kurios kybojo barzdotas vyriškis, neliko nė vieno juodo 
taško. 

Džena grįžo prie Rolando, jos akyse sustingo nerimas. 

- Tu puikiai laikeisi. Mačiau, ką jautei. Tavo jausmai atsispindėjo 
veide. 

- Daktarai, - iškvėpė Rolandas. 

- Taip. Jų galia didelė, bet... - ji pritildė balsą. - Manau, šiam bė- 
džiui pagelbėti nepajėgs. Jo kojos pradėjo sveikti, veidas visiškai už- 
gijo, tačiau esama traumų, kurių daktarai nesugebės pasiekti, - ji per- 
braukė ranka per savo pilvą, rodydama, kur yra tos traumos. 

- O man? 

- Tave buvo sučiupę žaliaodžiai, - atsakė Džena. - Ko gero, 
smarkiai juos supykdei, jei nepribaigė išsyk. Surišo tau kojas virve ir 
tempė į savo urvą. Tamra, Mikelė ir Luiza rinko žoles. Pamatė, kaip 
žaliaodžiai tave velka, sustabdė juos... 

- Sesuo Džena, ar mutantai visada jums paklūsta? 

Ji nusišypsojo - gal todėl, kad jis įsiminė jos vardą. 

- Ne visada, bet dažnai. Tąkart pakluso, antraip jau būtumei iš 
kelio nužengęs į dykvietę. 

- Tikriausiai. 

- Odos ant tavo nugaros beveik nebeliko - nuo kaklo iki pat sėd- 
menų. Liksi randuotas visą gyvenimą, bet, dėkui daktarams, sparčiai 
BY). 

- Aišku, - Rolandą vėl kone pravimdė mintis, kad atviromis jo nu- 
garos žaizdomis šmižinėja nesuskaičiuojamos armados vabalėlių. - 
Esu labai dėkingas. Gal galėčiau padaryti kokią nors paslaugą? 

- Pasakyk man savo vardą. Pradėkim nuo šito. 

- Rolandas iš Gileado. Šaulys. Sesuo Džena, aš turėjau du revol- 
verius, ar jų nematei? 

- Šaunamųjų ginklų nemačiau, - atsakė ir nusuko žvilgsnį. Jos 
skruostus vėl nutvieskė raudonos rožės. Rolandui toptelėjo, kad slau- 
gyti ligonius ji moka, o štai meluoti - ne. Ir tuo pasidžiaugė. Melagių 

šiame pasaulyje tr taip pakako su kaupu. Gi sąžiningumas tapo reta 
preke. 

Dabar dėl melo neverta jai priekaištauti, pagalvojo Rolandas. 
Tikriausiai ji kažko bijo, todėl ir sako netiesą. 

- Džena! - pasigirdo balsas iš prieblandoje skendinčio ligoninės 
galo, kuris, kaip pasirodė Šauliui, buvo dar labiau nutolęs, ir sesuo 
Džena net pašoko iš netikėtumo. - Ateik čia. Savo kalbomis ligonį 
vargini. Leisk jam pamiegoti! 

- Einu! - atsiliepė Džena ir pažvelgė į Rolandą. - Tik joms nepra- 
sitark, kad parodžiau tau daktarus. 

- Juk pažadėjau tylėti, Džena. 

Ji sustingo, prikando lūpą, o paskui ryžtingu judesiu nusmaukė 
gobtuvą sau nuo galvos. Švelniai sutilindžiavo varpeliai. Ant skruostų 
suverpetavo juodi plaukai. 

- Aš graži? Graži? Pasakyk man tiesą, Rolandai iš Gileado... 
tiktai nepataikauk. Melo trumpos kojos. 

- Tu graži kaip vasaros naktis. 

Jo veido išraiška tikriausiai jai patiko labiau nei žodžiai, todėl 
mergina akinamai nusišypsojo. Vėl užsismaukė gobtuvą ant galvos, 
paskubom slėpdama po juo plaukus. 

- Viskas savo vietoje? 

- Žinoma, - jis atsargiai pakėlė ranką, rodydamas pirštu į jos 
kaktą. - Tik viena sruoga... ten. 

- Taip. Ji niekuomet man nepaklūsta, - nutaisiusi mielą veidą, 
Džena pasitaisė neklusnią plaukų sruogą. Rolandas tuo metu pama- 
nė, kad norėtų pabučiuoti šiuos rožinius skruostus... o ir ryškiai rau- 
donas lūpas. 

- Dabar viskas gerai, - ištarė jis Dženai. 

- Džena! - šūktelėjimas nuskambėjo reikliau. - Metas medituoti! 

- Jau einu! - mergina timptelėjo plačias tunikos klostes, bet prieš 
išbėgdama paskutinį kartą atsisuko į Rolandą. Jos veidas tapo gero- 
kai rimtesnis. - Auksinis medalionas... Tu jį nešioji todėl, kad jis ta- 
vo. Supranti mane... Džeimsai? 

- Taip, - Šaulys pašnairavo į miegantį berniuką. - O jis - mano 
brolis. 

- Jeigu jos paklaus - taip. Kitoks atsakymas Dženai grėstų dide- 
liais nemalonumais. 

Rolandas neklausinėjo, kokie tie nemalonumai, be to, ji būtų ir 
neatsakiusi - mat jau skubėjo tarp lovų, viena ranka sukėlusi savo il- 
go drabužio klostes. Rožinis atspalvis dingo nuo jos veido, skruostai 

akimoju papilkėjo. Šaulys prisiminė, kaip godžiai į jį žvelgė kitos se- 
serys, susigrūdusios prie hamako... kaip mirguliavo, nepastebimai 
keitėsi jų veidai. 

Šešios moterys - penkios senės, viena jauna. 

Daktarai, kurie čirpia ir pradingsta, paklusę varpelių garsams. 

Milžiniška ligoninės palata, kurioje išrikiuotas geras pusšimtis 10- 
vų, balto šilko lubos ir sienos... 

...visos lovos, išskyrus tris, tuščios. 

Rolandas neįstengė suprasti, kodėl Džena iš jo džinsų kišenės iš- 
traukė medalioną, priklausantį nužudytam vaikinukui, ir užkabino jam 
ant kaklo, tačiau paskutinioji Dženos frazė leido spėti, kad Nuolan- 
kiosios Elurijos seserys, jei tik sužinotų, ką mergina padarė, ją nuga- 
labytų. 

Rolandas užsimerkė, monotoniškas vabalų-daktarų čirpimas jį 
užliūliavo. Šaulys užmigo. 


KETVIRTAS SKYRIUS 


Dubenėlis sriubos. Jaunuolis iš gretimos lovos. 
Naktinės slaugės 


Rolandas sapnavo, kad labai didelis vabalas (galbūt vabalas-dak- 
taras) suka ratus virš jo galvos ir nuolat atsimuša jam į nosį. Tie 
smūgiai veikiau erzino, nei kėlė skausmą. Šaulys vaikė vabalą ranka, 
tačiau vis nepataikydavo, nors Rolandas nuo seno garsėjo staigia re- 
akcija. O vabalas sukrizendavo kiekvienąsyk, kai Šaulys mostelėda- 
vo pro šalį. 

Mano judesiai tokie lėti, nes sergu, pamanė Rolandas. 

Ne, pakliuvau į pasalą. Mane vilko žeme lėtieji mutantai, o 
paskui išgelbėjo Nuolankiosios Elurijos seserys. 

Ūmai Rolandas mintyse išvydo vyro šešėlį, išnirusį iš už apversto 
furgono. Jis išgirdo triumfuojantį šūksnį: “Bum! 

Nubusdamas krūptelėjo taip smarkiai, kad net susiūbavo hama- 
kas. Moteris, stovinti šalia, prie pat jo galvos, krizenanti ir sykiais me- 
diniu šaukštu stukteldama Šauliui į nosį, per žingsnį atšlijo. Atšlijo 
pernelyg staigiai - dubenėlis, kurį laikė kitoje rankoje, išsprūdo iš pirš- 
tų. 

Rolando rankos akimoju kilstelėjo pasitikdamos dubenėlį - jo re- 
akcija tebebuvo puiki, vadinasi, tiktai sapne nepajėgė pataikyti į va- 

balą. Jis sučiupo bekrintantį dubenėlį, iš jo spėjo ištikšti vos keletas 
lašų. Moters, sesers Kokuinos, akys suapvalėjo iš nuostabos. 

Nugarą, savaime aišku, nudiegė skausmas, tačiau ne toks aštrus 
kaip anksčiau. Ir ant odos Rolandas nejautė jokio judėjimo. Matyt, 
“daktarai"" miegojo, bet jis labiau norėjo tikėti, kad jie apskritai pasi- 
šalino. 

Rolandas ištiesė ranką prie šaukšto, kuriuo Kokuina bilsnojo jam 
per nosį (beje, jis nė kiek nenustebo, kad viena iš seserų galėjo taip 
šaipytis iš miegančio ir ligoto žmogaus; tiesa, jei tai būtų buvusi Dže- 
na, tuomet nustebtų), ir moteris, vis dar neatsipeikėjusi iš nuostabos, 
iškart padavė jam šaukštą. 

- Na ir vikrus gi tu! - sušuko ji. - Tokia reakcija, ir dar pusiau- 
miegiu! 

- Nepamiršk to, - atsakė Rolandas ir paragavo sriubos. Lyg ir 
paprastas vištienos sultinys, tačiau smarkiai išalkusiam Rolandui jis 
pasirodė kaip ambrozija. Šaulys godžiai suskubo valgyti. 

- Ką nori tuo pasakyti? - paklausė Kokuina. 

Ligoninėje tapo dar tamsiau, baltos sienos nusidažė rausvai oran- 
žiniais saulėlydžio tonais. Šioje šviesoje Kokuina atrodė jauna ir sim- 
patiška... bet Rolandas neabejojo, jog tai tėra regimybė, koks nors 
burtų triukas. 

- Nieko svarbaus. - Rolandas nuleido šaukštą ir priglaudė dube- 
nėlį prie burnos. Keturi dideli gurkšniai, ir šis ištuštėjo. - Jūs buvote 
man geros... 

- Žinoma! - Kokuinos balse girdėjosi pasipiktinimas. 

- ...Ir aš tikiuosi, kad jūsų gerumas nuoširdus. O jeigu ne, sese, 
prisimink, koks esu vikrus. Turiu prisipažinti - ne visada būnu geras. 

Kokuina neatsakė, paėmė Rolando jai ištiestą dubenėlį. Paėmė 
labai atsargiai, kad neprisiliestų prie jo pirštų. O žvilgsnis nejučia sly- 
do ton vieton, kur gulėjo medalionas, šiuo metu paslėptas po palaidi- 
ne. Rolandas pakeitė temą, kad Kokuina nesimėgautų tuo, jog jis be- 
ginklis guli hamake, o nugara dar nepajėgia atlaikyti kūno svorio. 

- Kur sesuo Džena? - paklausė Šaulys. 

- O-0-o0... - Kokuina pašaipiai kilstelėjo antakius. - Mums ji pa- 
tiko, ar ne? Ji privertė suvirpėti mūsų širdį, - ir paplekšnojo delnu sau 
per krūtinę su išsiuvinėta raudona rože. 

- Anaiptol, anaiptol - paprieštaravo Rolandas, - tačiau ji labai ge- 
ra. Esu tikras, ji nežadintų manęs, daužydama šaukštu per nosį, kaip 
kai kurios kitos. 

Šypseną sesers Kokuinos veide pakeitė pyktis ir nerimas. 

- Neprasitark apie tai seseriai Merei, jei ji prieis prie tavęs. Galiu 
sulaukti nemalonumų. 

- Kodėl man tai turi rūpėti? 

- Jei pridarysi man nemalonumų, galiu su tavimi atsiskaityti ap- 
sunkindama mažosios Dženos gyvenimą. Juoba kad dabar ji užsi- 
traukusi Vyriausiosios sesers nemalonę. Seseriai Merei nepatiko, 
kaip Džena kalbėjo apie tave... Nepatiko jai ir tai, kad nuo tavo lovos 
Džena grįžo su juodaisiais varpeliais ant gobtuvo. 

Vos šie žodžiai išsprūdo iš sesers Kokuinos lūpų, ji prisidengė 
burną delnu - suprato per daug pasakiusi. 

Rolandą Kokuinos žodžiai sudomino, tačiau nenorėjo, kad ji šitai 
pastebėtų. Todėl nusprendė daugiau apie tai neklausinėti. 

- Tylėsiu, jeigu Dženos neapskųsi seseriai Merei. 

Kokuinos veide nušvito palengvėjimas. 

- Sutinku, - ji daug patikliau pasilenkė prie Šaulio. - Tavo draugu- 
žė Apmąstymų namuose. Tai nedidelė ola kalvoje, kur medituojame, 
jeigu Vyriausioji sesuo nusprendžia, kad nusižengėme. Ji tenai ap- 
mąstys nederamą savo elgesį, kol Merė ją išleis, - Kokuina patylėjo, 
po to nelauktai paklausė: - Kas guli šalia tavęs? Ar žinai? 

Rolandas pasuko galvą. Vaikinas jau nebemiegojo ir atidžiai 
klausėsi jų pašnekesio. Jo akys buvo tokios pat juodos kaip Dženos. 

- Ar aš žinau? - Rolandas vylėsi, kad jo balsui pajuokos pakako. 
- Kodėl turėčiau nepažinti savo brolio? 

- Jeigu jis - tavo brolis, kodėl toksai jaunas, o tu - senas? - dar 
viena sesuo išniro iš tamsos, Tamra, neseniai prisipažinusi, kad jai 
vos dvidešimt vieneri. Prieš akimirksnį, kol nebuvo priėjusi prie lovos, 
jos veidas atrodė kaip šimtametės senės. Paskui jis sumirguliavo, ka- 
ži kaip nesuvokiamai pakito, ir Rolandas priešais save jau regėjo 
sveikata trykštančią trisdešimtmetę matroną. Tikrąjį Tamros amžių 
išdavė vien akys - patinusios, sunerimusios, pageltusia ragena. 

- Jis - jauniausias, aš - vyriausias, - atsakė Rolandas. - Tarp mū- 
sų dar yra septyni broliai ir seserys, bei dvidešimt metų bendro tėvų 
gyvenimo. 

- Kaip įdomu. Jeigu jis - tavo brolis, vadinasi, žinai jo vardą, ar 
ne? Kuo puikiausiai Žinai. 

Šauliui nespėjus nė prasižioti ir pasiteisinti atminties spragomis, 
jam į pagalbą atėjo jaunuolis. 

- Joms atrodo, kad galėtum pamiršti tokį paprastą vardą - Džo- 
nas Normanas. Tiesiog keista, kaip tokia mintis apskritai gali šauti į 
galvą, ar ne, Džimi? 

Kokuina ir Tamra perliejo jaunuolį piktais žvilgsniais. Šįsyk jos 
pralaimėjo ir neslėpė nusivylimo. 

- Jau pamaitinote jį savo mėšlu, - tęsė jaunuolis (dabar Rolandas 
žinojo, kad jo medalione išgraviruota: Džonas. Šeimos numylėtinis. 
Dievo numylėtinis). - Kodėl gi jums neišėjus, kad mudu galėtume pa- 
sikalbėti vieni? 

- Geras diegas! - nepatenkinta sušuko Kokuina. - Toks, vadina- 
si, tavo dėkingumas! 

- Aš įpratęs dėkoti už tai, ką man duoda, - atsakė jaunuolis, 
žvelgdamas Kokuinai į akis, - bet ne už tai, ką iš manęs atima. 

Tamra suniurzgė, staiga apsisuko ir nužingsniavo praėjimu. Ko- 
kuina keletą sekundžių užtruko, kad sutramdytų įžūlųjį vaikiną. 

- Prikąsk liežuvį, antraip ne po savaitės, 0 rytoj ryte pamatysi tą, 
kieno veidas tau bus mielesnis nei mano. 

Ir nelaukdama atsakymo nuskubėjo paskui Tamrą. 

Rolandas ir Džonas Normanas luktelėjo, kol jos pasišalins iš ligo- 
ninės. Tada jaunuolis atsigręžė į Šaulį ir tyliai paklausė: “Mano bro- 
lis... mirė?" 

Rolandas linktelėjo galva. 

- Pasiėmiau medalioną, nes tikėjausi kada nors sutikti jo giminai- 
čius. Jis priklauso tau. Apgailestauju, kad tavo šeima patyrė tokią ne- 
tektį. 

- Ačiū, - apatinė Džono Normano lūpa suvirpėjo, bet tik akimir- 
ką. - Žinau, ką žaliaodžiai tau padarė. Nors šios senės man nieko ne- 
pasakojo. Jie daugelį suluošino, o kitus visai sunaikino. 

- Gal seserys to nežino? 

- Žino. Gali neabejoti. Jos daug ko nesako, bet žino pakankamai. 
Vienintelė, kuri nuo jų skirias: - Džena. Būtent ją turėjo galvoje ta se- 
na žiežula, sakydama “tavo draugužė“, ar ne? 

Rolandas linktelėjo. 

- Ji paminėjo juoduosius varpelius. Norėtųsi išgirsti apie juos dau- 
giau. 

- Džena ne tokia, kaip kitos seserys. Lyg ir princesė. Jos padėtį 
lemia kilmė ir kraujas. Didesnę laiko dalį čia guliu apsimesdamas 
miegančiu, manau, taip saugiau, bet girdžiu jų pokalbius. Džena grįžo 
pas jas neseniai. O juodieji varpeliai turi kažkokią ypatingą galią... 
bet vis dėlto svarbiausia čia Merė. Galvoju, kad juodieji varpeliai yra 
tam tikras ritualinis atributas, gal kaip žiedas, kurį baronai tėvai per- 
duodavo savo sūnums. Ji užmovė tau ant kaklo Džimio medalioną? 

- Taip. 

- Niekados jo nenusiimk, - Džono Normano veidas įsitempė, ta- 
po panašus į kaukę. - Nežinau, kas saugo - auksas ar Dievas, bet 
medalionas neprileidžia jų prie manęs. Tik jo dėka dar esu gyvas, - 
vaikino balsas virto šnabždesiu. - Jos - ne-žmonės! 

- Klausyk, jos, žinoma, įvaldžiusios magijos kerus ir... 

- Ne! - didelėmis pastangomis jaunuolis truputį pasikėlė ant al- 
kūnės. - Tu kalbi apie raganas ir burtininkes. Jos - ne raganos ir ne 
burtininkės. Jos - n€-žmonės! 

- Iš kurgi jos atsirado? 

- Nežinau. 

- O kaip tu, Džonai, čia patekai? 

Tyliu balsu jaunuolis papasakojo, kas jam nutiko. Jis, jo brolis ir 
dar keturi vaikinai, turintys gerus arklius, parsisamdė septynių furgo- 
nų karavano sargybiniais. Karavanas gabeno sėklas, maistą, įran- 
kius, paštą ir keturias nuotakas. Keliavo jie į Tedžusą, miestelį už 
dviejų šimtų mylių į vakarus nuo Elurijos. Sargybiniai pasidalijo į dvi 
grupes, kurios paeiliui lydėjo karavaną arba žvalgė vietovę. Norma- 
nas paaiškino, kad jis ir jo brolis buvo skirtingose grupėse, nes būda- 
mi kartu jie vaidijosi kaip... kaip... 

- Kaip broliai, - pasiūlė Rolandas. 

Džonas Normanas kreivai šyptelėjo. 

- Būtent. 

Trijulė, kuriai priklausė Džonas, ėjo žvalgybą, kai karavanas pa- 
teko į pasalą, surengtą Elurijos žaliaodžių. 

- Kiek pastebėjai furgonų? - paklausė jis Rolando. 

- Vieną. Apverstą. 

- O kūnų? 

- Tiktai vieną. Tavo brolio. 

Džonas niūriai linktelėjo galva. 

- Jį paliko tiktai dėl medaliono. 

- Mutantai? 

- Seserys. Mutantams nusispjauti ir į auksą, ir į Dievą. O štai ši- 
tos kalės... - jis įsispoksojo į ligoninę gaubiančią tamsą. Rolandas 
pajuto, kad jį spaudžia micgas, tačiau tada dar nesuprato, jog prie- 
žastis - sriuba. 

- O kiti furgonai? Kurie neapvirto? 

- Juos pasisavino mutantai. Kartu su prekėmis, - atsakė Džonas. 
- Auksas ir Dievas jiems nė motais, o seserims nereikia tų prekių. 
Įprasto maisto jos, atrodo, nevalgo. Čia viskas ne taip, kaip pas žmo- 
nes. Kad ir tie vabalai... 

Kai jis ir dar du vaikinai atšuoliavo į Eluriją, mūšis jau buvo pasi- 
baigęs. Kai kas žuvo, bet dauguma liko gyvi. Tarp jų ir trys nuota- 
kos. Žaliaodžiai vedėsi jas iš miesto. Džonas Normanas įsidėmėjo ir 
mutantą su katiliuku, ir jo draugę raudona liemene. 

Nedidukas Normano būrys stojo į mūšį. Jis dar spėjo pamatyti, 
kaip vienas vaikinas krito pervertas strėlės, o paskui Džonui trenkė 
lazda per galvą, ir šviesa akyse užgeso. 

Rolandas norėjo paklausti, ar puolantysis, prieš smogdamas lazda 
Džonui per galvą, suriko: “Bum! - bet paskutinę akimirką persigal- 
vojo ir nutylėjo. 

- Atsipeikėjau jau čia, - tęsė Džonas Normanas. - Išvydau ir ki- 
tus, kuriuos gydė šie velnio vabalai. 

- Kitus? - Rolandas nužvelgė tuščias lovas. Jos atrodė kaip bal- 
tos salelės, kyšančios tamsos jūroje. - Ar daug čia buvo žmonių? 

- Ne mažiau dvidešimties. Jie pasveiko... vabalai juos išgydė... 
o paskui žmonės vienas po kito pradingo. Vakare užmiegi, 0 rytą nu- 
budęs matai, kad vieno jau nebėra. Vienas paskui kitą jie prapuolė, 
kol likome tiktai mudu su šiuo barzdočiumi. 

Džonas Normanas pažvelgė į Rolandą. 

- O dabar atsiradai tu. 

- Normanai... - Rolandui sukosi galva. - Aš... 

- Numanau, kas tau nutiko, - Džono Normano balsas sklido iš to- 
li, gal net nuo paties horizonto. - Dėl visko kalta sriuba. Bet vyras 
privalo valgyti. Ir moteris taip pat. Jeigu ji zormali moteris. Šitos - 
nenormalios. Netgi sesuo Džena. Ji gera, bet irgi nėra žmogus, - bal- 
sas tolo ir tolo. - Galų gale ji taps tokia pat, kaip anos. Atsiminsi ma- 
no žodį. 

- Nepajėgiu nė krustelti, - kiekvienam žodžiui Rolandas turėjo 
sutelkti visas jėgas. Tarytumei būtų ridenęs milžiniškus akmenis. 

- Nesistebėk, - Normanas netikėtai nusijuokė. - Sriuboje ne tik 
migdomieji. Jos prideda kažkokios bjaurasties, kuri sukausto jude- 
sius. Aš juk visiškai pasveikau, broli... kaip manai, kodėl čia esu? 

Džono Normano balsas dabar jau sklido ne nuo horizonto, o iš 
mėnulio. 

- Netikiu, kad kuris iš mūsų vėl pamatys saulę. 

Šįkart tu klysti, pabandė paprieštarauti Rolandas, bet neįstengė 
išspausti nė garso. Tamsos banga užliejo jį visą, prarydama kartu su 
žodžiais. 

Vis dėlto galutinai savikontrolės jis neprarado. Gal sesuo Kokui- 
na į sriubą įbėrė nepakankamai “vaistų", gal jos niekados neturėjo 

reikalų su šauliu, todėl nežinodamos, kas pateko į jų tinklus, paskyrė 
įprastam žmogui numatytą dozę. 

Suprantama, Rolandas neturėjo galvoje sesers Dženos - ji žinojo. 

O naktį kuždesiai, krizenimas ir varpelių skimbčiojimas pažadino 
Ji lyg iš miego, lyg iš užmaršties. “Daktarai" toliau monotoniškai čir- 
pavo, nė sekundę nenutraukdami savo darbo. 

Rolandas atsimerkė. Pamatė ligoninės tamsą sklaidančius blyks- 
nius. Kuždesiai ir krizenimas artėjo. Rolandas pabandė pasukti gal- 
vą, bet iš pradžių jam nepavyko. Jis pagulėjo, atsikvėpė, sukaupė va- 
lią ir pabandė antrą kartą. Šįsyk jo galva pasisuko. Vos ne vos, ta- 
čiau to užteko. 

Penkios nuolankiosios seserys - Merė, Luiza, Tamra, Kokuina ir 
Mikelė - artėjo praėjimu, kikendamos kaip pasivaikščioti išėję vaikai. 
Kiekviena nešė po sidabrinę žvakidę su įstatyta ilga žvake. Jos su- 
stojo prie lovos, virš kurios hamake kabojo barzdotasis vyras. Žvakių 
šviesa raibuliuojančia kolona kilo aukštyn ir pusiaukelėje į lubas tirpo 
tamsoje. 

Tuomet prabilo sesuo Merė. Rolandas pažino jos balsą, bet ne- 
suprato žodžių: tokių nebuvo nei prastuomenės, nei aukštuomenės, 
nei jokioje kitoje kalboje. Frazę jis girdėjo aiškiai: kan de Jah, mi him 
en tou, bet nenutuokė, ką ji galėtų reikšti. 

Ir ūmai Rolandas suvokė, kad girdi vien varpelių skimbčiojimą: 
“daktarai" buvo nutilę. 

- Ras mi! On, on! - sušuko sesuo Merė. 

Žvakės užgeso, tamsa paslėpė ir seseris, ir barzdylą. 

Rolandas laukė, kas bus toliau. Jam atšalo oda. Pamėgino su- 
lenkti rankas arba kojas. Nepavyko. Taip, jis pajėgė penkiolikos 
laipsnių kampu pasukti galvą, bet kūną tarsi paralyžiavo. Jis priminė 
mirtinai voratinklyje įstrigusią musę. 

Tamsoje tylutėliai suskambo varpeliai... ir kartu su tilindžiavimu 
pasigirdo čiulpsėjimas. Sakytum - kažkas kažką godžiai siurbė. Vos 
tai išgirdęs, Rolandas suprato, kad būtent šito ir tikėjosi. Tam tikra jo 
sąmonės dalis jau seniai suprato, kas gi yra tos Nuolankiosios Eluri- 
jos seserys. 

Jeigu Rolandas būtų sugebėjęs pakelti rankas, jis būtų užsikim- 
šęs ausis, kad negirdėtų šio klaikaus čiulpsėjimo. Bet rankos neklau- 
sė, todėl jam beliko gulėti, klausytis ir laukti, kada visa tai baigsis. 

Bet seserys vis nebaigė pasisotinti krauju. Kažkuo jos priminė 
kiaules, šlamščiančias paplavas iš lovio. Kartą viena iš jų net riaug- 
telėjo, o kitos pradėjo kikenti (juoką nutraukė sesers Merės riktelėji- 

mas: “Heis!""). Po akimirkos Rolando klausą pasiekė sunki, ilga ai- 
mana, be abejonės, išsiveržusi iš barzdotojo gerklės. Tikriausiai pas- 
kutinis garsas, išsprūdęs iš jo lūpų šiame gyvenime. 

Galų gale jos pasisotino, čiulpsėjimas nutilo, vėl sučirpė “dakta- 
rai". Pasigirdo kuždesiai, juokeliai. Sušvito žvakės. Dabar Rolandas 
gulėjo pasukęs galvą į kitą pusę. Nenorėjo, kad suprastų jį mačiusį 
seserų užsiėmimą. O dar viena priežastis: jis nenorėjo žiūrėti į sese- 
ris ir jų auką. To, ką jau išvydo ir išgirdo, užteko su kaupu. 

Bet kuždesiai ir juokeliai priartėjo. Rolandas užsimerkė, galvoda- 
mas apie medalioną, gulintį ant jo krūtinės. Nežinau, kas saugo - 
auksas ar Dievas, bet medalionas neprileidžia jų prie manęs, 
sakė jam Džonas Normanas. Šie žodžiai teikė drąsos, tačiau artėjan- 
čių Nuolankiųjų seserų džiugus juokas, pasikuždėjimai jų keista kalba 
griovė pasitikėjimą stebuklinga medaliono galia. 

O kai seserys apstojo Rolandą ratu, jis užuodė nuo jų sklindantį 
aštriai nemalonų gendančios mėsos dvoką. O koks galėjo nuo jų 
sklisti kitoks kvapas? 

- Tikras gražuoliukas, - svajingai sukuždėjo sesuo Merė. 

- Bet koks atstumiantis jo medalionas, - pastebėjo sesuo Tamra. 

- Mes jį nuplėšim! - pareiškė sesuo Luiza. 

- O paskui jį užbučiuosim! - pridūrė sesuo Kokuina. 

- Užbučiuosim negyvai! - sušuko sesuo Mikelė su tokiu susiža- 
vėjimu, kad visos ėmė juoktis. 

Rolandas pajuto, kad ne visas jo kūnas paralyžiuotas. Seserų bal- 
sai pažadino iš snaudulio vieną jo dalį, kuri dabar stovėjo stačia kaip 
mietas. Ranka paniro po ligoninės palaidine, apčiuopė pnitvinkusį penį, 
apglėbė jį, paglostė. Rolandas apmirė iš baimės, vaidindamas mie- 
gantį, ir tą pat akimirksnį iš jo trykštelėjo šilta sperma. Minutėlę ran- 
ka liko ankstesnėje vietoje, nykštys švelniais judesiais glostė penį. 
Paskui plaštaka nuslinko ant pilvo, susirado šiltą balutę. 

Seserys kikeno. 

Varpeliai tilindžiavo. 

Rolandas atsargiai pramerkė vieną akį ir išvydo prie jo palinku- 
sias besivaipančias senes, apšviestas virpčiojančios žvakių šviesos: 
ašarojančios akys, pageltę skruostai, iš po apatinės lūpos styrantys 
dantys. Seserims Mikelei ir Luizai radosi mažos barzdikės: ant 
smakro sukrešėjo barzdotojo vyro kraujas. 

Merė, suskliaudusi delną geldele, kaišiojo jį seserims po nosimi. 
Tos kažką iš jos delno lyžčiojo. 

Rolandas užsimerkė, laukdamas, kada gi pagaliau jos pasišalins. 
Ir galų gale jos pasišalino. 

Dabar niekaip nebeužmigsiu, pagalvojo jis, o po penkių minu- 
čių jau kietai miegojo. 


PENKTAS SKYRIUS 


Sesuo Merė. Raštelis. Ralfas. 
Normano likimas. Vėl sesuo Merė 


Nubudo Rolandas jau įdienojus. Vėjas plaikstė akinamai balto 
šilko lubas. Daktarai-vabalai taikiai čirpė. Šalimais, atmetęs galvą 
taip, kad neskustas skruostas lietė petį, miegojo Normanas. 

Rolandas ir Džonas Normanas liko vieninteliai pacientai. Hama- 
kas, kuriame vakar gulėjo barzdotas vyras, dingo. Ir lova po juo bu- 
vo tuščia, uždengta sniego baltumo drobule, galugalvyje pūpsojo tokio 
pat baltumo pagalvė. 

Rolandas prisiminė žvakes, jų šviesą, susiliejančią į koloną, sese- 
ris, palinkusias prie barzdočiaus. Jų juoką. Ir varpelių skimbčiojimą. 

Tarsi išgirdusi jo mintis, prie Rolando priėjo sesuo Merė. Jai įpė- 
džiui, nešina padėklu, sekė sesuo Luiza. Luiza akivaizdžiai nervinosi. 
Merė atrodė paniurusi. Jautėsi, kad nuotaika jos prasta. 

Nejau galima niršti po tokios sočios puotos, mintyse paprie- 
kaištavo jai Rolandas. Prasti reikalai, sesule. 

Prisiartinusi prie hamako, sesuo Merė įrėmė žvilgsnį į Šaulį. 

- Turiu tau padėkoti, - be jokiės įžangos prašneko ji. 

- Argi man reikia tavo dėkingumo? - be galo nuvargusio žmo- 
gaus balsu išstenėjo Rolandas. 

Merė praleido jo pašaipą pro ausis. 

- Tavo dėka savo vietos nenorėjusi žinoti įžūlėlė ryžosi atviram 
maištui. Jos motina buvo lygiai tokia pat, todėl ir pasimirė, kai tik 
Džena sugrįžo. Pakelk ranką, nedėkingasis. 

- Negaliu. Nė piršto neįstengiu pajudinti. 

- Ką tikiesi apgauti, balandėli? Aš tai jau žinau, ką tu gali, o ko - 
ne. O dabar kelk ranką. 

Rolandas pakėlė dešinę ranką, visa savo povyza rodydamas, 
kiek jėgų jam kainuoja šis paprastutis kūno judesys. O mintyse su- 
metė, kad jam jau užtenka jėgų išsiropšti iš hamako... bet kas toliau? 
Ilgai kelionei jų pristigs, netgi išvengus eilinės "vaistų" dozės. O už 

Merės nugaros sesuo Luiza jau kėlė dangtelį nuo sriubos dubenėlio. 
Rolandui užteko mestelėti į sklidiną dubenėlį vienintelį žvilgsnį, kad jo 
pilvas pradėtų gurgti. 

Vyriausioji sesuo šį garsą išgirdo ir nusišypsojo. 

- Stipriam vyrui apetitas atsiranda netgi vartantis pataluose. Aiš- 
ku, jeigu jis vartosi gana ilgai. Ką galvoji apie tai Džeisonai, Džono 
broli? 

- Mano vardas Džeimsas. Tu gerai tai žinai, sese. 

- Žinau? - ji ėmė tulžingai juoktis. - O jeigu aš išpersiu rimbu tavo 
gražuolę, išpersiu taip, kad jos nugara pavirs kruvinais mėsgaliais, ar- 
gi neišgirsiu iš jos kito vardo? Nejau per jūsų intymų pokalbį neprisi- 
pažinai jai, kaip tave vadina? 

- Tik paliesk ją nors pirštu - ir aš tave užmušiu. 

Vėl juokas. Sesers Merės veidas sumirguliavo. Burna pavirto 
dantingais nasrais. 

- Mirtis laukia veikiau tavęs, o ne mūsų. 

- Sese, jeigu judvi su Džena negalite viena kitos pakęsti, kodėl 
neatleidi jos nuo įžadų ir nepasiunti kur akys veda? 

- Nė viena iš mūsų negali būti atleista nuo įžadų ir pasitraukti. 
Jos motina pabandė, bet greitai sugrįžo - jau merdėdama, su sergan- 
čia dukra ant rankų. Ką gi, mes Dženą išgydėme, jau po to, kai jos 
motina pavirto į dulkes, kurias vėjas išnešiojo po Pakraščio pasaulį, - 
ir štai kaip ji mums atsidėkojo! Be to, ji nešioja juoduosius varpelius, 
mūsų ordino simbolį. Arba mūsų ka-tetą. O dabar valgyk... tavo 
pilvas reikalauja, kad jį pripildytum. 

Sesuo Luiza ištiesė jam dubenėlį, bet jos žvilgsnis vis kliuvo už 
medaliono, kurio kontūrai matėsi pro palaidinės audinį. Nepatinka 
jis tau, ar ne, pamanė Rolandas ir prisiminė kitą Luizą, nutviekstą 
žvakių šviesos, su barzdočiaus kraujo dėme ant smakro, laižančią jo 
spermą iš sesers Merės delno. 

Ir nusigręžė. 

- Nieko nenoriu. 

- Betgi tu alkanas, - užprotestavo Luiza. - Jeigu nepasistiprinsi, 
Džeimsai, iš kur rasis jėgos? 

- Atsiųskite čia Dženą. Suvalgysiu viską, ką ji atneš. 

Sesuo Merė pasidarė niūresnė už debesį. 

- Daugiau jos nepamatysi. Išleidau ją iš Apmąstymų namų, kai 
pasižadėjo medituoti du kartus ilgiau ir daugiau nesirodyti ligoninėje. 
Tad valgyk, Džeimsai, ar kaip ten tave vadina. Arba suvalgysi sriubą, 

arba mes brūkštelsime peiliu ir tai, kas yra sriuboje, įlašinsime tiesiai 
tau į kraują. Mums nesvarbu, ar ne, Luiza? 

- Nesvarbu, - linktelėjo toji. Ji vis tebetiesė Rolandui dubenėlį. 
Nuo jo kilo garas. Kvepėjo riebiu vištienos sultiniu. 
dumo dantis. - Daktarai kraujo nemėgsta. Jis juos erzina. 

Rolandas puikiai suvokė, kad kraujas erzina visai ne daktarus. 
Bet suprato ir tai, kad neturi iš ko rinktis. Paėmė iš Luizos dubenėlį, 
lėtai viską suvalgė. Ir daug ką būtų atidavęs už galimybę nuo sesers 
Merės veido nubraukti savimi patenkintą šypsenėlę. 

- Gerai, - linktelėjo ji, kai Rolandas grąžino tuščią indą, o Merė 
įsitikino, kad jame nebeliko nė lašo. Ligonio ranka bejėgiškai nukrito 
ant hamako, pernelyg sunki, kad pajėgtų dar kartą ją pakelti. Rolan- 
das pajuto, kad vėlei grimzta į miegą. 

Sesuo Merė pasilenkė virš jo, tunikos kraštelis palietė Šaulio pe- 
tį. Į Rolandą plūstelėjo dvėselienos dvoko banga. Jis vos nesusivėmė. 

- Kai atgausi jėgas, nusiimk šį auksinį daikčiuką... ir išmesk į pi- 
suarą palovėje. Ten jo vieta. Vien į jį pažvelgus man pradeda skau- 
dėti galvą ir sutrinka kvėpavimas. 

- Jei medalionas tau taip nepatinka, nuimk jį pati, - sukaupęs 
paskutines jėgas, atsakė Rolandas. - Kaip galėčiau tau sutrukdyti, 
kale? 

Sesuo Merė vėl piktai išsišiepė. Rolandas pamanė, kad Vyriau- 
sioji skeltų jam antausį, jeigu nesibaimintų priartinti rankos prie me- 
daliono. Matyt, liesti jį aukščiau juostos sesuo nesiryžo. 

- Manau, turėtum rimtai apsvarstyti mano pasiūlymą. Aš vis dar 
galiu išperti Dženą. Ji nešioja juoduosius varpelius, bet aš - Vyriau- 
sioji sesuo. Todėl ir pagalvok. 

Ji pasišalino. Luiza nusekė įkandin, metusi į Rolandą paskutinį 
žvilgsnį, kuriame sumišo baimė ir geidulys. 

Privalau iš čia ištrūkti, pagalvojo Rolandas. Privalau. 

Tačiau užuot šitaip pasielgęs, paniro į kažin kokią, nuo miego 
besiskiriančią, būseną. Galbūt kurį laiką ir snaudė, o kai kada sapna- 
vo atmerktomis akimis. Sykį kažkieno pirštai paglostė jam ranką, 
kažkas lūpomis palietė jo ausį ir sukuždėjo: “Žvilgtelėk po pagalve, 
Rolandai... tik niekas neturi žinoti, kad buvau pas tave atėjusi". 

Praslinko dar šiek tiek laiko, ir Rolandas, atmerkęs akis, tikėjosi 
virš savęs pamatyti mielą sesers Dženos veidelį. Ir juodų plaukų 
krioklį, krentantį iš po gobtuvo. Tačiau neišvydo nieko. Tik ryškų šil- 
kinio audinio ant lubų baltumą. Rolandas spėjo, kad jau vidurdienis. 


255 


Vadinasi, praėjo mažiausiai trys valandos nuo to laiko, kai jis suvalgė 
antrąjį dubenėlį sriubos. 

Šalimais, negarsiai šnirpščiodamas, vis dar miegojo Džonas Nor- 
manas. 

Rolandas pamėgino kilstelėti ranką ir pakišti ją po pagalve. Bet 
ranka judėti nepageidavo. Jam pavyko pajudinti tik pirštų galiukus. 
Kantriai laukė, stengdamasis išlikti ramus. Ne itin pavyko. Galvoje 
sukosi Džono Normano žodžiai, kad neseniai ligoninėje gulėjo dvide- 
šimt žmonių. Jie vienas paskui kitą prapuolė, kol likome tik aš ir 
Jis. O dabar atsiradai tu. 

Mergina nebuvo atėjusi. Jo galvoje suskambo švelnus Aleno, 
vieno iš senų jo bičiulių, kuris jau kadai kadės mirė, balsas. Ji nebūtų 
pasiryžusi, kitos seserys seka ją išvertusios akis. Visa tai tau 
prisisapnavo. 

Bet Rolandas vylėsi, kad jo draugas klysta. 

Praėjo dar šiek tiek laiko. Iš to, kaip pasikeitė lubų audinio ryš- 
kumas, Rolandas nusprendė, kad ne mažiau nei valanda, todėl paban- 
dė antrąsyk. Šįsyk jam pavyko pakišti ranką po pagalve. Po minkšta, 
puria, prilaikančia ne tiek galvą, kiek kaklą. Iš pradžių nerado nieko, 
bet jo pirštai naršė vis giliau, kol užčiuopė kaži kokias plonas lazde- 
les. 

Jis kiek palaukė, kaupdamas jėgas (kiekvienas judesys reikalavo 
neįtikėtinų pastangų), truktelėjo lazdeles į save. Pasirodė, kad jos 
perrištos kaspinu. 

Rolandas apsidairė, norėdamas įsitikinti, ar ligoninėje nėra sese- 
rų, ar Džonas Normanas miega, tik tada ištraukė radinį iš po pagal- 
vės. Šešios sudžiovintos gėlės šviesiai žaliais koteliais ir rudomis gal- 
vutėmis, kurios aitriai kvepėjo perskrudintais džiūvėsiais. Šis kvapas 
Rolandui priminė tolimą vaikystę: rytines ekspedicijas į Didžiųjų rūmų 
virtuvę, kurių iniciatoriumi paprastai būdavo Ketbertas. Iš po plataus 
balto kaspino, kuriuo buvo surišti koteliai, kyšojo kraštelis sulanksty- 
tos medžiagos. Be abejo, šilkas, nieko kito šioje prakeiktoje vietoje 
nebuvo. 

Rolandas sunkiai alsavo, kaktą išmušė prakaito lašai. Tačiau jis 
vis dar buvo vienas. Ištraukė medžiagą, išlankstė. Perskaitė anglimi 
rašytą laišką: 


KRAMTYK ŽOLĘ. KAS VALANDĄ PO KĄSNELĮ. DAUGIAU 
NEVALIA - PRADĖS TAMPYTI MĖŠLUNGIS ARBA MIRSI. RY- 
TOJ NAKTĮ. ANKSČIAU NEPAVYKS. BŪK ATSARGUS! 

Jokių paaiškinimų, bet, antra vertus, jų nė nereikėjo. Rolandas ir 
pats suprato: pasilikti čia - neišvengiama mirtis. Senės siekė tik vieno 
- nuplėšti medalioną, o jis neabejojo, kad sesuo Merė sugalvos, kaip 
tai padaryti. 

Rolandas atsikando sudžiovintos gėlės, bet jos skonis niekuo ne- 
priminė tų džiūvėsių, kurių jis su Ketbertu kaulydavo virtuvėje. Bur- 
noje pajuto aitrumą, o pilve - karštį. Po minutės širdis ėmė plakti du- 
syk tankiau. Raumenys atgijo, sukeldami nemalonius pojūčius: ėmė 
virpėti, paskui įsitempė, susisuko į žiužį. Priepuolis netrukus praėjo, 
širdies ritmas atsistatė Normanui dar nenubudus, bet Rolandas su- 
prato, ką reiškė Dženos perspėjimas: jinai davė jam labai stiprių 
vaistų. 

Rolandas grąžino puokštę po pagalve, nubraukė nuo apkloto du 
tris smulkius nuo gėlių nubirusius žiedlapėlius. Po to nykščiu ėmė 
trinti baltame šilke anglimi parašytus žodžius, kol šie pavirto pilkomis 
dėmėmis. Baigęs darbą, po pagalve pakišo ir šilko gabalėlį. 

Kai Normanas nubudo, su Šauliu pasikalbėjo apie gimtąjį vaikino 
miestą Dileiną, kuris sykiais buvo pavadinamas Drakono Irštva. Vai- 
kinas paprašė, kad jo ir brolio medalionus Rolandas perduotų tėvams 
ir papasakotų, kas nutiko Džonui ir Džeimsui, Džeso sūnums. Aišku, 
jeigu Šauliui pavyks pasprukti iš Elurijos. 

- Apie viską papasakosi pats, - paprieštaravo Rolandas. 

- Ne, - Normanas pabandė kilstelėti ranką, matyt, norėdamas 
pasikasyti nosį, bet jam nepavyko. Ranka pakilo šešetą colių, o pas- 
kui it pliauska nukrito ant paklodės. - Manau, tikrai ne. Gaila, kad su- 
sitikome tokiomis aplinkybėmis. Tu man patinki. 

- O tu - man, Džonai Normanai. Jau gerai vien tai, kad susitiko- 
me. 

- Žinoma, bet galėjome apsieiti be tų damų. 

Netrukus jis vėl užmigo. Ir Rolandui daugiau neteko pasikalbėti 
su juo... nors jo balsą dar išgirdo. Taip. Rolandas gulėjo hamake virš 
lovos ir apsimetė miegąs, kai Džonas Normanas su priešmirtiniu rik- 
telėjimu lūpose pasitraukė į nebūtį. 

Sesuo Mikelė atnešė dubenėlį vakarykštės sriubos tuomet, kai 
Rolandas peikėjosi, eilinį sykį sukramtęs dar vieną Dženos žolelę. Se- 
suo Mikelė susirūpinusi nužvelgė įraudusį Rolando veidą, bet Šaulys 
ją įtikino, kad nekarščiuoja. Gi pati neprisivertė paliesti Rolando kak- 
tos ir nustatyti temperatūros: ją atbaidė medalionas. 

Kartu su sriuba sesuo Mikelė atnešė 1r gabalėlį mėsa įdaryto py- 

rago. Mėsa buvo kieta, tešla - prėska, tačiau Rolandas viską godžiai 
sušlamštė. Mikelė stebėjo jį sukryžiavusi rankas ant krūtinės ir, kart- 
kartėm palinkčiodama galva, patenkinta šypsojosi. Kai Rolandas bai- 
gė valgyti sriubą, ji atsargiai paėmė dubenėlį, stengdamasi neprisi- 
liesti jo pirštų. 

- Tu sveiksti. Netrukus keliausi toliau, Džimi, o mes išsaugosime 
tavo viešėjimo pas mus atminimą. 

- Nejaugi? - paklausė Rolandas. 

Mikelė probėgšmais į jį žvilgtelėjo, apsilaižė lūpas, sukikeno ir nu- 
ėjo. O Rolandas užmerkęs akis gulėjo ir jautė, kaip jį vėl apima letar- 
gas. Jos vertinantis žvilgsnis... aplaižantis lūpas liežuvis. Lygiai taip 
moterys turguje apžiūrinėdavo nupeštą vištą arba gabalą mėsos 
svarstydamos, ką iš jų galima paruošti pietums. 

Kūną baisingai traukė miegoti, bet Rolandui pavyko prabūdrauti 
dar valandą. Tuomet jis įsikišo burnon dar vieną porciją žolės. Tik- 
riausiai judesius kaustanti medžiaga sriuboje nebūtų leidusi jam iš po 
pagalvės išsitraukti visos puokštės, tačiau Rolandas buvo apdairiai 
pasiruošęs vieną stiebelį iš anksto. Rytoj naktį, parašė Džena. Jeigu 
ji galvoje turėjo pabėgimą - ši idėja atrodė absurdiška. Dabartinė bū- 
sena neleido jam net atsistoti, ką jau kalbėti apie ėjimą ar bėgimą. 

Rolandas krimstelėjo žolės. Energija galingu srautu plūstelėjo į jo 
organizmą, raumenys įsitempė, širdis ėmė plakti tankiau, bet šliuzai 
tuoj pat užsidarė: judesius kaustanti medžiaga pasirodė stipresnė. 
Tad Rolandui beliko tikėtis... ir miegoti. 

Nubudo jis gilią naktį ir pajuto, kad gali judinti ir rankas, ir kojas. 
Iš po pagalvės ištraukė vieną gėlę, atsargiai atsikando dalį galvutės. 
Džena atsiuntė jų pustuzinį. Dvi galveles jis jau buvo suvalgęs. 

Šaulys pakišo stiebelį po pagalve ir išsyk ėmė drebėti kaip šuva 
po šaltu lietumi. Aš suvalgiau per daug, pamanė. Kad tik neprasi- 
dėtų konvulsijos... 

Širdis plakė dar tankiau. O tuo metu toliajame ligoninės praėjimo 
gale nušvito žvakės. Netrukus jis išgirdo tunikų šlamesį, šlepečių če- 
žėjimą. 

Dievai, na kodėl dabar? Jos pastebės, kad drebu, viską su- 
pras... 

Nuolankiosios seserys vis artėjo. Šįkart jos nesijuokė, nesikuždė- 
jo. Ir kai buvo jau visai netoli, Rolandas suprato, kad jos atėjo ne vie- 
nos: atsivedė kažkokią būtybę, kuri nuolat šniurkščiojo nosimi. 

Šaulys nedrįso atsimerkti. Širdis daužėsi kaip būgnas, per rankas 
ir kojas perbėgo drebulys. Vieno žvilgsnio būtų užtekę, kad jos viską 
suprastų. Jos privalėjo to nepastebėti... 

Tačiau Nuolankiosios seserys žiūrėjo ne į jį. Kol kas jis jų nedo- 
mino. 

- Nuplėšk nuo jo tą daikčiuką, - prabilo sesuo Merė tokia darky- 
ta kalba, kad Rolandas vos ją suprato. - O paskui nuo kito. Greičiau, 
Ralfai. 

- O tu turi viskio? - paklausė šniurkščiotojas. - O tabokėlės? 

- Taip. Gausi ir viskio, ir tabokos, bet tik nuplėšęs tas geležėles! 
- nekantraudama tarė jam Merė. Tačiau jos balse Rolandas išgirdo 
ir baimę... 

Šaulys atsargiai pasuko galvą, trupučiuką pramerkė akis. 

Penkios iš šešių Nuolankiųjų Elurijos seserų stovėjo prie lovos, 
kurioje miegojo Džonas Normanas. Žvakės apšvietė ir miegantį jau- 
nuolį, ir jų veidus. Reginys buvo ne silpnų nervų žmogui. Ne senės, 
baltu šilku pridengti lavonai. 

Sesuo Merė rankoje laikė vieną iš Rolando revolverių. Neapy- 
kanta plūstelėjo į Rolando širdį. Jis prisiekė sau atkeršyti jai už tokį 
įžūlumą. 

O nepažįstamasis, kurį atsivedė seserys, palyginti su jomis, atro- 
dė kur kas žmogiškesnis. Tai buvo vienas iš žaliaodžių. Rolandas 
Ralfą beregint atpažino. Argi jis galėjo pamiršti apšnerkštą katiliuką! 

Ralfas apėjo Normano lovą, atsidūrė tarp Rolando ir seserų, 
trumpą minutėlę uždengdamas jas nuo Šaulio, po to nudūlino toliau, 
prie jaunuolio galvos. 

Normano medalionas gulėjo ant palaidinės, matyt, jaunuolis jį iš- 
traukė paviršiun. Tikėjosi, kad taip gulintis medalionas saugos jį pa- 
tikimiau. Ralfas sugriebė medalioną. Senės sustingo, vos tik žaliaodis 
įtempė grandinėlę... bet tuoj pat paguldė medalioną į vietą. Senių 
veidai ištįso iš nusivylimo. 

- Man jo nereikia! - gergždžiančiu balsu tarė Ralfas. - Noriu vis- 
kio! Noriu tabokėlės! 

- Gausi, - nuramino jį sesuo Merė. - Užteks ir tau, ir visam tavo 
klanui. Visiems užteks. Bet iš pradžių turi nuplėšti nuo jo šį šlamštą! 
Nuo abiejų nuplėšti! Supranti? Nevesk mūsų iš kantrybės! 

- O kas bus, jeigu išvesiu? - Ralfas nusikvatojo, ir jo krūtinė su- 
gurgė, sukliuksėjo - kaip žmogaus, mirštančio nuo gerklės ir plaučių 
vėžio. Bet Rolandas nusprendė, kad jo juokas kur kas malonesnis nei 

seserų krizenimas. - Gal tu, sese Mere, išgersi mano kraują? Nuo 
mano kraujo krisi negyva ir pradėsi spindėti tamsoje. 

Merė pakėlė revolverį ir nusitaikė į Ralfą. 

- Nuplėšk tą šlamštą. Antraip mirsi vietoje. 

- Arba mirsiu po to, kai įvykdysiu tavo prašymą. 

Sesuo Merė nieko neatsakė. O likusios seserys neatplėšė nuo 
Ralfo savo juodų akių. 

Ralfas nulenkė galvą, lyg ir susimąstė. Rolandas neabejojo, kad 
gebėjimo mąstyti jo bičiulis Katiliukas nebuvo praradęs. Senės tuo 
gal ir netikėjo, bet Ralfas mokėjo judinti smegenis, antraip nebūtų 
taip ilgai pragyvenęs. Tiesiog eidamas pas seseris, nesitikėjo Merės 
rankoje išvysti į jį nukreiptą Rolando revolverį. 

- Be reikalo Žudikas atidavė tau šiuos ginklus, - sumurmėjo mu- 
tantas. - Atidavė ir man nepranešė. Tu kyštelėjai jam viskio? Kyšte- 
lėjai tabokėlės? 

- Ne tavo reikalas, - atkirto Merė. - Arba tu nedelsdamas nuplė- 
ši gabaliuką aukso nuo šio žmogaus krūtinės, arba aš peršausiu tau 
galvą. 

- Gerai, - atsakė Ralfas. - Tebus tavo valia. 

Jis vėl ištiesė ranką ir apčiuopė medalioną. Ištiesė lėtai, o štai 
paskui viskas vyko labai staigiai. Viena ranka timptelėjo grandinėlę, 
nutraukė ją, sviedė medalioną į tamsą. O kitos rankos nagais įsikirto 
į Džono Normano kaklą, perplėšdamas arterijas. 

Kraujas trykštelėjo kaip fontano srovė, žvakių šviesoje jis vei- 
kiau atrodė ne raudonas, bet juodas. Moterys sušuko, bet ne iš bai- 
mės. Iš džiaugsmo. Žaliaodį akimoju pamiršo; Rolandą pamiršo; se- 
nės pamiršo viską, išskyrus kraują, srūvantį iš Džono Normano kak- 
lo. 

Jos metė žvakes. Merė paleido iš rankos revolverį. Šaulys dar 
spėjo pamatyti, kaip Ralfas nėrė į tamsą (tikriausiai suprato, kad da- 
bar reikia galvoti ne apie viskį ir tabokėlę, bet kaip išnešti sveiką kai- 
lį), o seserys pripuolė prie vaikino. 

Rolandas tysojo tamsoje dusliai besidaužančia širdimi, klausyda- 
masis, kaip tos harpijos siurbia Džono kraują. Atrodė, šis siaubas nie- 
kada nesibaigs, bet pagaliau jos išsiurbė viską iki paskutinio lašelio. 
Užžiebė žvakes ir, pusbalsiu besišnekučiuodamos, nutolo. 

Ir kai seserų vaistai nuslopino Dženos žolelių poveikį, Rolandas 
pajuto joms kone dėkingumą... bet pirmąsyk susapnavo košmarą. 

Sapne jis regėjo išpampusį kūną, gulintį lovyje su vandeniu, ir 

galvojo apie eilutę, perskaitytą knygoje, kurioje buvo registruojami 
TEISĖS PAŽEIDIMAI ir BAUSMĖS. Žaliuosius žmones išgujo 
lauk. Galbūt anuos žaliuosius žmones ir išgujo, bet atėjo kita pader- 
mė, kur kas blogesnė nei žaliaodžiai. Nuolankiosios Elurijos seserys 
- taip jos vadino save. O po metų jos gali tapti Tedžuso, Kambero ar- 
ba bet kurio kito Vakarų platybių miestelio Nuolankiosiomis seseri- 
mis. Jos atėjo su savo varpeliais ir vabalais... Iš kur? Kas žino? 
Nors ar svarbu šitai žinoti? 

Lovį uždengė šešėlis. Rolandas pabandė pasisukti, bet neįstengė. 
Pavirto statula. Po to žalia ranka sugriebė ji už peties ir atgręžė. Ral- 
fas. Šiek tiek į šoną pakreiptas katiliukas. Ant kaklo - Džono Nor- 
mano medalionas, raudonas nuo kraujo. 

- Bum! - riktelėjo Ralfas, ir jo lūpas iškreipė bedantė šypsena. Jis 
pakėlė didelį revolverį sandalmedžio rankena. Atlaužė gaiduką... 

...Ar Rolandas nubudo virpėdamas visu kūnu, išmuštas šalto pra- 
kaito. Pasuko galvą kairėn. Tuščia, tvarkingai paklota lova. Sniego 
baltumo pagalvė. Ir jokių Džono Normano buvimo žymių. Ši lova ga- 
lėjo būti tuščia ne vieną dieną, mėnesį, metus. 

Jis - vienintelis likęs gyvas Nuolankiųjų Elurijos seserų pacientas. 
Seserų, garsėjančių užuojauta kenčiantiesiems. Paskutinis žmogus 
šioje kraupioje ligoninėje, paskutinis, kurio gyslomis dar tekėjo šiltas 
kraujas. 

Gulėdamas hamake, Rolandas suspaudė kumštyje auksinį meda- 
lioną ir ilgai spitrijo į praėjimą tarp tuščių lovų. Tada iš po pagalvės 
išsitraukė sudžiovintą gėlę ir nukando dalį galvutės. 

Kai po ketvirčio valandos prie lovos prisiartino sesuo Merė, Šau- 
lys paėmė dubenėlį, vaidindamas labai nusilpusį, nors silpnumo nebe- 
jautė. Vietoj sriubos jam atnešė košės... bet svarbiausias jos kompo- 
nentas buvo tas pats. 

- Kaip puikiai šiandien atrodai, - nepamiršo pabrėžti Vyriausioji 
sesuo. Ji ir pati neprastai atrodė, netgi jos veidas mirguliavimu neiš- 
davė joje slypinčio senovinio vampyro pavidalo. Naktį ji gerokai pa- 
puotavo, pasisotino krauju. Ši mintis Rolandui susuko vidurius. - Ne- 
ilgai trukus galėsi atsistoti ant kojų. 

- Ką čia tauški, - sumurmėjo Rolandas. - Pastatyk mane ant kojų, 
ir po to tau teks mane kelti nuo grindų. Visą laiką svarstau, ką gi tu 
dedi į valgį? 

Merė geraširdiškai nusijuokė. 

- Ak jau tie vyrai! Savo silpnumo priežasčių jie visada ieško mo- 

terų klastoje! Ir kaipgi jūs mūsų bijotės! Taip, taip, apsimetate drą- 
suoliais, o drebat kaip epušės. 

- Kur mano brolis? Naktį sapnavau, kad prie jo lovos buvo kaž- 
kas priėjęs, o dabar regiu ją tuščią. 

Merės šypsena prigeso. Akys susiaurėjo. 

- Jis pradėjo karščiuoti. Mes jį nunešėme į Apmąstymų namus, 
kad neplistų infekcija. 

Jeigu kur nors jį ir nunešėte, tai tiktai į kapą, pagalvojo Ro- 
landas. Galbūt jūsų kalba jis vadinamas Apmąstymų namais, bet 
iš tikrųjų tai kapas. 

- Žinau, kad jis - joksai tavo brolis, - pasakė Merė, stebėdama, 
kaip Rolandas valgo košę. Jis jautė, kaip į valgį įmaišyti vaistai vėl at- 
ima paskutines galias. - Nors ant jūsų krūtinių kabo vienodi simboliai, 
aš žinau, kad jūs - ne giminaičiai. Kodėl sumelavai? Juk tai nuodė- 
mė. 

- Iš kur tai ištraukei? - paklausė Rolandas. Jam buvo smalsu, ar 
ji užsimins apie revolverius. 

- Vyriausioji sesuo žino tai, kas neprieinama kitoms. Kodėl tau 
neprisipažinti melavus, Džimi? Sako, atgaila - sielos balzamas. 

- Atsiųsk man Dženą, kad maloniais pašnekesiais galėčiau su- 
trumpinti nuobodų laiką, tada, kas žino, gal ir patenkinsiu tavo smal- 
sumą. 

Šypsenos Merės veide neliko nė pėdsako. 

- Kodėl užsimanei su ja paplepėti? 

- Ji - sąžininga. Ne taip, kaip kitos. 

Merė išsišiepė, parodydama didelius dantis. 

- Tu jos daugiau nebepamatysi, gražuoliuk. Tu sugildei jos sielą, 
sugildei, todėl ir užkirtau kelią tokiai netvarkai. 

Vyriausioji apsisuko eiti. Rolandas ištiesė jai tuščią dubenėlį, 
kiekvienu savo judesiu stengdamasis parodyti, kad yra labai nusilpęs. 

- O dubenėlį paliksi? 

- Užsivožk jį ant galvos vietoj naktinės kepuraitės, - atrėžė Me- 
rė. - Arba susikišk į užpakalį. Tu dar prabilsi, gražuoliuk. Prakalbėsi 
taip, kad neįstengsi užsičiaupti! 

Ir pasišalino, kilstelėjusi tunikos skverną. Rolandas buvo girdėjęs, 
kad tokios kaip ji negali ištverti saulės šviesos. Paaiškėjo, kad ši Ie- 
gendos dalis neatitinka tikrovės. Užtat kitkas visiškai pasitvirtino: kaži 
kas neaiškaus ir amorfiško judėjo išilgai tuščių lovų eilės, dešiniau nuo 
sesers Merės, tačiau tikras šešėlis nuo jos nekrito. 

ŠEŠTAS SKYRIUS 


Džena. Sesuo Kokuina. Tamra, Mikelė, Luiza. 
Suva su kryžiumi ant krūtinės. Dženos dingimas 


Toji diena tapo viena ilgiausių Rolando gyvenime. Jis snūduriavo, 
bet nė karto nenugrimzdo į gilų miegą: žolelės veikė, ir vis tvirtėjo įsi- 
tikinimas, kad Dženos padedamas sugebės iš čia ištrūkti. Ir dar tikė- 
josi, kad Džena padės jam atgauti revolverius. 

Laiką trumpino prisimindamas senus gerus laikus. Gileadą, savo 
draugus, mįslių turnyrą, kurio vos nelaimėjo Plačiosios Žemės mugė- 
je. Žąsį vis dėlto laimėjo kitas, bet ir jis turėjo galimybę nugalėti. Gal- 
vojo apie tėvą ir motiną, apie Abelį Vanėjų, kuris prašlubavo per gy- 
venimą sėdamas gėrį, ir apie šlubį Eldredą Džoną, kuris buvo įsikū- 
nijęs blogis... kol Rolando kulka išmušė jį iš balno. 

Tr, kaip visada, jis galvojo apie Siuzeną. 

Jeigu myli mane, mylėk, pasakė ji... ir jis ją mylėjo. 

Kaip jis ją mylėjo! 

Laikas slinko; kas valandą Rolandas pakramtydavo sudžiovintų 
gėlių. Raumenų dabar jau nebetraukdavo mėšlungis, o širdis nesidau- 
žė kaip pašėlusi. Vaistams jau nereikėjo žūtbūtinai kovoti su seserų 
kvaišalais, galvojo Rolandas. Mūšis baigtas: gėlės pasiekė akivaizdžią 
pergalę. 

Balto šilko lubų blizgesys prigeso: saulė artėjo prie horizonto. 
na nusidažė saulėlydžio raudoniu. 

Šįkart pietus jam atnešė sesuo Tamra: sriubos ir gabalėlį mėsa 
įdaryto pyrago. Prie pat jo rankos paguldė leliją. Nusišypsojo. 
Skruosteliai nuraudo. Šiandien visos seserys tiesiog žvilgėte žvilgėjo. 
Kaip pasisotinusios dėlės. 

- Nuo tavo gerbėjos, Džimi, - suvogravo Tamra. - Ji pametė pro- 
tą dėl tavęs. Lelija reiškia: “Nepamiršk mano pažado“. Ką ji tau pa- 
žadėjo, Džimi, Džonio broli? 

- Ateiti ir pasikalbėti su manimi. 

Tamra juokėsi taip nuoširdžiai, kad net ėmė skimbčioti jos gobtu- 
vo varpeliai. Suplojo delnais. 

- Kaip miela! O taip! - vis dar šypsodamasi pažvelgė į Rolandą. 
- Gaila, ji pažadėjo tai, ko neįmanoma įvykdyti. Tu niekuomet, gra- 
žuoliuk, jos nepamatysi, - Tamra paėmė tuščią dubenėlį. - Taip nuta- 

rė Vyriausioji sesuo, - šypsena neapleido jos lūpų. - Kodėl tau nenu- 
siėmus šios šlykščios aukso skardelės? 

- Kol kas nenoriu. 

- Štai tavo brolis nusiėmė... pažiūrėk, - Rolandas pažvelgė, kur 
rodė jos pirštas, ir išvydo aukso kibirkštėlę: medalionas gulėjo tarp 
lovų, tenai, kur jį nusviedė Ralfas. 

- Jis nusprendė, kad visos ligos kyla dėl šios geležėlės, todėl ir 
išmetė ją, - tęsė Tamra. - Tikiuosi, tau užteks proto pasekti jo pavyz- 
džiu. 

- Man toks noras nekyla, - laikėsi savo Rolandas. 

- Tavo reikalas, - sesuo Tamra gūžtelėjo pečiais ir pasišalino. 

Kovodamas su snauduliu, Rolandas sulaukė, kol užges saulėly- 
dis, tuomet vėl atsikando sudžiovintos gėlės kraštelį. Pajuto kaip jė- 
gos, tikros jėgos, plūsteli į jo kūną. Pažvelgė į medalioną, gulintį ant 
grindų, ir mintyse Džonui Normanui pasižadėjo: Rolandas paims me- 
dalioną ir grąžins jį brolių tėvams, jeigu tiktai ka pageidaus, kad jis 
savo kelionėse juos sutiktų. 

Pirmąsyk po ilgo laiko Šaulys užsnūdo ramia širdimi. O nubudo 
jau tamsoje. Veriamai čirpiant daktarams-vabalams. Iš po pagalvės 
išsitraukė gėlelę, atsikando ir tą pat akimirką išgirdo rūstų balsą: “Va- 
dinasi, Vyriausioji sesuo buvo teisi. Tu turi paslapčių". 

Rolandas apmirė. Paskui pasuko galvą balso pusėn ir išvydo se- 
serį Kokuiną, besiropščiančią iš po gretimos lovos. Ten ji palindo, kol 
Šaulys miegojo, idant galėtų jį šnipinėti. 

- Kas tau šitai davė? - paklausė. - Juk tai... 

- Aš. 

Kokuina grįžtelėjo. Pagrindiniu praėjimu artinosi Džena. Jos gal- 
vą dengė gobtuvas su varpeliais, bet jo kraštai krito ne ant tunikos, o 
ant languotų marškinių. Mūvėjo džinsus ir avėjo aulinukais. Rankose 
kažką nešėsi. Tamsa neleido įžiūrėti ką, bet Rolandui pasirodė... 

- Tu, - sesers Kokuinos balsas buvo persisunkęs neapykantos. - 
Kai papasakosiu apie tai Vyriausiajai... 

- Tu niekam nieko nepapasakosi, - nutraukė ją Rolandas. 

Šaulys būtų iššokęs iš hamako akimirksniu, tačiau užkliuvo už jo 
dešiniąja koja, parvirto ant lovos ir sustingo neįprastoje padėtyje: pe- 
čiai ant pagalvės, viena, įstrigusi, koja pakelta į dangų, kita maskatuo- 
ja praėjime tarp lovų. 

Kokuina metėsi prie jo šnypšdama kaip įsiutusi katė. Prašiepusi 
aštrius it peiliai dantis. Atkišusi priekin rankas su ilgais nagais. 

Rolandas pakėlė nuo savo krūtinės auksinį medalioną. Kokuina 
atšlijo, vis dar šnypšdama pasisuko Dženos pusėn. 

- Tuomet atsiskaitysiu su tavimi, nusususi avie! 

Rolandas iš visų jėgų stengėsi išlaisvinti koją, bet jam nepavyko. 
Ji įstrigo tarp virvių; šios susipynė ir veržė kulkšnį tartum užsitraukusi 
kilpa. 

Džena pakėlė rankas, 1r Rolandas pamatė, kad jo spėjimas buvo 
teisingas. Ji atnešė jo revolverius kartu su šovinių diržu ir dėklais. 

- Nušauk ją, Džena! Nušauk! 

Tačiau užuot iššovusi, vis dar tebelaikydama rankose dėklus su 
revolveriais, Džena papurtė galvą - kaip ir anąsyk, jam paprašius nu- 
leisti nuo galvos gobtuvą, idant pamatytų jos plaukus. Veriamai suti- 
lindžiavo juodieji varpeliai. 

Juodieji varpeliai. Jų ka-teto simbolis. Kas... 

Daktarų-vabalų čirpimas ėmė rėžti ausį, jis virto sielą stingdan- 
čiu gausmu. Sesers Kokuinos rankos suakmenėjo nepasiekusios 
Dženos kaklo. O Džena stovėjo kaip uola, žvilgsniu gręždama Kokui- 
ną. 

- Ne, - sukuždėjo Kokuina. - Tu r0 nepadarysi! 

- Jau padariau, - atsakė Džena, ir Rolandas išvydo vabalus. 

Anąsyk nuo barzdoto žmogaus kojų jų nusileido batalionas. Da- 
bar jis išvydo armiją. Jeigu tai būtų ne vabzdžiai, o žmonės, jų skai- 
čius būtų kur kas didesnis nei vyrų, nešiojusių ginklą per visą ilgą ir 
kraujais patvinusią Viduriniojo pasaulio istoriją. 

Vis dėlto ne vabalų kohortos, marširuojančios grindų lentomis, 
įsirėžė į Rolando atmintį, ne jie dar gerus metus laiko sapnuodavosi 
vyrui naktimis. Įsirėžė kitas vaizdas: kaip abipus pagrindinio praėjimo 
sustatytos lovos paeiliui pajuodavo - nelyginant užgesinti žibintai. 

Kokuina suklykė, ėmė kratyti galvą, suskambėjo visi jos varpe- 
liai. Bet skambesys pasigirdo silpnutis, geibus, nė iš tolo nepalygina- 
mas su juodųjų varpelių skambesiu. 

Ir vabalai žingsniavo toliau, užjuodindami vieną lovą po kitos. 

Džena praslydo pro vapančią seserį Kokuiną, numetė revolve- 
rius prie pat Rolando ant grindų, sugriebė hamako virves, veržiančias 
Rolando kulkšnį, praskyrė jas. Šaulys pagaliau išlaisvino koją. 

- Eime, - sukuždėjo jam Džena. - Aš juos sujudinau, tačiau su- 
stabdyti - kur kas sunkiau. 

Sesuo Kokuina klykė jau ne iš siaubo, bet iš skausmo. Vabalai 
pasiekė ją. 

- Nežiūrėk, - Džena padėjo Rolandui atsistoti. Kokia laimė, pa- 

galvojo jis, stovėti ant savo kojų. - Eime. Turime skubėti - ji sukvies 
visas kitas seseris. Tavo batus ir drabužius aš paslėpiau prie kelio, 
kuriuo pabėgsime iš čia. Atnešiau viską, ką galėjau. Kaip jautiesi? 
Turi jėgų? 

- Tik tavo dėka, - Rolandas nežinojo, ar tų jėgų jam užteks i|- 
gam... tačiau dabar šis klausimas nė nereikalavo atsakymo. Jis išvy- 
do, kaip Džena sugriebė dvi: ant lovos nukritusias sudžiovintas gėles, 
ir jiedu nuskubėjo pagrindiniu praėjimu - kuo toliau nuo vabalų ir se- 
sers Kokuinos, jau ne tiek klykiančios, kiek vaitojančios. 

Pakeliui Rolandas apsijuosė šovinių diržu. Jie praėjo tik pro tris 
lovas ir priešais save išvydo palapinės dangą. Tai iš tiesų buvo pala- 
pinė, o ne milžiniška ligoninė. Šilko sienos ir lubos pavirto brezentu, 
tokiu nusidėvėjusiu, kad pro jį prasišvietė pilnėjančio mėnulio diskas. 
Ir lovos buvo visai ne lovos, o tik negrabiai sukalti gultai. 

Rolandas atsigrįžo ir toje vietoje, kur stovėjo sesuo Kokuina, ant 
grindų išvydo vien juodą krutantį gūbrį. Tik tuomet jis prisiminė savo 
pažadą. 

- Pamiršau paimti Džono Normano medalioną! - sušuko Rolan- 
das ir jau buvo bežengiąs atgal, bet Džena jį sustabdė, įkišo ranką į 
savo džinsų kišenę, ištraukė iš jos mėnulio šviesoje blykstelėjusį me- 
dalioną. | 

- Aš paėmiau jį nuo grindų. 

Rolandas nesuprato, kas nudžiugino jį labiau: pats medalionas ar 
jį laikius: Dženos ranka. Tai reiškė, jog ji ne tokia, kaip likusios sese- 
rys. 

Bet ilgai džiaugtis jam neteko. 

- Paimk jį, Rolandai, - iškvėpė Džena. - Aš negaliu jo laikyti, - ir 
Rolandas po medalionu išvydo anglėjančius jos pirštus. 

Paėmė medalioną, pabučiavo kiekvieną nudegimą. 

- Ačiū tau, - Dženos akyse sužvilgo ašaros. - Ačiū, brangusis. 
Taip malonu, kai tave bučiuoja. Dėl to galima iškęsti bet kokį skaus- 
mą. O dabar... 

Rolandas pastebėjo, kur šmėstelėjo jos žvilgsnis, atsigręžė ir iš- 
vydo artėjančias žvakių švieseles: kažkas leidosi kalnų takiuku. O 
truputį aukščiau stūksojo pastatas, kuriame gyveno Nuolankiosios 
Elurijos seserys, - ne vienuolynas, bet apgriuvęs namas, pūpsantis 
ant kalvos gal jau tūkstantį metų. Švietė tiktai trys žvakės, ir Rolandas 
netruko pamatyti iš priešais ateinančias tiktai tris seseris; tarp jų ne- 
buvo Merės. 

Jis pakėlė revolverius. 

- O taip, jis Šaulys! - sušuko Luiza. 

- Oi, kaip išsigandau! - Mikelė. 

- Atrodo, jis rado ne tik savo mylimąją, bet ir ginklus! - Tamra. 

- Savo šliundrą! - Luiza. 

Visos trys piktdžiugiškai nusikvatojo. Jos nebijojo... bent jau jo 
revolverių. 

- Nuleisk juos, - sukuždėjo Džena Rolandui, o grįžtelėjusi pama- 
tė, kad revolveriai jau seniai įkišti į dėklus. 

Tuo metu seserys priėjo visai arti. 

- Tik pažiūrėkite - ji verkia! - Tamra. 

- Ir nusimetė tuniką! - Mikelė. - Matyt, ji verkia, kad sulaužė įža- 
dus! 

- Dėl ko tos ašaros, meilute? - Luiza. 

- Verkiu, nes jis pabučiavo mano nudegintus pirštus, - atsakė 
Džena. - Manęs niekas niekada nėra bučiavęs. Todėl ir pravirkau. 

- O-0-o! 

- Kaip įdomu! 

- Kitą kartą jis įkiš į ją savo daikčiuką! Bus dar įdomiau. 

Džena ramiai išklausė jų pasišaipymus. Ir prabilo tik tuomet, kai 
jos nutilo. 

- Aš išeinu su juo. Traukitės iš kelio. 

Seserys išsprogino akis, paniekos sklidinas juokas perrėžė tylą 
kaip peilis. 

- Ne! - sušnypštė Luiza. - Gal proto netekai? Juk žinai, kas ta- 
vęs laukia! 

- Nežinau lygiai taip pat, kaip ir jūs nežinote, - atsakė Džena. - 
Be to, man tas pats, - ji pasisuko į seseris šonu, mostelėjo ranka ka- 
ro lauko ligoninės palapinės pusėn. Mėnulio šviesoje ant žalio palapi- 
nės stogo brezento juodavo apiblukęs raudonas kryžius. Rolandui be- 
liko tik spėlioti, kiek miestų seserys aplankė su šia palapine - tokia 
maža ir nepatrauklia iš išorės ir tokia erdvia ir prabangia iš vidaus. 
Kiek miestų ir per kiek amžių? 

Tik dabar iš palapinės ėmė lįsti be galo ilgas juodas liežuvis. 
Daktarai-vabalai jau nečirpė. Jų tyla kėlė siaubą. 

- Šalin iš kelio, o jei ne - užsiundysiu juos ant jūsų, - įspėjo Dže- 
na. 

- Tu neišdrįs1! - suspigo Mikelė. 

- Esi tikra? Jie jau sušveitė vakarienei seserį Kokuiną. 

Seserys aiktelėjo. Jos nedrįso net įsivaizduoti, kad tai įmanoma. 

- Tuomet tu prakeikta, - sušnabždėjo sesuo Tamra. 

- Ar tau kalbėti apie prakeikimą? Šalin iš kelio! 

Jos prasiskyrė. Rolandui einant pro jas, seserys atšlijo. Dar la- 
biau jos atšlijo praeinant Dženai. 

- Prakeikta? - paklausė Rolandas, kai jiedu apsuko namą ir išėjo 
į keliuką. Pilnėjantis mėnulis apšvietė uolas, pro kurias vingiavo jų 
kelias. Vienoje iš jų Rolandas išvydo tamsius urvo nasrus. Suprato, 
kad būtent juos seserys vadino Apmąstymų namais. - Ką reiškia pra- 
keikta? 

- Nesvarbu. Dabar turime kitą rūpestį - seserį Merę. Man ne- 
patinka, kad jos čia nebuvo. 

Džena paspartino žingsnį, bet Rolandas sugriebė jai už rankos, 
atgręžė į save. Jie tolo ne tik nuo namo, kuriame gyveno Nuolankio- 
sios seserys, bet ir nuo Elurijos. Kompasas Rolando galvoje veikė 
tiksliai. Šaulys neabejojo, kad miestelis yra priešingoje pusėje. Tei- 
siau - tai, kas liko iš miestelio, mintyse pataisė save Rolandas. 

- Pasakyk, ką jos turėjo omenyje? 

- Galbūt visa tai niekai. Neklausinėk, Rolandai. Ką tai gali pa- 
keisti? Reikalas atliktas, tiltas sudegintas. Kelio atgalios man nebėra. 
O ir nenoriu grįžti, - ji nunarino galvą, prikando apatinę lūpą, o kai vėl 
pažvelgė į Rolandą, jos skruostais sruvo ašaros. - Aš drauge su jomis 
vakarieniaudavau. Kartais negalėjau atsisakyti... kaip ir tu negalėjai 
atsisakyti sriubos, nors ir žinojai apie joje esančius nuodus. 

Rolandas prisiminė Džono Normano žodžius: "Vyras privalo 
valgyti... ir moteris taip pat". 

Jis linktelėjo. 

- Jų keliu daugiau neisiu. Jeigu manęs ir laukia prakeiksmas, te- 
bus tai mano pasirinkimas, ne jų. Atvesdama pas jas, mano motina 
norėjo gero, bet suklydo, - baugščiai, varžydamasi Dženė pakėlė gal- 
vą... ir sutiko Šaulio žvilgsnį. - Noriu eiti tavo keliu, Rolandai iš Gi- 
leado. Ir eisiu juo, kol tu leisi. 

- Sveika pasukusi mano keliu, - nusišypsojo Rolandas. - Tokia 
kompanija... 

Ištarti žodžius “mane tiktai džiugina“ jis nespėjo. Kadangi iš 
įkalnės viršaus, iš tos vietos, kur takelis suko iš akmenuoto, be jokių 
augalijos požymių klonio, kuriame rado prieglobstį Nuolankiosios Elu- 
rijos seserys, pasigirdo sesers Merės balsas: “Apgailestauju, kad pri- 
valau nutraukti tokią romantišką kelionę. Liūdna, bet faktas". 

Ji išniro iš šešėlio. Balta šilkinė tunika su išsiuvinėta rože ant 
krūtinės buvo pavirtusi įkapių drobule. Akiduobėse žibėjo du iki rau- 
donumo įkaitinti angliukai. Iš burnos kyšojo keturi ilgi dantys. 

Ant sesers Merės kaktos skimbčiojo varpeliai. Tačiau ne juodieji, 
pastebėjo Rolandas. 

- Šalin iš kelio! - sušuko Džena. - Arba aš apskųsiu tave kan 
tam. 

- Ne, - sesuo Merė žengė žingsnį artyn. - Nepavyks. Jie negali 
nueiti taip toli nuo kitų seserų. Kratyk savo sumautus varpelius kiek 
nori, kol iškris liežuvėliai - jie neateis. 

Džena taip ir padarė - ėmė siūbuoti galvą iš šono į šoną. Juodieji 
varpeliai skambėjo tūžmingai, bet tonas jų buvo pasikeitęs. Ir dakta- 
rai-vabalai, kan tam, kaip juos pavadino Džena, nepasirodė. 

Sesers Merės šypsena praplatėjo (Rolandas įtarė, kad ir ji neži- 
nojo - atsišauks daktarai-vabalai į Dženos kvietimą ar ne), ir Vyriau- 
sioji, slinkdama virš žemės, ėmė artėti jų linkui. Įverpė žvilgsnį į Šau- 
lį. 

- O šitą patrauk. 

Rolandas nuleido akis ir pamatė, kad rankoje laiko revolverį. Nė 
neprisiminė, kaip išsitraukė iš dėklo. 

- Jeigu jis nepašventintas, jeigu neapšlakstytas kokiu nors švęstu 
skysčiu, krauju, vandeniu, sperma, Šauly, jis man negali pakenkti. 
Nes esu veikiau dvasia nei kūnas... nors tai, kas kūniška, kaip pats 
žinai, man irgi nėra svetima. 

Ji suprato, kad Rolandas vis tiek iššaus, jis tai perskaitė jos aky- 
se. Ginklai - viskas, kas tau dar liko, sakė jos žvilgsnis. Be jų tu 
niekas, ir tavo vieta palapinėje, kurią mes tau "nupaišėme"", ha- 
make, kur lauksi mūsų ateinant. 

Žaibišku judesiu Rolandas įkišo revolverį į dėklą ir puolė seserį 
Merę. Nuostabos riksmas, išsiveržęs iš jos lūpų, tuoj pat nutrūko: Ro- 
lando pirštai sugniaužė gerklę. 

Prisilietimas prie jos kaklo buvo siaubingas. Kaklas tarytum iš- 
slysdavo iš jo delnų. Bet Šaulys nepasidavė, vis stiprindamas gniauž- 
tą, tvirtai nusprendęs pagaliau senę pribaigti. 

Paskui ūmai kažkas plykstelėjo (ne ore, kaip iš pradžių pasirodė, 
bet jo galvoje), rankos pačios atšoko į skirtingas puses. Akimirksnį jis 
dar matė žiojinčias skyles pilkame jos kūne, savo pirštų žymes, o tada 
kažkas sviedė jį žemėn. Galva atsimušė į akmenį, akyse plykstelėjo 
kibirkštys. 

- Ne, gražuoliuk, - sesuo Merė paniekinamai šyptelėjo. - Tokios 
kaip aš nepasmaugsi. O už įžūlumą mirsi lėta mirtimi. Tavo kraują iš- 
siurbsiu ne iškart, bet mažais gurkšneliais, smaguriaudama. Tik pir- 

miau susidorosiu su šia mergiote, sulaužiusia įžadus... Iš pradžių nu- 
plėšiu nuo jos galvos tuos varpelius. 

- Pasižiūrėsim, ar tau pavyks! - sušuko Džena drebančiu iš įtū- 
žio balsu ir dar stipriau ėmė kratyti galvą. Juodųjų varpelių garsas 
sutilindžiavo tiesiog pajuokiamai. 

Vypsnis nuslinko nuo Merės veido. 

- Pavyks, - ji grasinamai išsišiepė. Iš burnos kyšantys dantys 
žybčiojo mėnulio šviesoje. - Pavyks, ir tuojau tu... 

Kažkur viršuje pasigirdo urzgimas. Jis vis garsėjo, kol pagaliau 
perėjo į lojimą. Merė pasuko galvą, ir, prieš šuniui nušokant nuo olos 
(Šaulys jau suprato, kas ketina pulti seserį Merę), Rolandas pamatė 
nustebusį ir sutrikusį Vyriausiosios sesers veidą. 

Po to sekė šuolis. Šuva išskėtė priekines letenas, virsdamas pa- 
daru, primenančiu šikšnosparnį. Letenos nusileido ant moters pečių, 
o šuns dantys įsikirto į kaklą. 

Klaikiai surikusi, sesuo krito aukštielninka kartu su šunimi, įsiki- 
busiu į ją mirtinų gniaužtu. 

Rolandas sunkiai atsistojo, sugriebė už rankos Dženą, kuri it pa- 
kerėta spitrijo į parkritusią seserį. 

- Eime! - sušuko jis. - Kol jis 1r tavęs nepalaikė tinkama savo 
skoniui! 

Ir ėmė tempti ją pro šunį. Šis nekreipė į juos nė mažiausio dėme- 
sio. Iš Merės kaklo bemaž nieko nebeliko, o šuva buvo pasiryžęs pra- 
dėtą darbą užbaigti. 

Kažkas nutiko ir Merės kūnui. Jis pradėjo irti, bet Rolandas ne- 
pageidavo to matyti. Nenorėjo, kad ir Džena šitai matytų. 

Jie nusigavo iki kalvos viršūnės, stabtelėjo atsikvėpti; sunkiai al- 
savo nutvieksti mėnulio šviesos. 

Urzgimas pritilo, bet sykiais vis dar pasiekdavo jų klausą. Džena 
atsigręžė į Šaulį ir paklausė: 

- Kas jis? Tu žinai, tai supratau iš tavo veido. Kaip jis išdrįso ją 
pulti? Visi gyvūnai paklūsta mūsų valiai, o juk ji - Vyriausioji sesuo. 

- Šis šuva jai nepavaldus, - Rolandas prisiminė nelaimingąjį jau- 
nuolį, kuris gulėjo gretimoje lovoje. Normanas nesuprato, kodėl me- 
dalionas gąsdino seseris - kad auksinis ar kad jame išgraviruotas 
Dievo vardas? Dabar Rolandas žinojo atsakymą. - Tai šuva, kurį 
mačiau Elurijoje. Lyg ir paprastas kiemo šuo. Užtikau jį aikštėje dar 
prieš žaliesiems mutantams mane sumušant ir atiduodant seserims. 
Manau, visi gyvūnai, kurie sugebėjo išnešti sveiką kailį, paspruko. O 
šis šuva liko. Jis nebijojo Nuolankiųjų Elurijos seserų, nes kažkokiu 

būdu žinojo, kad jos jam nepavojingos. Ant jo krūtinės yra žmogaus 
Jėzaus ženklas. Juodas kailis baltame fone. Tikriausiai toks jis ir at- 
ėjo į ši pasaulį. Taip jau atsitiko. Kad ir kaip būtų, sesers Merės jau 
nebėra. Žinojau, kad jis bastosi netoliese. Du ar tris kartus girdėjau 
jį lojant. 

- Bet kodėl? - sukuždėjo Džena. - Kodėl jis čia bastėsi? Kodėl 
nepaspruko? Kodėl ją užpuolė? 

Į šiuos ir panašius klausimus Rolandas iš Gileado galėjo atsakyti 
tik taip: “Ka. Keliaukim. Pasistenkime nueiti kuo toliau nuo šios vie- 
tos, tik tuomet ieškokime nakvynės". 

Paaiškėjo, kad jie sugebėjo nukulniuoti aštuonias mylias. Tiesa, 
kai iš nuovargio susmuko šalavijais švelniai kvepiančioje pievelėje, 
želiančioje šalia aukštos uolos, Rolandas pagalvojo, kad nuėjo kur 
kas mažiau. Daugiausia penkias mylias. Nes jis nėjo, o tiktai vilko 
kojas. Priežastis buvo paprasta: Nuolankiųjų Elurijos seserų sriuba 
dirbo savo darbą. Rolandas jautė, kad jėgos senka, ir paprašė Dže- 
nos duoti jam pakramtyti sudžiovintą gėlę. Džena nedavė ir pasakė, 
Jog tai pernelyg stipri priemonė ir jos nevalia vartoti esant dideliems 
fiziniams krūviams: gali neatlaikyti širdis. 

- Be to, - pridūrė ji atsisėdus: pailsėti, - mūsų niekas nepersekios. 
Tos, kurios liko - Mikelė, Luiza, Tamra - dabar jau kraunasi daiktus. 
Jos puikiai žino, kada dera kraustytis į naują vietą. Kaip tik todėl se- 
serys iki šiol tebegyvena žemėje. Mes esame stiprios, bet turime ir 
silpnų pusių. Sesuo Merė tai pamiršo. Ją pražudė ne tiek šuo su kry- 
žiumi ant krūtinės, kiek per didelis pasitikėjimas savimi. 

Kalvos viršūnėje Džena buvo paslėpusi ne tiktai jo aulinius ir 
drabužius, bet ir mažesniąją kuprinę. Kai ji ėmė atsiprašinėti, jog ne- 
atnešė miegmaišio ir antrosios kuprinės (bandė, bet buvo per sunku), 
Rolandas nutraukė ją, priglausdamas pirštą prie merginos lūpų. Juo- 
ba kad (jis nesakė, tačiau ji pati tikriausiai žinojo) Šaulys brangino 
tiktai revolverius. Jie priklausė jo tėvui, prieš tai - seneliui; jie buvo 
perduodami iš kartos į kartą jau nuo senųjų Arturo iš Eldo laikų, kuris 
gyveno tais tolimaisiais metais, kai riteriai grūmėsi su drakonais, 0 
svajonės - išsipildydavo. 

- Tau nieko blogo nenutiks? - paklausė jis Dženos, vos jiedu įsi- 
taisė nakvynei. Mėnuo nusileido, bet iki aušros dar buvo likusios trys 
valandos. Juos gaubė švelnus šalavijų kvapas. Purpurinis kvapas, pa- 
galvojo jis tuosyk. Rolandui atrodė, kad šis kvapas po juo virsta 
skraidančiuoju kilimu, idant nuneštų į sapnų karaliją. Dar niekados 
gyvenime nesijautė taip pavargęs. 

- Aš nežinau, Rolandai, - atsakė ji, o vėliau jis priėjo prie išvados, 
kad ji žinojo viską. Vieną kartą motina atvedė ją atgalios; dabar mo- 
tina buvo mirusi. Ir Džena valgė su kitomis Nuolankiosiomis seseri- 
mis, įstojo į jų ordiną. Ka - tai ratas. Ir kartu tinklas, iš kurio ištrūkti 
neįmanomą. 

Bet tada nuovargis neleido jam galvoti... o ir kokia nauda iš to 
galvojimo? Tiltas sudegintas, ji pati tai pasakė. Net jeigu jiedu grįžtų 
į slėnį, nerastų tenai nieko, išskyrus urvą, kurį seserys vadino Ap- 
mąstymų namais. Likusios gyvos seserys tikriausiai jau susikrovė sa- 
vo mantą ir drauge su daktarais-vabalais patraukė ieškoti kito slėnio, 
kur joms niekas netrukdys daryti juodus darbelius. 

Jis pažvelgė į Dženą, pakėlė ranką (ji jau apsunko) ir palietė ne- 
paklusnią plaukų sruogą, kuri iš po gobtuvo vėl išlindo ant kaktos. 

Džena sutrikusi nusijuokė. 

- Nieko negaliu jai padaryti. Tokia nenuorama. Kaip ir jos šeimi- 
ninkė. 

Mergina kilstelėjo ranką prie kaktos, ketindama paslėpti sruogą, 
bet Rolandas sulaikė jos pirštus. 

- Ji nuostabi. Juoda kaip naktis, grakšti kaip danielė. 

Šaulys sunkiai atsisėdo, nuovargis jį lenkė prie žemės. Pabučiavo 
sruogą. Džena užsimerkė, patenkinta atsiduso. Lūpomis jautė, kaip ji- 
nai virpa. Šalta, tiesiog ledinė kakta ir juodas plaukų šilkas. 

- Nusmauk gobtuvą nuo galvos, - paprašė Rolandas. - Kaip aną- 
syk. 

Džena pakluso neatsikalbinėdama. Valandėlę jis gėrėjosi ja. Ir 
Džena neatitraukė žvilgsnio nuo Rolando akių. Jis paglostė jos plau- 
kus (kaip tamsus lietus, pamanė Šaulys), po to uždėjo ranką jai ant 
pečių, pabučiavo - į vieną skruostą, į kitą. Truputėlį atsitraukė. 

- Tu pabučiuosi mane kaip vyras bučiuoja moterį? Į lūpas? 

- Taip. 

Ir jis pabučiavo Dženą į lūpas - kaip ir troško anuomet, kai dar 
gulėjo hamake. Ji nedrąsiai atsakė į bučinį. Kitaip ir būti negalėjo - 
Jeigu ji kada nors ir bučiavosi, tai tiktai sapnuose. Rolandas pagalvojo, 
kokia ji nuostabi, kad dabar jis ją myluos... ir užmigo, neatplėšęs sa- 
vo lūpų nuo Dženos. 

Sapnavo jis šunį su kryžiumi ant krūtinės; garsiai skalydamas šis 
bėgo lyguma. Rolandas ėjo iš paskos, norėdamas sužinoti, dėl ko šu- 
va kelia tokį triukšmą, ir lygumos pakrašty išvydo Tamsųjį Bokštą su 
spirale kylančiais langais, apšviestais tamsiai raudonos besileidžian- 

čios saulės. Išvydęs Tamsųjį Bokštą, šuva atsitūpė ant užpakalinių 
kojų ir sukaukė. 

Veriamai suskalambijo varpeliai. Juodieji varpeliai, jis gerai tai 
žinojo, bet tilindžiavo jie sidabriniu garsu. Nuo šio garso tamsūs 
Bokšto langai iš vidaus nušvito kruvinai raudona spalva. Ir staiga 
naktį perrėžė nepakeliamo skausmo riksmas. 

Sapnas nutrūko, tačiau riksmas aidėjo ir aidėjo naktyje, virsda- 
mas pratisa dejone. Rolandas atsimerkė: jau brėško. Įkvėpė švelnaus 
šalavijų aromato, stvėrė revolverius ir dar kaip reikiant neatsibudęs 
pašoko. 

Džena buvo dingusi. Jos aulinukai gulėjo prie mažosios kuprinė- 
lės. Tolėliau Rolandas pamatė jos džinsus, marškinius. Jo akys išsi- 
plėtė: marškiniai buvo apjuosti diržu. Netoliese gulėjo ir gobtuvas su 
juodaisiais varpeliais. Šaulys netgi pamanė, kad būtent jų skambesį 
palaikė riksmu. 

Bet ne. Varpeliai tylėjo, užtat čirpė daktarai-vabalai. Čirpė šala- 
vijuosę, visai kaip svirpliai. 

- Džena? 

Tyla. Tik vėjas ir šalavijų kvapas. 

Nieko negalvodamas (nuojauta retai apgaudavo Rolandą, todėl iš 
pradžių jis veikdavo, o jau tik po to rasdavo loginį savo poelgio pa- 
aiškinimą) pasilenkė, pakėlė Dženos gobtuvą, pakratė. Suskambo 
juodieji varpeliai. 

Valandėlę niekas nepasikeitė. Bet vėliau mažos juodos būtybės 
išlindo iš šalavijų, susispietė ant plikos žemės. Rolandui toptelėjo, kad 
vabalai ims artėti prie jo ir žengė atatupstas. Bet vos vieną žingsnį. 
Nes pastebėjo, kad vabalai nė neketina pulti. 

Tą mirksnį jo sąmonė nušvito. Prisiminė savo nesėkmingas pa- 
stangas pasmaugti seserį Merę, Dženos žodžius: “Aš vakarieniau- 
davau kartu su jomis..." Tokios kaip ji negali mirti, bet gali pakeisti 
pavidalą. 

Vabalai vibravo - juoda dėmė ant balkšvos, saulės išsvilintos že- 
mės. 

Rolandas dar kartą krestelėjo gobtuvą. Vabalai persirikiavo. Dar 
kelios akimirkos, ir ant žemės jie sudarė raidę S. 

Bet gerai įsižiūrėjęs Šaulys suprato, kad tai ne raidė, o sruoga, 
toji pati nepaklusnioji sruoga ant Dženos kaktos. 

Vabalai pradėjo čirpti, ir šiame čirpime Rolandas išgirdo daug 
sykių kartojamą savo vardą. 

Gobtuvas išslydo iš Rolando rankų, nukrito ant žemės, skimbte- 

lėjo varpeliai, ir vabalai akimoju išsišliaužiojo į skirtingas puses. Ro- 
landas pagalvojo, kad varpelių skambinimu galėtų juos vėl surinkti į 
būrį... bet kam to reikia? 

Neklausinėk, Rolandai. Ką tai gali pakeisti? Reikalas atlik- 
tas, tiltas sudegintas. 

Vis dėlto ji rado būdą ateiti pas jį paskutinį kartą, privertusi pa- 
klusti savo valiai tūkstančius vabalų. Kiek jėgų tai pareikalavo? 

O vabalai slėpėsi šalavijuose, lindo į uolos plyšius. 

Štai ir paskutinis pradingo. Džena išėjo. 

Rolandas atsisėdo, užsidengė delnais veidą. Manė pravirksiąs, bet 
ne - kai nuleido rankas, jo akys išliko sausos kaip dykuma, kurią jam 
teks pereiti persekiojant Valterį, žmogų juodais drabužiais. 

Jeigu manęs ir laukia prakeiksmas, pasakė ji, tebus tai mano 
pasirinkimas, ne jų. 

Jis tiek mažai žinojo apie prakeikimus... bet jautė, kad jam teks 
apie juos sužinoti dar labai daug. 

Mažojoje kuprinėlėje, kurią atnešė Džena, buvo tabokos. Rolan- 
das susisuko suktinę ir užsirūkė. Sutraukė ją iki pat galiuko, nenuleis- 
damas akių nuo Dženos drabužių, prisimindamas jos juodų akių 
žvilgsnį. Prisimindamas ir nudegimus ant jos pirštų, kuriuos paliko 
auksinis medalionas. Ir vis tiek Džena paėmė medalioną žinodama, 
kad Rolandas nori jį turėti. Skausmas jos nesustabdė, ir dabar ant 
Rolando kaklo kabojo du medalionai. 

Kai patekėjo saulė, Šaulys patraukė į vakarus. Žinojo, kad kur 
nors susiras arklį arba mulą, bet kol kas jam buvo gera keliauti pės- 
čiomis. Ir visą dieną jo ausyse tilindžiavo varpeliai. Retsykiais jis at- 
sigręždavo tikėdamasis išvysti jį atsivejančią juodaplaukę figūrėlę. 
Bet ne - jis buvo vienas šioje kalvotoje šalyje, besidriekiančioje į va- 
karus nuo Elurijos. 

Visiškai vienas. 

Apie paslaptingą Bermudu trikampį, 
kūrime nuolat dingsta laivai dei lėktuvai, 
yra girdėje bemaž visi. Tačiau turbūt 
nėvienas 20-0j0 reiso “Los Andželas - Bostonas" 

|keleivis ir šiurpiausiame košmare | 
nesapnavo, jop siektiek snustelėjęs nulis 
skrėndinčiame lėktuve, iš Kurio 
išnyko beveik visi žmonės, tarp ji = Ir pilotai. 
Juolab nė vienas iš keleiviu nėsvajojo 
atsiduri i pasaulyje, kiriame piadinen garsai. 
kvapai, skonis, net Inikūs, 
Užtai knibždėte knibžda langoljėrų - 
pasibaišėtinų viską naikinančių padari:» 


Ko gero, Langaljeruose šlephenas Kingas 
įminė Bermudų Ir panašių “trikampių misle." 
Washington Book Review 

